
Apologetiken  og  Vishedsproblemet. 


Det  er  hyppig  blevet  udtalt,  at  vor  Tid  er  en 
apologetisk  Tid,  og  at  den  i  denne  Henseende  har 
en  særlig  Lighed  med  de  første  christen  Aarhund- 
reder.  Thi  ingensinde  siden  den  Tid,  da  Christen- 
dommen blev  den  herskende  Religion,  er  det  ikke-christe- 
lige  og  det  antichristelige  saaledes  som  nu  traadt  ud  i 
en  samlet,  sig  selv  bevidst  Opposition  imod  Christen- 
dommen. Da  Christendommen  traadte  ind  i  Historien, 
stod  den  overfor  en  fuldt  udviklet  hedensk  Livsanskuelse, 
der  viste  den  tilbage  og  p^ia  enhver  Maade  stræbte  at 
faa  Bugt  med  den  nye  Aandsmagt.  Og  saaledes  er 
atter  i  vore  Dage  en  betydelig  Verdensmagt  traadt  ud 
i  Modsætning  til  Christendommen,  idet  den  har  frigjort 
sig  fra  de  Baand,  hvormed  den  ikke  selv  følte  sig  ind- 
vortes bundet,  og  vil  fravriste  Christendommen  ogsaa, 
hvad  den  endnu  har  beholdt.  Men  saa  maa  det  komme 
til  en  aan delig  Brydning  mellem  de  to  modsatte  Magter, 
hvori  det  er  nødvendigt,  at  Parterne  hver  for  sig  gjøre 
sig  selv  Rede  for  den  Stilling,  hvori  de  staa,  paa  hvad 
Maade  og  med  hvad  Ret  den  kan  forsvares,  og  hvor- 
ledes de  fra  den  kunne  nærme  sig  Modstanderen. 

Saaledes  maa  det  apologetiske,  Trosforsvaret,  faa 

en  fremtrædende  Plads  i  vor  Tids  Christendom.  De 
praktiske  Forhold  medføre  det,  og  det  er  snarere  nød- 
vendigt at  indskrænke  det  indenfor  dets  rette  Grænser 
end  at  opmuntre  dertil.  Thi  Hovedsagen  maa  det 
apologetiske  dog  aldrig  blive.  Selv  om  de  første  christe- 
lige  Aarhundreder  vare  apologetiske,  kan  dette  dog 
ingenlunde  kaldes  deres  Hovedpræg;  den  inderlige  Ind- 
levelse i  Korsets  Evangelium,  den  levende  Forkyndelse 
og  Blodvidnesbyrdet  som  den  højeste  Besegling  paa  dets 
Sandhed  ere  ganske  anderledes  Charaktermærker  for  hin 
Tid.  Og  vistnok  vilde  det  ogsaa  se  daarligt  ud  med  vor 
Tids  Christendom,  om  den  gik  op  i  Apologetik.  Thi 
Trosforsvaret  staar  altid  i  Forhold  til  Tvivl  og  Yantro, 
og  den  christne,  hvis  aandelige  Liv  væsentlig  gik  op  i 
det  apologetiske ,  maatte  selv  formodes  at  leve  mere  i 
Tvivl  end  i  Tro.  Saa  vist  som  Christendommen  virkelig 
er  en  levende  Aandsmagt,  maa  der  altid  bagved  den 
udadvendte  apologetiske  Side  være  et  Inderlighedens 
Liv,  der  har  sin  Betydning  i  sig  selv.  Det  se  vi  dar 
Gud  ske  Lov,  ogsaa  i  vor  Tid,  at  den  sande  personlige 
Vækkelse  og  Indlevelse  i  Troen,  Uddannelsen  af  Menig- 
hedslivet og  Arbejdet  for  Christendommens  Udbredelse, 
have  taget  et  nyt  og  mægtigt  Opsving.  Og  kun  der,  hvor 
Troen  saaledes  rører  sig  kraftigt,  og  Aandens  Vingeslag 
mærkes,  faar  ogsaa  det  apologetiske  Arbejde  sin  sande 
Livskraft  samtidig  med,  at  det  indskrænkes  til  det  Om- 
raade,  hvor  det  hører  hjemme.  Vi  skulle  altid  være 
rede  til  at  forsvare  os  for  enhver,  som  begjærer 
Regnskab  for  det  Haab,  som  er  i  os,  men  kun  fordi 
vi  i  Sandhed  og  Inderlighed  hellige  den  Herre  Chri- 
stus  i  vore  Hjerter  (1  Pet.  3,  14  f.). 

De  apologetiske  Bestræbelser  træde  os  imøde  over- 
alt i  vor  Tid,  i  Prædiken,  i  Undervisning,  i  Samtalen 
mellem  Mand  og  Mand,  i  Dagblade,  i  Leilighedsskrifter 
og  i  sammenfattende  systematiske  Arbejder  (hvor  Apo- 
logien bliver  Apologetik).    Men  hvis  man  vilde  mene,. 


3 


at  der  af  den  Grund  ogsaa  maatte  herske  Klarhed 
paa  dette  Omraade,  da  vilde  man  blive  skuffet.  I 
Virkeligheden  gives  der  ikke  mange  Omraader,  hvor 
man  saaledes  som  her  blander  Grunde  sammen  fra  gan- 
ske forskjellige  Sfærer  og  af  meget  forskjellig  Række- 
vidde og  Beviskraft.  Grunden  hertil  er  ikke  alene  at 
søge  i  deres  Uklarhed,  som  give  sig  af  med  denne  Sag 
(—  og  Samtaler  af  denne  Art  trænge  dog  ud  mellem 
Mennesker,  der  hverken  have  en  almindelig  eller  en 
særlig  Dannelse  at  bygge  paa  — ),  men  fuldt  saa  meget 
i  de  indviklede  Forhold,  det  gj ælder.  Thi  med  Hensyn 
til  Omfang  gaa  de  Spørgsmaal,  der  her  rejses,  ind  under 
de  forskjelligste  Omraader,  og  i  deres  Rod  række  de 
alle  ind  i  de  dybeste  og  vanskeligste  Problemer,  i  Per- 
sonlighedens hemmelighedsfulde  Dyb,  hvor  Overbevis- 
ningens inderste  Grund  er  lagt. 

Det  er  da  heller  ikke  alene  i  de  populære  Bestræ- 
belser, at  Uklarhed  hersker.  Selv  der,  hvor  man  søger 
at  bringe  de  herhenhørende  Tankerækker  i  videnska- 
beligt System,  i  den  theologiske  Apologetik,  aaben- 
barer  der  sig  paa  mange  Maader  en  betydelig  Usikker- 
hed. Fremtrædende  er  den  saaledes  i  Spørgsmaalet 
om  selve  Apologetikens  Selvstændighed  og  Plads  blandt 
de  theologiske  Discipliner.  Af  dem,  der  overhovedet 
anerkj ende  dens  Selvstændighed,  er  den  bleven  henregnet 
under  de  forskjelligste  Hovedgrene  af  Theologien,  saa- 
ledes af  nogle  til  den  indledende  philosophiske  Theologi, 
af  andre  til  den  historiske  eller  endog  specielt  til  den 
exegetiske,  af  nogle  til  selve  den  systematiske  Theologi 
og  af  andre  igjen  til  den  praktiske.  I  Virkeligheden 
har  man  derved  kun  udskilt  sig  enkelte  Dele  af  Tros- 
forsvarets  vidtstrakte  Omraade,  der  jo  faktisk  omfatter 
baade  philosophiske  og  historiske  Spørgsmaal,  baade  til- 
sigter en  Redegjørelse  indenfor  Troen  selv  og  en  virke- 
lig Argumentation  for  de  ikke-troende,  baade  medfører 
en  theoretisk  Forhandling  og  arbejder  i  et  bestemt,  ja 

det  egentlige  praktiske  Øjemed.  Denne  enkelte  Del  har 
man  da  betegnet  med  Apologetikens  Navn,  og  Grunden 
til  denne  Udskillelse  har  netop  været,  at  man  kun  saa- 
ledes  var  i  Stand  til  at  finde  et  Princip,  der  kunde  læg- 
ges til  Grund  for  et  System.  Maaske  har  man  opnaaet 
dette,  men  dels  lader  man  dermed  hele  Omraader  af 
Trosforsvaret  ligge  udenfor  den  saakaldte  Apologetik, 
dels  har  man  saaledes  paa  Forhaand  overhugget  Knu- 
den: at  finde,  hvad  der  i  Virkeligheden  er  Enheden  i 
Trosforsvarets  Mangfoldighed,  paa  hvilket  Princip  den 
beror,  og  hvad  Theologiens  Opgave  overfor  dette  maa 
blive.  Hellere  end  paa  saadan  Maade  at  indskrænke 
Omraadet,  kunde  man  fristes  til  (med  Tholuck)  at  fra- 
kjende  Apologetiken  en  egentlig  videnskabelig-systema- 
tisk  Charakter  og  blot  bestemme  den  som  „et  hensigts- 
mæssigt Indbegreb  af  det  betydeligste  i  alle  christelige 
Discipliner".  Men  i  denne  Definition  ligger  ogsaa  selve 
Problemet, skjult.  Hvis  Apologetiken  har  et  eget  Prin- 
cip (og  dermed  videnskabelig  Selvstændighed),  kan  dette 
ikke  være  at  søge  i  et  særligt  Omraade,  hvis  Stof  skulde 
være  den  forbeholdt.  Dens  Stof  er  kun  et  Udvalg  af 
de  andre  Discipliner,  men  et  hensigtsmæssigt,  o:  et  Ud- 
valg, der  svarer  til  en  bestemt  Hensigt.  I  denne  Hen- 
sigt maa  derfor  Principet  ligge,  og  uden  Klarhed  over 
denne  Hensigt  og  Midlerne  til  at  naa  den  er  ingen 
dybere  Indsigt  i  Problemerne  mulig. 

Hermed  staa  vi  da  netop  ved  det,  der  er  Mangelen 
saavel  i  de  videnskabelige  theologiske  Bestræbelser  som 
i  det  populære  Trosforsvar.  Drevet  af  en  praktisk  Trang 
begynder  man  umiddelbart  paa  Arbejdet  uden  at  gjøre 
sig  Rede  for  det  bestemte  Maal,  man  bør  sætte  sig,  uden 
at  prøve  de  Midlers  Rækkevidde  og  Bærekraft,  som  staa 
til  ens  Raadighed,  og  derfor  uden  at  vide,  hvad  der  kan 
naas  og  hvad  ikke.  Saa  maa  Erfaringen  være  Lære- 
mester, men  dens  Skole  tager  lang  Tid* 

Den  almindelige  naive  Opfattelse  af  de  apolo- 
getiske Forhandlingers  Maal  er  den,  at  man  uden 
videre  tilsigter  at  overbevise  den  ikke-troende,  at  bevise 
Christendommens  Sandhed  saaledes,  at  han  bliver  nødt 
til  at  forlade  sin  egen  Overbevisning  og  gaa  over  til 
den  christelige.  Det  er  meget  naturligt,  at  den  naive 
Betragtning  gaar  i  denne  Retning;  thi  det  sidste  prak- 
tiske Maal  for  den  christne  i  hans  Forhold  til  de  ikke- 
troende  er  jo  netop  at  vinde  dem  for  Troen;  og  hvor 
ingen  Kritik  over  de  særlige  Midlers  Rækkevidde  er 
gaaet  forud,  vil  man  naturligt  lade  alle  Midler  sigte 
umiddelbart  imod  dette  Maal.  Vi  ville  da  forsøge,  hvor 
vidt  Erfaringen  bekræfter  denne  Opfattelse,  og  kunne 
dertil  vælge  et  Exempel,  der  altid  spiller  en  Hovedrolle 
i  den  apologetiske  Forhandling :  Spørgsmaalet  om  Chri- 
sti  Opstandelse. 

Modstanderen  begynder  da  med  at  erklære  Christi 
Opstandelse  for  en  Umulighed.  Forsvareren  gaar  metho- 
disk  frem  og  søger  først  at  bevise  Underets  Mulig- 
hed i  Almindelighed.  Lad  os  antage,  at  det  lykkes 
ham  at  faa  denne  indrømmet;  i  vor  kritiske  Tid,  hvor 
man  er  saa  bange  for  absolute  Benægtelser,  vil  dette 
ikke  falde  saa  svært.  Men  hvis  han  da  glæder  sig  over 
allerede  at  have  vundet  den  halve  Sag  og  nu  vil  gaa 
over  til  at  paavise  Opstandelsens  historiske  Virkelighed, 
saa  bliver  han  standset  af  Modstanderen  med  den  Be- 
mærkning, at  fra  den  rent  abstrakte  Antagelse  af  Un- 
derets Mulighed  er  der  et  stort  Spring  blot  til  den  al- 
mindelige Antagelse  af  noget  Unders  Virke- 
lighed, endsige  til  den  bestemte  Tro  paa  dette  Under. 
Vi  møde  her  en  af  vor  Tids  skarpsindigste  Philosopher, 
der  tilmed  staar  Christendommen  temmelig  nær:  Lotze. 
Han  hævder  bestemt  Underets  metafysiske  Mulighed,  ja 
indrømmer  endog  dets  ethiske  Mulighed  o:  at  det  godt 
kunde  stemme  med  Guds  Værdighed  for  Verdensplanens 
Skyld  at  gribe  ind  i  Nalurløbets  Gang.    Men  saa  træk- 

ker  han  sig  tilbage:  da  vi  ikke  have  den  tilstrækkelige 
Indsigt  til  at  kunne  afgjøre,  hvilke  Begivenheder  i  Fri- 
hedens Verden  der  kunde  have  Betydning  nok  for  Ver- 
densplanen til  at  fremkalde  Guds  Indgriben,  saa  maa  vi 
tilkjende  Erfaringen  dens  store  Vægt;  og  efter  dens  Ud- 
sagn vil  enhver  pludselig  Indgriben,  der  ændrede  de  phy- 
siske  Elementers  Natur  og  Virkemaade,  være  os  utrolig, 
og  det  vil  alene  være  os  tilladt  at  antage,  at  der  sker 
Ændringer  i  Gemyttets  Indre  ved  umiddelbar  guddom- 
melig Indgriben.  Andre  Philosopher  ville  sikkert  finde, 
at  Erfaringen  fuldt  saa  vel  fordrer  Lovmæssighed  i  Ge- 
myttets Indre;  og  den  abstrakte  Indrømmelse  af  Mulig- 
heden har  saaledes  ikke  ført  os  en  Smule  fremad. 

Selv  om  Modstanderen  imidlertid  lader  sig  føre  til 
at  tale  om  et  enkelt  Unders  Virkelighed,  ville  vi  dog  i 
Realiteten  ikke  være  naaet  videre;  thi  da  vil  han  med 
Ren  an  forlange,  at  en  Kommission  af  Naturkyndige 
skulle  have  kontrolleret  og  konstateret  Begivenheden; 
og  selv  om  saadant  havde  fundet  Sted,  vilde  han  vel 
endnu  finde  Grunde  til  at  vægre  sig  ved  at  tro  derpaa. 

Men  havde  vi  for  os  en  Modstander,  der  baade  ind- 
rømmede Underets  Mulighed  i  Almindelighed  og  dets 
Virkelighed  under  visse  Forhold  —  som  f.  Ex.  en  Til- 
hænger af  en  anden  Religion,  en  Jøde  eller  Muhame- 
daner —  saa  vilde  han  derfor  ingenlunde  lade  sig  over- 
bevise om  Opstandelsens  historiske  Virkelighed. 
Lad  os  antage,  at  det  historiske  Bevis  er  saa  godt,  som 
det  overhovedet  kan  være,  at  virkelig  Vidnesbyrdene  om 
Opstandelsen,  rent  historisk  betragtede,  ere  fuldt  saa 
stærke  og  gode  som  om  nogen  Oldtidsbegivenhed  over- 
hovedet; —  i  saa  Fald  vil  det  godtgjøre  den  højeste 
Sandsynlighed.  Men  dette  Sandsynlighedsbevis  vil  ikke 
alene  vise  sig  uden  Virkning  overfor  dem,  der  forud  ere 
overbeviste  om  Umuligheden;  selv  overfor  Mennesker  af 
den  Art,  vi  her  forudsætte,  vil  det  faktisk  være  uden 
Kraft.     Dette  kan  kun  forklares  deraf,  at  det  egentlig 

afgjørende  her  er  et  personligt,  som  ligger  skjult  i  Hjer- 
tet, og  som  de  philosophiske  og  historiske  Argumenter 
slet  ikke  direkte  berøre,  noget  som  paa  samme  Tid  gjør 
hine  Mennesker  visse  paa  deres  egne  Underes  Sandhed 
og  bibringer  dem  en  Overbevisning  om  Usandsynligheden 
af  Christi  Opstandelse,  der  vejer  fuldt  op  mod  det  ud- 
vortes historiske  Bevis. 

Men  endnu  har  Apologetiken  jo  andre  Beviser  end 
de  philosophiske  og  historiske:  de  ethiske  Argumen- 
ter, der  jo  maa  komme  dette  personlige  nærmere.  Ved 
disse  vil  man  vise,  hvorledes  Christendommen  er  i  Over- 
ensstemmelse med,  giver  Forklaringen  og  Opfyldelsen 
af  Menneskesjælens  dybeste  ethiske  Krav  og  Længsler. 
Saaledes  er  Pligtens  Phænomen  uforstaaeligt  uden  Gud, 
Synd-  og  Skyldbevidstheden  med  dens  Anger  og  Angst 
først  løst  i  Jesu  Christi  Forsoning.  Imidlertid,  hvor 
sandt  det  end  er,  at  Christendommen  vil  anbefale  sig 
til  ethvert  Menneskes  Samvittighed,  saa  viser  dog  Erfa- 
ringen, at  en  egentlig  Argumentation*)  paa  dette  Om- 
raade  slet  ikke  fører  videre  end  paa  det  forrige.  Ja 
Forhandlingen  er  endog  vanskeligere;  thi  der  havde 
man  dog  de  almene  Forudsætninger  fælles;  her  derimod 
beror  ethvert  ethisk  Argument  paa  et  subjektivt,  der 
er  betiDget  af  Friheden  og  derfor  mangler  et  ydre 
almengyldigt  Kriterium. 

Pligten  og  Angeren,  og  hvilke  andre  ethiske  Ele- 
menter man  vil  fremdrage,  ere  ingenlunde  uden  videre 
Erfaring  hos  alle;  og  selv,  hvor  de  kjendes,  gjælder  det 
dog  endnu,  om  de  anerkj endes  eller  ikke  just  erklæres 
for  Sygelighed  og  Sværmeri.    Ja,  om  de  end  anerkj  endes 

*)  Noget  andet  er  det,  at  Forhandlingen  paa  dette  Omraade 
nærmere  berører  det  egentlig  praktiske,  og  saaledes  ved 
Paavirkning  af  Samvittigheden  kan  føre  Mennesket  videre 
i  Selvforstaaelse  og  derved  nærmere  Christendommen;  men 
da  ere  vi  ude  over  Argumentationens  Sfæra,  inde  i  den  per- 
sonlige Livsudvikling,  hvor  hvert  Trin  afhænger  af  Friheden. 

som  Menneskets  dybeste  Trang,  og  om  det  tilmed  blev 
indrømmet,  at  Christendommen  vilde  være  dennes  ene 
fuldkomne  Tilfredsstillelse,  om  den  var  sand,  —  saa  staar 
det  dog  endnu  Mennesket  frit  for  at  fortvivle,  at  opgive 
Haabet  om  Trangens  Tilfredsstillelse  fremfor  at  antage 
Christendommens  Sandhed. 

Erfaringen  stadfæster  saaledes  ikke  paa  noget  Punkt 
de  Forventninger,  man  begyndte  med.  Man  syntes,  at 
ens  Grunde  vare  saa  klare  og  maatte  overbevise  enhver, 
og  dog  lader  Modstanderen  sig  ikke  rokke  ud  over  det 
afgjørende  Punkt.  Det  ligger  iøvrigt  i  Christendom- 
mens eget  Væsen,  rettelig forstaaet.  Thi  —  for  saa 
vidt  angaar  de  objektiv-theoretiske,  philosophiske  og  hi- 
storiske, Argumenter  —  da  har  Ckristendommen  aldrig 
henvendt  sig  til  Menneskets  Forstand,  men  til  dets  Sam- 
vittighed; og  den  har  altid  været  paa  det  rene  med,  at 
dens  Sandheder  laa  ud  over  den  naturlige  Fornufts 
Rækkevidde  og  kun  oplode  sig  for  den,  der  i  Villien 
hengav  sig  til  dem.  Hvis  man  derfor  ad  en  saadan 
objektiv  Vej  kunde  bevise  Christendommens  Sandheder, 
da  vilde  man  med  det  samme  modbevise  Christendommen. 
Og  den  Overbevisning,  der  fremkaldtes  ad  denne  Vej, 
vilde  slet  ikke  være  den  christelige  Tro,  hvis  Væsen  er 
ydmyg  personlig  Selvhengivelse,  men  en  upersonlig  An- 
tagelse af  et  objektivt. 

Hvad  dernæst  de  ethiske  Argumenter  angaar,  da 
maa  der  i  disse  ganske  vist  findes  kraftige  Vidnesbyrd 
for  Christendommen.  Men  afset  fra,  at  de  ethiske  Be- 
viser selv  ikke  kunne  blive  virkelig  almengyldige,  saa 
har  Christendommen  aldrig  udgivet  sig  for  en  saadan 
Opfyldelse  af  det  naturlige  Menneskes  Længsler,  at  Til- 
fredsstillelsen og  Trangen  ogsaa  forud  kunde  ses  at 
dække  hinanden  ganske.  Christendommen  hævder  sig 
tværtimod  ogsaa  i  ethisk  Henseende  at  være  det  over- 
naturlige. De  Erfaringer,  Argumentationen  ud  fra  Men- 
neskets almindelige  ethiske  Liv  kan  paaberaabe  sig,  ere 

ingenlunde  de  samme  som  de  egentlig  christelige  Erfa- 
ringer. Christendommens  Gave  er  ikke  opgaaet  i  noget 
Menneskes  Hjerte,  og  selv  i  det  ædleste  naturlige  Men- 
neskes Længsel  er  der  noget,  der  skal  bøjes  og  udrenses, 
for  at  den  dybe  christelige  Længsel  kan  blive  til,  den, 
som  fødes  just  derved,  at  Mennesket  modtager  en  Naade- 
gave  langt  højere,  end  det  nogensinde  har  begjæret. 


Bestræbelserne  vise  sig  at  strande,  fordi  Maalet  er 
sat  urigtigt,  idet  det  praktiske  Livsmaal  har  bemægtiget 
sig  de  apologetiske  Midler  uden  at  gjøre  sig  Rede  for 
deres  Rækkevidde.  Idet  Erfaringen  nu  aabenbarer  Skuf- 
felsen, og  Kritiken  begynder  at  vaagne,  maa  man  vel 
indrømme,  at  de  egentlig  vantro,  de,  der  ikke  ville 
tro,  heller  ikke  kunne  overbevises;  men,  saalænge  man 
ikke  vil  føre  Kritiken  igjennem,  kan  man  ikke  helt  op- 
give den  gamle  Yndlingstanke  og  søger  da  at  bevare 
det  væsentlige  af  den  i  den  Bestemmelse,  at  de  apolo- 
getiske Grunde  ialtfald  ere  moralsk  tvingende  o:  fuld- 
kommen gyldige  og  virksomme,  hvor  ikke  en  bestemt 
Villieshindring  er  tilstede*).  Beviserne  skulle  da  være 
gyldige  for  den  rene  upartiske  Fornuft.  Ligesom 
man  ved  en  Retssag  ikke  egentlig  tænker  paa  at  over- 
bevise Modstanderen  selv,  men  retter  sit  Forsvar  til  den 
upartiske  Dommer,  saaledes  søgte  man  ogsaa  her  en 
upartisk  Dommer,  for  hvem  Grundene  maatte  være  over- 
bevisende. En  saadan  mente  man  at  have  i  den  rene 
menneskelige  Fornuft,  og  denne  tænkte  man  snarest  at 
finde  hos  „den  alvorlige,  ærlige  Tvivler",  hvis  Skikkelse 


:)  Saaledes  talte  allerede  de  gamle  Dogmatikere  om  Beviserne 
for  „fides  huraana":  „faciunt  certitudinem  non  conjecturalem 
tantum  sed  moralem,  ita  ut  eam  in  dubium  vocare  dementis 
sit"  (Quenstedt). 

man  med  et  vist  Behag  udmalede  sig:  et  ædelt,  sand- 
hedssøgende, ganske  forudsætningsløst, ...  hverken  villigt 
eller  uvilligt  Menneske. 

Imidlertid  er  der  en  Hovedvanskelighed  for  denne 
Udvej:  en  saadan  ærlig  Tvivler  er  en  Fiktion,  og 
Theorien  derfor  uden  praktisk  Betydning.  Et  hvilket 
som  helst  personligt  Standpunkt  —  det  være  saa  skeptisk 
det  vil  —  indeholder  nemlig  ethiske  Forudsætninger, 
der  ved  selve  deres  Existents  danne  en  Modsætning  til 
de  christelige.  „Hvo  som  ikke  er  med  mig,  er  imod 
mig",  siger  Herren  (Matth.  12,  30).  Gjør  man  Alvor 
af  Christendommens  ethiske  Charakter,  maa  det  altid 
bero  paa  en  Modsætning  i  Samvittigheden,  om  et  Men- 
neske ikke  bliver  christen;  og  der  er  derfor  ikke  alene 
hos  den,  der  er  sig  en  positiv  Modsætning  til  Christen- 
dommen bevidst,  men  hos  enhver,  der  ikke  føler  Chri- 
stendommens Sandhed,  en  personlig  Villie,  der  først  maa 
besejres,  før  de  objektive  Grunde  kunne  blive  indly- 
sende. 


Saaledes  er  Maalet  selv  i  denne  Form  urigtig  be- 
stemt, og  Aarsagen  er  atter  her,  at  Grunden,  hvorpaa 
Forhandlingen  føres,  og  de  Midler,  den  benytter,  ikke 
ere  undersøgte  og  prøvede  forud.  De  apologetiske 
Midler  ere  —  som  i  enhver  slig  Forhandling  mellem 
Mennesker  —  Tankens  Beviser  og  Grunde.  Vel  er 
det  sandt,  at  der  i  apologetiske  Forhandlinger  ofte  blan- 
der sig  et  rent  praktisk  (Forkyndelsens)  Element,  der 
ikke  stræber  at  bevise,  men  —  om  man  vil  —  at  over- 
tale, o:  at  udøve  en  umiddelbar  ethisk  Virkning  paa 
Modstanderen,  at  føre  ham  gjennem  Selvforstaaelse  og 
Selvudvikling  til  et  nyt  ethisk  Standpunkt,  hvorfra  han 
har  ganske  andre  Forudsætninger.  Men  dermed  ere  vi 
inde  paa  et  helt  andet  Omraade  end  det  apologetiske; 
hvert  enkelt  Trin  er  da  afhængigt  af  en  fri  personlig 


11 


Tilslutning,  medens  Trosforsvaret  altid  holder  sig  paa 
Argumenternes  Omraade,  er  en  Tankeforhandling  ud 
fra  den  fælles  Tankes  Nødvendighed.  Selv  hvor  man  da 
argumenterer  ud  fra  den  ethiske  Tilstand,  Hjertets 
Trang  o.  s.  v.,  er  det  dog  altid  kun  Tankens  Opfattelse 
af  denne  faktiske  ethiske  Tilstand  og  Tankens  Forstaa- 
else  af,  hvor  vidt  denne  er  bleven  tilfredsstillet,  som 
udgjør  Apologiens  Midler. 

Men  ville  vi  da  vide  bestemt,  hvor  vidt  disse  Midler 
række,  da  maa  vi  se  dem  i  deres  Forhold  til  den 
Grund,  hvorpaa  der  forhandles.  Denne  er  altid 
en  Modsætning  mellem  Livsanskuelser,  bestemt:  Mod- 
sætningen mellem  Christendommen  og  alle  de  ikke-chri- 
stelige  Livsanskuelser.  Det  særlige  i  denne  Modsætning 
behøve  vi  imidlertid  ikke  her  at  drage  frem  og  spørge 
derfor  blot  i  Almindelighed  om  Tankens  Forhold 
til  Livsanskuelsen. 

Tanken,  dens  Love  og  Veje,  ere  fælles  for  alle 
Mennesker,  og  det  er  derfor  en  berettiget  Slutning,  at 
hvis  Overbevisningens  Begrundelse  hvilede  paa  Tanken 
alene,  da  maatte  man  ogsaa  ved  Tankebeviser  kunne 
nøde  Mennesker  til  dens  Antagelse.  Men  omvendt  vil 
Faktum,  at  dette  er  umuligt,  føre  os  til,  at  denne  For- 
udsætning er  falsk.  —  I  nogen  Afstand  kan  det  for  Be- 
tragteren se  ud,  som  om  to  Linier  skar  hinanden;  men 
naar  han  træder  nærmere,  viser  det  sig,  at  de  ligge  i 
to  forskjellige  Planer.  Saaledes  med  Tankens 
Argumenter  overfor  Livsanskuelserne.  Hver  Livsansku- 
else hviler  paa  en  ethisk  Grundvold  eller  Grund- 
forudsætning og  ligger  derved  saa  at  sige  i  sit  eget  Plan, 
saaledes  at  Tanken  ud  fra  den  ene  Forudsætning  slet 
ikke  umiddelbart  træffe  Sandheder,  der  begrunde  sig 
paa  en  anden.  —  Man  kan  ogsaa  anskueliggjøre  For- 
holdet ved  at  tænke  sig  to  Modstandere  staaende  hver 
paa  sin  Side  af  en  dyb  Kløft.  Begge  ere  de  udrustede 
med  gode  lange  Sværd;  men  naar  de  hugge  til,  da 

glemme  de  Kløften,  der  skiller  dem,  og  Hugget  bliver 
et  Slag  i  Luften,  eller  de  ramme  i  det  højeste  hinandens 
Sværd,  men  ikke  hinanden  selv.  Den  eneste  Maade,  hvor- 
paa  de  for  Alvor  kunne  komme  hinanden  til  Livs,  er  ved 
at  skaffe  Midler  til  at  lægge  en  Overgang  over  Kløften, 
eller  —  hvis  der  et  Sted  findes  en  saadan  —  da  at  mø- 
des dér  og  se  at  tiltvinge  sig  Adgang  over  den. 

Til  nærmere  Oplysning  kunde  man  betragte  For- 
holdet mellem  hvilkesomhelst  modstridende  Livsansku- 
elser. For  ikke  at  foregribe  Problemet  paa  vort  eget 
Omraade  (hvor  det  tilmed  ved  Christendommens  Over- 
naturlighed er  end  mere  sammensat),  ville  vi  her  kaste 
et  Blik  paa  den  gamle  philosophiske  Kamp  mellem 
Idealisme  og  Materialisme.  Hvad  der  i  Virkelig- 
heden skiller  dem,  er  netop  en  ethisk  Grundforskjel. 
Idealisten  har  gjort  (eller  mener  sig  at  have  gjort)  en 
Erfaring  af  det  aandeliges  Selvgyldighed  og  Prioritet, 
og  saa  bestemt  han  end  vil  hævde,  at  dette  er  en  Erfa- 
ring af  et  virkeligt,  saa  er  denne  dog  ikke  gjort  ved 
hans  objektive  (upersonlige)  Opfattelsesevner,  men  ved 
en  Oplevelse  i  det  inderste  Sjæleliv,  hvor  baade  Modta- 
gelsen af  et  Indtryk  og  Tydningen  deraf  ere  afhængige 
af  det  ethiske.  Paa  den  anden  Side  anerkjender  Ma- 
terialisten kun  én  Erfaring,  nemlig  den  udvortes  Sandse- 
erfaring,  men  hans  Anerkj  endelse  af  den  (eller  rettere  Ude- 
lukkelse af  enhver  anden)  beror  paa  en  Grundbestemthed 
i  Personligheden,  der  lader  ham  have  nok  i  denne  Er- 
faring. 

Idealisten  sætter  nu  alle  sine  Tanker  i  Forhold  til 
sin  Grunderfaring,  og  Materialisten  til  sin.  For  den 
første  bliver  enhver  Ting  i  Tilværelsen  ved  sit  ideelle 
Indhold  et  Led  i  Beviserne  for  Idealismen,  medens 
deres  materielle  Side  for  ham  bliver  et  Problem,  idet 
den  skal  forklares  ud  fra  Aanden  som  Princip.  For 
den  anden  bliver  lige  omvendt  enhver  Ting  ved  sit  mate- 
rielle Indhold  et  Bevis  for  Materialismen,  og  de  ideelle 

Fænomener  blive  ham  underordnede  Problemer.  For 
hver  af  dem  danne  hans  Tanker  tilsidst  en  sluttet  Kj ede, 
der  synes  at  afgive  et  fuldstændigt  Bevis  for  hans  An- 
skuelse. Men  naar  han  da  fremsætter  sine  Beviser  for 
Modstanderen,  finder  denne  paa  mangfoldige  Steder  ube- 
mærkede Muligheder,  der  for  ham  ere  ligesaa  mange 
Udveje  til  at  unddrage  sig  Bevisets  Magt.  Den  ene 
kan  blive  ganske  forbitret  for  den  „Spidsfindighed", 
hvormed  den  anden  udtænker  de  urimeligste  Muligheder 
for  at  standse  Argumentationen ;  han  mener,  at  den  kun 
kan  bero  paa  en  bestemt  Villie  til  ikke  at  se  Sand- 
heden. Den  anden  er  dog  i  sin  gode  Ret,  thi  selv  den 
usandsynligste  Mulighed  er  dog  mulig,  og  det,  som  i 
sidste  Instants  gjør  disse  Muligheder  saa  absolut  usand- 
synlige for  den  ene,  er  netop  kun  hin  ethiske  Grund- 
forudsætning, som  den  anden  ikke  anerkj  ender. 

Saa  ender  det  da  med,  at  enhver  af  dem  beskylder 
den  anden  for  at  begaa  en  falsk  Cirkelslutning,  petitio 
principii,  medens  han  for  sig  selv  hævder,  at  hans  egen 
Bevisførelse  er  en  berettiget  „circulus  vitæ",  hvor  de 
forskjellige  Led  staa  i  den  sande  aandelige  Vexelvirkning. 
Og  her  have  de  paa  en  Maade  begge  Eet.  Thi  for 
Idealisten  ere  hans  Beviser  virkelig  ikke  nogen  falsk 
Cirkel  —  naar  man  nemlig  gaar  ud  fra  Grunderfaringens 
Realitet;  medens  det  er  lige  saa  klart,  at  de  for  Materia- 
listen, der  just  benægter  denne,  kun  blive  en  almindelig 
petitio  principii,  og  ganske  parallelt  er  Forholdet,  hvad 
Materialistens  Bevisførelse  angaar. 

Hvad  dette  Exempel  har  opvist  i  en  bestemt  Mod- 
sætning, gjentager  sig  paa  lignende  Maade  i  enhver 
Kamp  mellem  Livsanskuelser,  kun  at  overfor  det  christe- 
lige  Kløften  bliver  endnu  dybere.  Resultatet  er  da 
det,  at  de  forskjellige  Livsanskuelser  have  deres  dybeste 
Rod  i  en  forskjellig  ethisk  Grundbestemthed  og  derfor 
som  forskjellige  Existentssfærer  ligge  i  forskjellige  Pla- 
ner.   Den  væsentlige  Opgjørelse  mellem  dem  kan  derfor 

ogsaa  kun  finde  Sted  ved  en  Overvindelse  i  Personlig- 
hedens Dyb,  hvor  den  eneste  mulige  Overgang  over 
Kløften  findes.  Tankens  Argumenter  derimod,  der  altid 
bevæge  sig  i  ét  Plan,  kunne  ikke  strække  til  i  Princip- 
modsætningen, hvor  stor  Betydning  de  end  kunne  have 
ved  at  bringe  Sammenhæng  og  Klarhed  indenfor  hvert 
enkelt  Grundprincip  og  ved  at  stille  Principernes  Mod- 
sætning klart  frem. 


I  det  foregaaende  ligge  allerede  Momenterne  til  Be- 
svarelse af  det  Spørgsmaal,  som  nu  trænger  sig  frem: 
hvilken  er  da  de  apologetiske  Midlers  Betyd- 
ning, og  hvorledes  bør  Maalet  sættes?  Det  blev  sagt, 
at  Tankens  Argumenter  som  liggende  i  ét  Plan  kun 
havde  Gyldighed  indenfor  den  fælles  ethiske  Forudsæt- 
ning. Saa  synes  da  ogsaa  de  apologetiske  Midlers  Be- 
tydning at  maatte  ligge  indenfor  Trosforudsæt- 
n  in  g  en.  Men  hvorledes  er  dette  at  forstaa,  da  i  Troen 
just  alt  det  forud  er  vist,  som  Apologien  vil  bevise  for 
Tanken?  Ganske  vist,  den  levende  Tro  behøver  ikke 
Tankens  Bevis;  og  det  er  baade  hyppigt  at  se  og  let  at 
forstaa,  at  den  kraftige  Tro  endog  med  Uvillie  afviser 
saadanne  apologetiske  Argumentationer  i  Bevidstheden 
om,  at  den  visselig  ikke  trænger  til  Krykker,  og  at  dens 
Grund  er  lagt  sikkert  paa  et  ganske  andet  Sted.  Men 
ligesom  der  er  en  Vantroens  Tvivl,  der  under  Skin  af 
Usikkerhed  allerede  i  Hjertet  er  ganske  bortvendt  fra 
Christendommen,  saaledes  gives  der  ogsaa  en  Troens 
Tvivl,  hvor  Hjertet  endnu  hænger  fast  ved  Christen- 
dommen, og  Tvivlen  nærmest  kun  angriber  Tanken. 
Denne  Tilstand  kan  finde  Sted  enten  ved  den  begyn- 
dende Tro,  hvor  Hjertet  alt  er  overvundet,  men  Lyset 
endnu  ikke  er  blevet  stærkt  nok  til  at  opklare  de  til- 
syneladende Modsigelser  for  Forstanden,  eller  ogsaa  ved 

den  udviklede  Tro,  hvor  en  Svaghed  indtræder,  ikke  fordi 
Hjertet  i  sit  dybeste  river  sig  løs,  men  fordi  overlegne 
Tankeargumenter  fra  Vantroens  Side  bringe  Sindet  i 
Forlegenhed.  Denne  sidste  Form  deraf  kan  være  næsten 
ufattelig  for  saadanne  Individualiteter,  hos  hvem  en  sær- 
lig stærk  Personligheds-Hævdelse  i  Villien  eller  et  svagt 
og  uudviklet  Erkjendelsesliv  gjør  en  saadan  Konflikt 
umulig;  men  den  har  sin  Virkelighed  og  maa  behandles 
som  Virkelighed  hos  mere  intellektuelt  anlagte  Naturer. 

Under  saadanne  Tilstande  faa  da  de  apologetiske 
Grunde  Betydning,  idet  det  kan  vises  den  ængstede  tro- 
ende, at  der  med  Hensyn  til  Tankens  Grunde  ikke  er 
nogen  Fare  for  Troen.  Overfor  hans  egne  Tankers  Be- 
tænkeligheder kan  f.  Ex.  den  philosophiske  Mulighed 
og  den  historiske  Virkelighed  godtgjøres;  og  overfor 
Modstandernes  Argumenter  kan  det  paavises,  at  de  bero 
paa  en  ubevist  Forudsætning  og  ofte  have  smaa  svage^ 
Punkter,  hvor  der  er  Mulighed  for  andre  Opfattelser.  — 
Og  som  Apologetiken  derved  fjerner  alle  Betænkelig- 
heder og  giver  Troen  Plads,  saa  er  den  ogsaa  her  i 
Stand  til  at  give  en  positiv  Begrundelse  af  Troens  Vis- 
hed ved  at  klare  for  Tanken  det  Personlighedsliv,  hvis 
inderste  Erfaringer  og  Afgjørelser  ere  Troens  sande 
Grund.  Her  gjælder  det  ikke  mere  blot  at  fremstille 
de  almen-menneskelige,  ethiske  Rørelser,  og  faa  dem  til 
at  stemme  med  Christendommen,  men  at  fremdrage  af 
den  christelige  Erfaring  selv  de  dybe  Rørelser,  der  just 
ere  opstaaede  i  det  nye  Liv,  at  klare  dem  for  Tanken 
og  gjøre  Rede  for  deres  absolute  Ret  for  den  tro- 
ende selv. 

Men  have  de  apologetiske  Argumenter  ingensomhelst 
Betydning  udenfor  Trosf orudsætningen,  i  den 
virkelige  Forhandling  med  ikke-troende  ?  Vistnok  ikke 
til  selv  at  fylde  og  overskride  Kløften,  men  dog  til  at 
forberede  og  klare.  Om  Modstanderen  end  forkaster 
Grundforudsætningen,  maa  han  dog  kunne  overbevises 

om  den  logisk  retmæssige  Sammenhæng  indenfor  denne; 
og  paa  den  anden  Side  kan  ogsaa  den  christne  hypo- 
thetisk  indtage  Vantroens  Standpunkt  og  prøve  den  lo- 
giske Sammenhæng  indenfor  dette.  Hvad  herved  op- 
naas,  kunne  vi  se  af  et  Exempel.  Tage  vi  saaledes  det 
før  behandlede  Spørgsmaal  om  Christi  Opstandelse,  da 
er  Udviklingens  egentlig  bevisende  Kraft  jo  allerede  op- 
givet ;  men  de  enkelte  Dele  af  Beviset  beholde  dog  deres 
logiske  Yærdi.  At  et  Under  i  og  for  sig  er  muligt, 
at  de  historiske  Vidnesbyrd  for  Opstandelsen  ere  sær- 
deles gode.  disse  Punkter  kunne  rent  objektivt  godt- 
gjøres.  Men  om  der  hermed  ikke  er  vundet  andet,  saa 
dog  en  hel  Del  Klarhed.  Modstanderen  maa  indse, 
at  hans  Benægtelse  ikke  støtter  sig  paa  den  metafy- 
siske Umulighed  af  et  Under,  eller  for  sig  alene  paa 
den  historiske  Ubevislighed.  Spørgsmaalet  føres  saa- 
ledes bort  fra  de  mere  udvortes  Punkter,  hvor  man  har 
søgt  en  Befæstning,  til  det  dybere  liggende  personlige 
Brændpunkt,  hvorfra  Motivet  for  denne  eller  hin  Afgjø- 
relse  af  de  objektive  Spørgsmaal  udgaar;  og  man  stand- 
ser tilsidst  ved  selve  den  ethiske  Modsætning,  jeg  tror 
ikke  derpaa,  fordi  jeg  ikke  vil  antage  Underet,  fordi 
jeg  vil  leve  mit  Liv  paa  Forudsætningen  af  Natur- 
lovenes Ubrødelighed;  medens  den  christne  svarer:  jeg 
tror  derpaa,  just  fordi  jeg  vil  leve  paa  Underet. 

Saaledes  have  de  objektive,  philosophiske  og  histo- 
riske, Argumenter  i  Trosforsvaret  overfor  Vantroen  den 
Betydning  at  rydde  Grunden  ved  at  fjerne  de  mere 
peripheriske  Spørgsmaal  og  lade  det  blive  klart,  at  Grund- 
modsætningen er  ethisk.  Den  ethiske  Del  af  de  apolo- 
getiske Beviser  vil  da  virke  til  nærmere  at  klare  denne 
Modsætnings  Art.  En  Overbevisning  er  der  her  ikke 
Tale  om,  fordi  det  just  er  paa  dette  Omraade,  at  den 
egentlige  Differents  ligger.  Men  Fremstillingen  af  de 
christelige  ethiske  Argumenter  vil  tjene  til  at  belyse 
denne  Differents,  idet  man  vil  faa  at  se,  hvor  vidt 

Overensstemmelsen  i  den  etniske  Grund  gaar,  hvormeget 
der  altsaa  endnu  er  fælles,  og  hvad  der  derfor  i  det 
naturlige  Menneskehjerte  taler  for  Christendommen ; 
men  samtidigt  ogsaa,  hvor  Adskillelsen  begynder,  hvad 
der  er  den  egentlige  personlige  Grund,  hvorpaa  den 
ikke-christne  støtter  sig,  og  hvorledes  da  denne  Grund 
og  med  den  alt,  hvad  derpaa  er  bygget,  er  dømt  i  sin 
Rod  fra  det  christelige  Princip. 


Kaste  vi  nu  et  Blik  ud  over  Trosf  or  s  var  et  s 
Omraade,  saaledes  som  det  viser  sig  ved  den  foran- 
drede Opfattelse  af  Maalet,  finde  vi  Opgaven  faldende  i 
fire  Grupper.  Ovenfor  den  troende  har  Trosforsvaret 
til  Opgave:  1)  ved  sine  objektive,  philosophiske  og  histo- 
riske Argumenter  at  sprede  de  Tvivl,  der  kunne  for- 
urolige hans  Tanke,  og  2)  ved  sine  subjektive,  ethiske 
Grunde,  at  hjælpe  ham  til  Tankens  Klarhed  over  det, 
som  han  besidder  i  Følelsens  Umiddelbarhed,  hvorledes 
Christendommen  i  den  personlige  Oplevelse  er  ham  ab- 
solut vis.  Overfor  den  ikke-troende  ligeledes  to  Opga- 
ver, nemlig  3)  ved  sine  objektive  Argumenter  at  fjerne 
de  fremskudte,  ikke  egentlig  afgjørende  theoretiske 
Grunde  og  vise,  at  Modsigelsen  stammer  fra  et  andet 
Omraade,  og  4)  ved  sine  ethiske  Udviklinger  at  klare 
den  ethiske  Grund  til  alle  Modsigelser  og  belyse  dens 
Forhold  til  de  christelige  ethiske  Princip  er  og  Erfa- 
ringer. 

Af  disse  ses  det  let,  at  den  første  og  den  tre  die 
høre  sammen.  De  have  ganske  vist  et  forskjelligt  Øje- 
med, men  deres  Stof  er  det  samme:  Behandlingen  af 
de  enkelte  objektive  Indvendinger  imod  Trossandhederne, 
som  skal  vise,  at  der  ikke  i  disse  er  noget  virkeligt  An- 
stød imod  Troen,  og  derfor  hverken  den  christne  behøver 
at  ængstes  derved,  eller  den  ikke-christne  deri  kan  søge 

et  Paaskud  for  sin  Vantro.  Ligeledes  have  vi  i  begge 
Opgaver  kun  foreløbige  Undersøgelser,  der  vise  ud  over 
sig  selv.  Thi  naar  det  vises  den  troende,  at  der  i  disse 
Spørgsmaal  intet  er,  som  kan  skade  Visheden,  saa  maa 
jo  Visheden  selv  være  begrundet  i  noget  andet;  og  naar 
den  ikke-christne  berøves  Paaskuddet  for  sin  Vantro,  da 
maa  jo  ogsaa  dennes  positive  Grund  være  at  finde  i 
noget  andet.  Men  at  finde  dette  andet  bliver  da  nød- 
vendigt den  afgjørende,  principielle  Opgave. 

Denne  er  det  netop,  som  er  Gjenstand  for  de  to 
andre  Grupper  af  apologetiske  Bestræbelser.  Disse 
to  (den  anden  og  den  fjerde)  høre  paa  deres  Side  lige 
saa  bestemt  sammen  som  de  før  omhandlede,  idet  den 
ene  behandler  Forholdet  fra  den  positive  Side,  Troens 
personlige  Retfærdiggjørelse  for  sig  selv,  den  anden  fra 
den  negative:  Belysning  af  Vantroens  Modsætning  ud 
fra  dens  ethiske  Grund.  Udover  disse  Undersøgelser 
gives  der  overhovedet  ingen  videre  Forhandling;  thi  i 
dem  gjøres  der  Rede  for  selve  det  positive  Visheds- 
princip  i  dets  ejendommelige  personlige  Art,  for  hvilket 
de  andre  apologetiske  Argumentationer  kun  saa  at  sige 
rydde  Grunden. 

Have  vi  dermed  opnaaet  en  Del  Klarhed  i  Trosfor- 
svarets  Mangfoldighed  og  navnlig  faaet  Øje  for  det  prin- 
cipielle Problem,  og  hvad  der  overfor  dette  kan  ydes  ad 
apologetisk  Vej,  saa  vil  dermed  ogsaa  det  før  berørte 
encyklopædiske  Spørgsmaal  i  Theologien  bringes 
nærmere  til  en  Løsning.  Det  ses,  at  alle  de  philoso- 
phiske,  exegetiske,  historiske  o.  1.  Undersøgelser  i  Apo- 
logetiken  slet  ikke  selv  indeholde  Principet,  men  kun  ere 
forberedende  for  dets  rette  Behandling.  De  kunne  der- 
for ej  heller  sættes  i  et  selvstændigt  System,  men  ere 
kun  Laanesætninger  fra  de  forskjellige  andre  Omraader 
af  Theologien,  hvor  disse  Spørgsmaal  oprindelig  høre  hen. 
Derimod  ligger  i  de  to  sidst  omhandlede  Grupper  et 
virkeligt  Princip,  ja  det  Princip,  der  er  alt  Trosfor svars 

sidste  Grund;  og  skal  Apologetiken  have  nogen  Ret 
som  selvstændig  Videnskab,  maa  den  ligge  paa  dette 
Punkt. 

Hvorledes  imidlertid  nærmere  dette  Princip  er  at 
behandle,  er  endnu  ganske  uafgjort  og  derfor  ogsaa 
enhver  nærmere  Bestemmelse  af  Apologetikens  even- 
tuelle Indhold  og  Behandlingsmaade.  For  at  vinde 
Klarhed  derover,  maa  vi  først  gaa  dybere  ind  paa  det 
Problem,  der  her  har  vist  sig  som  det  centrale,  det 
egentlige  Vishedsproblem. 

Om  dette  Problem  er  det  da  ogsaa  faktisk,  at  Inter- 
essen i  vor  Tid  mere  og  mere  samler  sig.  Det  ernatur- 
ligt,  at  Angrebene  først  begynde  imod  enkelte  Punk- 
ter. Tvivlen  vil  —  om  den  end  i  sin  Rod  allerede  be- 
ror paa  en  Hjertets  Løsrivelse  fra  Midtpunktet  selv  — 
dog  først  blive  sig  sin  Modsigelse  mod  enkelte,  udvortes 
fremspringende,  Punkter  bevidst.  Men  jo  mere  den  ud- 
vikler sig,  des  mere  vender  den  sit  Øje  imod  den  in- 
derste Grund,  og  des  mere  vil  derfor  Interessen  fra  de 
enkelte  Stridspunkter  samle  sig  om  Principet  alene. 
Hver  Gang  en  apologetisk  Diskussion  opstaar,  vil  den, 
hvor  den  end  begynder  i  den  vidtstrakte  Kreds,  ende  i 
Midtpunktet,  paa  hvis  Løsning  alt  andet  beror,  i  Vis- 
hedsproblemet. 

Derfor  er  det  en  bestemt  Opgave  for  vor  Tids 
Theologi  at  tage  dette  Problem  op,  først  og  fremmest 
for  at  bringe  Klarhed  i  det  praktiske  Christenlivs  dag- 
lige Spørgsmaal,  men  saa  ogsaa  for  endelig  i  Theologien 
at  faa  en  virkelig  principiel  Løsning  af  de  encyklopædiske 
og  methodiske  Vanskeligheder  paa  Apologetikens  Om- 
raade.  Denne  Opgave  er  det  just,  som  Franks  „Sy- 
stem der  christlichen  Gewissheit"  har  taget  op 
paa  en  Maade,  som  det  hidtil  ikke  har  været  kjendt  i 
Theologien.  Vor  Vej  vil  derfor  naturligt  gaa  igjennem 
en  kritisk  Prøvelse  af  denne  Løsning.  Forinden  ville 
vi  kun  —  for  at  forstaa  dette  Værk  ikke  blot  i  dets 

2* 


20 


Forhold  til  Tidens  særlige  praktiske  Livsspørgsmaal,  men 
ogsaa  i  dets  Sammenhæng  med  og  Betydning  i  Theolo- 
giens  historiske  Udvikling  —  kaste  et  Blik  tilbage  paa 
denne  i  dens  Forhold  til  Vishedsproblemet,  hvorunder 
vi  da  tillige  kunne  opsanke  de  Bidrag  til  en  Løsning, 
som  fra  anden  Side  ere  givne,  og  navnlig  kunne  mærke 
os  den  historiske  Udviklings  Lære  om,  hvilke  Momenter 
det  for  Kirkens  og  Theologiens  Liv  fremfor  alle  komme 
an  paa. 


II. 


Vishedsproblemets  historiske  Tilblivelse. 


Ville  vi  gaa  tilbage  i  Historien  og  se,  hvorledes 
den  ehristelige  Tænkning  igjennem  Tiderne  har  staaet 
overfor  Vishedsproblemet,  da  kunne  vi  ikke  vente  at 
finde  nogen  egentlig  Løsning.  Saa  vist  som  den  levende 
Christentro  altid  har  besiddet  Visheden,  vil  der  ogsaa 
allevegne  haves  umiddelbare  Udtryk  for  denne.  Men  i 
Umiddelbarheden  ere  de  forskjelligartede  Momenter 
ikke  sondrede,  og  Problemet  selv  ikke  klart  bevidst.  I 
Virkeligheden  udkrævedes  der  en  lang  aandelig  Udvik- 
ling for  med  Bestemthed  at  stille  dette  Problem,  der 
berører  det  dybeste  baade  i  Theologi  og  Philosophi. 

I  Theologien  maatte  Troen  først  komme  til  en  al- 
vorlig Selvbesindelse,  der  i  Principet  fandt  Sted  ved 
Reformationen,  men  endda  efter  denne  maatte  gjennem- 
gaa  en  af gj ørende  Krisis  (i  Udviklingen  fra  Orthodoxisme 
til  flationalisme)  for  at  vinde  fuld  Klarhed  over  sit 
eget  Væsen.  Og  i  Philosophien  maatte  det  almene  Er- 
kjendelsesproblem  først  blive  til,  i  dets  omfattende  kri- 
tiske Form,  før  der  fra  den  Side  kunde  kastes  Lys 
over  Vishedsproblemet.  Et  historisk  Tilbageblik  vil 
derfor  ikke  egentlig  give  positive  Bidrag  til  Løsningen, 
men  vil  desto  klarere  give  os  Erfaringens  Indsigt  i  de 

almene  Forudsætninger,  der  ere  Betingelser  for  en  frugt- 
bar Behandling  deraf. 

Som  alt  antydet,  er  det  egentlig  først  med  Refor- 
mationen, at  Udviklingen  begynder  at  gaa  fremad.  Dog 
har  den  skolastiske  Theologi  i  Middelalderen  ved  sin 
ejendommelige  Reflexionskraft  stillet  Problemet  paa  sin 
Vis ;  og  en  kort  Oversigt  over  dennes  Ydelser  vil  derfor 
bedst  give  os  Forstaaelsen  af,  hvad  det  var  for  Skran- 
ker, der  bandt  dette  mægtige  Tankearbejde  og  hindrede 
en  dybere  Indtrængen  i  Problemet.  Nylig  er  just  ud- 
kommet et  grundigt  historisk  Værk  desangaaende  af  en 
anset  katholsk  Theolog*),  der  saaledes  giver  os  en  let 
Adgang  til  en  Oversigt. 

I  Oldtiden  findes  intet  Forsøg  paa  en  Besvarelse 
af  dette  særlige  Spørgsmaal.  Guds  Sanddruhed,  Guds 
Aabenbaring  i  den  hellige  Skrifts  Ord  eller  i  Kirken, 
eller  Guds  Aabenbaring  i  Naadens  indre  Lys  —  alle 
disse  og  flere  Bestemmelser  anføres  af  Kirkefædrene 
som  Troens  Grundvold**),  men  om  disse  Bestemmelsers 
indbyrdes  Forhold,  om  det  dybeste  Princip  have  de  ikke 
nærmere  udtalt  sig  (Schmid  S.  77).  Derimod  begyndte 
Skolastiken  snart  at  faa  Øje  paa  Problemet,  da  den 
med  sin  forbavsende  Abstraktionsfærdighed  gjennemfor- 
skede  hele  Theologiens  Omraade.  Schmid  fremfører  her 
for  os  en  hel  Række  afTheologer,  der  for  største  Delen 
have  skrevet  vidtløftigt  om  dette  Punkt  —  en  Udvik- 
ling, hvori  Reformationen  egentlig  ikke  gjør  noget  Brud. 


*)  „Untersuchungen  iiber  den  letzten  Gewissheitsgrund  des 
Offenbarungsglaubens"  af  Dr.  Aloys  Schmid,  Prof.  i  Mini- 
enen (1879). 

**)  En  Udtalelse  med  dyb  aandelig  Forstaaelse  hos  Augustin 
er  følgende  (Oonfess.  XI,  3):  „Scripsit  hoc  Moyses  .  .  . 
Sed  unde  scirem,  an  verum  diceret?  Quod  si  et  hoc  scirem, 
num  ab  il  lo  scirem?  Intus  utique  mihi,  intus  in  domicilio 
cogitationis  .  .  .  veritas  sine  oris  et  linguae  organis  diceret: 
Verum  dicit,  et  ego  statim  certus  confidenter  illi  homini  tuo 
dicerem:  verum  dicis". 

Den  senere  katholske  Theologi  gaar  blot  videre  efter 
den  skolastiske  Methode  —  kun  med  en  mere  bevidst 
Fastholden  af  den  katholske  Ensidighed.  Vi  have  der- 
for ingen  Grund  til  at  skille  dem  her,  men  kunne  under 
ét  behandle  hele  den  katholske  Theologis  almindelige  Stil- 
ling i  dette  Spørgsmaal. 

Betragtningen  vil  lære  os  flere  Ejendommeligheder 
ved  saadanne  aandelige  Spørgsmaal  som  det  foreliggende. 
Paa  den  ene  Side  se  vi,  hvorledes  et  saadant  Problem 
slet  ikke  er  modent  til  Løsning,  før  Livet  selv  stiller 
det.  Det  er  her  slet  ikke  væsentlig  Livets  Nød,  der 
fører  Theologien  til  at  svare,  men  Eeflexionens  Fuld- 
stændighed, der  for  Systemets  Skyld  ogsaa  maa  have 
dette  Omraade  inddraget.  Men  derfor  tager  man  just 
ogsaa  fejl  paa  Sagen;  den  logisk  begrebsmæssige  Udstyk- 
ning af  Problemet  svarer  ikke  paa  Forhaand  til  Livs- 
problemet. Og  dette  er,  hvad  vi  paa  den  anden  Side 
faa  at  se :  den  skolastiske  Behandling  umuliggjør  den 
sande  Løsning  ved  at  ville  rette  Livet  efter  Begreberne 
iste denfor  at  rette  Begreberne  efter  Livet.  Den  ab- 
strakte Tanke  har  sine  færdige  Begreber  ligesom  Ru- 
brikker, og  Livet  maa  da  parteres  for  at  passe  ind  i 
disse  uden  Hensyn  til,  om  derved  det  aandeligt  og  reelt 
sammenhørende  bliver  vidt  adskilt. 

Meningen  hermed  er  naturligvis  ikke  at  frakjende 
Skolastikerne  sand  christelige  Tro  og  Livskraft;  men 
Methoden  er  dem  for  stærk  til,  at  denne  slaar  igjennem 
i  det  theoretiske  Udtryk.  Ej  heller  maa  det  glemmes, 
at  den  ældre  Skolastik  har  et  meget  betydeligt  Aands- 
indhold,  naar  den  forstaas  i  og  ud  af  sin  Tid.  Thi 
de  Begreber,  der  senere  staa  som  færdige  Former, 
ere  dog  ikke  oprindeligt  dannede  ved  abstrakt,  for  Livet 
fremmed  Reflexion;  oprindeligt  vare  de  tværtimod 
Udtrykket  for  det  Maal  af  Forstaaelse,  Tanken  havde 
naaet  over  Livet;  og  i  den  Tid  havde  da  den  theolo- 
giske  Forstaaelse  endnu  ikke  fjernet  sig  fra  Livet.  Men 

idet  hine  ufuldkomne  Begrebsformer  fastsloges  ogsaa  for 
alle  følgende  Tider,  medens  Livsudviklingen  gik  videre, 
skiltes  Theologien  fra  Livet  og  blev  i  samme  Grad 
mere  hæmmende  for  dette,  som  Afstanden  blev  større. 

Blandt  de  Forudsætninger,  der  som  færdige  Begre- 
ber staa  fast  forud  for  enhver  Undersøgelse,  er  frem- 
for alt  den,  at  Troen  er  en  ren  Erkj endelses- 
sag.  Det  er  ikke  her  Stedet  nærmere  at  oplyse  Op- 
rindelsen til  denne  Begrebsdannelse.  I  Oldkirken,  navn- 
lig ved  Alexandrinernes  Indflydelse,  blev  Troens  Navn 
anvendt  overvejende  om  Troens  Erkj  endelses-Side,  som 
alene  kom  paa  Tale  i  deres  philosophiske  Forhandlinger 
om  Troens  Sandheds-Indhold;  og  for  en  klarere  Son- 
drings Skyld  førte  man  da  overhovedet  den  ethiske 
Side  ind  under  andre  Benævnelser  (navnlig  Kjærlig- 
hedens). Men  i  Vishedsproblemet,  hvor  det  ikke  kom- 
mer an  paa  Troens  objektive  Indhold,  men  just  paa 
dette  Indholds  subjektive  Begrundelse,  er  denne  Afvi- 
gelse fra  Skriftens  Sprogbrug  skjæbnesvanger,  idet  den 
indre  personlige  Rod  og  Kilde  til  Trosoverbevisningen 
(hvori gjennem  den  først  bliver  til  for  os)  slet  ikke  mere 
føles  som  hørende  med  i  Troens  Væsen  og  derfor  hel- 
ler ikke  kan  fattes  som  Trosvishedens  Grund.  Og  denne 
Forudsætning  hviler  som  en  Lænke  over  hele  den  ka- 
tholske  Theologi,  saa  at  selv  de  mystiske  Retninger,  der 
udtrykkeligt  satte  sig  til  Maal  at  gyde  Livets  Indhold 
i  de  skolastiske  Former,  ere  ude  af  Stand  til  at  afkaste 
den  og  derfor  ikke  naa  til  et  Gjennembrud. 

Ved  Siden  af  denne  er  endnu  at  nævne  en  anden 
stor  Forudsætning,  der  vel  ikke  som  denne  ligefrem 
forfalsker  Principet,  men  som  dog  hæmmer  betydeligt 
ved  at  hindre  den  omfattende  Forstaaelse  af  Problemet. 
Det  er  den  Forestilling,  at  den  naturlige  og  den 
overnaturlige  Religion  hver  har  sit  særlige  Om- 
raade,  at  den  naturlige  Religion  selv  for  den  christne 
har  en  selvstændig  Bestaaen  ved  Siden  af  den  aaben- 

barede,  og  at  derfor  Begrundelsen  af  den  naturlige  Re- 
ligions Vished  er  Philosophiens  Sag,  og  kun  de  egentlig 
aabenbarede  Sandheders  Vished  hører  under  Theologien. 
Paa  Philosophiens  Omraade  hersker  da  atter,  under 
Aristoteles'  Paavirkning,  en  tilsvarende  Intellektualisme, 
som  Trosbegrebet  frembringer  i  Theologien.  Men  naar 
saaledes  selve  Troen  paa  Gud  henføres  til  den  naturlige 
Religion,  og  Visheden  om  denne  ikke  er  at  udvikle, 
men  forudsættes  som  givet  i  Theologien,  bliver  der  selv- 
følgelig i  en  væsentlig  Grad  gjort  Indgreb  i  Problemets 
Fuldstændighed,  og  Løsningen  bliver  end  mere  umulig. 

Vi  ville  om  lidt  faa  at  se,  hvorledes  denne  sidste 
Forudsætning  som  en  farlig  Arv  ogsaa  senere  hæmmede 
Protestantismen.  I  Katholicismen  bliver  Grundmangelen 
dog  altid  den  førstnævnte  Forudsætning,  som  det  nu  vil 
vise  sig  i  det  enkelte. 

De  mere  mystiske  Besvarelser  af  vort  Prob- 
lem (Schmid  S.  103  ff.  138  ff.)  lære,  at  den  rent  gud- 
dommelige Tro  for  at  have  en  virkelig  guddommelig 
Vishedsgrund,  ikke  kan  bero  paa  menneskelig  Overbe- 
visning eller  ydre  Forkyndelse,  men  alene  paa  en  my- 
stisk Oplysning  af  Gud  selv,  en  virkelig  indre  Aaben- 
baring.  De  nærme  sig  saaledes  ikke  lidt  til  den  prote- 
stantiske Lære  om  Helligaandens  Vidnesbyrd  i  Hjertet. 
Men  Tilnærmelsen  til  en  dybere  Forstaaelse  bliver  resul- 
tatløs ved  at  indskrænkes  til  det  intellektuelle  Omraade. 
Det  er  Trosobjekternes  Erkj  endelses  form  er  (species), 
som  Gud  har  indgydt  i  Sjælen,  for  at  den  skal  kunne 
fatte  og  forvisse  sig  om  de  guddommelige  Sandheder; 
og  disse  indgydes  først,  efter  at  den  aktuelle  Tros- 
vil  li  e  er  indtraadt.  Men  imod  en  saadan  Halvhed  faar 
Skolastiken Ret,  naar  den  siger,  at  Troen  forudsætter 
Aabenbaringen,  men  giver  den  ikke.  Thi  er  Troen  kun 
den  bagefter  tilkommende  Erkj  endelse,  da  forudsætter 
den  en  færdig  Aabenbaring  som  sin  Gjenstand;  hvor- 
imod den  som  subjektiv  ethisk  Indlevelse  i  Aabenbarin- 

gen  just  lader  denne  blive  til  for  Mennesket.  Men 
denne  Fordybelse  i  den  subjektive  Side  skyr  Katholi- 
cismen.  Den  udvortes  objektive  Autoritet,  der  ikke  vil 
forstaa,  at  kun  den  frie  personlige  Anerkj endelse  har 
Værdi,  frygter  enhver  subjektiv  Rørelse  som  et  Oprør, 
en  begyndende  Opløsning  af  alt  fast.  Derfor  afviser 
den  katholske  Theologi  selv  saadanne  begyndende  my- 
stiske Theorier;  og  endelig  har  den  sejret,  idet  det 
sidste  Concil  udtrykkelig  har  forkastet  Læren  om  en 
mystisk  Privatoplysning*). 

Ved  denne  Fordømmelse  af  den  indre  aandelige 
Erfaring  afskjærer  Katholicismen  sig  Forstaaelsen  af 
den  virkelige  Tilegnelse,  af  den  aandelige  Meddelelse, 
hvori  Gud  virkelig  giver,  og  Mennesket  virkelig  mod- 
tager; og  den  kan  da  kun  selv  vakle  imellem  en  pelagia- 
niserende  Lære,  hvorefter  Mennesket  i  Grunden  selv 
tilegner  sig  Frelsessandhederne,  og  en  doketisk  Lære, 
hvorefter  det  guddommelige  paa  uforstaaet  magisk  Maade 
sænker  sig  i  det  menneskelige.  Pelagianiserende 
er  Læren  baade  hos  dem,  der  mene,  at  den  menneske- 
lige Erkj endelse  af  sig  selv  er  i  Stand  til  at  naa  Vis- 
heden om  Troens  fuldkomne  Sandhed  (Scotus,  Abailard 
S.  78  f.,  Hermes  S.  220  fF.),  og  hos  dem,  der  under  en 
fuldstændig  objektiv  Uvished  sætte  Troens  Grund  i  den 
frie  menneskelige  Villies  lydige  Underkastelse  under  den 
objektive  Aabenbaring  (Vilhelm  af  Auvergne,  Occam  S. 
106  fF)**).  —  Magisk  er  derimod  Læren,  at,  hvor  fuld- 


*)  Vaticanerconciliet  1870.  De  fide.  Canon  3:  Si  quis  dixerit, 
revelationem  divinam  externis  signis  credibilem  fieri  non 
posse,  ideoque  sola  interna  cujusque  experientia  aut  inspi- 
ratione  privata  homines  ad  fidem  moveri,  anathema  sit. 
**)  Det  kan  maaske  et  Øjeblik  synes,  som  om  vi  her  ikke  læn- 
gere have  Troen  opfattet  som  Erkjendelsessag  ;  men  i  Virke- 
ligheden ere  vi  endnu  ganske  indenfor  denne  Forudsætning. 
Troen  er  endnu  kun  Erkjendelse  —  kun  maa  denne  Erkjen- 
delse  befales  af  Villien. 

kommen  en  Indsigt  der  end  ligger  til  Grund  for  den 
menneskelige  Antagelse  af  Troens  Sandheder,  og  hvor 
megen  Betydning  end  den  besluttende  Villie  har  for  at 
frembringe  Troslydigheden,  saa  har  den  guddomme- 
lige Tro  intet  med  disse  at  gjøre,  men  hviler  i  sig  selv 
og  har  sin  Vishedsgrund  i  sig  selv  alene  (Suarez  o.  a. 
S.  163  ff.).  Thi  efterat  Erfarings-  og  Oplysningstheo- 
rierne  ere  afviste,  er  det  overhovedet  ikke  muligt  mere 
paa  nogen  Maade  at  sige,  hvori  denne  guddommelige 
Vishedsgrund  bestaar. 

Aabenbart  er  der  en  Parallel  mellem  det  her  fore- 
liggende Problem  og  det  praktiske  Problem  om  Naadens 
Forhold  til  Villien  (Schmid  Vorrede  S.  III).  Følge  vi 
denne  videre,  da  se  vi,  at  paa  begge  Omraader  den 
fuldkomneste  katholske  Theori  bestaar  i  en  Sammen- 
liming  af  begge  yderlige  Opfattelser.  Klarest 
er  denne  i  vort  Problem  udført  af  den  spanske  Jesuit 
Cardinalen  Johannes  de  Lug  o  (de  virtute  fidei  divinæ 
Lugdunum  1646) ;  og  hans  Lære  er  det  da  ogsaa,  som 
Schmid  i  alt  væsentligt  slutter  sig  til.  Theorien  kan 
samles  i  dette  Ord  (Schmid  S.  258),  at  ;,hverken  en 
indre  eller  en  ydre  Aabenbaring  af  Gud  kan  være  den 
guddommelige  Tros  sidste  Bevæg-  og  Vishedsgrund,  men 
kun  Guds  Autoritet  og  ydre  Aabenbaring,  saaledes  som 
de  i  den  nuværende  Livstilstand  ere  os  forelagte  og 
kunne  erkjendes  af  os,  altsaa  ikke  med  Udelukkelse, 
men  med  Indoptagelsen  af  de  fornuftige  Troværdigheds- 
grunde  som  Dele  i  Begrundelsen"  (Theilgriinde).  I 
denne  Theori  er  ganske  vist  samlet  en  Mangfoldighed 
af  Momenter,  men  man  søger  forgjæves  efter  et  beher- 
skende og  forklarende  Princip.  Schmids  udførlige  Eede- 
gjørelse  (S.  258—79)  viser  stedse,  at  intet  af  de  hellige 
Begreber  krænkes,  at  hvert  Moment  har  sin  Bet,  men 
intetsteds,  at  Læren  udtrykker  det  sande  virkelige  Livs- 
forhold. Idet  de  menneskelige  Troværdighedsgrunde 
indoptages  i  den  guddommelige  Tros  Grund,  faa  vi  et 

pelagiansk  Moment;  men  dette  er  kun  et  Moment,  der 
aldeles  uformidlet  er  sat  ved  Siden  af  det  andet,  magisk 
dunkle  Moment,  hvis  Væsen  overhovedet  ikke  nærmere 
kan  forklares*). 

I  de  positive  Besvarelser  af  Problemet  indenfor 
den  skolastiske  Theologi  finde  vi  saaledes  ikke  noget 
frugtbart  Bidrag.  Livet  forsvinder  under  Formerne,  og 
Inderligheden,  der  i  Begyndelsen  endnu  rørte  sig  under 
de  abstrakte  Begreber,  flygter  fra  Theologien  og  søger 
Frelse  i  et  umiddelbart  mystisk  Liv,  hvorfra  den  saa 
atter  ad  nye  Veje  søger  et  theologisk  Udtryk.  Et  Blik 
ind  i  denne  Side  gives  os  i  Pére  Gratrys  Bog:  „La 
Connaissance  de  Dieu".  Fra  Augustin,  Anselm  og  Tho- 
mas Aquin,  hos  hvem  vi  endnu  midt  i  Skolastiken  høre 
Hjertets  fulde  Slag  i  Ord  som  disse  at  Troen  er  Hjer- 
tets Øje,  er  den  begyndende  Skuen,  fører  Gratry  os 
gjennem  den  mystiske  Linie  fra  Bonaventura  til  Inder- 
lighedens Gjenopvækkelse  hos  Jesuiterne.  Og  denne 
Understrøm  er  det,  som  han  da  lader  finde  sit  Udtryk 
i  det  17de  Aarhundredes  store  Philosopher  og  franske 
Theologer,  hvis  Lære  endnu  staar  for  ham  som  de  fuld- 
kommeste  Udtryk  for  den  sande  Trosvished.  Han  viser, 
at  den  egentlig  drivende  Kraft  hos  Descartes  og  Male- 
branche  —  ligesom  senere  hos  Leibnitz  —  er  Sjælens 
Higen  imod  Gud  og  mystiske  Erfaring  af  Gud  selv 
(I,  S.  424  f).  Vel  nærer  han  da  selv  den  samme  ukri- 
tiske Forestilling  som  hine,  at  denne  personlige  Vished 
just  finder  sit  adækvate  Tankeudtryk  i  disse  Philosophers 
logiske  Beviser  for  Guds  Tilværelse.  Men  staar  det  end 
for  os  saaledes,  at  Mystiken  atter  her  har  indgaaet  en 
falsk  Alliance  med  Begrebet,  er  det  ligefuldt  interessant 

*)  Jfr.  Schmids  Udtalelse,  at  der  i  alle  theologiske  Videnskaber 
gives  en  dobbelt  Behandlingsmaade,  en  apologetisk  og  en 
dogmatisk  (S.  48);  men  allerede  den  apologetiske  Viden 
maa  være  en  fastbegrundet  Viden  uden  nogen  Tvivl,  om 
virkelig  en  fast,  dogmatisk  Aabenbaringstro  skal  naas  (S.  38). 

at  følge  hans  Fremstilling  af  Bestræbelsen  saavel  hos 
disse  som  hos  Fenelon,  Bossuet  o.  a.  Et  Sted  bryder 
endog  den  sande  Løsning  igjennem  med  en  overraskende 
Klarhed,  der  forbavser  Gratry  selv:  hos  Petavius  og 
navnlig  hos  Thomassinus  (dogmata  theologica  I,  c.  20). 
Her  læres  ligefrem,  at  det  inderste  og  dybeste  i  Troen 
er  Sjælens  virkelige  objektive  Berøring  med  Gud  selv, 
hvorved  Mennesket  paa  en  hemmelighedsfuld,  ulegemlig 
Maade  staar  i  et  umiddelbart  Realitetsforhold  til  Gud. 
Sjælens  Grundforhold  til  Gud  er  ikke  blot  Villiens 
Længsel,  ej  heller  blot  den  intuitive  Anskuelse  af  Sand- 
hedens Ideer  (Malebranche),  men  en  umiddelbar  Væ- 
sensberøring  i  Følelsens  Dyb  (Gratry  II,  S.  24.  263  ff). 
Dette  Udtryk  synes  imidlertid  at  være  temmelig  ene- 
staaende  og  har  ikke  havt  Klarhed  og  Kraft  nok  til  at 
vende  sig  rensende  mod  de  hæmmende  katholske  For- 
udsætninger. Bevægelsen  i  sin  Helhed  naar  ikke  ud 
over  det  intellektualistiske,  der  endog  i  Alliancen  med 
Philosophien  ender  med  rent  at  tage  Magten  fra  Tros- 
momentet. 

Indenfor  den  katholske  Kirke  findes  dog  endnu  én 
Mand,  der  har  faaet  afgjørende  Betydning  for  Visheds- 
problemet.  Medens  han  hos  Gratry  har  en  selvstændig 
Plads,  nævnes  han  end  ikke  af  Schmid.  Det  er  Janse- 
nisten  Blaise  Pascal,  den  eneste,  der  har  naaet  til 
at  bryde  med  begge  Katholicismens  falske  Grundforud- 
sætninger. Selv  Lægmand  og  ubekjendt  med  Skola- 
stikens Krogveje,  begavet  med  en  skarp  Tænkning,  der 
var  udviklet  i  de  exakte  Videnskabers  Tjeneste,  med 
Hjertet  fuldt  af  en  brændende,  man  kunde  sige  liden- 
skabelig Tro,  aandeligt  myndig  paa  en  Maade,  der  gjør 
ham  halvt  fremmed  for  den  Kirke,  han  tilhører,  har 
han  efterladt  os  en  Arv  i  sine  ufuldendte  „Pensées", 
der  bærer  langt  ud  over  hans  Tid  og  endnu  er  en  rig 
Grube  for  al  christelig  Apologi. 

Forsvarsskrifter  for  Christendommen,  der  svarede 

paa  de  forskjellige  Tiders  enkelte  Indvendinger,  har  der 
altid  været  i  Kirken;  men  en  Apologi  i  dybeste  princi- 
piel Betydning,  der  ikke  nøjes  med  at  svare  for  de  en- 
kelte Punkter,  men  selv  gaar  angrebsvis  tilværks,  trænger 
ind  i  det  naturlige  Menneskehjertes  Dyb  og  viser  alle 
dets  uløselige  Gaader  udenfor  Løsningen  i  Jesus  Chri- 
stus  —  det  var  Pascals  store  Plan,  hvorved  det  person- 
lige Vishedsproblem  kan  siges  at  være  født  i  Apologiens 
Historie*).  Hans  Stilling  i  denne  er  ligesaa  principiel 
som  Sokrates'  i  den  græske  Philosophi,  Luthers  i  Theo- 
logien  som  Helhed;  kun  at  hans  ensomme  Stilling  i 
Jansenismen  gjorde  baade  Katholiker  og  Protestanter 
uvillige  til  at  tilegne  sig  hans  Tanker.  Det  gjælder  i 
denne  Apologi  ikke  udvortes  Argumentationer;  det  er 
Mennesket  selv,  det  existerende,  tvivlende,  søgende,  kæm- 
pende og  troende  Menneske,  der  føres  frem  for  os. 
Tilegnelsen  af  Christendommen  er  et  existentielt 
Problem.  De  intellektuelle  Grunde  og  Beviser  kjender 
Pascal  fuldt  vel,  og  han  har  selv  givet  sine  Bidrag  til 
dem  der,  hvor  han  anerkj ender  deres  Betydning.  Men 
han  har  gaaet  for  meget  i  Skeptikernes  Skole  til  at  til- 
lægge dem  nogensomhelst  tvingende  Kraft.  Og,  tilføjer 
han,  hvad  vilde  en  saadan  rent  intellektuel  Argumen- 
tation nytter  Selv  om  et  Menneske  paa  den  Maade 
blev  overbevist  om  alle  de  „evige  Sandheder",  „vilde  jeg 
dog  ikke  finde  ham  at  have  gjort  store  Fremskridt  med 
Hensyn  til  sin  Sjæls  Frelse".**)  En  Begrebs-Gud  er 
kun  et  livløst  Afgudsbillede.  Nej,  kun  ved  Personlig- 
hedens Tilslutning  vindes  den  virkelige  Overbevisning, 
og  denne  foregaar  ikke  ad  intellektuel  Yej.  „Hjertet 
har  sine  Grunde,  som  Forstanden  ikke  kjender"***). 

Ad  denne  Hjertets  Vej  føres  Mennesket  kun  ved  i 
ydmyg  Selverkj endelse  at  aabne  sig  for  Aandens  skjulte 

*)  Jfr.  A.  Vinet:  Etudes  sur  Blaise  Pascal  S.  17. 
**)  Pascals  Pensées.   Edition  Faugére  II,  S.  115. 
***)  II,  S.  108. 


31 


Indvirkninger  („s'offrir  par  les  humiliations  aux  inspira- 
tions'')*). Selvforstaaelse  er  da  det  første  Skridt,  som 
Pascal  vil  hjælpe  sin  Læser  til  at  gjøre;  og  ingen  har 
naaet  ham  i  de  dybe  Skildringer  af  det  naturlige  Men- 
neskehjertes fuldkomne  Afmagt  til  selv  at  raade  sin  Til- 
værelses Gaade,  i  den  gribende  Paavisning  af  Menneske- 
væsenets forunderlige  Sammensætning  af  indbyrdes  stri- 
dende Elementer,  Anlæg  og  Længsler,  som  forgjæves 
søge  efter  en  Løsning  indenfor  den  naturlige  Verdens- 
orden. Saaledes  skildres  „Menneskets  Elendighed  uden 
Gud",  som  Pascal  havde  paatænkt  at  benævne  sin  Apo- 
logis første  Hoveddel.  Men  overfor  denne  stilles  da 
Forstaaelsen  af  Christendommens  Gave  eller  „Menneskets 
Lyksalighed  med  Gud"  (Værkets  paatænkte  anden  Del). 
Blot  ved  Tanken  kan  man  jo  stille  det,  som  bydes  os  i 
Christendommen,  sammen  med  den  Trang  og  Splid,  vi 
fandt  i  Menneskenaturen ;  og  forunderligt  vil  det  da  vise 
sig,  at  Christendommen  just  giver  det  dybeste  Svar  der, 
hvor  alle  Muligheder  lukke  sig  for  det  naturlige  Men- 
neske. 

Dog  véd  han  fuldt  vel,  at  det  afgjørende  Skridt 
heller  ikke  saaledes  kan  gjøres  alene  i  Kraft  af  Tan- 
kens Indsigt.  Naturens  Fordærvelse  har  gravet  en  Kløft 
saa  dyb,  at  kun  hele  Personlighedens  Kraft  i  Villien 
formaar  at  springe  derover.  Her  fremtræder  da  for 
første  Gang**)  Villiens  afgjørende  Betydning  for  Tros- 
vishedens Tilblivelse.  Paa  nogle  Steder  sker  dette  saa  stærkt, 
at  man  har  beskyldt  Pascal  for  —  i  Fortvivlelse  om  Sand- 
heden —  at  kaste  sig  i  den  blindeste  Autoritetstros  Arme. 
Navnlig  hænger  man  sig  da  i  de  berømte  Ord  til  den,  der 
endnu  ikke  har  naaet  Troen:  „Lad  som  om  du  tror,  tag 


*)  II,  S.  177. 

**)  Thi  Occams  Lære  om  Villiens  ufrie  Lydighed  under  en  ufor- 
staaet  Autoritets  Ord  sætter  aldeles  ikke  Villien  i  et  indre 
Forhold  til  Troen. 

Vievand,  lad  Messer  læse  o.  s.  v.  Naturligt  vil  dette 
føre  dig  til  at  tro  og  gjøre  dig  til  en  umælende  (vous 
abétira)"  *).  Men  er  end  her  det  stærkt  paradoxe  Ud- 
tryk gaaet  videre,  end  ret  vel  kan  forsvares,  saa  maa 
man  dog  erindre  først,  at  „Tankerne"  i  deres  nuværende 
Form  kun  ere  første,  umiddelbare,  personlige  Udkast, 
og  dernæst,  at  der  er  mangfoldige  andre  Udsagn  hos 
Pascal  (endog  i  det  samme  Stykke),  hvoraf  det  ses,  at 
Villiens  Betydning  ingenlunde  er  at  fremtvinge  en  sla- 
visk Underkastelse,  men  at  frembringe  den  ethiske  Dis- 
position, der  lader  Hjertet  gjenfinde  sit  eget  Væsen  i 
Sandheden**).  Vishedens  egentlige  Grund  bliver  dog 
ogsaa  her  Erfaringen  af  det,  som  Mennesket  modtager 
i  Christendommen,  den  Erfaring,  der  just  har  sat  Pascal 
selv  i  Stand  til  saa  dybt  at  forstaa  Christendommen  som 
Løsningen  af  det  naturlige  Livs  Modsigelser.  „Voici  ce 
que  c'est  que  la  foi:  Dieu  sensible  au  coeur,  non  å  la 
raison"***).  Det  er  naturligt,  at  her  i  den  nærmere 
Bestemmelse  af  Vishedens  Grund  endnu  er  meget  uklart, 
ikke  blot  paa  Grund  af  „Tankernes"  brudstykkeagtige 
Tilstand,  men  ogsaa  fordi  Pascals  væsentlige  Opgave  er 
den  forberedende  at  føre  Mennesket  hen  imod  Troen 
—  mere  end  at  svare  for  den,  der  er  i  Troen.  Men 
hvad  han  har  ydet,  er  tilstrækkeligt  til  at  gjøre  ham  til 
vor  Lærer  i  meget  og  at  sikre  ham  Anerkj endelse  som 
Skaberen  af  dette  Problem  for  den  christelige  Erkj en- 
delse, personligt,  existentielt  forstaaet. 

Kaste  vi  endnu  til  Slutning  et  Blik  paa  den  ka- 
tholske  Theologi  i  Nutiden,  da  se  vi  overalt  en 
vis  Interesse  vaagne  for  det  personlige  Vishedsproblem. 
Det  er  den  i  Indledningen  skildrede  praktiske  Trang, 


*)  II,  S.  167—69.    Stykket:  „Infiiri.  Rien". 
**)  Saaledes  II,  S.  169:  „det  formindsker  Lidenskaberne,  som 

ere  dine  store  Hindringer". 
***)  II,  S.  152. 

<ier  ogsaa  her  driver  Problemet  frem,  og  det  uagtet  Ka- 
tholicismen  i  sin  korrekte  naive  Form  egentlig  paa  For- 
haand  afskjærer  sig  BesvarelseD.  Ejendommeligt  træder 
begge  disse  Ting,  det  vaagnende  Problem  og  det  ka- 
tholske  Svar,  som  er  en  Afvisning,  frem  i  et  lille  Strids- 
skrift af  den  bekjendte  Apologet  Hettinger:  „Die 
Krisis  des  Christenthums,  Protestantismus  und  katho- 
lische  Kirche"  (1881).  Polemiken  imod  Protestantismen 
gaar  ud  paa  at  vise,  at  den  mangler  al  fast  Grund  at 
bygge  paa;  og  saaledes  bliver  Vishedsproblemet  ogsaa 
her  det  væsentlige.  Men  naar  Forfatteren  da  kommer 
til  den  katholske  Tros  Grund,  anerkj ender  han  vel,  at 
den  personlige  Erfaring  har  nogen  Betydning  (Joh.  7, 
17.  1  Joh.  5,  6),  men  denne  kan  dog  ikke  komme  ud 
over  Sandsynlighed  (S.  96);  senere  reduceres  den 
ogsaa  til  Kirkens  Troserfaring  (S*  128).  Den  virke- 
lige og  eneste  absolute  Trosgrund  vedbliver  Kirkens 
Autoritet  at  være;  og  spørge  vi,  hvorpaa  Troen  paa 
denne  atter  hviler,  faa  vi  kun  Svaret :  „den  beviser  sig 
selv!"  (I  en  Parenthes  tilføjes  rigtignok:  nemlig  ved  sin 
store  beundringsværdige  Enhed,  sin  apostoliske  Succes- 
sion o.  s.  v.    S.  124). 

Betydeligere  Udslag  af  denne  Interesse  for  Visheds- 
problemet  i  den  katholske  Nutidstheologi  ere  de  to  føl- 
gende Arbejder,  et  fransk  og  et  engelsk,  der  begge,  i 
levende  Forbindelse  med  den  moderne  Tankeudvikling 
og  prægede  af  bestemte  philosophiske  Retninger,  tage 
det  op  paa  en  langt  mere  frugtbar  Maade  end  Skola- 
stiken  og  derfor,  skjøndt  de  i  det  afgj ørende  forblive 
bundne  indenfor  de  katholske  Skranker,  i  Enkeltheder 
yde  Bidrag  af  virkelig  Værdi. 

Fra  fransk  Side,  nærmest  paavirket  af  den  nyere 
franske  Idealisme,  møde  vi  Professor  ved  Sorbonnen 
Ollé-Laprune's  „La  certitude  morale"  (1880). 
Ved  moralsk  Vished  forstaar  Forfatteren  den  personlige 
Vished  om  de  Sandheder,  der  staa  i  Forbindelse  med 

Moralen,  nærmere  den  naturlige  Religions  Hovedsand- 
heder. Hovedopgaven  er  at  bestemme  „den  moralske 
Tros"  sande  Betydning,  hvilket  væsentlig  udføres  gj en- 
nem  en  kritisk  Behandling  af  dem,  der  have  overvur- 
deret den,  paa  den  ene  Side  (Pascal,  Kant,  Hamilton), 
og  dem,  der  undervurdere  den,  paa  den  anden  Side  (mo- 
derne Kritikere  og  Positivismen).  Værket  indskrænker 
sig  bestemt  til  den  naturlige  Religions  Omraade.  Troen 
paa  den  aabenbarede  Religion  synes  ogsaa  her  alene  at 
grundes  paa  Kirkens  Autoritet.  Men  idet  væsentlige 
religiøse  Grundsandheder  henhøre  til  det  første  Omraade, 
er  der  i  meget  gjort  et  virkeligt  Tilløb  til  en  aandelig 
Forstaaelse  af  Troens  Væsen,  som  da  efterhaanden  og- 
saa maa  udbrede  sig  til  det  andet  Omraade. 

Alligevel  naa'r  Forfatteren  heller  ikke  overfor  den 
naturlige  Religions  Sandheder  til  fuldkomment  at  over- 
vinde den  katholske  Intellektualisme,  uagtet  den  dybere 
Forstaaelse  egentlig  er  hans  Grundtanke.  Han  udvikler 
klart  den  religiøse  Erkjendelses  personlige,  moralske 
Charakter  ikke  alene  deri,  at  der  altid  tilkommer  Villien 
den  sidste  Stemme  overfor  Antagelsen  af  den  er- 
kjendte  Sandhed  („consentiment"  forskjellig  fra  „assen- 
timent"  S.  64  f),  men  ogsaa  deri,  at  der  skal  enVillies- 
tilslutning  til  at  opfatte  den  moralske  Sandhed,  idet 
de  første  moralske  Indtryk  efterhaanden  aftage,  hvis  de 
ikke  anerkj endes  af  Villien  (S.  70  f).  Ligeledes  for- 
klares denne  den  moralske  Tros  ejendommelige  Charak- 
ter ud  af  det  tilgrundliggende  Forhold,  at  Sandheden 
slet  ikke  her  bestaar  i  en  abstrakt  Lære,  men  i  selve 
Forholdet  til  en  levende  Personlighed  (S.  384  f).  — 
Men  i  Modstrid  med  denne  dybere  Forstaaelse  lader 
Forf.  sig  dog  stedse  paany  drage  tilbage  af  den  kathol- 
ske Forudsætning.  Skjøndt  efter  det  foregaaende  Troen 
er  en  ganske  anden  Evne  end  den  objektive  upersonlige 
Erkjendelse,  erklæres  dog  atter  Troen  for  en  ringere 

Art  Erkj endelse*),  hvor  selve  Objektet  ikke  kan  blive 
evident,  men  kun  Motiverne  til  at  tro  derpaa  (S.  95); 
og  det  erklæres  for  en  Svaghed  af  vor  Erkjendelse  ikke 
at  kunne  gribe  de  her  omhandlede  Objekter  i  sig  selv. 
Idet  saaledes  Troens  Begreb  atter  bliver  intellektualistisk, 
faar  nu  ogsaa  Villien  en  meritorisk  Betydning  udenfor 
Troen.  Det  er  „en  lykkelig  Svaghed",  fordi  den  giver 
Plads  for  Tilliden,  og  selve  Motivernes  Dunkelhed  er  et 
gode,  „fordi  det  gjør  Tilliden  mere  fortjenstfuld"  (S.  97). 
Saa  bliver  da  ogsaa  her  opstillet  et  dobbelt  Bevis  for 
de  moralske  Sandheder,  et  intellektuelt  Bevis  og  en 
Personlighedens  Overtalelse  (S.  376  f),  og  til  Slutning 
faar  det  Udseende  af,  at  man  igjennem  evidente  Beviser 
skal  føres  lige  til  Troen  paa  den  katholske  Kirkes  abso- 
lute  Autoritet  (S.  413). 

I  flere  Henseender  betydeligere  er  den  engelske 
Katholicismes  Bidrag,  den  bekjendte  Kardinal  J.  H. 
Newmans:  „an  essay  in  aid  of  a  grammar  of  as- 
sent"  (5th  ed.  London  1881).  Methoclen  er  afgjort  be- 
stemt af  den  moderne  engelske  empiriske  Skole,  og  For- 
men lider  af  dennes  Brede  og  Mangel  paa  Overskue- 
lighed, men  har  saa  atter  adskillige  for  den  egne  For- 
trin (en  jævn  ukunstlet,  real  Opfattelse,  aaben  Tilstaa- 
else  af  Vanskeligheder  o.  m.)  Newman  sætter  Opgaven 
ikke  i  at  opstille  aprioriske  Normallove,  hvorefter  Vis- 
heden da  skal  prøves,  men  i  at  udfinde  de  faktiske  Love, 
hvorunder  Vished  bliver  til  i  Menneskelivet  (S.  164.  343 
f.  al.)  Thi  om  den  exakte  Videnskab  end  nok  saa  me- 
get indskrænker  vor  Viden  til  Sandsynlighed,  besidder 

*)  Derfor  faar  ogsaa  Paul  Janet  Ret  i  sin  Kritik  (JRevue  de 
deux  mondes  47  Bd.  S.  867 — 86),  der  under  betydelig  Aner- 
kjendelse  af  Forf.s  Skarpsindighed  samler  sin  Indvending  i 
det  Alternativ:  enten  ere  Grundene  til  at  antage  Sandheden 
virkelig  tilstrækkelige,  og  i  saa  Fald  have  vi  her  en  Viden 
som  al  anden  Viden,  eller  de  ere  utilstrækkelige  i  sig  selv, 
og  da  er  det  philosophisk  utilladeligt  at  tillægge  dem  større 
Vished  i  Villien. 

dog  Mennesket  faktisk  en  virkelig  ubetinget  Vished,  som 
det  ikke  lader  sig  fratage  (S.  179).  Denne  grunder  sig 
ikke  paa  den  exakte  Videns  formelle  Slutninger,  der 
kun  slaa  til  paa  det  abstrakte  Omraade.  I  alle  konkrete 
Forhold  naa'r  derimod  Mennesket  sin  Overbevisning 
igjennem  en  meget  sammensat  Slutningsproces,  der  ikke 
lader  sig  udtømme  i  bestemte  Ord  („informal  inference"). 
Det  Udtryk,  som  Begrundelsen  faar  i  en  eller  anden 
bestemt  Form,  kan  altid  angribes  af  Tvivlen;  men  bag- 
ved den  bestemte  Form  ligger  en  Mangfoldighed  af  de 
forskjelligste  (personlige  o.  a.)  Momenter,  som  bevirke, 
at  Visheden  ikke  desto  mindre  staar  fast  for  den,  som 
ejer  den;  og  Beviset  er  derfor,  skjøndt  det  efter  den 
formelle  Ordlyd  kun  kan  garantere  Sandsynlighed,  efter 
sin  implicite  fulde  Mening  et  virkeligt  fuldstændigt  Be- 
vis, som  Vished  med  Bette  kan  bygges  paa.  Forholder 
det  sig  nu  saaledes  med  Vishedsbegrundelsen,  kan  ogsaa 
Sandhedskriteriet,  Vishedens  Prøvesten,  kun  søges  i 
den  enkelte  Personligheds  „illative  sense"  (S.  345),  o: 
den  umiddelbare  Sands  for  Sandheden,  hvormed  han  ud 
af  det  hele  Komplex  af  Instantser  (enkelte  bestemt 
formulerede,  andre  dunkle  Følelser  o.  s.  fr.)  griber  sin 
Opfattelse  med  en  umiddelbar  Sikkerhed. 

Denne  Undersøgelse  er  gjennemført  med  stor  Dyg- 
tighed, og  der  er  heri  givet  et  godt  Bidrag  til  Forstaa- 
elsen  af  Vishedens  Væsen  i  Almindelighed.  Det  er 
imidlertid  paa  dette  formelle  philosophiske  Omraade,  at 
Værkets  Betydning  ligger;  saasnart  der  spørges  om  den 
religiøse  (christelige)  Visheds  særlige  Væsen,  gribe  de 
før  behandlede  katholske  Forudsætninger  hæmmende 
ind.  At  den  christelige  Vished  beror  paa  en  sammen- 
sat aandelig  Slutningsproces,  faa  vi  vel  at  vide;  men 
hvorledes  denne  nærmere  er  at  tænke,  hvad  der  i  den 
er  det  væsentlige  Princip  og  hvad  kun  understøttende 
Momenter,  samt  hvorved  den  i  sit  Væsen  skiller  sig  fra 
anden  Vished,  svares  der  egentlig  ikke  paa.     Vel  gives 

der  i  enkelte  Exempler  gode  Bidrag,  hvori  Troens 
virkelige  Grund  fremdrages.  Navnlig  påaviser  Newman 
som  det  aandelige  Hovedgrundlag  for  Troen  paa  den 
personlige  Gud  de  usvigelige  personlige  Erfaringer  i 
Samvittighedens  Dyb,  der  aabenbarer  den  aandelige 
Objektivitet  paa  en  Maade  analog  med  de  ydre  Sandser 
overfor  Omverdenen  (S.  63.  104  f.)  Men  i  Principet 
bliver  det  dog  ikke  bestemt,  hvad  det  egentlig  er  for 
hemmelighedsfulde  Processer,  som  den  omtalte  „informal 
inference"  indeholder.  Hovedsagelig  behandles  den  re- 
ligiøse Vished  ganske  under  ét  med  al  anden  menne- 
skelig Vished  om  konkrete  Ting,  hvori  netop  den  gamle 
katholske  Intellektualisme  røber  sig.  Forf.  aner  vistnok, 
at  de  moralske  Kræfter  spille  en  stor  Bolle  i  den  reli- 
giøse Vished;  han  nærmer  sig  endog  til  at  fremdrage 
dem  særskilt  (S.  311  ff),  men  idet  Ordet  „moralsk  Vis- 
hed" er  udtalt,  bøjer  han  af  med  den  Bemærkning,  at 
ogsaa  i  andre  konkrete  Forhold  er  der  et  moralsk  Ele- 
ment i  Visheden  (S.  318).  Saaledes  bliver  den  moralske 
Faktors  særlige  Væsen  og  Betydning  aldrig  klaret;  og 
den  personlige  Vished  glider  sammen  med  den  objektivt 
upersonlige  allerede  paa  den  naturlige  Religions  Om- 
raade,  end  mere  da  overfor  de  aabenbarede  Sandheder, 
hvor  den  rene  Autoritetstro  paa  Kirkens  utilegnede 
Læresætninger  jo  i  sit  Væsen  skal  indeholde  alle  den 
sande  Tros  Momenter. 


Ved  Reformationen  vaagnede  ikke  blot  Tros- 
livet  med  ny  Inderlighed  og  Fylde,  men  det  indgik  til- 
lige en  levende  Forbindelse  med  Theologien,  som  derved 
befrugtedes  til  en  virkelig  aandelig  Forstaaelse.  Tilmed 
indeholdtes  i  selve  Reformationens  Faktum  et  Motiv  til 
at  drage  Problemet  praktisk  frem  for  Bevidstheden.  Thi 
idet  Beform ationen  afkastede   den  falske  Autoritet  og 

søgte  tilbage  til  den  sande,  maatte  den  gjøre  Rede  for 
sin  Ret  hertil.  Reformationen  er  i  denne  Henseende 
virkelig  Subjektivitetens  Gjennembrud,  ikke  saaledes,  at 
nu  al  objektiv  Autoritet  er  afkastet,  men  vel  saaledes, 
at  Subjektet  selv  maa  svare  for  sin  Tilslutning  til  Auto- 
riteten, at  Subjektet  i  sig  selv  maa  have  Kriteriet  for 
den  Kritik,  det  øver  over  de  falske  Autoriteter;  og  uden 
en  saadan  Opvækkelse  af  den  subjektive  Side  kan  Vis- 
hedsproblemet  slet  ikke  blive  til 

Det  afgjørende  Hovedfremskridt  er  Afkasteisen  af 
Katholicismens  livsdræbende  Intellektualisme  i  Tros- 
dogmet.  Troen  forstodes  atter  som  hele  Personlighedens 
Modtagelse  af  og  Hengivelse  til  Guds  Naade*),  og  Tros- 
visheden udspringer  derfor  af  den  enkeltes  inderlige  Op- 
levelser. Hermed  er  den  væsentligste  Betingelse  for 
Problemets  rette  Opfattelse  og  Løsning  bragt  tilveje; 
men  ganske  vist  er  der  endnu  i  Protestantismen  en  Ud- 
vikling at  gjennemgaa,  før  det  bliver  helt  udklaret,  og 
alle  Momenterne  bestemmes  ret.  I  denne  Henseende 
bliver  den  anden  katholske  Grundforudsætning  endnu 
en  lang  Tid  ved  at  øve  en  hæmmende  Indflydelse.  Thi 
idet  Forholdet  mellem  naturlig  og  overnaturlig  Religion 
nok  saa  meget  er  et  philosophisk  som  et  religiøst  Pro- 
blem, inddrages  det  ikke  umiddelbart  i  Reformationens 
religiøse  Fornyelse.  De  almindelige  philosophiske  Prin- 
ciper gik  uden  videre  over  fra  den  katholske  Theologi 
i  den  evangeliske,  og  det  var  først  efter  en  lang  Udvik- 
ling, betinget  ved  den  rene  Philosophis  fremadskridende 
Frigjørelse  og  Selvforstaaelse ,  at  Theologien  naaede  til 
Klarhed  paa  dette  Omraade. 

Hos  Luther  selv  træffe  vi  ingen  theoretisk  Behand- 
ling af  vort  Problem,  men  i  Troens  Fylde  svulmer  her 

*)  Reformationens  Protest  klassisk  udtrykt  f.  Ex.  hos  Calvin 
(Inst.  III,  2,  33):  „In  quo  tota  terra  scholastici  aberrant, 
qui  in  fidei  consideratione  nudum  ac  simplicem  ex  notitia 
assensum  arripiunt,  præterita  cordis  fiducia  ac  securitate. 

hele  det  Liv,  hvoraf  Besvarelsen  kunde  fremgaa.  Vi 
finde  de  herligste  Udtalelser  af  den  christne  Tros  klippe- 
faste Vished*);  og  spørge  vi,  hvorpaa  denne  Vished 
grunder  sig,  betoner  Luther  stærkt  dens  ubetinget  per- 
sonlige Charakter.  Ingensomhelst  udvortes  Autoritet 
kan  træde  i  Stedet  for  den  personlige  Afgjørelse.  „Auf 
keinem  Menschen  kann  noch  soli  ich  bauen,  denn  ich 
muss  selbst  antworten,  wenn  es  zum  Sterben  kornmt"  .  . . 
„Du  muss  der  Sache  so  gewiss  sein,  dass  es  das  Wort 
Grottes  sey,  als  gewiss  du  lebest  und  noch  gewisser;  denn 
darauf  muss  dein  Gewissen  allein  bestehen:  und  wenn 
schon  alle  Menschen  kåmen,  ja  auch  die  Engel  und 
alle  Welt  etwas  schlossen,  kannst  du  das  Urtheil  nicht 
fassen  noch  schliessen,  so  bist  du  verloren  ...  So  heben 
sie  denn  an  und  sprechen :  Ja,  wie  konnen  wir  es  wissen, 
was  Gottes  Wort  ist,  und  was  recht  oder  falsch  ist? 
wir  mussen  es  lernen  von  dem  Pabst  und  von  den  Con- 
cilien.  Wohlan,  lass  sie  beschliessen  und  sagen,  was  sie 
wollen,  so  sage  ich:  du  kannst  dein  Zuversicht  nicht 
darauf  stellen  noch  dein  Gewissen  befriedigen,  du  musst 
selber  beschliessen,  es  gilt  dir  deinen  Hals,  es  gilt  dir 
dein  Leben.  Darum  muss  dir's  Gott  ins  Herz  sagen, 
das  ist  Gottes  Wort,  sonst  ist  es  ungeschlossen"  **). 

I  Modsætning  til  Pavens  og  Gonciliernes  Autoritet 
fremhæver  Luther  vel  altid  den  hellige  Skrift,  og  paa 
mangfoldige  Steder  fremtræder  denne  som  den  sidste 
Vishedsgrund.  Men  dette  er  jo  saare  forstaaeligt  i  en 
Strid  indenfor  Christendommens  Grænser,  hvor  begge 
Parter  anerkj endte  Skriftens  Guddommelighed;  og  det 
viser  ingenlunde,  at  Luther  ganske  paa  samme  Maade 
stillede  den  christne  i  et  udvortes  Autoritetsforhold  til 
Skriften,  som  Katholicismen  lærte  overfor  Kirken.  — 


*)  Se  f.  Ex.  Luthers  Werke  v.  Walch  VIII,  S.  1032  II,  1985  ff. 

XVIII,  2058  f.  o.  a.  St. 
*)  XI,  S.  1890.    1887  f. 

Hans  Ord  om  det  indre  personlige  Tilegnelsesforhold 
til  Sandheden  finde  tværtimod  ogsaa  Anvendelse  imod 
en  ufri  Afhængighed  af  Skriftbogstaven.  Guds  Ord 
alene  er  ham  Sandheden  til  Salighed,  fordi  han  stedse 
erfarer,  at  der  og  kun  der  møder  han  Frelseren  selv. 
„Noch  wiederfåhret  mir  es  allezeit,  wenn  ich  ohne  das 
Wort  bin,  nicht  daran  denke  noch  damit  umgehe,  so  ist 
kein  Christus  daheime,  ja  auch  keine  Lust  noch  Geist; 
aber  so  bald  ich  einen  Psalmen  oder  Spruch  der  Schrift 
vor  mich  nehme,  so  leuchtet  es  und  brennet  es  ins 
Herz,  dass  ich  andern  Muth  und  Sinn  gewinne.  Ich 
weiss  auch,  es  soli  ein  jeglicher  taglich  also  bei  sich 
selbst  erfahren".  Han  tror  paa  Ordets  Sandhed,  ikke 
fordi  det  staar  skrevet,  men  fordi  han  „inwendig  be- 
finde, dass  es  Wahrheit  sey",  ikke  fordi  det  selv  erklærer 
sig  for  Guds  Ord,  men  fordi  derunder  Gud  selv  taler 
i  hans  Hjerte:  „das  Wort  kann  man  mir  wohl  predigen, 
aber  ins  Herz  geben  kann  mirs  niemand,  denn  alleine 
Gott,  der  muss  im  Herzen  reden,  sonst  wird  nichts 
daraus :  denn  wenn  der  schweiget,  so  ist  es  ungesprochen ; 
dårum  von  dem  Wort,  das  mich  Gott  lehret,  soli  mich 
niemand  bringen".  Visheden  om  Ordets  Sandhed  og 
Guddommelighed  stilles  ganske  lige  med  den  umiddel- 
bare Evidentses  Vished  paa  den  naturlige  Erkj  endelses 
Omraade.  „Wer  beschleusst  mich  da?  kein  Mensch, 
sondern  alleine  die  Wahrheit,  die  so  ganz  und  gar 
gewisslich  ist,  dass  sie  niemand  leugnen  kann."  *) 

*)  VIII,  S.  672.  XIX,  S.  736.  XI,  S.  1889.  At  Visheden  om 
Skriften  ikke  er  Luther  det  første  og  inderste,  fremgaar  jo 
yderligere  af  den  Maade,  hvorpaa  han  bedømte  selve  de  hel- 
lige Skrifter  ud  fra  den  christnes  eget  umiddelbare  Forhold 
til  Christus.  „Das  ist  das  rechte  Priifstein  alle  Blicher  zu 
tadeln,  ob  sie  Christum  treiben  oder  nicht."  (XIV,  S.  149). 
„Si  adversarii  scripturam  urserint  contra  Christum,  urgemus 
Christum  contra  scripturam"  (citeret  i  Køstlin:  Luthers 
Theologie  II,  S.  280). 

Selvfølgelig  naas  denne  Vished  ikke  ved  den  natur- 
lige Fornuft,  hvis  Afmagt  Luther  saa  dybt  forstod. 
„Die  Natur  kann  nimmermehr  einen  Artikel  des  Glau- 
bens  fassen:  der  Heilige  Geist  muss  alleine  thun  und 
in  dem  Herzen  wirken"*).  Saaledes  bliver  den  sidste 
Vishedsgrund  at  søge  i  de  inderste  personlige  Erfaringer, 
i  hvilke  den  Helligaand  virker  i  vore  Hjerter.  Dermed 
har  Luther  givet  Grundlaget  for  den  senere  Lære  om 
Helligaandens  Vidnesbyrd  som  Vishedsgrund  for  Skrif- 
ten, skjøndt  den  i  udformet  Skikkelse  slet  ikke  findes 
hos  ham.  Den  Helligaands  Vidnesbyrd  er  for  ham  selv 
efter  Pauli  Ord  i  Eom.  8,  15  f.  Aandens  Besegling  af  Syn- 
dernes Forladelse  og  vor  Barneret  for  Gud,  som  den 
personlig  erfares  af  den  enkelte.  Den  er  saaledes  sidste 
Vishedsgrund  for  vor  egen  Delagtighed  i  Frelsen  og 
derved  naturligvis  ogsaa  Kilden  til  al  inderlig  Vished 
om  Frelsessandhederne  som  saadanne ;  men  de  Mellem- 
led, hvorigjennem  den  umiddelbart  praktiske  Erfaring 
fører  over  paa  dette  Omraade,  ere  aldeles  ikke  angivne, 
fordi  overhovedet  dette  mere  theoretiske  Spørgsmaal 
ikke  traadte  frem.**).  Luther  var  ikke  Theoretiker ; 
hans  store  Opgave  var  Livets  Gjenfødelse,  og  hans 
Ord  ere  ligesom  Pulsslag  af  det  umiddelbare  nye  Liv. 
Men  det  bliver  da  den  evangeliske  Theologis  Opgave  at 
forarbejde  alt,  hvad  der  her  er  givet. 

Hos  Calvin  finde  vi  strax  en  mere  theoretisk  Be- 
svarelse.   Han,  som  tillige  er  skarpsindig  Theolog,  maa 

*)  XI,  S.  3083. 

**)  Om  den  Helligaands  Vidnesbyrd  se  Luthers  Wke  XII,  S.  322 
ff.  og  S.  1042  ff.  Den  Tankerække,  hvorigjennem  den  Hellig- 
aands Vidnesbyrd  fra  at  være  den  rent  praktiske  Besegling 
af  vort  Barneforhold  til  Gud  gaar  over  til  at  blive  Beseg- 
lingen af  Skriftordets  Sandhed,  antydes  sidstnævnte  Sted 
(S.  1045):  „Solch  Zeugniss  gehet  also  zu,  dass  wir  die  Kraft 
des  heiligen  G-eistes,  so  er  durchs  Wort  in  uns  wirket,  auch 
fiihlen  und  empfinden  und  unsere  Erfahrung  mit  dem  Wort 
oder  Predigt  ubereinstimmet". 

have  en  udformet  Begrundelse  for  sin  Troslære.  Byg- 
ges denne  nu  helt  paa  Skriften,  stiller  Vishedsproblemet 
sig  paa  Eorhaand  saaledes:  hvorfor  tror  jeg  paa  Skrif- 
ten? Calvin  fremhæver  da  bestemt  og  klart  den  Hellig- 
aands  Vidnesbyrd,  se  navnlig  Kap.  7 — 8  i  1ste  Bog  af 
hans  Institutio,  der  er  overskrevet:  quo  testimonio 
Scripturam  oporteat  sanciri,  nempe  Spiritus:  ut  certa 
constet  ejus  auctoritas:  atque  impium  esse  commentum, 
fidem  ejus  pendere  ab  Ecclesiæ  judicio".  Dette  Aandens 
Vidnesbyrd,  den  umiddelbare  guddommelige  Stadfæstelse 
af  Ordets  guddommelige  Oprindelse  har  sin  Vished  alene 
i  sig  selv  og  kj endes  paa  sig  selv.  Om  nogen  vilde 
spørge,  hvorledes  vi  skulde  forvisses  om  Skriftens  gud- 
dommelige Oprindelse  vilde  være  ligesaa  urimeligt  som 
at  spørge  om,  hvorledes  vi  skulde  skjelne  Lys  fra  Mørke, 
hvidt  fra  sort,  sødt  fra  bittert  (§  2).  „Maneat  ergo  hoc 
fixum :  quos  Spiritus  Sanctus  intus  docuit,  solide  acquies- 
cere  in  Scriptura,  et  hane  quiden  esse  amomaTov,  neque 
demonstrationi  et  rationibus  subjici  eam  fas  esse"  (§  5). 
Skriftens  Guddommelighed  antage  vi  ikke  efter  egen 
eller  andres  Dom,  og  dog  „certo  certius,  non  secus  ac 
si  ipsius  Dei  numen  illic  intueremur"  (§  5). 

Efter  Calvin  har  den  reformerte  Theologi 
strax  fra  Begyndelsen  anvendt  Læren  om  den  Hellig- 
aands  Vidnesbyrd  paa  denne  Maade,  medens  det  i  den 
lutherske  Theologi  tager  Tid  at  overføre  dette  Be- 
greb fra  den  praktiske  Livssfære  til  det  theoretiske  Om- 
raade*).  Efterhaanden  udvikles  imidlertid  Læren  til  en 
bestemt  Form  ogsaa  i  den  lutherske  Theologi  og  er  da 
i  sine  Hovedtræk  følgende:  Det  sidste  Princip  for 
Troen  kan  ikke  hente  sin  Vished  fra  noget  andet,  men 


*)  Først  Hutter  og  Hunmus  indføre  Læren  i  den  lutherske 
Theologi,  se  Klaiber:  „die  Lehre  der  altprotestantischen 
Dogmatiker  von  dem  testimonium  Spiritus  Sancti."  Jahr- 
biicher  f.  deutsche  Theol.  II,  S.  6. 


43 


er  avxoTnarov.  Dette  øverste  Princip  er  Guds  Aabenba- 
ring, og  det  dogmatiske  Bevis  for  enhver  Trossandhed 
er  fuldført,  saasnart  det  er  bevist,  at  noget  virkelig  er 
Guds  Aabenbaring.  Men  Guds  Aabenbaring  er  Skrif- 
ten. At  den  er  dette,  siger  den  selv;  og  til  at  tro 
derpaa  føres  vi  baade  ved  ydre  og  indre  Kriterier 
paa  dens  Guddommelighed.  Som  ydre  Kriterier  anføres 
dens  Alder,  Forfatternes  Sandhedskj ærlighed,  Undere  og 
Profetier.  Martyrernes  Død,  hele  Kirkens  Vidnesbyrd 
o.  fl.  Indre  Kriterier  ere  Guds  Vidnesbyrds  Majestæt 
i  Skriften,  dens  Simpelhed  og  Værdighed,  Dybde  og 
Hellighed,  undertiden  ogsaa  (som  hos  Gerhard)  selve 
Skriftens  Virkekraft  til  at  overtale  og  bevæge  et  Men- 
neske. Men  alle  disse  føre  kun  til  en  „fides  humana" ; 
den  virkelig  guddommelige  Tro  bliver  først  til  ved  den 
Helligaands  Vidnesbyrd,  som  gjør  Hjertet  vis  paa 
Skriftens  Inspiration  *). 

Hos  Gerhard  finde  vi  dette  nærmere  beskrevet  og 
sat  i  Forhold  til  den  umiddelbare  skriftmæssige  Betyd- 
ning af  Aandens  Vidnesbyrd  (efter  Bom.  8) :  Primum 
(testimonium)  est  internum  Spiritus  Sancti  testimonium, 
qui,  ut  reddit  testimonium  spiritui  credentium,  quod  sint 
filii  Dei  (Bom.  8,  16),  ita  quoque  efficaciter  eos  con- 
vincit,  quod  in  scripturis  vox  patris  coelestis  contineatur, 
ac  solus  Deus  est  idoneus  et  authenticus  testis.  Ad  hoc 
testimonium  pertinet  vivus  piorum  sensus  in  quotidiana 
invocatione  et  exercitiis  poenitentiae  ac  fidei,  virtus  con- 
solandi  et  roborandi  animum  adversus  omnis  generis 
adversitates,  tentationes,  persecutiones  etc. ,  quam  in 
lectione  et  meditatione  Scripturae  pii  quotidiane  experi- 
untur"  **). 

Hollaz  giver  os  følgende  Definition  :  „per  internum 
Spiritus  Sancti  testimonium  hic  intelligitur  actus  super- 

*)  Et  symbolsk  Udtryk   har  denne  hele  Lære  faaet  i  den 
skotske  Kirkes  Bekj endelse,  Westminsterbekjendelsen  I,  5. 
**)  Gerhard  Loci  theol.  (ed.  Cotta  1762  ff)  I,  37. 

naturalis  Spiritus  Sancti,  per  verbum  Dei  attente  lectum 
vel  auditu  perceptum,  virtute  sua  divina,  Sripturae  Sacrae 
communicata,  cor  hominis  pulsantis,  aperientis,  illuminantis 
et  ad  obsequium  fidei  flectentis,  ut  homo  illuminatus  ex 
internis  motibus  spiritualibus  vere  sentiat,  verbum  sibi 
propositum  a  Deo  ipso  esse  prof'ectum  atque  adeo  immo- 
tum  ipsi  assensum  probeat."*)  Og  han  tilføjer  et  Citat 
af  Kromayer,  der  viser,  hvorledes  dette  Aandens  Vid- 
nesbyrd i  sig  selv  umiddelbart  indeholder  Visheden  om 
sin  Oprindelse:  „testimonium  ille  spiritui  nostro  ita  dat, 
ut  ab  eo  dari  et  divinum  illud  esse  protinus  sciamus. 
Ut  enim  dum  vivimus,  nos  vivere,  dum  credimus,  nos 
credere,  actu  ipso  experiemur,  ita  dum  Spiritus  Sanctus 
veritatem  in  nobis  confirmat,  dum  per  verbum  operatur 
et  de  verbo  intus  testificatur,  tum  eum  operari  et  testi- 
ficari  actu  ipso  experimur"  —  en  Erfaring,  der  bærer 
sin  Vished  i  sig  selv  saaledes,  at  den  ikke  i  mindste 
Maade  rokkes,  fordi  den  benægtes  af  andre :  „hoc  testi- 
monium internum  licet  non  valeat  ngbg  hegov  .  .  valet 

tam  en  ngbg  éavxov."  **) 

De  gamle  Dogmatikeres  Anvendelse  af  den  Hellig- 
aands  Vidnesbyrd  afviger  da  ganske  vist  noget  fra  Pauli 
(og  Luthers)***);  men  som  det  er  en  alvorlig  Tros- 
erfarings Ord,  der  lyder  gjennem  de  lærde  Former, 
saa  er  denne  Lære  ogsaa  virkelig  Udtrykket  for  en  chri- 
stelig  Realitet:  Frelseserfaringen  ved  Ordet  er  og  bliver 
den  sidste  Vishedsgrund  for  dette  Ords  Guddommelighed. 
Imod  Lærens  nærmere  Udformning  som  fyldestgjørende 
Løsning  af  Vishedsproblemet  rejser  der  sig  imidlertid 
store  Indvendinger. 

*)  Hollaz  :  examen  theol.  acroam.  (Tellers  Udg.  1750)  p.  116. 
**)  Kromayer  i  Hollaz  p.  120. 
***)  De  yndede  derfor  ogsaa  ved  Siden  af  Rom.  8  at  beraabe  sig 
paa  1  Joh.  5,  6.,  som  allerede  Grerhard  udlagde  saaledes: 
Aanden  (i  os)  vidner,  at  Aanden  (o:  den  fra  Aanden  ud- 
gangneLære,  Skriften)  er  Sandhed.  (Dorner:  Gesch.  d.  prot. 
Theol.  S.  545). 

Den  første  Indvending  formuleres  i  Almindelighed 
saaledes:  naar  nu  Skriften  godtgjør  sig  som  Guds  Ord 
ved  Aandens  Vidnesbyrd,  hvorledes  blive  vi  saa 
visse  paa,  at  noget  er  Guds  Aands  Vidnesbyrd? 
Det  er  klart,  at  her  er  en  stor  Ufuldstændighed  i  Be- 
svarelsen. For  at  kjende  et  Vidnesbyrd  som  Guds 
Aands,  maa  jeg  da  forud  vide  noget  om  Gud,  ja  tro 
paa  Gud.  Problemet  har  da  slet  ikke  været  oppe  for 
dem  i  hele  sit  Omfang;  de  spurgte  ikke  om  al  Tros 
første  Vishedsgrund,  men  kun  om  Troen  paa  Skriften. 
Dette  havde  sin  Grund  i,  at  den  naturlige  religiøse 
Tro  stod  for  dem  som  ubestridt  Forudsætning.  I  denne 
Henseende  skilte  de  sig,  som  allerede  sagt,  ikke  fra 
Katholicismen;  Guds  Tilværelse  mente  man  at  kunne 
naa  ved  den  rent  naturlige,  moralske  Fornuft,  og  først 
paa  Grundlag  af  denne  Vished  søgte  man  saa  et  Vid- 
nesbyrd for  den  sande  Aabenbaring  fra  Gud.  Er  da 
de  gamles  Lære  fra  denne  Side  ikke  saa  meningsløs, 
som  det  undertiden  antages,  og  navnlig  ikke  uden  videre 
skyldig  i  en  falsk  Cirkelslutning,  saa  er  det  med  det 
samme  tydeligt,  at  Problemet  slet  ikke  endnu  er  klart  i 
sin  Helhed. 

Den  anden  væsentlige  Indvending  er  den,  at  Bevi- 
set gjør  et  Spring  fra  en  sand  christelig  Vished  om, 
at  Guds  Ord  har  mødt  os  i  Skriften,  til  at  antage  hele 
Skriften  og  den  alene  for  Guds  Ord.  Hvorledes  man 
fra  den  enkeltes  Erfaring  af  enkelte  Skriftords  Kraft 
naa'r  til  en  fuld  Vished  om  Skriftens  Guddommelighed 
efter  hele  dens  Omfang,  dens  Oprindelse  og  Form,  er 
intetsteds  paavist.  Følelsen  af  Svagheden  heri  er  det, 
som  bevirker,  at  de  „menneskelige"  Grunde,  de  ydre  og 
indre  Kriterier,  medoptages  i  Begrundelsen,  men  om 
deres  principielle  Forhold  til  det  indre  Aandens  Bevis 
siges  intet. 

Saaledes  har  denne  de  gamle  Dogmatikeres  Visheds- 
lære  paa  den  ene  Side,  uden  at  være  sig  det  ret  be- 

vidst,  støttet  sig  paa  den  naturlige  Vished,  paa  den 
anden  Side  gjort  et  Spring  ud  over  den  virkelige  Tros- 
erfaring. Ved  den  første  Mangel  er  det  forsømt  at 
sikre  det  christelige  i  dets  rene  Selvgyldighed  —  hvad 
der  senere  i  Udviklingen  skulde  hævne  sig  — ,  ved  den 
anden  har  Theologien  allerede  fjernet  sig  en  Del  fra 
Livet,  Interessen  er  bleven  overvejende  theoretisk,  og 
Intellektualismen  sniger  sig  paa  en  ny  Maade  ind 
i  den  protestantiske  Dogmatik.  Mere  og  mere  glemtes 
det,  at  Visheden  om  Gudsordets  Sandhed  udsprang  i  og 
af  Visheden  om  den  enkeltes  Frelse;  og  Helligaandens 
Vidnesbyrd,  der  i  Begyndelsen  hos  Dogmatikerne  gav 
Vished  om  Ordet,  just  fordi  det  først  gav  den  enkelte 
Vished  om  Ordets  Indhold,  om  Frelsens  centrale  Kjends- 
gjerning  overfor  ham,  svandt  ind  til  en  theoretisk  intel- 
lektuel Overbevisning  om  Skriftens  Læresætningers  abso- 
lute  Sandhed.  Denne  Overbevisning  kunde  da  den 
udartede  Orthodoxi  hævde  endog  for  de  uigjenfødtes 
Theologi.  *) 

Imod  en  saadan  uaandelig  Forfalskning  af  Refor- 
mationens Principer  rejste  den  levende  Christentro  sig 
paa  forskjellige  Steder  og  paa  forskjellige  Maader,  hæv- 
dende, at  kun  den  aandelige  Tilegnelse  var  Vejen  til 
den  christelige  Sandhed,  men  ganske  vist  ikke  altid 
vogtende  sig  for  den  Fare  at  sætte  Aanden  uden  Ordet 
istedenfor  Ordet  uden  Aanden.  I  den  engelske  Kirke, 
hvor  Troen  var  som  lænket  under  det  udvortes  Skriftord, 
opstod  G.  Fox  og  Kvækerne.  Ud  fra  den  Grund- 
tanke, at  Skriften  ingen  Myndighed  og  Sandhed  havde 
undtagen  for  det  Menneske,  som  i  sig  selv  havde  den 
Aand,  der  havde  indblæst  Skriften,  gik  de  over  til  at 
stille  dette  indre  Lys  over  Skriften  selv  (som  Kilden 
over  Strømmen).  I  mere  kirkelige  Baner  optraadte  der 
næst  Wesley,  fornyende  i  glødende  Tro  den  lutherske 

*)  Jfr.  Dorner:  Gesch.  der  prot.  Theol.  S.  544.  547.  633. 

Opfattelse  af  Troens  Vished  og  personlige  Erfarings- 
charakter.  Ingen  har  vel  talt  saa  stærkt  og  saa  luthersk 
om  Aandens  Vidnesbyrd*)  (der  jo  endnu  af  hans  Ven- 
ner betegnes  som  „den  methodistiske  Prædiken").  Men 
ligesom  Luther  selv  holdt  Wesley  sig  til  den  rent  prak- 
tiske Side  og  besad  ikke  Evnen  til  at  vise,  hvorledes 
Livsprincipet  ogsaa  rettelig  kunde  blive  Grundlag  for 
Theologien. 

I  den  lutherske  Kirke  have  vi  foruden  de  enkel  t- 
staaende  Mystikere  navnlig  den  store  pietistiske  Be- 
vægelse. Medens  Mystikerne  fremhævede  det  umid- 
delbare Erfaringsforhold  til  Gud  i  Følelsen,  lagde  Pie- 
tismen mere  praktisk  Vægten  paa  Troens  livsomskabende 
Magt,  paa  den  virksomme  Tros  Frugter  og  var  da  ogsaa 
tilbøjelig  til  at  søge  Vishedens  Grund  i  disse**). 
Dette  kan  dog  naturligvis  kun  gjælde  Visheden  om  den 
enkeltes  Delagtighed  i  Frelsen ;  og  Overgangen  fra  denne 
til  det  theoretiske  Problem  laa  som  al  Theori  Pietismen 
fjern.  Kun  paa  ét  Punkt,  hvor  det  kom  til  en  Lære- 
strid med  Orthodoxien,  er  der  bragt  mere  Klarhed;  og 
her  er  ogsaa  virkelig  ydet  værdifulde  Bidrag  fra  Pietis- 
mens Side.  Det  er  i  Striden  om  de  uigjenfødtes  Theo- 
logi.  De  orthodoxe  hævdede  her  Muligheden  af  en 
guddommelig  Oplysning  ogsaa  hos  den  uigjenfødte,  idet 
de  ved  en  udvortes  Adskillelse  af  Frelsesordenens  Mo- 
menter ansaa  Oplysningen  for  mulig  uden  umiddelbar 
Forbindelse  med  en  virkelig  Omvendelse.  Herimod  hæv- 
dede Pietisterne,  at  den  aandelige  Erkj endelse  slet  ikke 
var  mulig  uden  Hjertets  Tilslutning,  der  dog  var  af- 


*)  Se  to  fortrinlige  Prædikener  (Nr.  10  og  11)  i  1ste  Bind  af 
J.  Wesley:  Sermons  on  several  occasions.  3  voll.  London  1866. 

*)  Speners  Consilia  latina  1,  p.  32:  „Ad  sensum  fidei  internum 
provocare  res  ambigua  est  .  .  .  .  a  fructibus  arboris  indoles 
agnoscenda".  .  Jfr.  Theol.  Bedenken  I,  c.  1,  34:  was  ist  das 
eigentliche  Formale  des  geistlichen  Lebens  ?  og  Svaret:  dette 
er  at  sætte  „in  der  neuen  Art  des  neuen  Menschen". 

hængig  af  Villien.  og  paaviste  den  uadskillelige  For- 
ening af  Villie  og  Erkj  endelse  paa  det  ethisk-religiøse 
Omraade  *). 

Imidlertid  havde  den  intellektualistiske  Bevægelse 
endnu  ikke  udtømt  sig.  Pietismen  og  de  beslægtede 
Fromhedsbevægelser  bleve  kun  som  et  lille  Bolværk, 
indenfor  hvilket  den  ængstede  Tro  for  en  Tid  søgte  Læ. 
og  hvor  de  levende  Trosspirer  gjemtes,  der  senere  skulde 
tage  Kampen  op.  Pietismen  selv  kan  ikke  frikj endes 
for  paa  sin  Maade  at  have  været  medvirkende  til  Op- 
løsningen ved  sin  Subjektivisme  og  ved  sin  stærke  Beto- 
ning af  det  ethiske  Liv.  Idet  Vægten  lagdes  saa  stærkt 
paa  Troens  ethiske  Frugter,  der  jo  dog  ogsaa  ere  til  at 
iagttage  ved  den  naturlige  Fornuft,  droges  paa  en  anden 
Maade  Tanken  bort  fra  det  forborgne  Trosliv  i  Hjertet 
med  dets  dybeste  Erfaringer.  Men  Hovedskylden  ligger 
afgjort  hos  den  Orthodoxi,  der  selv  havde  aabnet  Fæst- 
ningens Porte  ved  at  anerkjende  den  uigjenfødte  For- 
nufts B,et  i  Theologien. 

Saalænge  Traditionens  Magt  endnu  holdt  Fornuft  en 
i  Lydighed  under  Skriftens  Ord,  anvendtes  den  ganske 
vist  paa  en  Maade  kun  formelt.  Men  hvor  Kritiken 
vaagnede,  blev  Forholdet  et  andet.  Saa  maatte  ogsaa 
Indholdet,  Trossandhederne  selv,  godtgjøre  sig  for  For- 
nuften, og  først  og  fremmest  da  Udgangspunktet:  Skrif- 
tens Autoritet.  Og  denne  naturlige  Fornuft,  som,  opgi- 
vende den  personlige  selvvisse  Troserfaring,  krævede  ob- 
jektive, almengyldige  Beviser,  kunde  naturligvis  ikke 
længere  bruge  den  Helligaands  Vidnesbyrd.  Allerede 
Armini anerne  havde  rettet  deres  Angreb  imod  dette 
Punkt.  Hvorledes  skulde  man  skjelne  dette  Aandsvid- 
nesbyrd  fra  subjektive  Indbildninger?    Jøder  og  Muha- 

*)  Se  f.  Ex.  et  godt  og  klart  Bidrag  i  J.  Gr.  Walch:  Hist.  u. 
theol.  Einleitung  in  die  fteligions-Streitigkeiten  der  evang. 
luth.  Kirche  5.  Theil.  Jena  1739.  S.  789  ff.  (jfr.  ogsaa  IV, 
S.  1127). 

medaner  have  ligesaa  megen  Ret  til  at  paaberaabe  sig 
Aandens  Vidnesbyrd  for  d  e  r  e  s  hellige  Skrifter  *).  Efter- 
haanden  som  nu  den  uigjenfødte  Tænkning  blev  sig 
mere  bevidst  i  Theologien,  bortkastede  den  da  ogsaa, 
hvad  den  aldrig  havde  erfaret.  Bekjendt  er  J.  D. 
Michaelis'  Ord,  at  han  aldrig  havde  erfaret  et  saadant 
Aandens  Vidnesbyrd  og  heller  ikke  kunde  indse,  hvor- 
ledes der  ved  det  kunde  bevises  noget**).  Man  gik  da 
over  til  de  menneskelige  Bevisgrunde,  den  ældre  Dog- 
matiks „indre  og  ydre  Kriterier".  Hvor  der  endnu  var 
nogen  Inderlighed  tilbage,  vel  ogsaa  under  Paavirkning 
af  Pietismen,  fremdrog  man  de  indre  Kriterier, 
navnlig  Erfaringen  af  den  Trøst  og  den  ethiske  Forbed- 
ring, som  Skriftens  Ord  frembragte.  Nogle  anvendte 
ogsaa  herpaa  det  gamle  Navn:  den  Helligaands  Vidnes- 
byrd, men  Semler  kalder  med  Rette  dette  for  „et  noget 
uegentligt  Udtryk".  ***)  Imidlertid  kunde  dette  Erfarings- 
bevis  for  en  skarpere  Kritik  ikke  føre  ud  over  Sandsyn- 
lighed; thi  det  var  jo  derved  slet  ikke  udelukket,  at 
aandelige  Virkninger  ogsaa  kunde  opstaa  ved  andre 
Midler  end  Skriften.  Saa  var  det  da  langt  sikrere,  at 
holde  sig  til  de  ydre  Kriterier;  ved  disse  maatte 
der  kunne  leveres  et  fuldkomment  objektivt  Bevis  for 
Skriftens  Autoritet  (Inspiration)  og  derigjennem  for  hele 
Christendommens  Sandhed.  Saaledes  gjorde  allerede 
Socinianere  og  Arminianere  „fides  divina"  afhængig  af 
„fides  humana",  efter  dem  de  engelske  Apologeter  over- 
for Deisterne  og  endelig  Supranaturalismen. 

Det  supranaturalistiske  Bevis  kan  efter  Storr-f) 
fremstilles  saaledes:    Det  er  historisk  bevisligt,  at  det 


*)  Episcopius  s.  Strauss'  Dogmatik  (dansk  Ovs.)  I,  S.  141  f. 
**)  Dogmatik  2.  Aufl.  1784.  §  13,  S.  91  f.  Jfr.  Mosheim:  „Potest 
aliquis  pios  motus  habere  et  tamen  errare". 
***)  Klaiber  i  Jahrb.  f.  d.  Th.  II,  S.  20.     Strauss'  Dogmatik  I, 
S.  143. 

f)  Doctrina  christiana  §  1—16.    (Ed.  2.    Stuttgart  1807). 

nye  Testamentes  Skrifter  ere  forfattede  af  Jesu  Apostle 
og  Aposteldisciple.  Apostlene  vare  paa  Grund  af  deres 
personlige  Forhold  til  Jesus  i  Stand  til  at  tale  Sand- 
heden, og  hele  deres  Charakter  i  Handling  og  Tale 
borger  for,  at  de  ogsaa  vilde  det.  Men  de  berette  nu 
om  Jesus,  at  han  erklærede  sig  for  sendt  af  Gud  og 
krævede  Tro  paa  sit  Ord  som  Guds  Ord.  At  nu  Je- 
sus heri  talte  Sandhed,  derfor  vidner  baade  hans  hele 
syndfrie  og  slet  ikke  sværmeriske  Liv  og  hans  Under- 
gjerninger.  Og  den  samme  Jesus,  hvis  Ord  helt  igj en- 
nem  var  Guds  Ord,  har  befalet  Apostlene  at  prædike 
om  ham  og  dertil  forjættet  dem  den  Helligaands  Hjælp, 
som  skulde  minde  dem  om  alle  Jesu  Ord  og  vidne 
igjennem  dem.  Men  hvad  der  gjælder  deres  mundtlige 
Forkyndelse,  maa  baade  efter  Sagens  Natur  og  deres 
egne  Ord  ogsaa  gjælde  deres  Skrifter.  Derfor  ere  det 
nye  (og  ud  herfra  ogsaa  det  gamle)  Testamentes  Skrif- 
ter inspirerede  og  have  guddommelig  Autoritet;  hvad 
der  yderligere  bestyrkes  af  deres  Erfaring,  som  i  Skrif- 
ten virkelig  søge  guddommelig  Sandhed*). 

Af  Frygt  for  den  begyndende  subjektive  Løsrivelse 
fra  Christendommen  søgte  altsaa  Supranaturalismen  at 
befæste  denne  ved  et  almengyldigt  objektivt,  upersonligt 
Bevis.  At  Beviset  ikke  var  logisk  tvingende,  viste  sig 
snart.  At  det  ej  heller  stemmer  med  Christendommens 
Princip,  er  klart,  idet  Overbevisningens  ethiske  Charak- 
ter her  aldeles  fordølges.  I  Virkeligheden  var  det  ogsaa 
for  Sup ranaturali sten  de  ethiske  Erfaringer  i  Personlig- 
hedens Dyb,  der  bandt  Visheden  og  bevirkede,  at  man 
fandt  de  objektive  Beviser  gyldige.  Men  man  er  sig 
ikke  dette  Forhold  bevidst;  og  denne  Side  undertrykkes 
med  Villie  i  Theorien,  fordi  den  ikke  kan  være  Bevis 

*)  For  Storr  svinder  den  Helligaands  Vidnesbyrd  ind  til,  at  vi 
ikke  ved  Hjertets  Fordærvelse  modsætte  os  den  ved  andre 
Grunde  vundne  Indsigt  i  Skriftens  Guddommelighed.  (A 
Schmid:  ii.  d.  letzten  Gewissheitsgrund.    S.  131). 

for  andre.  —  Men  hvor  det  gjælder  Personlighedens 
dybeste  Afgjørelse  for  Livet,  er  en  ufri  Underkastelse 
under  en  ydre  Autoritet  eller  en  objektiv  Antagelse 
uden  Værdi.  Er  Personligheden  da  ikke  indvortes  bun- 
det, vil  den,  hvor  den  bliver  sig  ret  bevidst,  afkaste 
Baandet  for  den  subjektive  Sandheds  Skyld.  Det  er 
dette,  som  sker  i  Rationalismen;  og  er  der  end  her 
en  langt  større  Fjernelse  fra  Christendommens  objektive 
Sandhed,  saa  ligger  dog  i  Subjektivitetens  Gjennembrud, 
i  Hævdelsen  af  dennes  ethiske  Selvbestemmelse,  formelle 
Udviklingsbetingelser,  som  mangle  i  den  stagnerende 
Supranaturalisme. 

Subjektivitetsprincipet  fremtraadte  først  i  Rationa- 
lismen i  overfladisk,  intellektualistisk  Form,  saaledes 
som  det  var  forberedt  af  den  nyere  Philosophi. 
Den  engelske  realistiske  Philosophi  førte  til  Deismen; 
den  fra  Cartesius  stammende  idealistiske  Retning  er 
nærmest  Fader  til  den  tyske  Rationalisme.  Just  blandt 
Cartesianerne  opstod  først  „den  rationelle  Theologi", 
der  senere  ved  den  Leibnitz-Wolf  f  sk  e  Philosophi 
blev  en  selvstændig  og  med  den  aabenbarede  Theologi 
ligeberettiget,  første  Afdeling  af  Theologien*).  Stod 
man  nu  i  et  indre  (om  end  væsentlig  intellektuelt)  Til- 
egn elsesforhold  til  den  naturlige  Theologi,  og  kun  i  et 
ydre  Autoritetsforhold  til  den  aabenbarede,  maatte  man 
snart  komme  dertil  helt  at  bortkaste  den  sidste,  util- 
egnede  Del  og  lade  den  naturlige  Fornuft  være  Norm 
og  Dommer  overalt**). 


*)  Hos  Carpov  se  vi  saaledes  som  to  ligeberettigede  Visheds- 
grunde  Guds  ydre  Aabenbaring,  objektiv  bevist,  og  Guds  indre 
Aabenbaring  i  Aandens  Vidnesbyrd  (A.  Schmid  S.  128  f). 

*)  Se  f.  Ex.  Wegscheider:  Institutiones  §  11.  —  Hvor  fjernt  Ra- 
tionalismen stod  den  sande  christelige  Erfaring,  ses  f.  Ex.  af 
Garves  Ord:  „Sobald  Jemand  von  dem  Unsichtbaren  mehr 
wissen  will,  als  er  durch  seine  Sinne  und  durch  Schliisse  aus 
dem,  was  er  durch  sie  erkennt,  herausbringen  kann,  so  muss 
er  schwarmen  oder  dichten".  (Tholuck:  Lehre  v.  d.  Stinde 
3.  Aufl.  8.  266).  4* 

Den  Fornuft,  der  blev  sat  paa  Tronen  af  Rationa- 
lismen, var  naturligvis  ikke  alene  den  logiske  Tænkning, 
men  indeholdt  etniske  Momenter  i  sig,  uden  hvilke  ingen 
Livsanskuelse  er  mulig.  De  almindelige  moralske  og 
religiøse  Ideer  ansaa  man  netop  for  et  Fælleseje  for 
alle  fornuftige  Mennesker.  Men  just  deri  viser  sig 
.Rationalismens  overfladisk  intellektualistiske  Charakter, 
at  den  ikke  var  sig  bevidst,  at  der  ogsaa  overfor  disse 
ethiske  Ideer  kræves  en  Inderlighedens  Tilegnelse,  men 
ansaa  dem  for  selvfølgelige,  liggende  i  Menneskets  Na- 
tur paa  samme  Maade  som  de  logiske  Sandheder*). 
Derfor  krævedes  der  en  ganske  anden  Fordybelse  i 
Subjektiviteten,  en  ny  Oprindelighedens  Oplevelse  af  det 
ethiskes  absolute  Selvgyldighed,  før  overhovedet  det 
Subjektivitetsprincip,  som  her  er  sat,  kunde  blive  frugt- 
bringende for  Problemets  Udvikling. 


Paa  Overgangen  til  den  nye  Tid  staar  hin  mærke- 
lige Skikkelse,  hvis  personlige  Standpunkt  det  er  saa 
vanskeligt  at  komme  til  Klarhed  over,  men  som  ved  sit 
sjeldent  skarpe  Blik  har  udtalt  Vilkaarene  for  de  for- 
skjelligste  aandelige  Anskuelser.  Lessing  har  i  sin 
Kritik  af  Supranaturalismen  klart  paavist  „den  fæle 
brede  Grav",  som  skiller  mellem  de  udvortes  historiske 
Beviser  og  den  indre  aandelige  Tilegnelse.  Hans  be- 
rømte Ord:  „tilfældige  historiske  Begivenheder  kunne 
ikke  garantere  evige  Fornuftsandheder"  er  vel  i  sin 
Grund  rationalistisk,  idet  det  er  en  Forudsætning,  at 
kun  „evige  Fornuftsandheder"  kunne  have  Betydning 
for  Aandens  Liv;  men  de  beholde  Ret  imod  enhver  ud- 
vortes Apologetik,  der  glemmer,  at  Ho vedafgj øreisen 
ligger  i  „Aandens  og  Kraftens  Bevis".    Et  andet  Sted 

*)  Det  er  efter  den  tidligere  Udvikling  klart,  at  Theologien 
heri  bødede  for  Reformationens  Forsømmelse  paa  dette 
Punkt,  at  lade  den  katholske  Anskuelse  om  den  naturlige 
Religion  gaa  usigtet  over  i  den  protestantiske  Dogmatik. 

siger  han:  „Lad  Theologerne  længe  nok  græmme  sig, 
naar  Fritænkeren  afbrænder  de  Støtter,  de  stille 
under  Religionen;  hvad  i  al  Verden  angaa  Theologernes 
Hypotheser,  Forklaringer  og  Beviser  den  christne? 
for  ham  existerer  Religionen  nu  engang,  og  han  føler 
dens  Sandhed,  føler  sig  salig  i  den.  Naar  den  para- 
lytiske fornemmer  det  velgjørende  Slag  af  den  elektriske 
Funke,  hvad  bekymrer  han  sig  da,  om  N  oliet  eller  Franklin 
eller  ingen  af  begge  har  Ret**).  Herved  peger  han 
netop  paa  det  indre  Erfaringsbevis,  hvori  Troen  har 
sit  „uindtagelige  Værn";  ligesom  han  da  ogsaa  i  sin 
Fremhævelse  af  „Trosregelen"  som  Kirkens  Klippe  har 
peget  paa  Troens  Selvstændighed  overfor  Skriften. 

En  dybere  Indtrængen  i  Inderligheden  spore  vi 
hos  Klopstock,  der  er  som  den  højtidelige  Kirke- 
klokke, der  ringer  den  nye  Tids  Gudstjeneste  ind,  **) 
hos  Lavater  og  hos  Herder,  mere  i  æsthetisk  Form, 
men  fremfor  alt  hos  de  to  dybe  christelige  Aander 
Hamann  og  Claudius,  der  begge  med  Humor  ud- 
trykke den  selvoplevede  Tros  gode  Samvittighed 
overfor  alle  Angreb,  dens  Uafhængighed  af  alle  philoso- 
phiske  Diskussioner.  I  Hamanns  ofte  gjentagne:  „Gud 
forstaar  mig"  ***)  have  vi  ligesom  den  levende  Tros  Pro- 
test imod  Rationalismens  og  Supranaturalismens  Falsk- 
neri: at  gjøre  al  personlig  Vished  afhængig  af  Menne- 
skers Billigelse,  af  Bevisets  Almengyldighed.  Nogen 
udformet  Lære  om  dette  Punkt  findes  imidlertid  ikke 
hos  dem,  og  deres  Indflydelse  paa  Tidens  hele  Retning 
blev  ej  heller  stor.  Først  igjennem  Jacobi  blive  de 
her  givne  Momenter  med  tilstrækkelig  Kraft  satte 
ind  i  den  almindelige  Tankeudvikling.  Men  inden  vi 
naa  Jacobi,  optræder  en  ny  Stormagt  i  Aandsverdenen, 


*)  Citeret  i  Strauss'  Dogmatik  I,  S,  6  ff. 
*)  Dorner:  Gesch.  d.  prot.  Theol.  S.  716. 
'■')  Erdmann:  Deutsche  Speculation  seit  Kant  I,  S.  299. 

der  fra  en  noget  anden  Side  blev  af  gjennemgribende 
Betydning  for  Vishedsproblemet. 

Kants  Betydning  er  ikke  blot  den,  at  hans  kri- 
tiske Tanke  trængte  langt  dybere  ind  i  Menneskeaan- 
dens  og  Erkjendelsens  Væsen  end  nogen  tidligere  Tæn- 
ker og  derved  skabte  det  egentlige  Erkjendelsespro- 
blem  i  Philosophien.  Og  naturligvis  var  det  først  den 
i  den  kantiske  Kritik  uddannede  Tanke,  der  var  i  Stand  til 
virkelig  klart  at  udskille  det  tilsvarende  Vishedsproblem 
paa  Troens  Omraade.  Men  ogsaa  med  Hensyn  til  Ind- 
holdet er  Kants  Betydning  afgj ørende,  fordi  først  han 
for  Alvor  knækkede  Intellektualismen  og  skaffede  Rum 
for  det  personlige  ethiske  Livs  Selvgyldighed  og  Selv- 
vished. Det  er  Pligtbevidstheden,  der  bryder  igjennem 
hos  Kant  og  indtager  Herskersædet,  som  den  i 
sin  absolute  Selvvished  ikke  tager  til  Len  af  noget 
andet.  For  den,  som  har  moralsk  Sindelag,  er  Troen 
paa  Pligten  „absolut  nødvendig";  for  den,  som  mangler 
moralsk  Interesse,  er  der  ingen  anden  Vej  til  Troen 
end  at  gjøre  ham  bedre  i  moralsk  Henseende*).  Dette 
moralske  Princip  er  et  Faktum  i  Mennesket,  der  staar 
fast  forud  for  al  Reflexion  over  dets  Mulighed**).  At 
deducere  det  o:  retfærdiggjøre  dets  objektive  og  almene 
Gyldighed  for  Tanken,  lader  sig  ikke  gjøre;  thi  al 
menneskelig  Indsigt  er  til  Ende,  hvor  vi  naa  til  Grund- 
kræfterne***). Men  ud  fra  dette  seivvisse,  moralske 
Princip  føres  Mennesket  til  en  praktisk  Tro,  først  paa 
Friheden,  men  dernæst  ogsaa  paa  transcendente  Rea- 
liteter, paa  Gud  og  Udødeligheden,  fordi  uden  disse 
de    moralske   Love    vilde   blive    tomme  Hjernefostre. 


*)  Kritik  d.  rein.  Vernunft,  (2te  Aufl.)  S.  856  ff. 
**)  Kritik  d.  prakt.  Vernunft  (2te  Aufl.)  S.  74.  163. 
***)  Kr.  d.  pr.  V.  S.  80  f.    Kun  en  „omvendt"  Deduktion  kan 
gives  derved,  at  det  selv  bliver  Deduktionsprincip  for  Fri- 
hedsbegrebet, for  hvilket  den  theoretiske  Fornuft  kun  havde 
en  tom  Muligheds  Plads.  S.  82.  85. 

Hvis  denne  Tro  vaklede,  vilde  mine  sædelige  Grund- 
sætninger blive  omstyrtede,  dem  jeg  ikke  kan  svigte 
uden  at  være  foragtelig  i  mine  egne  Øjne*).  Derfor 
tør  jeg  ikke  slippe  Troen,  og  min  Yillie  holder  den 
oppe.  om  jeg  end  nok  saa  lidt  er  i  Stand  til  at  ret- 
færdiggjøre  den  for  Tanken**).  Denne  Tro  mangler 
altsaa  objektive  Grunde,  men  hviler  paa  tilstrækkelige 
subjektive  Grunde;  og  Navnet  Tro  er  derfor  vel  et  Ud- 
tryk for  Beskedenhed  i  objektiv  Henseende,  men  paa 
samme  Tid  for  Tillidens  Fasthed  i  subjektiv***). 

Vi  behøve  ikke  at  gaa  nærmere  ind  paa  Kants 
Tros-  og  Vishedsbegreb.  Det  er  klart,  at  det  ingen- 
lunde dækker  det  christelige.  En  saadan  rent  moralsk 
Tro,  der  kun  gjennem  en  lang  Omvej  naa'r  til  Gud 
som  et  nødvendigt  Postulat  for  at  fastholde  Pligten 
(„Fornødenhedstro"),  er  langt  fra  den  christelige  Tros 
Liv  i  Gud  og  med  Gud-j-).  Men  det  er  ogsaa  let  at 
se,  at  den  Klarhed,  hvormed  Kant  udvikler  den  mo- 
ralske Tros  Vilkaar,  og  den  Kraft,  hvormed  han  hævder 
dens  Selvgyldighed,  i  den  historiske  Udvikling  kommer 
den  christelige  Tro  tilgode.  Have  vi  i  Rationalismen 
selv  et  positivt  forberedende  Moment,  idet  den  krævede 
et  indre  (om  end  kun  Forstands-)  Forhold  til  Gjenstan- 
den  som  nødvendig  for  al  menneskelig  Yished,  saa  gaa 
vi  her  et  langt  Skridt  videre,  idet  Kant  oplader  den 

*)  Kr.  d.  r.  V.  S.  839  og  856. 
**)  „Ich  will,  dass  ein  Gott  sey;  .  .  .  ich  beharre  darauf  und 
lasse  mir  diesen  Glauben  nicht  nehmen;  denn  dieses  ist  das 
einzige,  wo  mein  Interesse,  weil  ich  von  demselben  nicht 
nachlassen  darf,  mein  Urtheil  unvermeidlich  bestimmt,  ohne 
auf  Verniinfteleyen  zu  achten,  so  wenig  ich  auch  darauf  zu 
antworten  oder  ihnen  scheinbarere  entgegenzustellen  im 
Stande  seyn  mochte."  Krit.  d.  prakt.  Vern.  (2te  Aufl.) 
S.  258  f. 

***)  Kr.  d.  rein.  V.  S.  850  og  855. 
f)  At  tilstræbe   og   føle  et   virkeligt  Samfund   med  Gud  er 
Sværmeri  for  Kant.    Religion  innh.   Grenzen  der  biossen 
Vernunft  (1.  Aufl.)  S.  252. 

ejendommelige  etniske  Visheds  særlige  Væsen  og  Vil- 
kaar.  Dens  Uafhængighed  af  objektive  logiske  Ar- 
gumenter, dens  Betingethed  ved  Subjektets  egen  mo- 
ralske Stilling,  dens  Begrundelse  paa  Villien,  der  i  denne 
Tro  bærer  hele  Personligheden  oppe,  dens  i  sig  selv 
hvilende  Vished  om  sin  egen  Gyldighed,  dens  uopgive- 
lige  Krav  paa  at  føre  Primatet  i  vort  Aandsliv  —  alt 
dette  er  Bestemmelser  af  væsentlig  Betydning  ogsaa 
for  den  christelige  Vished,  der,  om  den  end  gaar  langt 
ud  over  den  Kantiske,  dog  ogsaa  helt  igjennem  er  af 
ethisk  Art. 

Den  ethiske  Vished,  baaret  af  Villien,  klinger 
igjennem  ogsaa  hos  Fich  te,  ofte  med  en  endnu  mere 
malmfuld  ethisk  Klang  end  hos  hans  Lærer*).  Allige- 
vel er  Problemet  her  ifærd  med  at  fordunkles.  Thi 
hos  Eichte  er  det  ikke  mere  alene  de  ethisk-religiøse 
Sandheder,  men  al  Sandhed,  der  garanteres  ad  denne 
Vej.  Saaledes  føres  vi  atter  ind  paa  det  spekulative 
Omraade;  og  anerkjendes  det  ethiske  Princip  endnu 
som  Porten  til  Systemet,  har  Intellektualismen  dog  atter 
fæstet  Rod  i  dets  Indre.  Den  følgende  philosophiske 
Bevægelse  gjennem  S  c  hel  lin  g  til  Hegel**)  har  derfor  for 
vort  Problem  kun  den  Betydning  at  forspilde,  hvad 
Kant  havde  vundet,  og  tilsløre  Problemet  i  spekulative 

*)  Fichtes  „Bestimnung  des  Menschen"  kan  vel  kaldes  et 
klassisk  Udtryk  for  den  rene  Villiesvished;.  og  over  alle  de 
Bestemmelser  i  vor  Overbevisning,  der  bero  paa  Villien, 
findes  her  kastet  klart  og  kraftigt  Lys.  Det  er  kun'  i  den 
ethiske  Livs-Bestemmelse,  at  al  Vished  har  sin  Rod,  og 
denne  maa  vælges.  „Ich  will  jene  Bestimmung  mir  frei- 
willig  geben,  die  der  Trieb  mir  anmuthet,  und  will  in  diesem 
Entschlusse  zugleich  den  Gedanken  an  seine  Realitåt  und 
"Wahrhaftigkeit,  und  an  die  Realitåt  alles  dessen,  was  er 
voraussetzt,  ergreifen."  Se  hele  Udviklingen  herfra:  Såmmtl. 
Werke  II,  S.  253  ff. 
**)  Hegel  viser  jo  aldeles  bort  fra  Umiddelbarheden,  idet  han 
fører  en  fanatisk  Kamp  med  Jacobi,  .Fries,  Schleiermacher 
o.  a.  (f.  Ex.  i  Religionsphilosophien,  I,  S.  90 — 130). 

Taager.  Da  Bruddet  endelig  skete  i  den  hegelske 
Skole  ved  Strauss,  viste  det  sig,  hvor  langt  man  var 
kommen  bort  fra  al  Forstaaelse  af  Christendom  og 
christelig  Vished.  Det  var  fra  en  anden  Lejr,  at  nye 
Udviklingsbestemmelser  maatte  komme  for  at  supplere 
Kant,  der  selv  kun  havde  ydet  det  ethiske  Grundlag, 
men  stod  fjernt  fra  det  dybere,  umiddelbare,  religiøse 
Erfaringsliv. 

For  Ja co bi  er  Selvforstaaelsen  den  eneste  Vej 
til  sand  Philosophi  (S.  W.  II,  S.  7).  Han  er  enig 
med  Kant  i  at  forkaste  det  intellektuelles  Betydning 
for  Troen.  Al  Tænkning,  Bevisen  forbliver  i  det  be- 
tingedes, relatives  Sfære,  og  ad  den  Vej  at  ville  naa  det 
absolute  er  Formastelse.  At  bevise  Gud  er  at  til- 
intetgjøre  Gud  (III,  S.  20).  En  Gud,  der  var  Gj en- 
stand  for  Viden,  var  ingen  Gud  (I,  S.  7).  Det,  hvor- 
paa  al  Viden  grunder  sig,  maa  selv  ligge  udenfor  Viden, 
og  er  nødvendigvis  et  umiddelbart,  der  har  Vished  ved 
sig  selv  uden  alle  Beviser  og  Fornuftgrunde  (IV,  S. 
72.  210).  Saaledes  er  det  allerede  paa  den  naturlige 
Erkj endelses  Omraade;  i  Sandsningen  er  Fornemmelsens 
Virkelighed  og  Sandhed  umiddelbart  vis  og  maa  an- 
tages, om  den  saa  er  et  ubegribeligt  Under  (II,  S.  34). 
Og  saaledes  er  det  da  ogsaa  paa  det  aandelige  Om- 
raade. Her  kan  ej  heller  Villien  —  som  Kant  lærer 
—  være  Vishedens  sidste  Grund,  fordi  den  i  sig  selv 
er  en  tom  Form  („ohne  in,  aus,  fur  oder  zu"  III,  S.  28), 
der  maa  have  sit  Indhold  givet  andenstedsfra.  Denne 
saavel  som  Forstanden  faar  først  sit  sande  Indhold  ved 
Følelsen,  den  objektive  og  rene  Følelse  (II.  S.  61). 
I  Følelsen  for  det  sande,  det  gode  og  det  skjønne 
aabenbarer  der  sig  et  usynligt  Organ,  (II,  S.  74)  hvor- 
igjennem  vi  staa  i  et  virkeligt  Erfaringsforhold  til  den 
oversandselige  Verden.  Dette  Organ  kaldes  Fornuf- 
ten, den  aandelige  Sands,  hvorigjennem  vi  modtage 
det  sande  (Wahr-Nehmung  I,   S.  34),  eller,  som  den 

ogsaa  defineres,  ,. Evnen  til  at  forudsætte  det  i  og  for 
sig  gode,  sande  og  skjønne  med  den  fuldkomne  Tillid 
til  denne  Forudsætnings  objektive  Gyldighed"  (II,  S.  11). 

Hvad  vi  opfatte  ved  Fornuften,  har  sin  Vished  i 
sig  selv.  „Wie  die  den  åusseren  Sinnen  sich  offen- 
barende  Wirklichkeit  keines  Biirgen  bedarf,  indem  sie 
selbst  der  kraftigste  Vertreter  ihrer  Wahrheit  ist,  so 
bedarf  auch  die  jenem  tief  inwendigen  Sinne,  den  wir 
Vermmft  nennen,  sich  offenbarende  Wirklichkeit  keines 
Biirgen:  sie  ist  ebenfalls  selbst  und  allein  der  kraftigste 
Zeuge  ihrer  Wahrheit.  Nothwendig  glaubt  der  Mensch 
seinen  Sinnen,  nothwendig  glaubt  er  seiner  Vernunft, 
und  es  giebt  keine  Gewissheit  tiber  der  Gewissheit  in 
diesem  Glauben"  (II,  S.  107  f.).  Ja,  Visheden  paa 
dette  Omraade  kan  endog  sættes  som  højere  og  mere 
levende  end  paa  Sandsningens  Omraade.  „Kein  sinn- 
licher  Gegenstand  kann  so  ergreifen  und  als  wahrer 
Gegenstand  so  uniiberwindlich  dem  Gemuthe  sich  dar- 
thun  als  jene  iibersinnliche  Gegenstande  —  das  wahre, 
das  gute,  das  erhabene  und  schone  —  die  mit  dem 
Auge  des  Geistes  gesehen  werden,  eben  diesem  Ge- 
muthe sich  darthun  und  bewåhren.  Wir  durfen  dårum 
wohl  die  kuhne  Rede  wagen,  dass  wir  an  Gott  glauben, 
weil  wir  ihn  sehen"  (II,  S.  120).  Den,  som  bestrider 
denne  Vished,  beviser  derved  kun,  at  han  mangler  dette 
Organ,  og  ham  kan  der  da  ikke  være  Tale  om  at  over- 
bevise*), men  af  samme  Grund  er  der  lige  saa  lidt 
Tale  om,  at  hans  Angreb  kan  rokke  min  Vished.  Denne 
Vished  er  Faktum,  og  ere  vi  end  ude  af  Stand  til  nær- 
mere at  bestemme  denne  indre  Sandsnings  Art,  staar 
Faktum  lige  fast.  „Welcher  Gestalt  im  Gefuhle  — 
—  dem  objektiven  und  reinen  —  der  in  sich  gewisse 

*)  Jacobi  citerer  Platon:  „det  er  lige  saa  umuligt  at  bibringe 
Sjæle,  som  mangle  det  ene  dertil  egnede  Organ,  Erkjendel- 
sen  af  det  sande,  som  at  give  en  blind  Synet  ved  at  holde 
ham  Glas  for  Øjnene"  (II,  S.  76). 

Geist  dem  Mensclien  gegenwårtig,  und  er  durch  ihn 
fåhig  wercle,  das  nur  sich  selbst  gleiche  zu  erkennen 
—  dies  zu  erklåren  bekennen  wir  uns  unvermogend. 
Wir  stellen  nur  Thatsachen  ins  Licht"  (II.  S.  105  f.). 

Jacobis  Lære  sigter  klart  nok  helt  igjennem  paa  det 
centrale:  Troens  ubetingede  Selvgyldighed  proklameres, 
og  det  indre  afgjørende  er  bestemt  som  Erfaring  af 
et  aandeligt  objektivt,  ja  (om  end  ikke  altid  lige  be- 
stemt) af  den  levende  personlige  Ghid.  Dette  ene 
Punkt  er  egentlig  Jacobis  hele  Philosophi*) ;  paa  de 
mangfoldigste  Maader  bliver  han  utrættelig  ved  at  ind- 
skærpe det.  Man  føler,  hvorledes  hele  hans  Personlig- 
heds Energi  er  sat  ind  derpaa,  og  deri  ligger  ogsaa 
hans  egentlige  Styrke.  Selve  den  religiøse  Erfarings 
Faktum  er  her  sat  ind  i  Udviklingen  med  en  saadan 
Oplevethedens  Kraft,  at  han  trods  alle  Mangler  maa 
siges  at  være  Hovedmanden  for  Gjennembruddet  til  en 
dybere  aandelig  Theologi;  og  paa  dette  Punkt  have 
hans  Ord  en  Oprindelighed  og  Sandhed,  der  gjøre  dem 
til  det  betydningsfuldeste  Indlæg  den  Dag  idag. 

løvrigt  gjør  naturligvis  hans  stærke  Ensidighed 
Besvarelsen  meget  utilstrækkelig.  Den  først  fremtrædende 
Mangel  er  i  selve  den  indre  Erfarings  Væsen  og 
det  aandelige  Organs  Natur.  Jacobi  betoner  allevegne, 
at  der  er  en  saadan  umiddelbar  Erfaring;  men  dennes 
egentlige  Væsen  forbliver  ganske  dunkelt  (jfr.  Citatet 
S.  58  nederst).  Vi  faa  intetsteds  at  vide,  hvad  det 
egentlig  er,  der  foregaar  i  denne  aandelige  Sandsning, 
hvori  Subjektets  modtagende  Virksomhed  bestaar,  ja 
det  forbliver  endog  uklart,  hvad  det  egentlige  Objekt 
for  den  er.  Snart  nævnes  det  guddommelige,  det  uende- 
lige, snart  Aand,  Fornuft,  Frihed,  Dyd,  Gud,  det  gode, 
det  sande  o.  a.**);  og  er  det  end  utvivlsomt,  at  Midt- 


*)  „Ich  ende  wie  ich  begann"  IIf  S.  123. 

:*)  Carl  Schwarz:  das  Wesen  der  Religion  II,  S.  64. 

punktet  i  Erfaringen,  Kilden  til  alt  det  andet,  er  den 
personlige  Gud  selv,  bliver  det  dog  slet  ikke  forklaret, 
hvorledes  alle  disse  forskjellige  Bestemmelser  kunne 
indesluttes  og  samles  i  dette. 

End  større  Uklarhed  træffe  vi  i  Bestemmelsen  af 
den  indre  Erfarings  Forhold  til  det  øvrige  Sjæleliv. 
Idet  denne  Erfaring  angaar  det  centrale  i  Personlig- 
heden, maa  den  aabenbart  staa  i  et  væsentligt  Forhold 
til  Villien.  Det  synes  da  ogsaa,  at  de,  som  slet  ikke 
eller  kun  mangelfuldt  opfatte  det  oversandselige,  derved 
paadrage  sig  en  Skyld;  men  hvorledes  det  virkelig 
objektive  Organs  Forhold  til  denne  Menneskets  Selv- 
bestemmelse i  Grunden  er,  oplyses  ikke;  ja,  idet  en- 
hver Forhandling  afskjæres  med  clem,  der  nægte  det 
oversandselige,  fordi  de  „mangle  Organet,"  synes  over- 
hovedet Villiens  Rolle  glemt,  og  Sagen  ført  tilbage  til 
en  Naturmodsætning,  der  tilintetgjør  Ideen  om  Menne- 
skenes væsentlige  Lighed.  —  Overfor  Erkj endelsen 
indvikler  Jacobi  sig  som  bekjendt  i  Dualisme.  At  der 
i  den  naturlige  Erkjendelse  mange  Steder  aabenbarer 
sig  en  Drift  imod  Troen,  en  Viden,  der  fører  bort  fra 
Gud,  er  en  meget  sand  Iagttagelse,  og  Fremhævelsen 
heraf  maa  henregnes  til  Jacobis  Fortjenester.  Men 
uden  dybere  psychologisk  og  kritisk  Analyse  tages  saa 
denne  Art  Viden  som  Viden  selv.  Ligesom  vi  ovenfor 
saa,  at  Jacobi  intet  Blik  havde  for  Villiens  Rolle  ogsaa 
i  Følelsens  Grund,  har  han  ej  heller  set,  hvorledes  al 
dybere  Erkjendelse  er  ethisk  bestemt  i  sin  B,od.  Men 
derved  afskjærer  han  sig  Forstaaelsen  af  Videns  Mod- 
sætning til  Troen,  der  ikke  ligger  i  Vidensprincipet  selv, 
men  i  den  forskjellige  Villiesretning,  der  ligger  til  Grund ; 
og  denne  Modsætning  bliver  istedenfor  ethisk  til  meta- 
fysisk og  frembringer  Disharmoni  i  Personligheden,  som 
vi  se  det  hos  Jacobi  selv. 

Hovedgrunden  til  Uklarheden  og  Manglerne  hos 
Jacobi  er  ikke  at  søge  i  en  svagere  Tankebegavelse, 

heller  ikke  i  en  tilsigtet  Ensidighed,  men  i  hans  eget 
personlige  Standpunkts  Uklarhed.  Vel  var  hans 
Religiøsitet  saa  inderlig  og  kraftig,  at  Troen  ved  denne 
hævdede  sin  fulde  objektive  Vished,  men  den  var  dog 
endnu  af  en  saa  ubestemt  Art,  at  den  i  sig  rummede 
ikke  blot  det  egentlig  religiøse  Forhold,  men  alt  ideelt. 
Fornuften  er  ikke  blot  Organet  for  vort  Gudsforhold, 
men  for  det  sande,  det  gode  og  det  skjønne;  og  Troen 
bliver  saaledes  Udtrykket  for  alt  højere  ideelt  Liv 
i  Mennesket.  En  ideel  mystisk  Opløftelse  over 
Sandseverdenen,  det  er  Jacobis  Religiøsitet;  en  fast 
Overbevisning  om,  at  Personligheden  har  at  søge  sin 
højeste  Sandhed  heri,  det  er  hans  Tro.  Men  enhver 
nærmere  Bestemmelse  af  den  aandelige  Objektivitet 
fører  ud  over  hans  Oplevelse  og  er  ham  derfor  en  For- 
gribelse paa  denne,  der  just  har  sin  Værdi  i  sin  ube- 
stemmelige Dunkelhed. 

Heri  laa  Grunden  til  hans  Afvisning  af  den  positive 
Christendom,  derfor  ham  blev  en  „religiøs  Materialisme*)." 
Han  var  trods  Følelsen  af  Disharmoni  tilfreds  i  dette 
Halvmørke  og  vilde  ikke  igjennem  den  dybe  Synds- 
erkj endelse  finde  sig  selv  ene  for  Gud,  hvor  det  dybeste 
religiøse  Forhold  afklædes  alle  ideelle,  ubestemt  opløf- 
tende Følelser.  Derfor  kunde  han  ej  heller  dybest  for- 
staa  Villiens  afgjørende  Betydning  og  det  religiøses  ab- 
solut ethiske  Charakter.  Det  blev  (i  sin  Sammenblan- 
ding med  det  æsthetiske)  staaende  som  en  Skjæbne  over 
ham.  Og  derfor  endelig  var  han  altid  i  Kamp  med 
Viden,  fordi  disse  mystisk  dunkle  Følelser  truede  med 
at  forsvinde  ved  enhver  klarende  og  sondrende  Tanke. 

Jacobi  repræsenterer  vel  omtrent  Højdepunktet  af 
den  naturlige  Religion  (saaledes  som  denne  neppe  er 
mulig  uden  bestemt  christelig  Paavirkning),  en  af  de 
Skikkelser,  paa  hvem  man  vilde  anvende  Ordet:  „Du  er 


*)  V.  d.  gottl.  Dingen  S.  63. 

ikke  langt  fra  Guds  Rige".  Men  hans  Standpunkt  var 
for  individuelt  til,  at  hans  direkte  Indflydelse 
kunde  blive  stor.  For  Rationalismen  var  han  for  dyb, 
for  den  positive  Christendom  for  uklar  og  subjektiv;  og 
den  Retning,  som  paa  hin  Tid  brød  igjennem.  og  som 
han  i  Virkeligheden  var  nærmest  beslægtet  med,  den 
mystisk-æsthetisk-religiøse  Pantheisme,  stødte  han  fra  sig 
ved  sin  skarpe  Hævdelse  af  Guds  Personlighed  *).  Hans 
egentlige  Disciples  Tal  var  kun  lidet;  og  den  af  Jacobis 
Aand  paavirkede  æsthetiske  Supranaturalisme  og  Ratio- 
nalisme**) har  intet  Fremskridt  at  opvise  med  Hensyn 
til  Yishedsproblemet.  Den  Mand,  igjennem  hvem  Jaco- 
bis Tanker  paa  mere  direkte  Maade  fik  en  større  Ind- 
flydelse paa  Theologien,  var  Fries,  de  Wettes  philoso- 
phiske  Lærer.  Men  han  har  i  vort  Problem  nærmest 
kun  fordærvet,  hvad  Jacobi  havde  vundet,  idet  han  af 
philosophisk  Frygt  for  mystisk  Subjektivisme  forvandler 
Troen  fra  et  subjektivt  inderligt  Erfaringsforhold  til  en 
objektiv  Deduktion  af  nødvendige  Fornuftideer,  og  kun 
giver  det  subjektivt-personlige,  som  er  forvist  herfra,  en 
Plads  i  Anelsen,  hvor  det  vel  ikke  helt  mister  Kravet 
paa  objektiv  Sandhed,  men  dette  gjøres  saa  vagt,  at 
ingen  kan  angribe  den,  men  saa  rigtignok  heller  ingen 
troende  virkeligt  lide  derpaa. 

Langt  større  er  derimod  utvivlsomt  Jacobis  middel- 
bare Betydning,  nemlig  ved  at  paavirke  den  Mand,  der 
i  selve  den  christelige  Theologi  staar  som  Repræ- 
sentanten for  det  store  Gjennembrud.  Skjøndt  dybt  i 
sin  aandelige  Grundanskuelse  forskjellig  fra  Jacobi  har 
Schl  eier macher  taget  Umiddelbarhedens  Løsen  fra 
ham  ***)  og  bragt  det  til  Sejr  i  Theologien.    Ved  at  lade 

*)  Beslægtetheden  trods  dette  føler  han  selv  tidt,  se  f.  Ex.  III, 
S.  46  f. 

**)  Dorner:  Gesch.  d.  prot.  Theol.  S.  764  f. 

***)  Den  historiske   Sammenhæng  mellem  Jacobi  og  Schleier- 
macher  er  vel  neppe  endnu  helt  oplyst.    Det  synes  meget 

det  religiøse  Forhold  undergaa  en  virkelig  psychologisk 
Analyse,  ved  ikke  at  indskrænke  Undersøgelsen  til  dette 
enkelte  Punkt,  men  inddrage  hele  Aandslivet  derunder 
og  saaledes  gjennem  en  langt  mere  principiel  Opgjørelse 
at  bestemme  Forholdet  mellem  Tro  og  Viden,  Religion 
og  Philosophi,  gaar  Schleiermacher  imidlertid  langt  ud 
over  Jacobi.  Schleiermacher  kan  her  siges  at  have  be- 
handlet videnskabeligt  det,  som  Jacobi  mere  havde  søgt 
efter*).  Men  Schleiermachers  Løsning  gaar  rigtignok 
ved  hans  ejendommelige  Standpunkt  i  en  saadan  Ret- 
ning, at  man  vel  maa  befrygte,  at  Klarheden  kun  vindes 
paa  Bekostning  af  dybe  og  sande  Momenter  hos 
Jacobi. 

Forholdet  mellem  deres  personlige  Standpunkter 
har  faaet  et  træffende  Udtryk  i  Schleiermachers  be- 
kj endte  Brev  til  Jacobi**).  I  Modsætning  til  Jacobis 
Ord,  at  han  er  en  Hedning  med  Forstanden,  en  Chri- 
sten med  Hjertet,  siger  Schleiermacher,  at  han  er  med 
Forstanden  en  Philosoph  og  med  Følelsen  „ganz  ein 
trommer,  und  zwar  ein  Christ."  Jacobi  havde  betegnet 
Disharmonien  i  sit  Liv  under  Billedet  af  de  to  Vande, 
der  ikke  vilde  forene  sig  for  ham.  Schleiermacher  sva- 
rer ham :  „Mir  wollen  sie  sich  auch  nicht  vereinigen, 
aber  Sie  wiinschen  diese  Vereinigung  und  vermissen 
sie  schmerzlich,  und  ich  lasse  mir  die  Trennung 
gefallen."  .  .  .  „Dies  ist  meine  Art  von  Gleichgewicht 


urimeligt,  at  den  sidste  ikke  skulde  have  kjendt  Jacobi  og 
da  være  bleven  greben  af  den  Oprindelighedens  Kraft,  hvor- 
med denne  hævder  den  umiddelbare  Følelse  (tilmed  da  de 
begge  vare  ivrige  Dyrkere  af  Platon).  Hvis  alligevel  den 
personlige  Paavirkning  har  været  mindre,  maa  Forholdet 
bero  paa  Tidsaanden,  der  selv  havde  modtaget  Impulsen 
fra  Jacobi. 

*)  Elwert:   ii.  d.  Wesen  der  Religion.     Tiibinger  Zeitschrift 
1835,  3.  S.  18  f. 

**)  Aus  Schls  Leben.    In  Briefen.  2.  Bd.  2.  Aufl.    Berlin  1860. 
S.  350  ff. 

in  den  beiden  Wassern;  sie  ist  freilich  auch  nichts 
anderes  als  ein  wechselweise  von  dem  einen  gehoben, 
von  dem  andern  versenkt  werden.  Aber  Lieber,  warum 
wollen  wir  uns  das  nicht  gefallen  lassen?  Die  Oscilla- 
tion ist  ja  die  allgemeine  Form  alles  endlichen  Daseins". 
For  Jacobi  ere  de  to  Principer  i  Strid;  han  bestemmer 
sig  da  for  Troen  og  maa  derfor  bestandigt  leve  i  Kamp 
med  Viden.  Schleiermacher  derimod  overvinder  Dis- 
harmonien ved  at  give  begge  Principer  Ret,  idet  han 
samtidig  vil  leve  paa  begge.  Spørgsmaalet  er  blot,  om 
vi  ikke  komme  fra  Skylla  i  Charybdis  ved  at  komme 
fra  Jacobis  Splid  i  Bevidstheden,  hvor  Personligheden 
dog  kun  vil  ét,  til  en  personlig  Dobbelthed,  hvor  al 
virkelig  Sandhed  bringes  til  at  „oscillere". 

Schleiermachers  egen  Lære  er  da  kortelig  følgende. 
Religionens  egentlige  Sæde  er  Følelsen.  Hans  be- 
rømte Kritik  i  den  anden  af  „Reden  iiber  die  Religion" 
viste  overfor  den  populære  og  den  kantiske  Rationa- 
lisme, at  Religionen  hverken  gik  op  i  eller  havde  sin 
Rod  i  det  intellektuelle  eller  i  det  moralske  Liv.  Bag 
ved  disse  ligger  Rodpunktet  for  baade  Erkjendelse  og 
Yillie,  Kilden  til  Sjælens  egentlige  Liv.  Forud  for  en- 
hver bestemt  Tænkning  ligger  det  umiddelbare  Berø- 
ringspunkt mellem  Subjekt  og  Objekt,  hvor  ingen  Tanke 
endnu  har  bragt  Sondring  ind,  men  Sjælen  i  Følelsen 
er  umiddelbart  ét  med  sin  G-jenstand.  Idet  den  son- 
drende Erkjendelse  træder  til,  opløses  hin  Enhed,  og 
dog  bliver  den  som  en  dunkel  Grund  tilbage,  bærende 
den  Erkjendelsesbygning,  der  nu  opføres.  I  denne 
Grundfølelse  er  Sjælen  ét  med  selve  Tilværelsens  Grund; 
her  fejres,  som  det  hedder  i  „Reden"  „den  umiddelbare 
hellige  Formæling  mellem  Universet  og  den  kjødblevne 
Fornuft".  —  Nu  er  denne  Grandfølelse  ganske  vist  be- 
stemmelsesløs  i  sig,  idet  Mennesket  som  sandseligt  først 
faar  Bestemthed  i  det  sandselige.  Derfor  bestaar  den 
ogsaa  kun  i  Enhed  med  en  sandselig  Følelse,  enten 

Lyst  eller  Ulyst.  Disse  Former  blive  derfor,  skjøndt  de 
ikke  selv  ere  Ytringer  af  det  religiøse  Livs  Grund,  men 
kun  Udtryk  for  dets  Forhold  til  det  sandselige,  væsent- 
liges Aabenbaringsformer  for  det.  I  den  christne  Re- 
ligion fremtræde  de  som  Følelsen  af  Synd  og  Naade. 
—  Men  idet  det  religiøse  Liv  udspringer  fra  Sjælens 
inderste  Dyb.  fra  Bevidsthedens  Grund,  har  det  selv- 
følgelig sin  Gyldighed  i  sig  selv;  intet  er  her  at  tage 
til  Len  af  Erkjendelse  eller  Villie;  dets  Vished  er  ét 
med  selve  Livets  Vished. 

Hermed  er  det  religiøses  Selvgyldighed  og  Uafhæn- 
gighed hævdet.  Men  Referatet  har  maattet  holde  sig 
til  den  subjektive  Side,  fremstillende  alene  det  religiøse 
Livs  Ret  som  psychologisk  Bevægelse.  Saasnart  der 
nemlig  bliver  Spørgsmaal  om  Troens  objektive  Sand- 
heder, komme  vi  ind  i  Tvetydigheder.  Dette  har  sin 
Grund  i,  at  der  allerede  er  en  væsentlig  Uklarhed  i 
Grundbestemmelsen.  I  Ordet  Følelse  skjuler 
sig  just  en  Dobbelthed;  thi  Følelse  er  paa  engang  Fø- 
lelse af  et  Objekt  og  af  Subjektet  selv  i  Forhold  til 
dette.*)  Den  religiøse  Grundfølelse,  som  vi  have  lært 
den  at  kjende  hos  Jacobi,  er  nu  væsentlig  objektiv,  om 
den  end  ledsages  af  en  subjektiv  Følelse.  Men  hvor- 
ledes forholder  det  sig  hos  Schleiermacher?  Denne  til- 
kjender  det  religiøse  Liv  en  saadan  central  Betydning 
og  objektiv  Virkelighed,  at  Grundbestemmelsen  ingen- 
lunde kan  kaldes  subjektiv.  Men  have  vi  med  en  ob- 
jektiv Følelse  at  gjøre,  maa  ogsaa  dennes  Objekt  lade 
sig  nærmere  bestemme ;  og  spørge  vi  hos  Schleiermacher 
om  den  nærmere  Bestemmelse  af  den  religiøse  Objek- 
tivitet, da  holdes  denne  overalt  i  en  mystisk  Dunkelhed, 
en  pantheistisk  Almindelighed  (som  den  uendelige  Bag- 
grund for  al  Tilværelse)  ;  og  Religionens  hele  virkelige 

*)  Denne  afgj ørende  Forskjel  har  jeg  ikke  fundet  klart  udviklet 
hos  andre  end  Carlblom:  „das  G-efuhl  in  seiner  Bedeutung 
for  den  Glauben."    (Berlin  1857). 

Liv  kan  da  ikke  bestemmes  ved  selve  det  objektive 
Forhold  til  denne,  men  alene  ud  af  Følelsens  subjektive 
Side.  Saaledes  faar  Troslivet  dog  kun  den  Objektivitet, 
at  det  grunder  objektivt  i  al  Tilværelses  Grund;  men 
alle  enkelte  Bestemmelser  i  Troen  ere  kun  og  have  kun 
Betydning  som  subjektive  Følelsesphænomener. 

Det  samme  viser  sig,  naar  vi  betragte  Troens 
Forhold  til  Viden.  Schleiermachers  Princip  for  Løs- 
ningen af  den  tilsyneladende  Splid  er  det,  at  Tros-  og 
Vidensprincipet  ere  indbyrdes  aldeles  uafhængige  og 
uden  Fare  kunne  bestaa  sammen,  fordi  de  ligge  i  for- 
skjellige  Planer.  Dette  er  nu  ganske  forstaaeligt  under 
en  helt  subjektiv  Opfattelse  af  Religionen:  Videnskaben 
har  da  hele  den  objektive  Sandhed  under  sig,  og  Troen 
kun  Følelser  i  os.  *)  Men  saa  snart  Religionen  dog  skal 
have  nogen  objektiv  Betydning,  bliver  Freden  usikker, 
da  Tro  og  Viden  saa  atter  mødes  paa  samme  (det  ob- 
jektive) Omraade.  Hos  Schleiermacher  selv  kan  For- 
liget kun  bestaa,  fordi  de  to  Prineiper  faktisk  mødes 
i  samme  objektive  Grund.  Troen  ender  i  den  mystiske  Ur- 
grund,  hvoraf  alt  Liv  opstaar,  og  Viden  i  et  pantheistisk 
Gudsbegreb.  Men  tænke  vi  os  blot,  at  Viden  kom  til 
et  andet  (f.  Ex.  materialistisk)  Resultat,  eller  at  den 
personlige  Troserfaring  gik  ud  over  den  her  skildrede, 
da  maatte  Forliget  briste. 

Schleiermacher  har  da,  skjøndt  den  umiddelbare 
Grundfølelse  rækker  ned  i  det  objektive,  hovedsagelig 
indskrænket  Troen  til  de  subjektive  Rørelser.  Hans 
Dialektik,  som  dog  efter  Principet  maa  antages  for  at 
udvikle  den  virkelige  objektive  Sandhed,  udtaler  ligefrem, 
at  alle  Trosforestillinger  kun  ere  uadækvate  Udtryk,  der 
ikke  have  Krav  paa  nogen  objektiv  Sandhed**).  Troen 
spørger  da  kun  om  fromt  og  ufromt,  ikke  om  sandt  og 

*)  „pia,  non  vera  dogmata"  Spinoza. 
**)  SchLs  Dialektik,  udg.  af  Jonas,   Wke  III  Abth.,  IV,  2.  S. 
159.  525  ff. 

usandt.  Dette  vilde  være  en  meget  betænkelig  Videre- 
førelse af  Jacobis  Grundbestemmelser,  og  Schleiermachers 
venstre  Skole  synes  at  være  i  sin  fulde  Ret  til  at  paa- 
beraabe  sig  Mesteren  for  deres  Opløsning  af  al  objektiv 
Sandhed  i  Religionen.  Imidlertid  er  der  ogsaa  en  noget 
anden  Tydning  af  Schleiermachers  Tanker.  De,  der 
føre  hans  Lære  videre  i  positiv  Retning,  have  paavist 
adskillige  Udtalelser,  der  pege  hen  paa  Religionens  ob- 
jektive Sandhed*).  Overhovedet  maa  det  vist  indrøm- 
mes, at  „Schleiermachers  Mening  om  det  virkelige  ingen- 
lunde udtømtes  med  det,  der  havde  videnskabelig  Gyl- 
dighed for  ham".  **)  Sammenhængen  er  den,  at  til  en  vis 
Grad  begge  Dele  ere  Sandhed  for  Schleiermacher. 
Hans  kritiske  Methode,  der  er  meget  varsom  med  at 
benægte  og  overalt  er  fristet  til  at  blive  staaende  ved 
en  Virkelighed  for  Subjektet  (uden  at  afgjøre,  hvad 
der  egentlig  menes  med  Ordet  Virkelighed),  hans  spe- 
kulative Anlæg,  der  er  tilbøjeligt  til  kontemplativt  at 
oversvæve  Modsætningerne,  og  fremfor  alt  hans  ejen- 
dommelige personlige  Udvikling,  der,  grebet  og  revet 
med  af  Tidens  Philosophi,  dog  ikke  kunde  slippe  det 
religiøse  Liv  i  Følelsens  Dyb  —  alle  disse  Omstændig- 
heder forklare  det  ejendommelige  Dobbeltliv,  der  gaar 
igjennem  hans  Skrifter.  At  hans  Personlighed  i  sit 
inderste  maa  have  truffet  det  afgjørende  Valg  for  eller 
imod  Christus,  er  sikkert  nok;  og  den  Overbevisningens 
Kraft,  den  Følelsens  Tilforladelighed,  hvormed  han  hvi- 
ler i  det  religiøse,  ja  det  centralt  christelige  (det  levende 
Forhold  til  den  personlige  Frelser),  tillader  neppe  nogen 
Tvivl  om,  hvor  hans  Hjerte  var,  hvilke  Strømninger 
der  end  gik  igjennem  hans  Tanke.  Men  just  paa  Grund 
af  disse  vise  hans  Skrifter  en  saadan  Dualisme  i  Per- 
sonligheden selv,  som  ingen  anden,  udviklet  under  andre 

*)  Saaledes  Elwerts  førnævnte  Afhandling  (se  S.  63). 
**)  Siegwart:  „SchPs  psychologische  Voraussetzungen"  i  Jahrb.  f. 
d.  Theol.  II,  S.  831. 

Livsvilkaar,  kunde  rumme*).  Den  historiske  Udvikling 
stadfæster  denne  Opfattelse,  idet  ingen  af  Schleiermachers 
Disciple  have  formaaet  at  blive  staaende,  hvor  han  stod, 
men  de  have  delt  sig  i  to  Grene,  tilhøjre  og  tilvenstre. 
der  begge  paaberaabe  sig  Mesteren,  og  begge  vistnok 
med  Rette. 

Den  venstre  Side  af  Schleiermachers  Di- 
sciple, der  af  Frygt  for  at  krænke  Videnskaben  blive 
staaende  ved  Troens  subjektive  Betydning,  vedkommer 
os  ikke  nærmere  her,  da  de  paa  Forhaand  opgive  Prin- 
cipet.  Paa  forskjellig  Maade  blander  denne  Side  sig 
med  de  af  Kant  og  Hegel  paavirkede  negative  Bevæ- 
gelser. Theologer,  der  ofre  til  den  mederne  Videnskab, 
og  Philosopher,  der  dog  trænge  til  nogen  Religion,  mø- 
des i  dette  Halvmørke.  For  os  har  det  kun  den  Inter- 
esse at  se,  hvorledes  de  dog  ikke  slippe  for  Schleier- 
machers Vaklen.  Thi  kun  en  helt  subjektiv  Tro  er  i 
Stand  til  at  lade  Videnskaben  have  absolut  Frihed ;  men 
en  saadan  Tro  er  saa  mager,  at  kun  den  allerringeste 
religiøse  Interesse  kan  leve  af  den.  Saasnart  den  reli- 
giøse Trang  stiger  lidt  mere,  kræver  ogsaa  Troen  en 
Sandhed,  som  man  vel  søger  paa  mange  Maader  at  skjelne 
fra  den  videnskabelige,  men  som  ikke  desto  mindre  paa 
flere  Steder  faar  en  Styrke,  der  bryder  Principet.  **) 

Til  højre  Side  udvikles  Schleiermachers  Prin- 
ciper videre  i  Retning  af  Religionens  objektive  Sandhed. 
Til  denne  Side  har  Schleiermachers  Grundprincip  virket 
langt  ud  over  hans  egentlige  Disciples  Kreds  og  været 

*)  Jfr.  Siegwart:  „Schl.s  Erkenntnisstheorie.  Jahrb.  f.  d.  Th. 
II,  S.  271.  Smlgn.  Schl.s  egne  Ord  ovenfor  S.  63. 
**)  De  to  interessanteste  Repræsentanter  for  denne  Vaklen  i 
Theologien,  den  ene  fra  den  etniske,  den  anden  fra  den  my- 
stiske Side,  ere  Ritschl  og  Lipsius.  —  Blandt  Philoso- 
pherne  findes  en  lignende  Vaklen  selv  hos  Albert  Lange, 
hvis  Udtalelser  nogle  Steder  (Gresch.  des  Materialismus  2. 
Aufl.  II,  S.  495.  548)  løbe  meget  nær  ud  paa  en  dobbelt 
Sandhed. 

af  afgjørende  Betydning  for  hele  vor  Tids  christelige 
Theologi.  Hvor  fjernt  end  mange  staa  ham  i  Udgangs- 
punkt og  Methode,  have  de  dog  alle  lært  af  ham,  at 
den  personlige  inderlige  Tilegnelse  er  et  væsentligt  Ele- 
ment i  den  theologiske  Sandhed.  Blandt  de  talrige 
Afskygninger  staa  nogle  den  subjektive,  nogle  den  ob- 
jektive Side  nærmere;  men  en  vis  Ligevægt  findes  der 
saa  godt  som  overalt  mellem  de  to  Principer,  og  der- 
med er  i  hele  den  nyere  positive  Theologi  det  alminde- 
lige Grundlag  rigtig  bestemt  for  Vishedsproblemets  Løs- 
ning. Den  inderlige  personlige  Tilegnelse  er  anerkjendt 
som  eneste  Vej  til  Troen,  og  dermed  al  Intellektualisme 
overvundet,  saavel  i  dens  gamle  katholske  som  i  den 
orthodoxistiske  Reaktions  Form.  Ligeledes  er  det  for- 
staaet  ved  den  ethiske  Fordybelse  under  Kant  og  Jacobi, 
at  selv  de  naturlige  religiøse  Grundsandheder  kun  vindes 
ved  en  inderlig  Tilslutning.  Derved  blev  Schleiermacher 
i  Stand  til  at  forstaa  den  personlige  Enhed  af  naturlig 
og  aabenbaret  Religion;  og  fra  ham  er  Overvindelsen 
af  den  usande  Adskillelse  paa  dette  Punkt  bleven  Fæl- 
lesej endom  for  Theologien. 

Den  almindelige  kirkelige  Anskuelse  af  Visheds- 
principet  møder  os  i  de  allerfleste  moderne  apologe- 
tiske Skrifter;  ofte  drager  der  sig  igjennem  dem  en 
fortsat  Appel  til  Menneskets  moralske  Dømmekraft  og 
personlige  Trang.  Men  paa  en  egentlig  Redegj øreise 
for  Principet  indlader  man  sig  ikke;  og  Følgen  bliver, 
at  baade  Forfatteren  selv  mangen  Gang  falder  lidt  til- 
bage i  gamle  supranaturalistiske  Tanker,  og  at  Læserne, 
der  tage  det  naivt  praktiske  Maal,  forstaa  og  anvende 
ham  paa  urigtig  Maade.  Nærmere  til  en  principiel  Be- 
svarelse komme  da  de  talrige  indledende  dogma- 
tiske Undersøgelser,  være  sig,  at  de  benævnes 
Fundamentaldogmatik  eller  Principiære  eller  Indledning 
til  Dogmatiken  eller  andet.  Idet  Troslærens  Princip 
og  Methode  bringes  under  Behandling,    afgives  selv- 

følgelig  mange  frugtbare  Momenter  og  Synspunkter  for 
Vishedsproblemet.  At  vi  dog  ikke  indlade  os  paa  en 
nærmere  Behandling  af  disse,  har  sin  Grund  i,  at  det 
dog  altid  kun  finder  Sted  fra  en  enkelt  Side,  og  Pro- 
blemet saaledes  alligevel  ikke  kommer  klart  frem*). 
Kun  saa  meget  er  det  her  af  Betydning  at  lægge  Mærke 
til,  at  der  i  den  nyere  Dogmatik  er  to  Hovedret- 
ninger, den  ene  mere  subjektiv,  væsentlig  en  i  kirke- 
lig Retning  fortsat  Udvikling  af  Schleiermachers  Prin- 
ciper, den  anden  mere  objektiv,  væsentlig  præget  ved 
en  anden  Paavirkning  foruden  Schleiermachers,  nemlig 
Hegels.  Den  første  Retning  gaar  med  Schleiermacher 
ud  fra  det  fromme  Følelsesliv,  men  istedenfor  at  blive 
staaende  derved  viser  den,  hvorledes  disse  Følelser  som 
virkelige  Erfaringer  vise  ud  over  Subjektet  til  en  objek- 
tiv, guddommelig  Aarsag.  Den  anden  Retning  gaar  ud 
fra,  at  Troen  i  sig  har  en  umiddelbar  Viden  om  det 
objektive,  om  Gud,  og  udvikler  den  christelige  Lære  ud 
fra  denne  iboende  Sandheclsidé**). 

Fra  en  Hovedrepræsentant  for  den  første  Retning 
er  nu  Vishedsproblemet  gjort  til  Gjenstand  for  en  selv- 
stændig systematisk  Behandling,  med  Krav  paa  for 
Fremtiden  at  udgjøre  et  selvstændigt  Led  af  den  syste- 
matiske Theologi.    Med  Franks  „System  der  Gewiss- 


*)  Et  Skrift,  der  fortjener  særligt  at  nævnes  her,  fordi  det  i 
visse  Henseender  indeholder  klarere  og  dybere  Bidrag  end 
noget  andet,  er  J.  T.  Beck:  Einleitang  in  das  System  der 
christlichen  Lehre.  (2te  Aufl.  Stuttgart  1870).  Ved  Siden  af 
dette  er  maaske  J.  Kostlin:  der  Glaube,  sein  Wesen,  Grund 
und  Gegenstand  u.  s.  w.  (Gotha  1859),  det  Værk,  der  inde- 
holder de  betydeligste  Bidrag  til  Vishedsproblemet. 

*)  Naturligvis  ere  Grupperne  ikke  skarpt  sondrede ,  men  gaa 
igjennem  Mellemformer  over  i  hinanden.  Dorner,  der  selv 
hører  til  den  anden  Retning,  klassificerer  de  betydeligste 
Dogmatikere  paa  følgende  Maade:  til  den  første,  mere  sub- 
jektive, henregner  han  Jul.  Muller,  Hofmann,  Thomasius, 
Nitzsch,  Lange  og  Frank,  til  den  anden  Liebner,  Rothe  og 
Martensen  (Christl.  Glaubenslehre  I,  S.  160  ff.). 

heit"  er  Problemet  sat  paa  en  ganske  ny  og  afgjørende 
Maade,  og  hvilken  end  dets  Betydning  og  Rækkevidde 
er,  maa  en  Undersøgelse  af  Vishedsproblemet  gaa  igjen- 
nem  en  grundigere  Prøvelse  af  dette  Værk.  Forinden 
have  vi  blot  at  kaste  et  Blik  over  vor  egen  nyere 
danske  Theologi,  ikke  blot  for  Fuldstændigheds  Skyld, 
men  fordi  der  hos  os  er  leveret  Bidrag  af  væsentlig 
Betydning,  som  Theologien  i  det  hele  ikke  kan  siges 
at  have  hævet  endnu. 


I  den  danske  Theologi  var  Schleiermachers  Ind- 
flydelse som  allevegne  indgribende;  den  almindelige  Til- 
bagegaaen  til  Inderligheden  og  Forstaaelsen  af  den 
subjektive  Tilegnelses  Betydning  maa  for  en  væsentlig 
Del  føres  tilbage  til  ham.  Alligevel  er  der  af  dem, 
som  mere  direkte  ere  paavirkede  af  ham,  ikke  ydet 
noget  væsentligt  i  denne  Retning.  Derimod  har  Jacobis 
Indflydelse  hos  os  været  forholdsvis  stærkere  end  i  Tysk- 
land, og  fra  denne  Side  udspringer  den  danske  Christen- 
doms Hovedbidrag.  Ikke  blot  var  Mynster  stærkt 
paavirket  af  Jacobi;  hans  smukke  lille  Afhandling  „om 
Begrebet  Trou  bygger  helt  igjennem  paa  denne.  Men 
Søren  Kierkegaards  philosophiske  Grundanskuelse  peger 
tydeligt  hen  paa  den  samme  Paavirkning.  Hans  Betyd- 
ning gaar  imidlertid  ikke  op  i  en  Reproduktion  af  Ja- 
cobi; her  ere  nye  Kræfter  satte  ind,  og  dertil  er  det 
hele  Spørgsmaal  ført  afgjørende  over  paa  bestemt  chri- 
stelig  Grund. 

Kierkegaard  har  ikke  givet  nogen  theor etisk  om- 
fattende Løsning  af  Tros-  og  Vishedsproblemet.  Intet 
er  ham  fjernere.  Med  en  lidenskabelig  Energi  stræber 
han  at  stille  den  subjektive  Tilegnelse  af  Christen- 
dommen frem  som  et  praktisk  Livsspørgsmaal  for  Sam- 
tiden; og  med  fuld  Bevidsthed  kaster  han  sig  over  det 
ene  Punkt,  hvor  Tidens  Brøst  laa.    Han  vil  være  en- 

sidig*),  og  at  tale  om  hans  „System"  eller  at  dømme 
ham,  som  om  han  ikke  levede  paa  andet,  end  hvad  der 
er  udtrykt  i  denne  Side,  er  Uretfærdighed.  For  den 
danske  Theologi  gjælder  det  fremfor  alt  fuldt  ud  at  til- 
egne sig  Sandheden  i  denne  ene  Side  og  da  at  bringe 
den  i  levende  Enhed  med  de  andre. 

Næppe  har  nogen  fremstillet  Troens  subjektive  per- 
sonlige Væsen  saa  afgjørende  og  klart  som  Kierkegaard. 
Ved  sin  dybe,  psychologiske  Forstaaelse  af  Menneske- 
væsenet har  han  vist,  hvorledes  ethvert  existentielt 
Standpunkt  grunder  sig  paa  en  personlig  Afgjørelse. 
Det  er  ikke  blot  saaledes,  at  der  ved  Siden  af  den 
objektive  Vej  til  Sandheden  findes  en  subjektiv;  men 
denne  er  den  eneste  Vej  til  existentiel  personlig  Sand- 
hed. „Subjektiviteten  er  Sandheden".  Kun 
den,  der  i  personlig  Selvbekymring  søger  en  Grund  at 
bygge  Livet  paa,  er  paa  Sandhedens  Vej;  alle  objektive 
Betragtninger  ere  i  denne  Henseende  kun  Pjank,  ere  en 
Forny gtigelse  af  og  Bortdragelse  fra  det  afgjørende. 

Mennesket  er  i  sig  selv  en  Modsigelse,  som  den 


*)  „Min  Produktivitet  betragtet  som  „  Correctivet "  til 
det  Bestaaende:  Bestemmelsen  „Correctiv"  er  en  Reflexions- 
Bestemmelse  ligesom:  her — der;  Højre — Venstre.  —  Den,  der 
skal  afgive  „Correctivet",  har  nu  nøjagtigt  og  grundigt  at 
studere  det  Bestaaendes  svage  Sider  —  og  saa  eensidigen 
at  stille  det  Modsatte;  dygtigt  eensidigt.  Just  deri  ligger 
Correctivet,  og  deri  igjen  Resignationen  i  Den,  som  skal 
gjøre  det.  Correctivet  spenderes  jo  i  en  vis  Forstand  paa 
det  Bestaaende.  Naar  saa  dette  Forhold  er  rigtigt,  saa  kan 
igjen  et  formentligt  skarpsindigt  Hoved  komme  og  gjøre  den 
Indvending  mod  „Correctivet",  at  det  er  eensidigt  —  og 
han  kan  faa  hele  Publikum  til  at  tro,  der  er  Noget  i  det. 
Du  milde  Grud!  Intet  er  lettere  for  den,  der  afgiver  Correc- 
tivet, end  at  sætte  den  anden  Side  til;  men  saa  ophører  det 
jo  just  at  være  Correctivet  og  bliver  selv  et  Bestaaende.  En 
saadan  Indvending  kommer  derfor  fra  En,  som  aldeles  mang- 
lede Resignation  til  at  afgive  „Correctivet"  og  ikke  engang 
harTaalmod  til  at  fatte  det".  Efterladte  Papirer  1849.  S.  345. 

theoretiske  objektive  Tænkning  aldrig  kan  løse:  „Syn- 
thesen  af  Evighed  og  Timelighed".  Timelig- 
hedens konkrete  Vilkaar  kan  Videnskaben  behandle, 
Evighedens  abstrakte  Ideer  kan  Tænkningen  operere 
med;  men  paa  Foreningen  af  begge  strander  al  objektiv 
Tænkning.  At  finde  og  fastholde  det  evige,  ikke  ab- 
strakt for  sig,  men  i  Timeligheden,  som  bærende  Prin- 
cip for  den  enkeltes  personlige  Liv,  er  kun  muligt  for 
Villien,  der  griber  det,  som  bor  dybest  i  Menneskets 
egen  Sjæl,  men  som  for  Tanken  stedse  fordunkles  af 
Timelighedens  Vilkaar.  Spændingen  forøges  end  mere 
derved,  at  den  timelige  Side  har  en  betydelig  Overvægt 
i  Menneskets  Liv;  i  Timeligheden  lever  Mennesket  helt, 
i  Evigheden  kun  svagt.  Troen  er  da  den  Kraft,  der 
under  den  objektive  Uvished  griber  det  glimtvis  aaben- 
barede  evige,  vælger  det  som  Livets  Grundvold  og  For- 
klaring og  klamrer  sig  dertil  under  alle  Forhold. 

I  denne  Bestemmelse  af  Troen  i  sin  Almindelighed 
staar  Kierkegaard  endnu  væsentlig  paa  Jacob  is  Stand- 
punkt —  kun  den  Forsk]  el  er  allerede  her  værd  at 
mærke,  at  Jacobi  skildrer  Mennesket  som  det  mere 
lidende  i  denne  Modsigelse,  Kierkegaard  derimod  som 
den  sejrrige  Troens  Ridder  i  Modsigelsens  Nat.  For 
Jacobi  er  det  evige ,  guddommelige ,  uendelige  snart 
umiddelbart  vist  i  Troens  Begejstring,  snart  forsvinder 
det  alt  i  Tankens  Mørke;  og  selv  om  han  da  ikke  op- 
giver Kampen*),  er  han  dog  den  fortvivlede,  for  hvem 
Troen  egentlig  er  forsvundet.  Kierkegaard  derimod 
bliver  netop  stærkest  der,  hvor  Jacobi  er  svagest,  idet  i 
saadanne  Anfægtelsens  Øjeblikke  Personligheden  samler 
hele  sin  Energi  til  Kampen,  og  kun  i  denne  Kamp  ejes 
Troen. 

Dette   er  imidlertid  endnu   kun  den  almindelige 


:)  Efter  de  berømte  Slutningsord  i  „von  d.  gottl.  Dingen"  gaar 
jo  for  ham  Christendommen  op  i  denne  Kamp. 

religiøse  Tro.  Nu  forlader  Kierkegaard  Jacobi  og  gaar 
over  til  den  egentlig  christelige  Tro,  hvor  baade 
Anfægtelsen  og  Inderligheden  ere  potenserede.  Anfæg- 
telsen stiger  til  Forargelse,  idet  Troens  Gjenstand  bliver 
Paradoxet.  I  Christendommens  Lys  ses  det  nemlig, 
at  Mennesket,  som  efter  sit  Væsen  er  Synthesen  af 
evigt  og  timeligt,  i  Syndens  Virkelighed  har  mistet  det 
evige,  og  kun  en  absolut  ny  Begyndelse,  en  historisk 
Aabenbarelse  af  det  evige,  kan  atter  bringe  det  til  os. 
Men  en  saadan  Aabenbarelse,  der  efter  Formen  ganske 
er  iklædt  Timelighed  og  dog  skal  indeslutte  al  Evig- 
hedens Fylde,  er  for  Mennesket  det  absolute  Paradox, 
som  Tanken  atter  og  atter  viser  fra  sig.  Derfor  gribes 
det  kun  af  det  absolut  selvbekymrede  Menneske,  for 
hvem  der  intet  andet  Valg  er  end  at  fortvivle  eller  at 
gribe  Paradoxet.  Her  er  da  ogsaa  Tilegnelsen  po- 
tenseret til  den  stærkeste  „Lidenskab"  y  i  Kraft  af 
hvilken  Mennesket  springer  ud  paa  de  70,000  Favne 
Vand. 

I  Kierkegaards  Bestemmelse  af  den  christelige  Tro 
er  baade  Troskraften  og  Trosmodstanden  ført  langt  ud 
over  Jacobi.  Troskraften  er  istedenfor  mystiske  usikre 
Følelser  og  en  vaklende  Villie  hævet  til  Personlighedens 
mest  afgjørende  koncentrerede  Energi,  der  sætter  alt 
ind  paa  Valget.  Den  kantiske  Villieskraft  er  her  lagt 
ind  i  den  jacobiske  Tro  paa  Realiteten,  og  alt  er  ført 
afgjørende  over  paa  christelig  Grund.  Hvor  væsent- 
lig denne  Villiesenergi  er  som  Grundbestemmelse  i  den 
christelige  Vished,  skulle  vi  siden  nærmere  gaa  ind  paa, 
ligesom  ogsaa  paa  dens  Forhold  til  Vishedens  andre 
Momenter.  Hos  Kierkegaard  er  den  ganske  vist  ofte 
fremhævet  med  en  saadan  Ensidighedens  Kraft,  at  der 
ikke  synes  at  blive  Plads  til  noget  andet  Moment,  og 
særligt  det  Punkt  fordunkles,  hvor  Jacobis  Hovedfor- 
tjeneste ligger:    den  umiddelbare  indre  Erfaring  af 


75 


det  objektivt  guddommelige*).  Men  Kierkegaard  vil 
jo  være  ensidig;  om  de  andre  Sider  hverken  siger  eller 
benægter  han  noget,  fordi  hele  hans  Opgave  er  at  frem- 
hæve den  ene  Side.  Med  Hensyn  til  dette  Punkt  kunne 
vi  ogsaa  let  se  clet  af  den  Analogi,  han  ynder  at  be- 
nytte: Elskovsforholdet ;  thi  her  er  ganske  vist  alt  baaret 
af  den  subjektive  Inderlighed,  den  lidenskabelige  Kjær- 
lighed svillie,  men  uden  at  der  dermed  udelukkes  en 
virkelig  real  Erfaring  hos  Elskeren  af  den  elskedes 
Kjærlighed  og  Troskab.  Kierkegaards  Opgave  er  at 
gjøre  Trosvisheden  personlig,  og  hans  stadige  Thema 
derfor  Vishedens  personlige  Energi  med  Afvisning  af 
alle  upersonlige  Motiver.  Vishedens  Kraft  og  Væsen 
beskrives  saaledes  positivt,  men  Vishedens  Grund  kun 
negativt,  fordi  den  skal  være  den  enkeltes  Sag  (som  en 
privat  Hemmelighed),  og  enhver  Bestemmelse  let  kunde 
forlede  til  paany  at  tage  den  objektivt  forfængelig. 

Med  Hensyn  til  Modstanden  imod  Troen  er  Jacobis 
Dualisme  forhøjet  til  det  paradoxe.  Hvor  skarpt  end 
Kierkegaards  Udtryk  i  denne  Sag  er,  se  vi  dog  let,  at 
Hovedsagen  deri  just  har  bekræftet  sig  for  os  ved  det 
her  givne  historiske  Tilbageblik:  at  nemlig  de  objektive 
Eeflexioner  og  Vidensgrunde  ikke  hjælpe  det  mindste 
til  Troen,  men  lade  Mennesket  i  et  fuldstændigt  Mørke, 
og  at  Troens  og  Vishedens  Grund  er  at  søge  uafhæn- 
gigt paa  et  ganske  andet  Omraade.  Det  er  da  over- 
hovedet ikke  Troens  Interesse,  som  herved  er  krænket; 


*)  Forholdet  imellem  dem  kan  oplyses  ved  at  anvende  Jacobis 
Billede  om  de  to  Vande,  af  hvilke  det  ene  hæver,  det  andet 
sænker  ham.  Kierkegaards  Anskuelse  hviler  paa  samme  Bag- 
grund, men  Hovedmomentet  bliver  for  ham  Villiens  Sejr, 
naar  Vandet  sænker  ham.  Saaledes  bliver  det  Modsætningen 
mellem  det  sænkende  Vand  og  den  sejrende  Villie ,  der  helt 
optager  ham,  medens  Spørgsmaalet  om  det  hævende  Vands 
Betydning  bliver  uberørt.  I  denne  Henseende  er  derfor  hans 
Lære  (med  Villie)  ufuldstændig. 

og  Vurderingen  af  Viden  er  dog  i  denne  Sammenhæng 
et  underordnet  Spørgsmaal.  Med  Hensyn  til  Viden 
som  Princip  skal  det  indrømmes,  at  dens  Kraft  ligesom 
hos  Jacohi  paa  en  vis  Maade  er  overvurderet,  idet  de 
Strømninger  i  Viden,  der  føre  imod  Troens  Sandhed, 
formenes  at  udgjøre  et  sammenhængende  modsigelsesfrit 
Hele,  der  kunde  berettige  til  i  „Videns"  Navn  at  er- 
klære Trosdogmerne  for  umulige;  medens  Sandheden 
vel  snarere  er  den,  at  Viden  paa  alle  Omraader,  hvor 
det  gjælder  Existensspørgsmaal  og  de  sidste  Principer, 
indeslutter  modsatte  Strømninger,  saaledes  at  der  ikke 
alene  er  Vidensgrunde  imod  Troen,  men  ogsaa  for 
denne,  og  overhovedet  ingen  Vidensgrunde  føre  til  en 
sikker  Afgjørelse  i  disse  Ting.  En  saadan  Skjævhed  i 
Opfattelsen  af  Viden  indrømme  vi  hos  Kierkegaard  saa- 
vel  som  hos  Jacobi.  Men  endnu  maa  det  da  tilføjes, 
at  naar  Viden  forstaas  (som  almindeligt  i  Verdens 
Sprogbrug)  om  hele  det  System  af  Tankebestemmelser, 
exakte  og  ikke-exakte,  principielle  og  afledede,  som  ud- 
gjøre det  naturlige  Menneskes  Erkjendelsesindhold ,  vil 
deres  Anskuelse  atter  og  atter  stadfæste  sig,  fordi  „det 
sandselige  Menneske  fatter  ikke  de  Ting,  som  høre 
Guds  Aand  til;  de  ere  ham  en  Daarlighed"  (1  Kor. 
2,  14). 

S.  Kierkegaards  Principer  ere  optagne  og  videre 
udførte  af  Rasmus  Nielsen,  uden  at  vi  dog  kunne 
finde  noget  frugtbart  nyt  i  denne  Videreførelse.  Med 
Hensyn  til  selve  Trosvishedens  Væsen  og  psychologiske 
Charakter  er  R.  Nielsen  vel  i  det  hele  en  tro  Discipel 
af  Kierkegaard.  Hans  Opgave  er  at  bringe  i  Sammen- 
hæng og  theoretisk  System,  hvad  hans  Lærer  saa  ener- 
gisk havde  stræbt  at  indskærpe  praktisk ;  og  her  er  Punk- 
ter, hvor  han  virkelig  med  Held  har  kastet  mere  Lys 
over  Kierkegaards  Principer,  saaledes  navnlig  ved  Be- 
stemmelsen af  den  drivende  Kraft  i  Trosvalget  og  Tros- 
lidenskaben    som   Menneskevæsenets   Grundvillie  eller 

Aandsvillien  i  Modsætning  til  den  tomme  formelle  Valg- 
frihed*). Dog  kunde  der  vel  rejses  Tvivl  om  Berettigel- 
sen til  saaledes  at  sætte  Kierkegaard  i  System;  thi  det, 
som  denne  med  bevidst  Ensidighed  og  i  et  praktisk 
Øjemed  gjør  til  sit  eneste,  er  her  ogsaa  blevet  ene- 
herskende i  en  theoretisk  Behandling,  der  gjør  Krav 
paa  Fuldstændighed. 

Paa  et  andet  Punkt  gaar  R.  Nielsen  imidlertid 
langt  ud  fra  Kierkegaard,  nemlig  i  Bestemmelsen  af 
Forholdet  mellem  Tro  og  Viden.  Opfyldt  af  bræn- 
dende Iver  for  Troen  betænker  Kierkegaard  sig  ikke 
paa  at  tilkaste  den  objektive  Viden  en  Udfordring  ved 
sin  Lære  om  Paradoxet.  R.  Nielsen  derimod,  der  ved 
Siden  af  Trosiveren  ogsaa  har  en  stærk  Kjærlighed  til 
"Viden,  vil  paa  én  Gang  gjøre  begge  Fyldest  ved  Læren 
om  de  absolut  uensartede  Principer.  Denne  skal 
ikke  blot  betyde ,  at  Visheden  om  Troens  og  Videns 
Sandheder  udspringer  af  kvalitativt  forskjellige  Kilder 
(hvori  mange  kunde  være  enige  med  ham,  men  at  deres 
Sandheder  helt  ligge  i  ganske  forskjellige  Sfærer  og 
derfor  aldrig  kunne  komme  i  Strid,  om  det  end  nok 
saa  meget  ser  ud,  som  om  de  direkte  modsagde  hin- 
anden. Det  er  nu  ikke  svært  at  forstaa,  at  en  philoso- 
phisk  oversvævende,  „kontemplativ"  o:  upersonlig  Be- 
vidsthed kan  forene  disse  Modsætninger  i  sig.  Men 
som  Livsspørgsmaal  for  den  troende  gjælder  det 
just  det  mest  personlige,  hvor  ét  maa  være  Sandhed, 
saa  vist  som  Personligheden  ikke  kan  leve  paa  to  mod- 
satte Sandheder  paa  engang. 

Overgangen  fra  Kierkegaard  til  Nielsen  i  dette 
Punkt  har  en  vis  Parallel  i  Problemets  tidligere  Hi- 
storie. Jacobi  havde  paapeget  Spliden  mellem  Tro  og 
Viden  og  med  en  Udfordring  til  Viden  kastet  sig  i 
Troens  Arme;  Schleiermacher ,  der  ligesom  Jacobi  var 


*)  Religionsphilosophi  S.  39  f. 

greben  af  Troens  subjektive  Inderlighed,  men  tillige 
vilde  bevare  Viden,  dannede  da  sin  Theori,  hvorefter 
begge  Principer  paa  én  Gang  skulde  anerkjendes.  Baade 
om  Schleiermacher  og  R.  Nielsen  gj ælder  det  da  sik- 
kert ogsaa,  at  de  ved  en  ejendommelig  „oscillerende" 
Personligheds-Bevidsthed  virkelig  troede  det  muligt  paa 
én  Gang  at  leve  paa  begge  Principer.  Men  under 
denne  Lighed  er  der  en  væsentlig  Forskjel  mellem  Schleier- 
macher og  R.  Nielsen.  I  det  Schleiermacher  bestemte 
Troens  Væsen  som  subjektiv  Pølelse,  var  der  i  hans 
Theori  en  Mulighed  for  en  virkelig  psychologisk  For- 
ening af  de  to  Principer:  Troen  som  blot  havende  sub- 
jektiv Betydning  og  Viden  som  uindskrænket  Dommer 
om  den  virkelige  Sandhed.  Her  var  da  et  Forlig,  som 
Philosophien  godt  kunde  anerkjende,  medens  Religionen, 
naar  det  blev  gjennemført  i  sin  Konsekvents,  bestemt 
maatte  forkaste  det.  Naar  derimod  R.  Nielsen  bestem- 
mer Troens  Væsen  som  en  Villie,  der  postulerer  den 
objektive  Sandhed,  da  er  dette  Forlig  ganske  vist  mere 
antageligt  for  Religionen,  men  paa  den  anden  Side 
ikke  blot  uantageligt  for  Philosophien,  men  psychologisk 
umuligt. 

Naar  R.  Nielsens  Løsning  er  kaldt  antagelig  for 
Troen,  da  menes  dermed,  at  dennes  væsentlige  Objek- 
tivitet er  hævdet  ved  selve  det  Kierkegaardske  Princip. 
Men  lige  saa  vist  medfører  R.  Nielsens  stadige  Tribut 
til  „Videnskaben"  en  stadig  Fristelse  til  dog  at  slaa 
af  paa  Troens  objektive  Sandhed,  saaledes  som  det  i 
mange  Punkter  ses  i  hans  Religionsphilos ophi*). 

*)  Dette  fremtræder  overalt  under  „Troskritikens  Udskillen  af 
det  usande  Vidensmoment  i  Trosberetningerne"  (S.  205).  Sær- 
ligt angrebet  er  i  denne  Henseende  det  berømte  tvetydige 
„Aand  s  virkelighed."  Dette  Ord  synes  snart  at  betegne 
en  virkelig  Virkelighed,  kun  af  den  Art,  at  den  er  util- 
gængelig uden  aandelig  Opfattelsesevne;  men  i  saa  Fald  ud- 
ligner dette  Begreb  ingenlunde  Striden  med  Viden.  Snart 
synes  det  derfor  ogsaa  at  betegne  en  uvirkelig  Virkelig- 

Dette  Værk,  som  i  sin  Opgave  og  Plan  er  en  interessant 
Parallel  til  Franks  Vishedssystem  og  ved  Siden  af  dette 
vel  det  eneste  Forsøg  paa  principielt  at  gjennemføre  en 
Vishedslære  overfor  alle  Trossandhedernes  System,  inde- 
holder paa  mange  Punkter  ikke  uvigtige  Bidrag;  men 
Gjennemførelsen  yder  langtfra,  hvad  Opgavens  Opstil- 
ling lover.  Med  Hensyn  til  Behandlingen  bevirker  For- 
fatterens afgjorte  Forkj ærlighed  for  de  uensartede  Prin- 
cipers  Problem,  at  Gjentagelser  og  nye  Belysninger  af 
dette  optage  Pladsen  for  reelle  Vishedsspørgsmaal.  Og 
med  Hensyn  til  Indholdet  gjør  Vishedsprincipets  ensidige 
Bestemmelse  (S.  77)  og  den  stadige  Tendens  til  at 
slaa  af  paa  Trossandheden  Resultaterne  mindre  værdi- 
fulde for  en  sand  Behandling. 


hed  o:  noget,  der  blot  synes  og  regnes  for  Virkelighed  af 
den  subjektive  Aand;  men  i  saa  Fald  er  Troens  Sandhed 
krænket. 


TIL 


Referat  af  Franks  Vishedssystem.*) 


Systemets  Opgave  fremstilles  i  Indledningen  som 
den  at  give  en  videnskabelig  Erkjendelse  og  Paavisning 
af  den  christelige  Visheds  Art  og  Ret  (§  1).  Visheden 
er  herved  det  givne  Stof,  og  Opgaven  ikke  at  frem- 
bringe den,  men  kun  at  udvikle  og  gjøre  Rede  for  den 
forhaandenværende  Vished.  I  og  med  sin  Tro  har  nem- 
lig den  christne  tillige  en  Vished  om  denne,  der  baade 
indeholder  Bevidstheden  om  Troens  .Retmæssighed  og 
ethiske  Nødvendighed  som  Akt  af  Mennesket  og  en 
Overbevisning  om,  at  det  Liv,  hvori  Troen  fører  Menne- 
sket ind,  tilligemed  alt,  hvorpaa  det  beror,  er  den  højeste 
Realitet  og  Sandhed.  Med  Hensyn  til  denne  Troens 
Vished  er  det  da,  at  Theologen  har  til  Opgave,  ikke 
blot  at  udvikle  dens  Art,  men  at  gjøre  Eede  for  dens 
Ret,  saa  at  den  christne  derved  i  Sandhed  kan  svare 
sig  selv  paa  det  Spørgsmaal:  hvorfor  tror  jeg?  (§  1). 

Dette  Problem  viser  Frank  (§  2)  at  være  særligt 


*)  System  der  christlichen  Gewissheit.  Erlangen  1870  og  1873. 
2detBind  i  ny  Udgave  1881,  som  er  gjennemgaaende  ændret 
i  de  enkelte  Udtryk,  enkelte  Steder  ogsaa  lidt  modificeret, 
men  i  hele  Principet  væsentlig  uforandret. 

forelagt  den  evangeliske  Theologi.  Thi  al  Vished 
beror  i  sidste  Instants  paa  en  subjektiv  Afgjørelse  og 
forstaas  derfor  først  ud  fra  en  alvorlig  Besindelse  paa 
sig  selv.  Men  denne  indtraadte  i  Kirkens  Bevidsthed 
just  ved  Reformationen.  Alligevel  bragte  Reformationen 
selv  ikke  Spørgsmaalet  til  Afgjørelse.  Thi  naar  man 
imod  Kirkens  Autoritet  paaberaabte  sig  Skriften  som 
Guds  aabenbarede  Ord,  var  der  dog  ikke  givet  nogen 
Forklaring  af,  hvorledes  Skriften  blev  Autoritet  for  den 
enkelte  troende.  Og  naar  man  her  gik  tilbage  til  den 
Helligaands  Vidnesbyrd,  var  dog  endnu  det  Spørgsmaal 
tilbage,  hvorledes  den  troende  kom  til  at  ansé  det  for 
Aandens  Vidnesbyrd. 

Dertil  er  denne  Opgave  særlig  forelagt  vor  Tids 
Theologi  (§  3),  fordi  Modsætningen  mellem  Livsan- 
skuelserne nu  er  skærpet  saaledes,  at  ikke  blot  det  sær- 
lig christelige,  men  de  simpleste  sædelige  og  religiøse 
Begreber  omstrides,  og  derfor  Kampen  mod  Christen- 
dommen nu  som  ingensinde  før  retter  sig  imod  de  sidste 
Grunde.  Kirkens  Selvforsvar  maa  da  koncentrere  sig 
paa  dette  Hovedpunkt,  saa  meget  mere  som  den  foran- 
drede Kampstilling  er  af  overordentlig  Indflydelse  paa 
Kirkens  praktiske  Virksomhed.  Da  det  her  er  den 
fælles  christelige  Grundvold,  der  angribes,  bliver  ogsaa 
fra  dette  Synspunkt  Opgaven  et  fælles  Arbejde  for  alle 
Kirkesamfund,  et  i  dybeste  Grund  irenisk  Værk. 

Efter  saaledes  at  have  fremstillet  Opgaven,  afgræn- 
ser Frank  sit  System  fra  de  bestaaende  theologiske  Di- 
scipliner, under  hvilke  det  kunde  synes  at  gaa  ind.  Fra 
Apologetiken  (§  4)  adskiller  det  sig  derved,  at  det 
ikke  vil  frembringe  den  christelige  Vished  for  den, 
der  mere  eller  mindre  savner  den,  men  tværtimod  tager 
den  som  forhaandenværende  og  kun  sigter  paa  dens 
videnskabelige  Redegjørelse  for  sig  selv.  Vishedssystemet 
vil  ligesom  Apologetiken  svare  paa  Troens  Hvorfor,  men 
dette  ikke  som  et  Spørgsmaal,  der  udenfra  stilles  den 

6 


82 


christne,  men  som  et,  han  i  sin  egen  Interesse  stiller 
sig  selv,  og  hvis  Løsning  da  ogsaa  paa  en  ganske  anden 
Maade  end  hist  tør  kaldes  et  Bevis  for  Troen.  Fra 
Eeligionsphilosophien  (§  5)  adskiller  Systemet  sig 
derved,  at  det  ikke  som  denne  vil  godtgjøre  Christen- 
dommens Sandhed  (som  den  absolute  Religion,  Fuld- 
endelsen af  de  andre)  ad  philosophisk  Vej  —  hvad  der 
tilmed  er  umuligt  og  ganske  imod  Christendommens 
egen  Aand  —  men  er  rent  theologisk,  idet  Subjektet 
staar  i  og  taler  ud  af  den  troende  Bevidsthed  selv. 

Opgaven  er  altsaa  rent  theologisk,  og  dens  Løsning 
falder,  som  det  let  ses,  indenfor  den  systematiske  Theo- 
logi.  Men  her  bliver  det  Vanskeligheden  at  afgrænse 
det  nye  System  fra  og  hævde  dets  Selvstændighed  over- 
for Dogmatik  en  (§  6).  Thi  Dogmatiken  udvikler  jo 
netop  den  christelige  Sandheds  Totalitet  som  den,  man 
er  vis  paa;  og  den  vil  jo  selv  paa  sin  Vis  ej  blot  frem- 
stille Sammenhængen,  men  bevise  Sandheden  for  Troen. 
Dog  viser  Existentsen  af  den  saakaldte  Indledning  til 
Dogmatiken,  som  man  trods  dens  videnskabelige  Hold- 
ningsløshed ikke  kan  blive  fri  for,  hen  paa,  at  Troslæren 
hviler  paa  Forudsætninger,  som  ikke  finde  deres  Udvik- 
ling i  den  selv.  Selve  Troen  er  Dogmatikens  væsentlige 
Forudsætning,  og  derfor  rejser  sig  altid  forud  for  Dog- 
matiken Spørgsmaalet  om  dette  Trosstandpunkts  Beret- 
tigelse. Man  har  paa  mange  Maader  søgt  at  besvare 
dette  ved  apologetiske  Beviser,  der  skulde  hæve  den  na- 
turlige Bevidsthed  op  paa  det  christelige  Standpunkt. 
I  denne  Form  er  Opgaven  uløselig,  men  det  er  baade 
muligt  og  rigtigt,  at  den  troende,  førend  han  udvikler 
sin  Tros  Indhold,  gjør  sig  selv  Bede  for  denne  Vished, 
hvorledes  den  er  bleven  til,  hvor  langt  den  naar,  og 
hvorpaa  dens  Bet  er  grundet. 

Saaledes  bliver  Forholdet  det,  at  medens  Dogma- 
tiken latter  de  christelige  Sandheder  objektivt  som  et 
organisk  Komplex  og  derfor  trods  den  subjektive  For- 

midling  udvikler  dem  af  Sandhedens  objektive  Principer, 
saa  skal  her  først  det  Punkt  findes,  hvori  den  christelige 
Vished,  den  subjektive  Overbevisning  om  Sandheden, 
principielt  har  sin  Grund,  for  derudfra  at  omspænde 
Vishedens  Udbredelse  over  den  christelige  Sandheds 
Totalitet.  Derfor  er  ikke  blot  Vishedslærens  Udgangs- 
punkt forskjelligt  fra  Dogmatikens,  men  ogsaa  dens  Be- 
handling af  de  enkelte  Dogmer,  idet  det  hverken  kom- 
mer an  paa  deres  Beskaffenhed  i  det  enkelte  eller  deres 
Sammenhæng  med  Helheden,  men  kun  paa  deres  For- 
bindelse med  den  fundamentale  christelige  Vished.  Og 
hvad  de  dogmatiske  Beviser  angaa,  da  ere  de  ganske 
forskjellige  fra  Vishedslærens  Begrundelser;  thi  hine 
hvile  helt  igjennem  paa  en  alt  forhaandenværende  chri- 
stelig  Vished. 

Endelig  behandler  Indledningen  (  i  §  7)  foreløbig 
Systemets  architektoniske  Sammenhæng.  Det 
maa  udfolde  sig  paa  virkelig  organisk  Maade  i  nøje  Over- 
ensstemmelse med  Livets  virkelige  Sammenhæng  og 
inddrage  de  christelige  Trosobjekter  under  sin  Behand- 
ling i  samme  Orden,  som  de  følge  under  den  virkelige 
praktiske  Forvisningsproces.  Naturligvis  bliver  herved 
den  Forskjel,  at  de  Momenter,  der  i  Livets  Virkelighed 
bestaa  i  og  med  hverandre,  i  Systemet  maa  fremstilles 
successivt.  Men  om  dette  end  er  en  Ufuldkommenhed 
ved  vor  diskursive  Tænkning,  har  det  dog  sin  reelle  Be- 
grundelse i,  at  de  Momenter,  der  i  Systemet  maa  ud- 
vikles i  Tiden  efter  hinanden,  dog  i  Virkeligheden 
staa  i  den  dertil  svarende  Kausalforbindelse  indbyrdes, 
saa  at  der  ogsaa  her  er  et  tidligere  og  et  senere,  om 
end  kun  i  principiel,  logisk  Betydning.  —  Systemet  vil 
da  herefter  udfolde  sig  i  tre  koncentriske  Kredse,  den 
første  og  inderste  omhandlende  den  christelige  Vished  i 
dens  centrale,  paa  sig  selv  beroende  Væsen,  den  anden 
Kreds  dens  Udbredelse  over  Trosobjekternes  Totalitet, 
og  den  tredie  den  saaledes  udfyldte  Vished  i  dens  For- 

hold  til  det  naturlige  Livs  Objekter.  Under  hvert  en- 
kelt Afsnit  gaas  der  saaledes  frem,  at  stadigt  efter  den 
positive  Udvikling  de  dertil  sig  knyttende  Modsigelser 
fra  Vantroens  Side  behandles  og  forklares. 


Fremstillingen  af  den  centrale  christelige  Vished  be- 
gynder med  en  Undersøgelse  af  Vishedens  Væsen  i 
Almindelighed  (§  8 — 12).  Thi  trods  den  christelige 
Visheds  væsentlige  Forskjel  fra  og  Uafhængighed  af 
den  naturlige,  er  der  dog  fælles  Momenter.  Ethvert 
Trin  og  Ytringsform  af  Menneskelivet  har  nemlig  en 
bestemt  naturlig  Vished  til  sin  Baggrund,  og  enhver  ny 
Vished  kan  kun  blive  til  ved  at  komme  til  Forstaaelse 
med  den  allerede  forhaandenværende.  Selv  hvor  en  ny 
Vished  korrigerer  den  tidligere,  er  det  dog  ud  fra  de 
allerede  anerkjendte  Principer  og  Normer  for  Vished 
overhovedet.  Saaledes  maa  ogsaa  den  christelige  Vished 
paa  en  eller  anden  Maade  knytte  sig  til  den  naturlige 
og,  hvis  den  virkelig  skal  blive  Menneskets  Ejendom, 
gaa  ind  under  de  almindelige  Vilkaar  for  menneskelig 
Sandhedstilegnelse,  der  just  udgjøre  al  Visheds  alminde- 
lige Væsen. 

Vishedens  almindelige  Væsen  kan  nu  samles  i  føl- 
gende Bestemmelser: 

Vished  som  Tilstand  i  Subjektet  forudsætter  altid 
et  Objekt,  som  man  er  vis  paa;  thi  Subjektet  véd  sig 
kun  som  Subjekt  i  og  med  sin  Adskillelse  fra  Objektet. 
Dets  Tilblivelse  som  Subjekt  er  betinget  ved  Objektet 
som  et  forudgaaende  og  uafhængigt ;  og  dog  bliver  Ob- 
jektet kun  Objekt  for  Subjektetved,  at  dette  selv  sætter 
det.  Hvad  enten  der  existerer  en  „Ting  i  og  for  sig" 
eller  ikke,  erkjendt  bliver  den  kun  som  Ting  for  os. 
Denne  objektive  Erkj endelse  gj ælder  selv  for  en  ren 
idealistisk  Erkjendelsestheori,  hvis  Forskjel  fra  den  em- 

piristiske  jo  ikke  angaar  Objektets  Sætten  i  og  for  sig, 
men  kun  Maaden,  hvorpaa  denne  sker.  —  Dette  Objekt 
er  for  os  netop  Sandheden,  det,  som  er,  i  Modsætning 
til  det,  som  synes;  og  Visheden  som  Subjektets  Tilstand 
er  derfor  just  dette:  at  være  sig  Objektet  bevidst  som 
Sandhed.  Derfor  gives  der  ogsaa  kun  objektiv  Vished; 
selv  hvor  Subjektet  vil  forvisse  sig  om  sin  egen  Vished, 
bliver  denne  Vished  objektiveret,  og  der  menes  da  netop 
denne  Vished  i  dens  objektive  Sandhed.  En  saadan 
objektiv  Vished  er  imidlertid  Mennesket  umistelig,  og 
dermed  træde  vi  fra  det  logiske  Vexelforholds  Omraade 
over  paa  Realitetens.  Den  hører  nemlig  saaledes  til 
Menneskets  Væsen,  at  selv  Skeptikeren  er  nødt  til  at 
fastholde  den  for  overhovedet  at  kunne  tvivle;  thi  et 
Udgangspunkt  maa  han  dog  have,  hvorpaa  han  kan  bygge 
Grundene  for  sin  Tvivl.  Det  samme  aabenbarer  sig 
klart  paa  det  praktiske  Livs  Omraade,  idet  der  til  den 
simpleste  Handling  eller  Bevægelse  hører  en  Vished, 
hvorpaa  man  bygger.  Livets  blivende  Kjendsgjerning  er 
det  faktiske  Bevis  for  den  til  Menneskets  Væsen  hørende 
Vished  (§  9).*) 

Det  Forhold,  som  Visheden  forudsætter  mellem 
Subjekt  og  Objekt,  er  V exelvirkningens  (§10).  Ved 
at  betragte  Forholdet  opdager  man  nemlig  først,  at  Sub- 
jektet træffes,  afficeres  af  og  bestemmes  ved  Objektet, 
men  dernæst  ogsaa,  at  Indtrykkets  Frembringelse  over- 
hovedet og  dets  særlige  Form  er  betinget  af  en  Dispo- 
sition i  Subjektet,  afhængigt  af  dets  bestemte  Opfattelses- 
organer.  Saaledes  bliver  Subjektet  sig  en  Selvvirksom- 
hed bevidst,  uden  at  dog  derved  Bevidstheden  om  Pas- 


*)  Det  er  ikke  let  at  se,  hvorledes  den  Kantiske  Anskuelse  her- 
ved er  philosophisk  overvundet.  Imidlertid  vilde  det  jo  og- 
saa have  været  ganske  tilstrækkeligt  for  Frank  at  blive 
staaende  ved  Muligheden  af  en  objektiv  Realitet,  da  Vis- 
heden om  den  reale  christelige  Objektivitet  hviler  paa  sin 
egen  uafhængige  Grund  (§  13,  2.  I,  S.  78). 

sivitet  forsvinder.  Heraf  følger,  at  der  maa  bestaa  en 
Ligeartethed  mellem  Subjekt  og  Objekt,  som 
muliggjør  det  objektive  Indtryks  Indtræden  i  Subjektet 
gjennem  det  opfattende  Organ  og  efter  dettes  Art. 
Undersøge  vi  denne  Ligeartethed  nærmere,  da  se  vi 
Objektet  altid  at  træde  ind  under  de  Betingelser  og 
Skranker,  som  det  opfattende  Organ  stiller;  hvortil  endnu 
kommer  en  helt  indre  Virksomhed,  der  tyder  og  former 
de  umiddelbare  Sandseindtryk.  De  herved  fremkomne 
Bestemmelser  kunne  vi  ligesaa  lidt  aflede  af  Subjektets 
Selvvirksomhed  alene  som  selve  Sandseindtrykkenes  Mang- 
foldighed og  Eorskjellighed.  Derfor  maa  der  bestaa  en 
saadan  Ligeartethed  mellem  Subjekt  og  Objekt,  at  Exi- 
stentsbetingelserne  indenfor  den  objektive  Verden  ere 
identiske  med  Existentsbetingelserne  i  den  subjektive, 
eller  at  den  objektive  Verden  bæres  af  Ideer,  der  ere 
ligedannede  med  Subjektets  Ideer.  Det  umiddelbare 
Nedslag  af  denne  Vexelvirkning,  Summen  af  de  Ind- 
tryk, der  herved  aflagre  sig  i  Subjektet,  er  Erfarin- 
gen, udspringende  af  en  umiddelbar  Berøring  mellem 
det  subjektive  og  det  objektive  Liv  og  derfor  ogsaa 
mulig  i  ubevidst  Form.  Erfaringens  samlede  Materiale 
er  Grundlag  for  Erkj end e Isen,  den  erfarede  Værens 
Reproduktion  i  Begrebet.  Al  Tænken  er  nemlig  oprin- 
delig og  væsentlig  Efter  tænken,  et  Tankebillede  af  det 
erfarede  Objekt,  men  ud  fra  dette  iler  da  Tanken  og- 
saa forud  for  Erfaringen  i  Tillid  til  den  forudsatte 
Ligeartethed.  Saaledes  kan  der  komme  Punkter,  hvor 
Erfaring  og  Erkj  endelse  endnu  ikke  træffe  sammen,  dels 
saadanne,  hvor  Erfaringer  haves,  der  endnu  ikke  ere 
udklarede  i  Erkj  endelse,  dels  saadanne,  hvor  Erfaringen 
mangler  og  Erkj  endelsen  saa  at  sige  paa  egen  Haand 
slaar  Bro  over  det  tomme  Bum. 

Ud  herfra  lader  da  Vishedens  almindelige 
Væsen  sig  bestemme  (§  11).  Visheden  er  et  sammensat, 
saa  lidet  end  Subjektet  er  sig  dette  bevidst.    Strax  med 

Optagelsen  af  Erfaringen  (for  saa  vidt  kun  over- 
hovedet den  erkj  endende  Virksomhed  retter  sig  derpaa) 
er  den  forhaanden,  vel  nærmest  i  Form  af  en  ledsagende 
Følelse  eller  umiddelbar  (endnu  ikke  reflekteret)  Bevidst- 
hed. Ikke  mindre  ledsager  den  Erkj  endelsen,  naar 
denne  i  Kraft  af  sine  Love  og  Normer  gaar  ud  fra  Er- 
faringsgrundlaget og  ved  sine  Slutninger  gaar  ud  over 
det  egentlige  Erfarings-Omraade.  Vel  er  denne  Vished 
sig  ikke  strax  sine  Skranker  bevidst  og  bliver  det  først 
ved  faktisk  at  møde  Vildfarelsen  og  da  at  gjøre  sig  Rede 
for  sin  egen  Tilblivelse  og  Betydning,  Men  just  her 
kommer  det  da  for  Dagen,  at  Vished  altid  bestaar  af 
et  tredobbelt:  en  Væren,  et  Begreb  og  en  Sammenligning 
mellem  begge,  eller  med  andre  Ord,  at  Subjektet  derved 
forvisser  sig,  at  det,  efter  Indoptagelsen  af  det  erfarings- 
mæssigt modtagne  i  Erkjendelsen,  sammenligner  den 
sidstes  Indhold  med  Erfaringens  og  bliver  deres  Konfor- 
mitet va'r.  Sammenligningen  vilde  ganske  vist  ingen 
Mening  have,  hvis  Begreberne  ikke  vare  andet  end  lige- 
fremme Aftryk  af  Erfaringsindtrykkene;  men  den  har  sin 
Betydning  efter  den  ovenfor  fremsatte  Anskuelse,  at 
Subjektet  altid  tillige  er  produktivt,  idet  det  er  receptivt, 
at  Erkjendelsen  dels  iler  foran  Erfaringen,  dels  følger 
efter  den,  og  at  allerede  ved  Erfaringen  Subjektets  Rolle 
ingenlunde  er  en  blot  passiv. 

Herved  er  da  tillige  Vishedens  Grad  bestemt,  den 
fejlende  Visheds  Grunde  og  Normen  for  dens  Berigtigelse. 
Den  fuldkomne  Vished  findes  der,  hvor  Erfarings- 
indtrykket,  alsidig  bestemt  og  derfor  fuldkommen  klart 
og  sig  selv  ligt,  er  gaaet  fuldstændigt  over  i  Erkjendelsen; 
hvor  Begrebet,  der  derudaf  er  vundet,  er  fuldkommen 
gjennemsigtigt ,  og  hvor  Sammenligningen  mellem  begge 
paa  intet  Punkt  møder  nogen  Inkongruents.  Overhovedet 
afhænger  Vishedens  Grad  af  hin  Sammentræffens 
Grad  mellem  Erfaring  og  Erkjendelse.  —  Den  fej- 
lende Vished  kan  enten  have  sin  Grund  i  en  mangel- 

fuld  Erfaring  eller  en  inkongruent  Erkj endelse  eller  i 
begge.  Hvor  sligt  bliver  klart,  maa  der  da  anstilles  en 
fornyet  Kontrol  for  at  komme  til  Vished;  og  for  saa  vidt 
denne  ikke  altid  er  mulig,  maa  man  for  en  Tid  bære 
Uvisheden  og  kun  fastholde  saa  meget  af  den  omfattende 
Vished ,  som  endnu  lader  sig  godtgjøre  efter  Vishedens 
Kriterium.  Saaledes  kan  man  i  mange  Punkter  være 
nødt  til  at  finde  sig  i  Modsigelser  ,  som  ikke  ville  gaa 
sammen  med  det  forhaandenværende  Vishedssystem ;  men 
man  maa  og  man  kan  bære  dem,  naar  iøvrigt  den  be- 
staaende  Kreds  af  Porestillinger  er  tilstrækkelig  vel- 
begrundet i  sin  Vished.  Der  kan  altsaa  bestaa  relativ 
blivende  Uvished  under  en  væsentlig  vis  Grundanskuelse ; 
men  Idealet  bliver  da  netop  at  ophæve  denne  og  virkelig 
at  forstaa  alt  som  Led  i  den  hele  Sandhed,  der,  som 
indbefattende  al  Realitet  i  sig,  nødvendigt  sættes  som 
én  og  med  sig  selv  fuldt  overensstemmende. 

Endnu  er  der  dog  en  Ufuldstændighed  i  Bestem- 
melsen af  Vishedens  almindelige  Væsen,  saalænge  vi  ikke 
fæste  Øjet  paa  den  ejendommelige  Maade,  hvorpaa  En- 
keltsubjektet udvider  sig  til  alment  Subjekt 
og  som  organisk  Led  i  dette  tager  Del  i  dets  Livs- 
og  Erkj  endelses  Indhold  (§  12).  Ikke  blot  er  den 
enkeltes  Erfarings-  og  Erkjendelses-Omraade  meget 
indskrænket,  men  ogsaa  den  Vished,  han  har,  an- 
fægtes uvilkaarligt  af  Tvivl,  naar  han  maa  anse 
den  for  individuel.  Derfor  gives  der  overhovedet 
ingen  rent  individuel  Vished.  Den  enkelte  føler  sig 
som  Led  af  en  hel  Organisme  af  Subjekter,  af  hvis 
Liv,  Erfaring  og  Erkj  endelse  hans  egen  er  betinget. 
I  Bevidstheden  om  den  væsentlige  Lighed  mellem  hans 
eget  og  de  andres  Forhold  til  Objekterne  tror  han 
derfor  paa  de  andres  Erfaring  og  Erkj  endelse,  —  en 
Tro,  der  stedse  bekræfter  sig  i  Livet  og  derfor  selv  ikke 
er  vilkaarlig  og  ubegrundet,  men  beror  paa  en  Erfarings- 
vished.   Ved  denne  middelbare  Vished  opstaar  der 

saaledes  en  hel  Fællesbevidsthed  om  Sandhed,  et  fælles 
Fond  af  Vished,  der  ikke  behøver  at  frembringes  fra 
nyt  af  hvert  enkelt  Individ,  men  hvori  han  træder  ind 
i  Kraft  af  sin  Sammenhæng  med  den  Samfundskreds, 
der  bærer  den.  —  Som  middelbar  er  denne  Vished  imid- 
lertid betinget.  Thi  for  det  første  kan  Subjektet 
overfor  bestemte  Objekter  ikke  føle  sig  i  aandelig  Enhed 
med  alle  andre  Subjekter,  men  kun  med  dem,  der  staa 
i  et  væsentlig  ligeartet  Forhold  til  disse  Objekter.  Og 
fremfor  alt  kommer  her  de  andre  Subjekters  moralske 
Tilforladelighed  i  Betragtning,  idet  Friheden  altid  spiller 
en  Rolle  i  selve  Opfattelsen  af  Objekterne,  og  derfor 
kun  dens  Vished  bliver  os  tilforladelig,  om  hvis  fuld- 
komne Samvittighedsfuldhed  i  Iagttagelse  og  Forstaaelse 
vi  ere  overbeviste. 


Efter  denne  Fremstilling  af  Vishedens  Væsen  i  Al- 
mindelighed gaar  Frank  over  til  at  undersøge  den  ejen- 
dommelige christelige  Vished  (§  13 — 19).  I 
formel  Henseende  indeholder  denne,  som  alt  antydet, 
de  samme  Momenter  som  den  naturlige  Vished  (§  13), 
om  end  i  flere  Henseender  ejendommeligt  modificeret. 
Saaledes  gaar  ogsaa  den  christelige  Vished  ud  fra  For- 
holdet mellem  Subjekt  ogObjekt,  kun  at  Objektet 
sættes  med  endnu  større  Energi.  Thi  medens  paa  det 
naturlige  Omraade  en  idealistisk  Forflygtigelse  af  Objektet 
i  alt  Fald  er  theoretisk  mulig,  saa  er  det  aldeles  umuligt 
at  have  den  christelige  Vished  og  samtidigt  anse  de 
christelige  Objekter  for  subjektive  Fænomener;  den  chri- 
stelige Vished  har  kun  Valget  mellem  at  sætte  Gud  som 
objektiv  eller  at  dø.  —  Ligeledes  er  der  her  som  Be- 
tingelse for  Vexelvirkningen  en  væsentlig  Ligeartet- 
hed  mellem  Subjekt  og  Objekt.  Mennesket  er 
skabt  for  Gud  og  maa  selv  som  syndigt  have  Muligheden 
for  at  modtage  Paavirkning  fra  Gud.    I  den  christelige 

Erfaring  ligger  det  da  ogsaa,  at  Christenlivet  virkelig 
e  r  blevet  til  ved  en  saadan  Vexelvirkning,  kun  atter 
med  en  egen  Forskjel,  idet  nemlig  de  aandelige  Organer, 
hvorigjennem  Subjektet  modtager  de  objektive  Indtryk, 
her  først  blive  frembragte  ved  den  objektive  Paavirk- 
ning,  og  Subjektet  saaledes  i  Forholdets  Begyndelse 
(men  ogsaa  kun  da)  er  rent  passivt.  Fremdeles  er  der 
Overensstemmelse  mellem  christelig  og  naturlig  Vished 
i  Bestemmelserne  Erfaring  og  Erkjendelse.  Den 
første  er  her  saa  meget  mere  fremtrædende,  fordi  den 
christne  saa  fuldstændigt  véd  sig  at  have  modtaget  alt 
fra  de  aandelige  Objekters  Indvirkning.  Men  ogsaa  Er- 
kjendelsen  maa  træde  til.  Thi  om  den  menneskelige 
Visdom  end  er  Daarskab  for  Gud,  gives  der  dog  en 
„Visdom  blandt  de  fuldkomne",  og  selv  et  „credo  quia 
absurdum"  lader  sig  jo  ikke  udtale,  uden  at  dette  ab- 
surde dog  paa  nogen  Maade  staar  under  den  menneske- 
lige Erkjendelses  Betingelser.  Saaledes  maa  selv  Underet 
—  vistnok  ikke  forstaas  ud  af  naturlige  Kausaliteter, 
men  vel  ses  som  Led  i  en  højere  Orden,  hvorved  dets 
Betydning  og  Værdi  bliver  os  forstaaelig.  —  Følgelig 
maa  ogsaa  den  christelige  Visheds  (formelle)  Væsen  be- 
staa  i  Bevidstheden  om  Overensstemmelse  mellem 
den  erfarede  Væren  og  det  derudaf  vundne  Be- 
greb, om  det  end  ikke  kan  nægtes,  at  Vægten  her  fal- 
der mere  afgjort  paa  Erfaringen.  Dette  har  sin  Grund 
i,  at  den  christne  ved  Siden  af  den  bestaaende  Lige- 
artethed  mellem  Subjekt  og  Objekt  er  sig  en  Uligeartet- 
hed,  ja  Modsætning  bevidst,  ved  Siden  af  den  faktiske 
Indtræden  af  de  christelige  Begreber  i  hans  Tankekreds 
er  sig  bevidst  deres  uendelige  Ophøjethed  over  alt,  hvad 
han  selv  kunde  udtænke.  Men  om  end  saaledes  Er- 
faringen faar  en  langt  stærkere  Betoning,  er  det  dog 
vist,  at  Erkj endelsen  ogsaa  her  arbejder  paa  lignende 
Maade  som  paa  det  naturlige  Omraade. 

I  materiel  Henseende  skiller  den  christelige  Vis- 

hed  sig  derimod  fra  den  naturlige  ved  den  ejendomme- 
lige sædelige  Erfaring,  der  ligger  til  Grund  for  den. 
Der  gives  nemlig  ogsaa  udenfor  Christendommen  en 
sædelig  Erfaring,  hvis  Væsen  da  først  i  Almindelig- 
hed maa  undersøges  (§  14)*).  Det  sædelige  er  her  at 
forstaa  i  den  Almindelighed,  hvori  det  i  sig  indbefatter 
det  religiøse,  som  Komplexet  af  alt  det,  der  angaar  Ud- 
dannelsen af  Menneskets  Personlighed  for  dets  imma- 
nente højeste  Livsmaal.  Der  findes  sædelig  Virksom- 
hed, sædelig  Bedømmelse  overalt  i  Menneskeslægten, 
hvor  fordunklet  og  vildledt  den  end  ofte  kan  være;  og 
det  er  alt  Udtryk  for  en  sædelig  Erfaring.  Der  gives 
sædelige  Realiteter,  objektive  sædelige  Magter,  der  ind- 
virke paa  Mennesket,  og  hvis  Indtryk  paatrænge  sig 
hans  Samvittighed,  hans  sædelige  Opfattelses  Organ,  med 
eller  mod  hans  Villie,  saaledes  at  han  selv  véd  sig  receptiv, 
ikke  produktiv  overfor  dem.  Men  under  denne  den  ethiske 
Erfarings  væsentlige  Lighed  med  den  physiske,  er  der 
den  Forskjel,  at  Frihedens  Faktor  her  har  en  langt 
større  Betydning.  Til  en  vis  Grad  har  Subjektet  jo  og- 
saa paa  det  ydre  fysiske  Omraade  det  opfattende  Organ, 
dets  Virksomhed  og  Opfattelsesmaade  i  sin  Magt;  men 
dette  finder  paa  det  ethiske  Omraade  endnu  langt  mere 
Sted,  fordi  her  selve  Organet  for  den  sædelige  Er- 
faring, dets  Beskaffenhed,  ja  dets  Tilværelse  er  i  høj 
Grad  (skjøndt  ikke  absolut)  afhængigt  af  Subjektets 
Frihed. 

Den  sædelige  Vished  charakteriserer  sig  nu  til  For- 
skjel fra  anden  Vished  paa  den  ene  Side  ved  sin  ejen- 
dommelige Fasthed,  som  er  en  Følge  dels  af  den 
ethiske  Erfarings  større  Umiddelbarhed,  dels  af  den 
inderlige  Sammenhæng,  hvori  de  ethiske  Realiteter 
staa  med  selve  Subjektets  Personlighed,  idet  dennes  hele 

*)  §  14  bliver  saaledes  i  Virkeliglieden  et  Indskud,  der  endnu 
ikke  handler  om  den  christelige  Vished,  end  sige  dens  ma- 
terielle Forskjel  fra  den  naturlige. 

Bestaaen,  Hold  og  Værd  beror  paa  denne  sædelige  Er- 
farings Realitet.  Paa  den  anden  Side  har  den  sædelige 
Vished  den  Ejendommelighed,  at  den  ikke  har  den 
Almengyldighedens  og  Nødvendighedens  Cha- 
rakter  som  f.  Ex.  den  mathem atiske ,  og  dette  dog 
ganske  ubeskadiget  dens  Fasthed.  Dette  Fænomen  har 
sin  Grund  i  Frihedens  Betydning  paa  dette  Omraade, 
idet  den,  der  selv  har  gjort  og  er  inderlig  vis  paa  en 
ethisk  Erfaring,  just  ved  Friheden  forstaar,  hvorfor 
andre  ikke  have  denne  Erfaring.  —  Indenfor  denne 
den  sædelige  Visheds  Omraade  ligger  nu  just  den  chri- 
stelige  Vished,  beroende  paa  en  ganske  særlig  ethisk 
Erfaring,  hvorfor  ogsaa  ved  denne  den  sidste  Rest  af 
Almengyldighed  og  Nødvendighed  forsvinder,  uden  at 
derfor  ethvert  Ansvar  bortfalder  for  dem,  der  forkaste 
Troen,  eller  at  paa  nogen  Maade  Vishedens  Fasthed 
forringes  for  de  troende  selv. 

Den  ejendommelige  sædelige  Erfaring,  der  ligger 
til  Grund  for  den  christelige  Vished,  er  Erfaringen  af 
Gjenfødelse  og  Omvendelse  (§  15).  Det  er  et 
Christenmenneskes  Erfaring,  at  der  i  hans  inderste  ethiske 
Væsen  er  sket  en  Grundforandring,  som  vel  er  fuld- 
byrdet og  saaledes  udgjør  en  værende  Tilstand,  men 
dog  tillige  stedse  paany  fuldbyrdes  og  derfor  i  selve  sin 
Tilværelse  indeholder  sin  Tilblivelses  Kjendsgjerning. 
Dette  Forhold  viser  sig  i  en  dobbelt  Villiesretning,  af 
hvilke  den  ene  tilhører  J eget,  som  det  var  før  hin  Grund- 
forandring, den  anden  det  derved  tilblevne  Jeg.  Saa- 
ledes se  vi  umiddelbart  deri  Forandringens  Væsen:  at 
nemlig  et  nyt  Jeg,  et  nyt  Udgangspunkt  for  Selvbestem- 
melsen er  sat  ind  i  Subjektet  just  der,  hvor  hidtil  det 
gamle  Jeg  havde  sin  Thronc.  (Denne  sædelige  Revolu- 
tions Væsen  erfarer  ogsaa  den  christne,  der  aldrig  er 
faldet  ud  af  Daabens  Naade,  derved,  at  det  gamle  Jegs 
Kamp  i  ham  just  aabenbarer  sig  som  Forsøg  paa  at 
gjenvinde  et  tabt  Herredømme).  Skjøndt  denne  Tilstand 

er  af  sædelig  Art  (fordi  den  just  angaar  Livets  højeste 
Maal),  er  den  christne  sig  dog  bevidst,  at  Forandringen 
ikke  udgik  fra  ham  selv,  ja,  at  end  ikke  det  engang 
skabte  nye  Jegs  Bestaaen  var  sikret,  hvis  det  ikke  sta- 
dig blev  baaret  af  Impulser  fra  den  objektive  ethiske 
Magt,  hvorfra  det  oprindelig  udgik.  Denne  indre  Er- 
faring betegne  vi  med  det  dobbelte  Navn  Gjenfødelse 
og  Omvendelse,  forsaavidt  den  paa  den  ene  Side  er  den 
nye  Skabelse  ved  de  objektive  Impulser,  paa  den  an- 
den Side  den  aktive  Tilslutning  til  de  objektive  Fak- 
torer (som  selv  er  sat  ved  og  voxer  ud  af  det  første 
Moment). 

Er  dette  den  indre  Erfarings  Faktum,  saa  rejser 
sig  Spørgsmaalet  om  dets  Berettigelse  og  Nor- 
malitet (§  16).  Thi  i  den  beskrevne  Erfaring  er  ganske 
vist  givet  en  utvivlsom  Vished  om  den  beskrevne  Til- 
stands Realitet,  men  Anerkj endelsen  deraf  forhindrer 
jo  endnu  ikke,  at  denne  Realitet  anses  for  noget  syge- 
ligt, ideelt  uberettiget.  Og  her  samle  Vishedsproble- 
mets  Vanskeligheder  sig  allertættest.  Thi  her  mangler 
enhver  højere  Instants  at  beraabe  sig  paa,  da  der  over- 
for enhver  saadan  (være  sig  Gruds  Ord  eller  Kirkens 
Autoritet)  altid  maa  spørges,  hvorledes  vi  blive  visse  paa 
dens  Berettigelse  til  at  være  Autoritet.  Og  ligeledes 
mangler  enhver  lavere  liggende  Basis,  fordi  den  chri- 
stelige  Vished  paa  ingen  Maade  vil  være  afhængig  af 
den  naturlige. 

Det  er  nu  fuldkommen  berettiget,  naar  den  christne 
overfor  dette  Spørgsmaal  viser  hen  til  sin  umiddel- 
bare Følelse,  der  lige  saa  lidt  lader  ham  i  Tvivl  om 
hans  Tilstands  Normalitet,  som  den  fra  en  legemlig 
Sygdom  helbredede  kan  tvivle  paa,  at  han  nu  er  sund 
og  ikke  netop  før  var  sund  og  nu  syg.  Og  denne  Fø- 
lelse stoler  man  ligefuldt  paa,  selv  om  man  véd,  at  der 
kan  være  Tilfælde ,  hvor  den  skuffer.  Men  det  er  just 
Theologiens  Opgave  at  hæve  denne  umiddelbare  Følelse 

op  i  Tankens  Klarhed.  Vi  sige  da,  at  den  beror  paa 
Bevidstheden  om  den  fuldkomne  Overensstem- 
melse mellem  den  sædelige  Trang  før  Gjen- 
fødelsen  og  det,  der  i  denne  gives  den  christne, 
den  totale,  absolute  Tilfredsstillelse  i  Menneskets  in- 
derste etniske  Væsen.  Ogsaa  udenfor  Christendommen 
gives  der  nemlig  en  sædelig  Trang  saa  vel  som  en  vis 
sædelig  Tilfredsstillelse,  der  dog  atter  viser  sig  at  være 
ufyldestgjørende.  Ogsaa  paa  det  naturlige  Omraade 
er  der  en  Modsætning  mellem  to  Villiesretninger  i  Men- 
nesket, en  lavere  og  en  højere,  der  ganke  vist  endnu 
ikke  selv  er  det  gjenfødte  Jeg,  men  dog  er  et  lavere 
Analogon  dertil.  Ethvert  Krav,  som  dette  bedre  Jeg 
stiller,  hvad  enten  det  nu  sejrer  eller  bukker  under, 
anerkjendes  uvilkaarligt  af  Mennesket  som  det  normale, 
med  hans  sande  Væsen  stemmende;  og  den  sædelige 
Trang  bestaar  allerede  her  i  Følelsen  af  Modsætningen 
mellem  det  værende  (det,  Mennesket  ethisk  er)  og  det, 
der  skal  være  (efter  dette  højere  sædelige  Krav).  Hvor 
nu  de  christelige  Indtryk  begynde,  forvandler  hin  Mod- 
sætning sig  til  en  langt  dybere,  idet  selv  hine  ethiske 
Maal,  der  foresvævede  det  naturlige  Menneskes  bedre 
Jeg,  nu  ses  som  peripheriske  overfor  det  centrale  christe- 
lige Livsmaal.  Men  dermed  stiger  selvfølgelig  den  sæde- 
lige Trang  til  en  før  ukjendt  Højde,  samtidig  med,  at 
Følelsen  af  sædelig  Tilfredsstillelse  bliver  uendelig  for- 
højet. Paa  det  naturlige  Standpunkt  blev  der  nemlig 
overfor  enhver  Tilfredsstillelse  en  utilfredsstillet  Higen 
tilbage,  der  drev  ud  over  det  opnaaede;  men  den  christne 
er  sig  bevidst  at  have  fundet  sit  Væsens  definitive  Tyngde- 
punkt. Hin  Higen  kommer  til  Ro,  i  det  nye  Jeg  finder 
Mennesket  sit  sande  Væsen  forklaret,  og  just  deri  be- 
staar da  Visheden  om,  at  den  nye  Tilstand  er  den  ab- 
solut sande  og  normale. 

Af  det  udviklede  fremgaar  det  tillige,  at  den  chri- 
stelige Vished,  uagtet  den  knytter  sig  til  den  naturlige, 

dog  alene  beror  paa  sig  selv.  Thi  den  sædelige  Trang, 
som  føles  paa  det  naturlige  Standpunkt,  kan  vel  være 
Motivet  til  at  søge  videre,  men  er  ikke  selv  Maale- 
stokken  for  det  givnes  Værdi.  Den  sædelige  Trang 
voxer  ved  det,  som  gives,  og  er  selv  i  sin  fuldkomne 
Form  en  Virkning  af  Gjenfødelsens  Kræfter  —  om  end 
dermed  ingenlunde  menes,  at  Forvisningen  bliver  til 
paa  uformidlet,  magisk  Maade;  thi  Vished  maa  ledsage 
ethvert  Stadium  af  den  sædelige  Forandring,  saaledes, 
at  der  paa  ethvert  Trin  er  en  Følelse  af  relativ  Over- 
ensstemmelse mellem  den  forhaandenværende  Trang  og 
det,  som  modtages.  Den  christelige  Vished  fuldbyrder 
sig  just  saaledes,  at  den  lidt  efter  lidt  omstøder  den 
hidtilværende  Vished  og  dog  netop  derved  stadfæster  den. 

Hermed  er  da  Vishedens  centrale  Princip 
blevet  til  i  den  christne  (§  17).  Dens  Fasthed  er  den 
højest  tænkelige,  idet  der  i  dette  Forhold  ikke  blot  er 
Ligeartethed  imellem  Subjekt  og  Objekt,  men  Identitet: 
Objektet  for  Erfaringen ,  Vishedens  Indhold,  er  her  i 
det  første  centrale  Punkt  just  det  christelige  Jeg  selv. 
Dette  sidste  Vishedsprincip  maa  efter  Sagens  Natur 
være  subjektivt,  i  Subjektet  selv  liggende.  Vi  kunne 
ikke  blive  staaende  ved  det  gamle  Princip:  den  Hellig- 
aands  Vidnesbyrd;  thi  ogsaa  om  dets  Betydning  og 
Gyldighed  maa  Subjektet  jo  først  være  forvisset  ved  sig 
selv  for  at  kunne  beraabe  sig  derpaa.  Derfor  taler  jo 
ogsaa  Paulus  kun  om  Aandens  Vidnesbyrd  som  led- 
sagende vor  egen  Aands  (Rom.  8,  15  f.).  I  denne 
Gjenfødelsens  Erfaring  er  et  nyt  Livs  Princip  sat  i 
Mennesket,  og  af  Livet  udspringer  Lyset;  kun  paa 
Grundlag  af  Troens  Erfaring  skue  vi  ind  i  det,  der  for 
det  naturlige  Menneske  er  en  Daarskab.  Ved  Livet  er 
ogsaa  Øjet  for  det  nye  Livs  Realiteter  opladt  i  Menne- 
sket; og  som  Kriteriet  for  disses  Sandhed  har  den 
christne  just  selve  denne  centrale  Erfaring;  eller  da 
denne  centrale  Kjendsgjerning  er  det  nye  Jeg  selv,  saa 

er  dette  for  sig  selv  Garanti  for  Sandheden,  Maal  for 
Nødvendigheden,  Dommen  over  Visdommen  (1  Kor. 
2,  15)  —  en  Autonomi  i  Sandhedserkj endelsen,  der 
ganske  grunder  sig  paa  Theonomi  eller  rettere  Theo- 
genesi. 


Til  den  positive  Fremstilling  af  den  centrale  christe- 
lige  Vished  slutter  sig  (§  18 — 22)  Fremstillingen  af  den 
principielle  Fornægtelse  af  denne,  ikke  saaledes, 
at  den  paa  almindelig  apologetisk  Maade  bliver  dømt 
for  den  naturlige  Fornufts  Domstol,  men  saaledes,  at 
den  ud  fra  den  christelige  Vished  selv  forstaas  i  sit 
Væsen  og  sin  dybeste  Grund,  og  derved  tillige  baade  i 
sin  relative  Nødvendighed  og  sin  absolute  Ugyldighed. 
Ligesom  den  christelige  Vished  grunder  sig  ikke  paa 
theoretiske  Beviser,  men  paa  en  ethisk  Grundbestemthed, 
saaledes  ogsaa  Modsigelsen.  Der  strides  vistnok  oftest 
med  theoretiske  Argumenter,  men  denne  Kamps  Frugtes- 
løshed viser  netop  hen  til,  at  Modsætningen  i  Virkelig- 
heden har  sit  Sæde  i  noget  dybere,  nemlig  i  det  gamle 
Jegs  principielle  ethiske  Modsætning  til  det  nye.  Just 
derved  er  den  christne  i  Stand  til  virkelig  overlegent  at 
forstaa  denne  Modsigelse.  Thi  han  kj ender  af  egen 
Erfaring  det  gamle  Jeg  med  alle  dets  Tanker  og  Drifter, 
véd,  hvor  langt  det  rækker,  og  kan  derfor  let  se  Mod- 
sigelsens relative  Nødvendighed,  idet  den  ikke-christne 
under  sin  forhaandenværende  sædelige  Tilstand  ikke  kan 
dømme  anderledes;  men  paa  selv  samme  Tid  ser  han 
da  ogsaa  Modsigelsens  absolute  Ugyldighed,  fordi  han 
just  i  sit  nye  Jeg  indtager  et  Standpunkt  udenfor  hint 
gamle  Jeg,  hvor  dettes  Usandhed  og  Mangel  paa  Be- 
rettigelse først  helt  kan  indlyse. 

Denne  fundamentale  Modsigelse  beror  i  subjektiv 
Henseende  (§  19)  paa,  at  den  ikke-christne  mangler 

Sandsen  for  den  rette  Opfattelse  af  de  aandelige  Reali- 
teter, hvorom  det  gjælder.  Disse  ere  nemlig  iførte 
menneskelige  Tankers  og  Ords  Form  og  ere  saaledes  — 
afset  fra  deres  aandelige  Indhold  —  Gjenstand  for  en 
rent  udvortes  naturlig  Opfattelse.  Naar  Hjertet  nu 
lukker  sig  for  de  aandelige  Impulser,  blive  Trosobjek- 
terne  kun  Gjenstand  for  denne  naturlige  Opfattelse,  og 
saaledes  mangler  den  Ligeartethed  mellem  Subjekt  og 
Objekt,  som  er  en  nødvendig  Betingelse  for,  at  en  vir- 
kelig Erfaring  kan  komme  i  Stand.  Den  ikke-christne 
kan  vel  have  en  rent  udvortes  Forstaaelse  af  Gjen- 
fødelsen  som  en  faktisk  Forandring  i  et  (andet)  Menne- 
skes Liv,  idet  den  jo  som  saadan  er  Gjenstand  for  en 
ligefrem  naturlig  Erfaring.  Men  saa  vil  han  ogsaa 
naturligt  dømme  den  efter  sin  almindelige  Erfarings 
Maalestok,  og  da  bliver  Forholdet  afgjort  Modstand. 
Thi  saa  meget  ser  han  let,  at  der  ud  fra  dette  Punkt 
fældes  en  Dom  over  hele  hans  egen  Personlighed;  og 
derfor  maa  han,  naar  han  ikke  vil  opgive  sit  eget 
Standpunkt,  alene  for  Selvopholdelsens  Skyld  forkaste 
og  bekæmpe  det  nye,  —  en  Modsætning,  der  bliver 
endnu  yderligere  skærpet  (§  20),  naar  Gjenfødelsens 
Kræfter  begynde  at  røre  sig  i  ham  selv,  men  endnu 
ikke  have  vundet  Sejr,  fordi  det  gamle  Jeg  da  kæmper 
Fortvivlelsens  sidste  Kamp. 

Objektivt  har  den  fundamentale  Modsigelse  sin 
Grund  i,  at  det  naturlige  Menneske  kæmper  for  andre 
—  virkelige  eller  indbildte  —  Goder,  som  det  finder 
krænkede  ved  det  christelige  Gode  (§  21).  Det  højeste 
ethiske  Maal  for  det  naturlige  Menneske  er  jo  ofte 
ogsaa  christelig  set  et  Gode,  f.  Ex.  Almenvellet,  Statens 
Idé,  den  abstrakte  Idé  af  personlig  Dyd  o.  1.,  —  kun 
at  de  for  den  christne  blive  relative  Goder,  enkelte 
Momenter  i  det  ene  absolute  Gode.  Men  det  naturlige 
Menneske,  der  ikke  kjender  dette  absolute  Gode,  føler 
da  herved  det  højeste  Gode,  han  kæmper  for,  bragt  i 

Fare;  og  jo  alvorligere  han  mener  det  med  sin  ethiske 
Stræben,  des  heftigere  maa  han  modsætte  sig  det  nye 
Princip.  Tilmed  kan  det  jo  hænde,  at  dette  træder  ham 
imøde  i  Former,  hvor  det  ved  en  delvis  Sammenblanding 
med  usande  Elementer  er  bleven  behæftet  med  Ensidig- 
hed, ja  Skævhed,  der  kan  give  ham  en  relativ  Ret  i  det 
enkelte. 

I  denne  Bestemmelse  af  Grundmodsigelsen  have  vi 
endelig  ogsaa  Forstaaelsen  af  mulige  Svækkelser  i 
eller  Affald  fra  den  christelige  Vished  (§  22).  Det 
christelige  Liv  bestaar  kun  under  den  fortsatte  Kamp 
med  det  gamle  Jeg;  den  christelige  Vished  er  derfor 
ogsaa  afhængig  af  denne.  I  det  Øjeblik,  Kampen 
slappes,  begynder  det  gamle  Jeg  at  rejse  sig,  og  kan 
lidt  efter  lidt,  næsten  uden  at  Mennesket  selv  aner  det, 
tilrane  sig  Magten  under  den  udvortes  christelige  Form. 
Da  synker  ogsaa  Visheden,  ikke  ved  Angreb  udenfra, 
ved  theoretiske  Argumenter,  men  ved  Sygeligheden  i  det 
indre,  der  kun  bruger  disse  som  Paaskud.  Ofte  kan 
denne  indre  Fjernelse  fuldstændig  have  udhulet  Grunden 
for  den  christelige  Vished,  uagtet  denne  endnu  fastholdes 
i  en  ydre  Bekjendelse;  men  i  Virkeligheden  er  den 
christelige  Sandhed  allerede  berøvet  sin  Grund,  idet  den 
er  sat  paa  lige  Trin  med  alle  naturlige  Sandheder,  og 
et  lille  Stød  vil  styrte  det  hele.  Men  just  fordi  den 
christne  forstaar  Muligheden  af  et  saadant  Frafald,  kan 
det  ikke  omstøde  hans  egen  Vished;  det  er  jo  kun  den 
gamle,  engang  overvundne  Fjende,  der  tager  Magten  igjen. 


Værkets  anden  Hoveddel  gaar  ud  paa  at  vise, 
hvorledes  den  christelige  Vished  fra  dette  Centralpunkt 
udvider  sig  til  at  omfatte  alle  de  christelige  Tros- 
objekter,  eller  rettere,  hvorledes  de  egentlig  allerede 
ligge  indesluttede  i  og  alt  ere  garanterede  ved  den  een- 

trale  Vished.  Det  drejer  sig  ikke  her  om  logiske  Slut- 
ninger, der  kunde  vise,  at  Visheden  om  det  ene  tanke- 
nødvendigt maatte  føre  til  Visheden  om  det  andet,  men 
om  Kjendsgjerninger,  som  den  christne  forvisser  sig  om 
i  og  med  de  Kjendsgjerninger,  han  alt  er  vis  paa, 
Kjendsgjerninger,  der  egentlig  ligge  implicit  i-  den  første, 
men  blot  endnu  ikke  ere  bragte  til  klar  Bevidsthed  for 
den  videnskabelige  Tænkning.  Denne  Forvisningsproces 
behandler  Frank  saaledes,  at  han  først  påaviser  Sammen- 
hængen mellem  den  centrale  Vished  og  de  imma- 
nente Trosobjekter  o:  de  Stykker  af  den  christelige 
Sandhed,  hvorved  vi  endnu  ikke  gaa  ud  over  Subjektets 
eget  Væsen  og  Tilstand,  dernæst  gaar  over  til  de 
transcendente  Trosobjekter  o:  de  udenfor  Subjektet 
liggende  Faktorer,  de  objektive  Magter,  der  ere  Aar- 
sager  til  de  omhandlede  Virkninger  i  Subjektet;  og 
endelig  behandler  han  de  Trosobjekter,  som  han  med.  et 
lidt  misvisende  Udtryk  kalder  de  transeunte  o:  de 
Realiteter,  der  ligge  paa  Forbindelseslinierne  mellem  de 
objektive  Kausaliteter  og  det  nye  Liv  i  Subjektet,  de 
Midler,  hvorigjennem  hine  subjektive  Virkninger  bliver 
til  (§  23). 

I  den  allernærmeste  Forbindelse  med  den  centrale 
Vished  staar  altsaa  Visheden  om  de  immanente 
Trosobjekter  (§  24 — 26).  I  selve  Gjenfødelsens  Er- 
faring ligger  Erfaringen  af,  at  der  er  en  anden  Villies- 
retning  i  den  christne  end  den,  der  er  sat  i  Gjenfødelsen, 
en  Villie,  der  før  havde  Magten  og  som  endnu  stedse 
bor  i  ham  og  kæmper  imod  det  nye  Jeg.  I  Gjen- 
fødelsens Vished  om  det  nye  Jegs  absolute  Ret  ligger 
da  tillige  Visheden  om  det  gamle  Jegs  Uret  og  For- 
kastelighed, Forstaaelsen  af,  at  det  er  en  fremmed  Magt 
for  det  inderste  i  mig  selv  —  dette  er  den  christelige 
Vished  om  Synden  (§  24),  der  vel  ikke  ligger  helt 
udenfor  det  naturlige  Menneskes  Erfaring,  men  dog  faar 
en  ganske  ny  og  langt  dybere  Betydning  i  Gjenfødelsen. 

Om  Synden  ere  vi  da  forvissede  ikke  blot  som  enkelte, 
spredte  Phænomener,  men  væsentlig  som  en  sammen- 
hængende, modsat  Villiesretning ,  som  habituel  Synd, 
der  i  de  enkelte  Handlinger  kun  har  sin  synlige  Aaben- 
barelse  (aktuel  Synd).  —  Fremdeles  ligger  det  i  Gjen- 
fødelsens  Erfaring,  at  Udfrielsen  af  den  gamle  Tilstand 
ikke  skete  ved  Menneskets  egen  Kraft,  men  ved  Ind- 
virkningen fra  en  højere  sædelig  Magt;  —  heri  ligger 
Visheden  om  det  naturlige  Menneskes  Ufrihed 
og  Afmagt  overfor  det  centrale  Gode.  Og  just  i  denne 
Afmagt  bestaar  Synden;  den  Vanskelighed,  Tanken  kan 
have  i  at  forene  Ufriheden  og  Skylden,  existerer  derfor 
slet  ikke  for  den  christne,  hvis  Erfaring  just  sætter  disse 
to  sammen,  idet  det  nye  Jeg  kun  derved  kan  hævde  sin 
Sandhed  og  Ret,  at  det  dømmer  den  gamle  Tilstand. 

Ved  Siden  af  Visheden  om  den  gamle  Tilstands 
Beskaffenhed  ligger  i  Gjenfødelsens  Erfaring  indesluttet 
Visheden  om  det  nye  Livs  Beskaffenhed  og  Vilkaar 
(§  25).  Idet  Mennesket  i  Gjenfødelsen  erfarer  en  Dom 
udgaaende  over  hele  den  gamle  Tilstand,  føler  det  med 
det  samme  sit  egentlige  Jeg  unddraget  denne  Dom, 
uden  nogen  egen  Fortjeneste  overflyttet  til  et  Fristed 
udenfor  hint  Skyldens  Omraade.  Dette  Skyldfri- 
hedens Forhold  kan  ikke  være  en  Virkning  af  Gjen- 
fødelsen eller  af  det  nye  Liv  paa  dennes  Grund.  Thi 
hvis  ikke  Jegets  inderste  Kjerne  forud  var  unddraget 
Dommen,  vilde  Gjenfødelsen,  som  jo  dømmer  hele  det 
gamle  Menneskes  Væsen,  kun  være  en  knusende  Magt; 
og  ligeledes  er  Omvendelsens  subjektive  Tilegnelse  af 
det  nye  Liv  kun  mulig  under  Forudsætning  af,  at  den 
Modsætning  allerede  i  sig  selv  er  ophævet,  som  er 
uovervindelig  for  det  naturlige  Menneskes  egen  Kraft. 

Hermed  naa  vi  Visheden  om  Retfærdiggj  øreisen 
eller,  som  den  i  denne  Sammenhæng  betegnes,  den 
habituelle  Retfærdighed.  I  inderlig  Forbindelse 
med  den  staar  Visheden  om  den  aktuelle  Retfær- 

dighed,  for  saa  vidt  dette  Skyldfrihedens  Forhold  vel 
bestaar  i  og  for  sig,  men  dog  kun  er  for  den  enkelte 
ved  fortsat  Tilegnelse  og  Selvbestemmelse.  Endelig 
ligger  heri  ogsaa  Visheden  om  det  nye  Jegs  aandelige 
Villiesfrihed,  ganske  svarende  til  den  med  Synden 
givne  Vished  om  den  naturlige  Ufrihed. 

Som  det  sidste  Led  af  de  immanente  Trosobjekter 
behandler  Frank  de  almindelige  Grundtræk  af  det 
christelige  Haab  (§  26).  Thi  hvor  dette  virkelig 
skal  være  Del  af  den  personlige  Tro,  kan  det  ikke  være 
knyttet  til  det  nuværende  blot  ved  et  udvortes  Autori- 
tetsord,  men  Fremtidens  Spirer  maa  ligge  i  Nutidens 
Erfaring;  som  det  da  ogsaa  virkelig  er,  fordi  den 
christelige  Livserfaring  angaar  et  værende,  der  bærer 
Vordens  Kræfter  i  sig,  indeholder  ikke  blot  en  For- 
dring paa  Fuldendelse,  men  en  real  Erfaring  af  Fuld- 
endelsens Kræfter. 

Overensstemmende  med  Systemets  Anlæg  fremstilles 
efter  ethvert  positivt  Afsnit  den  negative  Begrundelse, 
idet  Vantroens  Modsætning  til  de  udviklede 
.Trossandheder  belyses  og  forklares.  Først  faa  vi 
da  her  Modsætningen  til  de  immanente  Trossandheder 
(§  27 — 30),  hvilken  Frank  principielt  betegner  med 
Rationalismens  Navn.  Denne  er  ogsaa  idealt  be- 
tragtet den  første  Benægtelse  der,  hvor  den  fundamen- 
tale Vished  rokkes.  Thi  ganske  vist  synes  det,  sOm  om 
flere  objektive  Dogmer,  navnlig  Christi  Forsoning  og 
Treenigheden,  først  ere  blevne  Gjenstand  for  Angreb  og 
Tvivl;  men  i  Virkeligheden  ere  Angrebene  mod  For- 
soningsdogmet  kun  opstaaede,  fordi  man  allerede  havde 
mistet  Klarheden  over  og  Visheden  om  den  menneskelige 
Synd  og  Skyld,  og  mod  Treenigheden  kun,  fordi  man 
ikke  mere  levede  ret  i  det  christelige  Liv,  hvis  Aarsag 
den  treenige  Gud  er. 

Med  Hensyn  til  Rationalismens  Modsætning  gjælder 
det   da  som  overalt  at  forstaa  den  ud  af  sin  Grund. 


102 


Thi  først  saaledes  er  den  christne  Modsætningen  over- 
legen, idet  han,  selv  højere  staaende,  baade  kan  forstaa, 
hvorfor  Modstanderen  maa  staa,  hvor  han  staar  (Stand- 
punktets relative  Ret),  og  hvorfor  alligevel  dette  Stand- 
punkt er  i  sin  Grund  urigtigt  (dets  absolute  Uret).  Mod- 
sigelsen imod  de  enkelte  immanente  Trosobjekter  ud- 
vikles hver  for  sig;  til  Forstaaelse  af  Principet  begrænse 
vi  os  her  til  det  første  Punkt,  Synden  (§  28). 

Rationalismens  Modsigelse  imod  den  christe- 
lige  Syndslære  har  sin  dybeste  Grund  i,  at  den 
mangler  Erfaringen  af  Menneskets  totale  Skyld  og  fuld- 
komne Ufrihed  til  det  gode.  Rationalismen  mener  sig 
tværtimod  at  have  gjort  en  modsat  Erfaring,  og  ikke 
med  Urette;  thi  indenfor  den  naturlige  Sfære  er  Menne- 
sket ikke  absolut  ufrit  og,  om  end  syndigt,  dog  ikke 
fordærvet  i  sit  Væsens  Grund.  Saaledes  staar  her  Er- 
faring imod  Erfaring,  og  Striden  lader  sig  ikke  ud- 
jævne ved  logiske  Argumenter.  Modstanderen  mangler 
ikke  blot  Organet  til  at  opfatte  den  christelige  Erfarings 
Kjendsgjerning,  men  har  levet  sig  ind  i  en  anden,  der 
synes  at  udelukke  hin.  Ad  Argumenters  Vej  vilde  man 
kun  kunde  opnaa  noget,  om  man  kunde  overbevise  ham 
om  hans  egen  Erfarings  Utilstrækkelighed  ved  at  paa- 
pege de  Modsigelser,  hvori  han  ud  fra  sin  Erfaring 
(som  fra  enhver  falsk  Forudsætning)  maa  indvikle  sig. 
Men  dette  er  saare  sjelden  muligt  i  Virkeligheden.  Thi 
for  det  første  lade  de  paaviste  Modsigelser  sig  jo  lige- 
saa  vel  fjerne  ved  at  bortkaste  de  tilbageblevne  Sandheds- 
elementer;  for  det  andet  lader  der  sig  altid  indenfor 
et  mindre  Omraade  finde  relative  Overensstemmelser 
ogsaa  under  falske  Forudsætninger;  og  hvad  det  totale 
angaar,  da  bliver  intet  Livsanskuelses-Problem  saa  gjen- 
nemsigtigt,  at  man  ikke,  stolende  paa  en  formodet  Er- 
faring, kan  lade  en  Modsigelse  staa  hen  i  den  Tro,  at 
den  kun  er  tilsyneladende.  Saaledes  er  det  neppe  nogen- 
sinde muligt  at  opnaa  noget  virkeligt  ad  denne  Vej. 

Men  hvad  der  desuagtet  lader  den  christne  være  over- 
bevist om  sin  Tros  Sandhed,  er  det,  at  han  har 
gjort  begge  Slags  Erfaringer,  at  han  altsaa  ikke 
staar  som  en  fremmed  overfor  Modstanderens  Tanker, 
men  selv  har  gjennemlevet  dem  og  just  derved  har 
erfaret  deres  Utilstrækkelighed  og  den  christelige  Sand- 
heds absolute  Ret.  —  Denne  Forstaaelse  af  Modsæt- 
ningens egentlige  Grund  maa  da  holdes  for  Øje  under 
enhver  Forhandling  med  Rationalismen,  der  altid  ynder 
at  give  det  Udseende  af,  at  det  afgj ørende  er  abstrakte 
logiske  Reflexioner,  hvorved  dens  egen  Sandhed  lader 
sig  bevise.  Saaledes  argumenterer  den  imod  den  chri- 
stelige Syndslære  ud  fra  den  Grundsætning,  at  kun 
Menneskets  egen  bevidste  personlige  Gjerning  kan  være 
Synd.  Striden  er  imidlertid  dybest  inde  slet  ikke  om 
disse  abstrakte  Sætninger,  hvis  Sandhed  den  christne 
fuldt  saa  vel  indrømmer  i  deres  Almindelighed.  Men 
Striden  er  et  Existentsspørgsmaal,  idet  efter  den  christe- 
lige Erfaring  de  konkrete  Forhold  ere  saadanne,  at 
disse  abstrakte  Sandheder  slet  ikke  kunne  komme  til 
Anvendelse  uden  en  ejendommelig  Modifikation. 


Frank  gaar  nu  over  til  at  behandle  den  christelige 
Vished  i  dens  Forhold  til  de  transcendente  Tros- 
objekter  (§  31 — 34).  Denne  Overgang  fra  det  ima- 
nente  til  det  transcendente  er  aabenbart  det  Punkt 
hvor  Modsigelsen  allerlettest  fæster  Fod.  Man  vil  maa- 
ske  indrømme,  at  de  immanente  Trosobjekter  garanteres 
umiddelbart  ved  Gjenfødelsens  Erfaring;  men  fordi  man 
kan  være  vis  paa  en  Tilstand  i  sig  selv,  synes  det  dog 
ganske  uberettiget  at  gjøre  et  Spring  ud  til  en  Vished 
om  noget  rent  transcendent.  Imidlertid  hviler  denne 
Indvending  just  paa  Mangelen  af  den  christelige  Er- 
faring,  der  —  som  vi  skulle  se  —  just  kræver  denne 

Overgang.  Naturligvis  kan  der  da  ikke  være  Tale  om 
at  overbevise  dem,  der  mangle  denne  Erfaring-,  men 
saa  meget  synes  de  at  maatte  indrømme,  at  hvis  der 
virkelig  gaves  en  saadan  Erfaring,  maatte  man  ogsaa 
have  Ret  til  paa  dens  Grund  at  betegne  de  Faktorer, 
hvorfra  den  stammede.  Den  christne  vil  jo  slet  ikke 
vide  noget  om  det  transcendente  i  og  for  sig,  men  kun 
om  de  virkende  Aarsager,  han  erfarer  i  sig  selv.  I 
Gjenfødelsens  Erfaring  sker  -jo  netop  det  dobbelte,  at 
paa  den  ene  Side  de  transcendente  Kræfter,  den  højere 
Verden  selv,  sænker  sig  ned  i  Mennesket  og  saaledes 
gjør  ham  umiddelbart  vis  paa  sin  Realitet,  og  at  der 
paa  den  anden  Side  just  derved  skabes  et  Øje  i  Sub- 
jektet til  at  skue  op  imod  og  ind  i  den  Livets  og 
Lysets  Kilde,  hvorfra  han  har  modtaget  sit  Liv.  I 
hvilket  Omfang  en  Erkjendelse  derved  er  muliggjort,  er 
endnu  ikke  afgjort,  men  Kjendsgjerningen  staar  fast,  at 
der  for  den  christne  er  en  Vej  op  til  det  transcendente; 
og  denne  Vej  ville  vi  nu  se  at  forfølge. 

Gjenfødelsens  Erfaring  er  i  sig  selv  Erfaringen  af 
en  aandelig  Magt,  ved  hvis  Indvirkning  det  kommer  til 
denne  Oplevelse  (§  32).  Det  er  netop  det  væsentlige 
ved  Oplevelsen,  at  den  ikke  er  sket  ved  en  personlig 
Udvikling,  ved  egne  Kræfter;  og  Visheden  herom  er 
for  den  gjenfødte  faktisk  og  uden  Undtagelse  tilstede 
uanset  alle  Reflexioner,  om  det  muligvis  kunde  være 
sket  ved  Selvudvikling.  I  Erfaringen  af  Virkningen 
ligger  altsaa  umiddelbart  Visheden  om  den  virkende 
Aarsags  Realitet,  og  Spørgsmaalet  bliver  da  kun, 
om  og  hvorledes  den  christne  kommer  til  at  betegne 
denne  Aarsag  med  Guds  Navn. 

Det  første  Trin  bliver  Spørgsmaalet:  hvorledes  ere 
vi  visse  paa,  at  denne  Virkning  ikke  kommer  udenfra, 
oprinder  fra  vore  Medmennesker,  men  ovenfra,  at 
den  er  transcendent?  Det  er  da  for  det  første  fak- 
tisk, at  en  christen  aldrig  bliver  staaende  ved  den  første 

Antagelse  og  aldrig  kan  det  uden  at  være  i  Færd  med 
at  træde  ud  af  Gjenfødelses-Standen.  Og  Aarsagen  til 
dette  Faktum  er  ikke  blot  den,  at  Mennesket  just  som 
Menneske  har  en  uvilkaarlig  Bevidsthed  om  Grænserne 
for  menneskelig  Virkeevne  —  en  Bevidsthed,  der  i  høj 
Grad  skærpes  hos  den  christne,  fordi  han  véd  sig  som 
gjenføclt  just  at  have  vundet  sit  sande  normale  Væsen; 
men  Aarsagen  er  ogsaa  den,  at  Enkeltsubjektet  i  Er- 
faringen slutter  sig  sammen  med  hele  den  naturlige 
Menneskeheds  Fællessubjekt  og  just  som  Led  i  hele 
Slægten  erkjender  sin  (og  alles)  Trang  til  (og  dermed 
Afmagt  til  selv  at  frembringe)  Gjenfødelsens  Gave.  — 
Det  næste  Trin  er  Visheden  om,  at  denne  transcendente 
Aarsag  er  absolut.  Denne  Vished  er  for  den  gjen- 
fødte  umiddelbart  given  i  Følelsen  af  hans  absolute, 
totale  Skyldighed  overfor  denne  Magt,  ligesom  ogsaa  i 
Følelsen  af  den  ubetingede,  absolute  Tilfredsstillelse,  der 
udgaar  fra  denne.  Er  hermed  givet  Absolutheden  i 
ethisk  Henseende,  saa  følger  den  altomfattende  Absolut- 
hed af  sig  selv:  denne  Magt  vilde  og  kunde  ikke  være 
absolut  for  os,  om  den  ikke  var  det  i  og  for  sig.  Dette 
er  dog  ej  heller  her  en  ren  logisk  Slutning,  men  følger 
af  selve  Gjenfødelsens  Erfaring.  Thi  den  christne  véd 
denne  Erfaring  saaledes  indflettet  i  sit  hele  naturlige 
Liv,  foranlediget  og  fremmet  ved  en  Samvirken  af  mang- 
foldige Begivenheder  i  dette,  at  han  ikke  kan  andet  end 
føre  Ledelsen  af  alle  disse  Begivenheder  tilbage  til  den 
samme  Magt,  der  har  virket  Gjenfødelsen.  —  Endnu 
staar  tilbage  at  vise,  hvorledes  den  christelige  Vished 
kommer  til  denne  absolute  Magts  Personlighed,  ikke 
saaledes,  at  vi  ved  en  abstrakt  Undersøgelse  af  det 
absolutes  Væsen  bevise  Muligheden  eller  Nødvendig- 
heden af  dette,  men  saaledes,  at  Personligheden  som 
Kj  endsgj  erning  garanteres  os  ved  Erfaringen.  Men 
saaledes  forholder  det  sig  just,  idet  Gjenfødelsens  Er- 
faring er  ethisk  og  den  højeste  etniske;  thi  en  saadan 

ethisk  Paavirkning  er  i  sig  selv  utænkelig  uden  som 
personlig.  Hvorledes  det  absolute  rimer  sig  med  det 
personlige,  bekymrer  her  slet  ikke  den  christne,  ja  det 
falder  ham  end  ikke  ind,  at  der  skulde  være  nogen 
Spænding  mellem  dem,  og  om  det  faldt  ham  ind,  vilde 
det  ikke  kunne  rokke  hans  Vished,  fordi  hans  egen 
Erfaring  godtgjør  dem  begge  for  ham  med  lige  Kraft  og 
Oprindelighed.  Men  fremdeles,  ikke  blot  er  Gjenfødel- 
sens  Erfaring  af  ethisk,  personlig  Art,  men  som  en  per- 
sonlig Virkning  falder  den  paa  den  Maade  uformidlet, 
abrupt  ind  i  den  naturlige  Udvikling,  at  den  ikke  paa 
nogen  Maade  lader  sig  aflede  af  denne;  det  er,  den 
viser  sig  som  en  Handling  af  den  absolute  Magt, 
men  Handlingen  er  just  Personlighedens  Korrelat. 
Endelig  maa  afgjørende  enhver  Tvivl  ophøre,  naar  vi 
betragte  denne  Indvirknings  Resultat  efter  dets  nær- 
mere Beskaffenhed.  Thi  dette  bestaar  deri,  at  et  helt 
nyt  Jeg,  en  aandelig  Personlighed  er  bleven  til  i  Men- 
nesket, der  selv  er  skabt  efter  og  lever  i  umiddelbar 
Berøring  med  den  absolute  Personlighed  og  derfor  ikke 
kan  have  nogen  Vished  om  sig  selv  uden  dermed  tillige 
at  forvisses  om  sit  personlige  Ophav. 

Det  er  Gjenfødelsens  Erfaring  i  dens  Enhed  og 
Helhed,  der  har  ført  os  til  den  transcendente,  absolute, 
personlige  Gud.  Vende  vi  nu  vort  Blik  paa  dens  en- 
kelte Momenter,  saaledes  som  de  have  udfoldet  sig  for 
os  i  de  immanente  Trossandheder,  da  føres  vi  ogsaa  til 
sondrede  Momenter  i  den  virkende  Aarsag,  i  Gud 
(§  33).  Den  Erfaring  af  Synd  og  absolut  Skyldig- 
hed, som  Gjenfødelsen  indeholder,  maa  som  hele  Gjen- 
fødelsen  have  sin  Aarsag  i  Gud.  Vi  erkjende  derfor 
først  Gud  som  Ophavet  til  den  absolute  ethiske  For- 
dring (som  den,  til  hvem  Mennesket  er  skabt),  og,  da 
Fordringen  ikke  er  opfyldt,  som  den,  for  hvem  Men- 
nesket er  skyldigt,  ikke  blot  i  enkelte  Stykker,  men 
efter  hele  sit  Væsen.  —  Men  tillige  indeholder  jo  Gjen- 

fødelsen  Erfaringen  af,  at  Mennesket  er  sat  ind  i  et 
nyt  Skyld frihe  dens  Forhold,  ikke  saaledes,  at  der- 
med den  første  Erfaring  skulde  være  udslettet,  men 
saaledes,  at  den  christnes  Liv  i  Omvendelse  og  Tro  er 
en  stadig  Overgang  fra  Vredens  til  Naadens  Omraade. 
Hvem  har  ført  Mennesket  ind  i  Naaden?  Gud  er  det, 
saa  vist  som  hele  Gjenfødelsen  stammer  fra  ham,  og 
desuden  ingen  anden  kunde  løse,  hvor  han  havde  bun- 
det; men  det  maa  være  Gud  som  en  anden  end  den, 
der  binder  Mennesket  under  Skylden;  det  maa  være  en 
ny,  fri  guddommelig  Virksomhed,  udspringende  af  en, 
fra  hin  oprindelig  lovgivende  Guddomstanke  forskjellig, 
evig  guddommelig  Kjærligheds -Tanke,  der  træder  op 
ligeoverfor  den  første  og  fyldestgjør  den  absolute  ethiske 
Fordring,  som  denne  stiller.  —  Som  tredie  Stykke  i 
Gjenfødelsens  Erfaring  have  vi  endnu  at  fremdrage 
Skabelsen  af  det  nye  Jeg.  Denne  er  ingenlunde 
identisk  med  Overførelsen  til  hint  Skyldfrihedens  Om- 
raade, der  beror  paa  en  Virkning,  som  Subjektet  fore- 
finder som  allerede  fuldbragt,  og  som  paa  sin  Side  kun 
er  den  nødvendige  Forudsætning  for,  at  hin  Nyskabelse 
kan  finde  Sted.  Derfor  maa  den  christne  skjelne  mel- 
lem den  guddommelige  Kausalitet,  der  oplader  hint 
Omraade  for  ham,  og  den,  af  hvis  Haand  han  gribes, 
ved  hvem  han  gjøres  i  Stand  til  at  træde  derind  og  der 
leve  et  nyt  Liv.  Denne  sidste  erfarer  han  just  som  en 
Aandsmagt,  der  bor  i  ham  selv  og  virkende  i  ham 
vender  sig  til  hin  anden  i  Bønnen  som  en  Person  til 
en  Person.  „Aandens  Virken,  hvorved  den  christne  er 
bleven  et  nyt  Jeg  og  bestaar  som  saadant,  bringer  ham 
til  at  tale  til  denne  og  adlyde  den  som  et  Du,  af  hvem 
han  blev  ført  til  et  andet  Du,  ved  hvilket  han  véd  sig 
dækket  for  det  Du,  hvis  fordømmende  Virkning  han 
har  erfaret"  (S.  390).  —  Saaledes  have  vi  i  Gjenfødelsens 
Erfaring  ligesom  et  Spektrum,  hvori  Naadens  Lys  bry- 
der sig  i  Hjertet,  og  hvori  vi  kunne  skjelne  de  forskjel- 

lige  Straaler,  der  tilsammen  udgjøre  det  fulde  Lys. 
„Den  i  Gjenfødelsen  virkende  Faktor  er  en  anden,  for 
saa  vidt  den  betinger  Synds-  og  Skyldbevidstheden,  en 
anden,  for  saa  vidt  Skyldfriliedens  Forhold  er  at  føre 
tilbage  til  den,  og  atter  en  anden,  for  saa  vidt  Sub- 
jektet ved  den  véd  sig  sat  ind  i  dette  Forhold;  og  dog 
er  det  den  ene  absolute  personlige  Gud,  hvem  den  ene 
Akt,  Gjenfødelsen  og  Omvendelsen,  skyldes." 

Fra  Visheden  om  den  treenige  Gud,  som  naturlig- 
vis ingenlunde  vil  dække  det  udviklede  Dogme  om  Tre- 
enigheden, men  kun  paapege  den  Vej,  ad  hvilken  den 
christelige  Vished  naar  til  Grundmomenterne  i  dette,  gaa 
vi  videre  til  Visheden  om  Forsoningen  og  Forso- 
nerens Person  (§  34),  ikke  saaledes,  at  vi  have  noget 
at  gjøre  med  de  mange  Forsøg  paa  at  paavise  Nødven- 
digheden af  Guds  Menneskevordelse ,  men  saaledes,  at 
vi  i  den  faktisk  erfarede  Forløsning  søge  at  finde  de 
Traade,  der  forbinde  Visheden  om  Christi  Person  og 
Gjerning  med  Gjenfødelsen.  At  der  nu  er  sket  en 
Soning  af  Synden,  og  det  ikke  paa  den  Maade,  at  den 
som  Retfærdighedens  Straf  har  knust  Synderen,  det 
fremgaar  umiddelbart  af  selve  Gjenfødelsens  Erfaring. 
At  denne  Soning  maa  være  virket  af  Gud,  have  vi 
ligeledes  nylig  forvisset  os  om.  Af  hvad  Art  den  maa 
være,  fremgaar  egentlig  allerede  af  den  naturlige  sæde- 
lige Bevidsthed,  der  heri  ganske  stadfæstes  af  den  chri- 
stelige. I  sin  fuldkomne  Form  maa  den  paa  engang 
være  Lidelsen  af  hele  den  Straf,  som  Lovens  Reaktion 
imod  Synderen  medfører,  og  paa  samme  Tid  Hjertets 
fulde  Anerkj endelse  af  Straffens  Eet,  Underkastelse 
under  og  Hengivelse  til  Loven  i  villig  Lydighed.  Men 
hvem  kan  have  ydet  en  saadan  Soning?  Den  gjenfødte 
véd  af  egen  Erfaring,  at  han  ikke  selv  har  gjort  det 
eller  nogensinde  kunde  gjøre  det;  og  ved  Erfaringens 
Udvidelse  til  generel,  at  hele  den  naturlige  Menneske- 
slægt var  udygtig  dertil.    Og  dog  maa  denne  Soning 

være  ydet  af  Mennesket;  thi  det  ligger  i  selve  Skyldens 
Fordring,  at  Soningen  maa  ske  der,  hvor  Synden  er 
sket.  Altsaa  maa  den  være  bragt  af  et  Menneske,  og 
da  den  fra  ham  er  bleven  os  til  Del,  af  et  saadant 
Menneske,  der  ikke  staar  i  et  tilfældigt  Forhold  til  os 
som  en  enkelt  til  andre  enkelte,  men  i  hvem  vi  saa  at 
sige  selv  ere  indesluttede,  af  en  anden  Adam.  Men 
forene  vi  dette  med,  hvad  vi  før  have  indset,  at  vor 
Erfaring  fører  hele  Forsoningens  Kausalitet  tilbage  til 
Gud  og  specielt  til  det  andet  personlige  Moment  i  Gud, 
saa  staa  vi  ved  Grundmomenterne  til  Dogmet  om  Gud- 
mennesket. Med  Hensyn  til  Gudmennesket  vises  da 
endnu  kun,  hvorledes  vi  kunne  drage  Vishedens  Traade 
til  flere  af  de  enkelte  Sandheder,  som  Troslæren  herom 
har  at  udvikle,  navnlig  Forsonerens  Syndfrihed,  Forso- 
ningens stedfortrædende  Charakter  og  endelig  (ud  fra  det 
christelige  Haab)  Christi  Sejr  over  Døden. 

Vantroens  Modsætning  til  de  transcendente  Tros- 
sandheder sammenfatter  Frank  under  Pantheismens 
Navn  (§  35 — 37).  Pantheismen  er  jo  ogsaa  historisk 
Rationalismens  Arvetager,  og  den  maatte  være  det;  thi 
hvor  de  immanente  Trossandheder  miskjendtes,  var  i 
Virkeligheden  Baandet  brudt,  som  bandt  Mennesket  til 
de  transcendente.  De  kunde  vel  endnu  i  nogen  Tid 
blive  staaende  i  Tankens  overleverede  Former;  men 
saasnart  Bruddet  blev  virkelig  bevidst,  maatte  Modsi- 
gelsen ogsaa  udstrække  sig  over  dette  Omraade.  Frank 
gjennemgaar  Pantheismens  Stilling  overfor  de  enkelte 
Dogmer;  her  vil  en  almindelig  Charakteristik  være  til- 
strækkelig. 

Overfor  den  christnes  ejendommelige  Vej  til  For- 
visning om  disse  Realiteter  er  det  strax  klart,  at  Pan- 
theismens Indsigelser  udgaa  fra  ganske  andre  Punkter, 
nemlig  fra  Overvejelsen  af  den  logiske  Mulighed  af 
det  omstridte.  Og  ganske  vist  er  denne  ikke  Visheden 
uvedkommende;  det  vil  altid  føles  som  et  Tryk,  naar 

der  for  Tanken  er  en  Modsigelse  i  den  .Realitet,  vi  staa 
i  Forhold  til.  Men  Afgjørelsen  af,  om  man  er  og  ved- 
bliver at  være  vis  paa  disse  Realiteter,  afhænger  ingen- 
lunde paa  første  Haand  af  dette  Spørgsmaal;  saa  lidt 
som  paa  den  anden  Side  den  logiske  Mulighed  og  Fri- 
hed for  Modsigelse  i  og  for  sig  kan  garantere  deres 
Existents.  Derfor  er  heller  ikke  den  sidste  afgjørende 
Grund  for  Pantheismen  i  Virkeligheden  denne  logiske 
Reflexion,  men  den  ethiske  Fjernelse  fra  og  Mangel  paa 
Erfaring  af  hine  Realiteter. 

Intetsteds  er  Forholdet  i  denne  Henseende  klarere 
end  overfor  Treenighedsdogme t.  Selv  det  natur- 
lige Øje  kan  her  til  en  vis  Grad  se,  at  det  Objekt,  hvor- 
imod den  menneskelige  Forstands  Indvendinger  rette 
sig,  ikke  falder  sammen  med  det,  som  Troen  fastholder. 
Thi  om  noget  fremgaar  af  de  kirkelige  Kampe  om  Tre- 
enigheden, da  er  det  dette,  at  Bevidstheden  om  Myste- 
riets Ubegribelighed  just  har  været  stærkest  der,  hvor 
man  holdt  mest  fast  ved  Dogmet.  Ikke  fordi  man  op- 
fattede dette  Mysterium  i  Tanken,  men  til  Trods  for,  at 
det  ikke  kunde  opfattes,  fastholdt  man  det.  Derfor  er 
det  en  underlig  Kamp,  som  her  føres,  idet  den  christne 
er  nødt  til  at  tale  i  Former,  som  han  selv  paa  mange 
Maader  maa  prisgive,  fordi  de  kun  delvist  udtrykke  den 
Realitet,  han  har  erfaret,  og  Modstanderen  paa  sin  Side 
ikke  kan  andet  end  identificere  Sagen  med  disse  For- 
mer, fordi  han  ikke  kj  ender  noget  til  den  Erfaring,  der 
først  giver  Formerne  Indhold,  idet  den  samtidig  korri- 
gerer det  uadækvate  i  dem  (S.  392  f). 

Hvad  der  for  Pantheismen  er  umuligt,  fordi  den 
mangler  Erfaringen,  er  ved  selve  denne  Erfaring  just 
muligt  for  den  christne.  Thi  her  som  i  andre  Forhold 
er  det  først  Erfaringen  af  Virkeligheden,  der  giver 
Maalestokken  for  det  mulige.  Saaledes  er  det 
fra  Pantheismens  Side  ganske  logisk  at  sige,  at  Person- 
lighed udelukker  Absoluthed,  fordi  den  i  sin  Erfaring 

alene  kj  ender  den  menneskelige  Personlighed.  Men  den 
christelige  Vished  om  Gud  som  absolut  Personlighed 
beror  slet  ikke  paa  Reflexion  over  Muligheden  af  at 
forene  den  endelige  menneskelige  Personlighed  med  Ab- 
solutheden, men  paa  den  umiddelbare  Erfaring  af  en 
ganske  enestaaende  Personlighed,  der  i  selv  samme  Paa- 
virkning  aabenbarer  sig  som  absolut  (S.  384).  Over- 
hovedet staar  i  alle  disse  Punkter  Virkeligheden 
fast  ved  selve  den  christelige  Erfaring,  og  naar  den 
christne  bagefter  spørger  om  Mulighe  den,  er  det  ikke 
for  derudfra  at  afgjøre  en  Tvivl  om  Virkeligheden,  men 
kun  for  at  forsøge  paa  ogsaa  for  den  reflekterende 
Tanke  at  klare  den  erfarede  Virkelighed  (S.  440  al.). 
Og  de  Instantser,  hvorudfra  den  christne  løser  dette 
Spørgsmaal,  ere  atter  ikke  hentede  fra  den  naturlige 
Erfarings  og  Erkj endelses  Sfære,  men  fra  den  aandelige 
Erfaring  selv,  saaledes  at  den  christelige  Vished  ogsaa 
i  denne  Henseende  fuldkomment  hviler  i  sig  selv.  Saa- 
ledes f.  Ex.,  naar  der  angaaende  Gudmennesket  spørges, 
hvorledes  det  er  muligt,  at  Gud  som  personligt  Subjekt 
kan  bo  i  et  Menneske,  da  har  den  christne  i  Gjenfø- 
delsens  Erfaring,  i  den  Helligaands  Iboen  i  ham  selv, 
en  Analogi,  der  viser  hans  Tanke  Vej  ind  i  denne  Hem- 
melighed (S.  433  f.). 

Udviklingen  peger  da  paa  alle  Punkter  ind  til  den 
bagved  de  logiske  Reflexioner  liggende  Erfarings-Mod- 
sætning, hvori  den  ethiske  D  if  fer  ents  kommer  mere 
eller  mindre  klart  til  Syne.  Tilsidst  maa  denne  træde 
utilsløret  frem,  som  i  den  Pantheismens  Sætning,  hvori 
alle  Modsigelser  imod  Forsoningsdogmet  tilsidst  samle 
sig:  at  Gud,  Kjærlighedens  Gud,  ikke  trænger  til  Forso- 
ning. Det  er  Syndserkj endelsen,  her  mangler,  det  er 
den  bestemte  Villie  ikke  at  bøje  sig  under  den  uende- 
lige Skyld,  under  Guds  Vrede,  der  er  det  afgjørende. 
Da  er  al  Forhandling  til  Ende;  thi  her  slaar  kun  selve 
Gjenfødelsens  Erfaring  Bro.    Men  da  er  ogsaa  For- 

holdet  saaledes  klart  i  sin  dybe  Sammenhæng,  at  Be- 
nægtelsen ved  sin  relative  Nødvendighed  ud  fra  det 
pantheistiske  Standpunkt  bliver  en  indirekte  Stadfæstelse 
af  Sandheden  for  den  christne  (S.  456  ff). 


Den  sidste  Gruppe  af  egentlige  Trosobjekter,  som 
Eorvisningsprocessen  naar  ud  til,  er  de  transeunte 
(§  38 — 43).  Vel  er  nemlig  Erfaringsforholdet  til  de 
transcendente  Realiteter  et  umiddelbart,  men  derfor  ikke 
et  umedieret.  Et  Middel  for  Modtagelsen  ophæver  ikke 
nødvendigvis  dennes  Umiddelbarhed,  saa  lidt  som  f.  Ex. 
Modtagelsen  af  Vand,  som  jeg  suger  op  igjennem  et 
Rør,  derfor  ophører  at  være  umiddelbar.  Saaledes  er 
det  netop  ogsaa  faktisk  den  christelige  Erfarings  Ind- 
hold, at  Gjenfødelsen  ikke  sker  uden  noget  ydre  Medium, 
men  at  der  altid  paa  en  eller  anden  Maade  har  været 
en  naturlig  Erfaring,  hvortil  Optagelsen  af  den  aande- 
lige  Kraft  har  været  knyttet,  og  nærmere  et  saadant 
ydre  Erfaringsobjekt,  der  stod  som  en  historisk  Virkning 
udgaaende  fra  det  historiske  Gudmenneske.  (Herved 
vinde  vi  en  Væsenssammenhæng  mellem  de  transeunte 
Trosobjekter  og  det  sidstbehandlede  transcendente). 
Den  christelige  Visheds  Grund  overfor  disse  Objekter 
er  saa  lidt  som  andre  Steder  den  naturlige  (historiske) 
Vished  —  skjøndt  en  saadan  kan  være  tilstede  her  — 
men  en  aandelig  Erfaring,  idet  disse  Objekter,  just  ved 
at  være  Forbindelsesleddene  mellem  de  transcendente 
Kausaliteter  og  den  immanente  Virkning,  blive  Led  i 
den  særlige  christelige  Erfaring,  blive  Trosobjekter.  Ud 
af  denne  eller  hin  Beretning  fra  den  naturlige  Erfarings 
Omraade  fremspringer  —  som  af  en  Vidnesbyrdets  Sky, 
fyldt  med  guddommelige  elektriske  Kræfter  —  den  Gnist, 
der  tænder  i  Tilhørerens  Hjerte  og  meddeler  dette 
Stykke  af  den  naturlige  Erfaring  en  Charakter,  det  aldrig 

ellers  vilde  have  faaet.  Der  er  Punkter  i  den  natur- 
lige Erfaring,  der  umiddelbart  træffes  af  Radier,  dragne 
fra  den  guddommelige  Livskilde  til  Gjenfødelsens  Liv  i 
Mennesket;  der  er  andre,  der  vel  ikke  træffes  med 
samme  Umiddelbarhed,  *men  dog  paa  en  eller  anden 
Maade  hænge  sammen  med  hine,  og  til  hvilke  Visheden 
saaledes  middelbart  udbreder  sig.  Paa  denne  Maade 
opstaar  et  Væv,  hvori  den  naturlige  og  den  aandelige 
Visheds  Traade  paa  mange  Maader  krydses;  men  alle- 
vegne er  det  den  aandelige  Vished,  der  er  Rendegarnet, 
og  kun  Islætten  er  den  naturlige,  hvorfor  enkelte  Fejl 
og  Usikkerheder  i  denne  ikke  ere  i  Stand  til  at  skade 
Helheden  (§  38). 

Det  første  Trosobjekt,  vi  her  træffe,  er  Kirken 
(§  39),  hvortil  Vishedens  Spire  allerede  ligger  i  den 
fundamentale  christelige  Vished,  idet  denne  som  al  men- 
neskelig Vished  (ja  mere  endnu  end  anden  Vished,  fordi 
den  véd  sig  at  udgaa  fra  det  normalt  menneskelige)  i 
sig  bærer  Kravet  paa  ikke  at  være  rent  individuel.  Det 
er  nu  for  det  første  et  Faktum,  at  ingen  christen  véd 
sig  at  være,  hvad  han  er,  uden  paa  en  eller  anden 
Maade  at  staa  i  Sammenhæng  med  den  udvortes  histo- 
riske christne  Menighed.  Dermed  er  dog  ikke  endnu 
givet,  at  den  christne  ogsaa  virkeligt  véd  sig  i  aandeligt 
Samfund  med  dem,  ved  hvis  Ord  Christendommen  er 
bragt  ham  nær.  Alligevel  er  det  et  Faktum,  at  selv 
hvor  den  christne  maa  tvivle  om  dette,  ophører  han  dog 
ikke  at  søge  og  vil  aldrig  tvivle  paa,  at  der  etsteds 
maa  findes  Mennesker,  der  virkelig  leve  i  det  samme 
Aandsliv  som  han.  Dette  kan  kun  have  sin  Grund  i, 
at  han  uafhængigt  af  al  ydre  Erfaring  i  selve  sin  Chri- 
stendom bærer  Forvisningen  om  dette  Samfunds  Rea- 
litet. Og  saaledes  er  det  virkelig.  Thi  ikke  blot  i 
Syndserkj endelsen  føler  Mennesket  sig  i  umiddelbart 
Samfund  med  hele  den  syndige  Slægt,  men  ogsaa  Erfa- 
ringen af  Skyldfriheden  fører  umiddelbart  til  Bevidst- 

heden  om  et  Samfund,  idet  den  christne  jo  véd,  at  han 
ikke  selv  har  virket  denne,  og  dog  er  vis  paa,  at  den 
—  som  tidligere  udviklet  —  maa  have  sin  Oprindelse 
indenfor  Menneskeslægten,  nemlig  i  en  anden  Adam, 
der  staar  som  Stamfader  forben  ny  aandelig  Slægt. 
Ganske  vist  kan  den  christne  kun  søge  Medlemmerne 
af  dette  Samfund  i  den  udvortes  Erfaring,  men  Vishe- 
dens Kraft  udgaar  dog  indenfra. 

Er  hermed  Samfundets  Existents  givet,  saa  har  den 
christne  tillige  i  sin  personlige  Erfaring  Eorstaaelsen  af 
dets  Tilværelsesform.  At  det  fremtræder  paa  ydre  na- 
turlig Menneskevis,  og  dog  bærer  i  sig,  ja  selv  bæres  af 
guddommelige  aandelige  Kræfter,  er  ikke  nogen  Mod- 
sigelse for  ham,  hvis  egen  Tilværelse  opviser  det  samme 
Forhold.  Ligeledes  har  han  i  sin  egen  Erfaring,  at  han 
selv  kunde  være  Gjenstand  for  de  guddommelige  Kræf- 
ters Paavirkning  uden  strax  eller  med  Nødvendighed  at 
blive  et  nyt  gjenfødt  Subjekt,  Forstaaelsen  af,  at  der 
i  Kirkesamfundet  kan  virke  objektive  guddommelige 
Kræfter  uden  subjektiv  Tilslutning,  i  de  ligegyldige,  ja 
de  modstridende  Medlemmer.  —  Herved  er  der  tillige 
givet  en  aandelig  Sands  til  at  skjelne  dette  Samfunds 
sande  Væsen  fra  det  uvæsentlige  deri,  som  aabenbarer 
sig  i  de  mange  forskjeJlige  Samfundsformer,  det  iklæder 
sig,  betinget  ved  den  udvortes,  naturlig  menneskelige, 
historiske  Udvikling,  og  hvortil  —  som  vi  skulle  se  — 
den  erfaringsløse  Modsigelse  netop  knytter  sig. 

Visheden  om  Guds  Ord  (§  40)  staar  i  nøje  Sam- 
menhæng med  Visheden  om  Kirken,  ja  den  er  i  Virke- 
ligheden slet  ikke  noget  nyt,  men  ligger  implicit  deri, 
at  Christenlivet  véd  sig  som  tilblevet  i  et  Menneskesam- 
fund; thi  da  maa  det  være  (og  véd  sig  ogsaa  erfarings- 
mæssigt at  være)  blevet  til  ved  de  Midler,  hvorpaa  al 
Meddelelse  mellem  Mennesker  beror.  Men  af  disse  er 
Ordet  ubetinget  det  væsentligste  og  det  i  alle  Forhold 
uundværlige,  om  det  end  ikke  er  det  eneste.  —  Det  er 

nu  for  det  første  christelig  Erfaring,  at  ingen  moden, 
myndig  christen  véd  sig  som  det,  han  er,  uden  ved  For- 
kyndelsens Ord  i  en  eller  anden  af  dets  Former.  Og 
dette  Ord  erfarer  han  paa  engang  som  Menneskeord  og 
som  Guds  Ord.  Menneskeord  er  det,  fordi  det  deler 
alle  menneskelige  Ords  Vilkaar  ikke  blot  i  Henseende 
til  ydre  Form  og  Lyd.  men  ogsaa  med  Hensyn  til  sit 
Forhold  til  det  deri  udtrykte  Aandsindhold  og  sin  Evne 
til  at  meddele  dette.  Men  paa  selv  samme  Tid  erfares 
dette  Ord  som  et  Guds  Ord ;  thi  det  er  det  første  visse 
i  Gjenfødelsens  Erfaring,  at  den  er  Guds  Gjerning;  og 
er  den  sket  ved  eller  dog  næret  ved  Ordet,  maa  det 
egentlig  virkende  i  dette  ikke  have  været  det  menneske- 
lige, men  Guds  egen  Kraft  i  Ordet.  Og  overfor  dette 
væsentlige  forsvinder  alt  andet  som  uvæsentligt.  Som 
virkende  afstrejfer  Ordet  de  menneskelige  Slakker;  dets 
guddommelige  Sandhed  erfares  deri,  at  det  just  ud- 
trykker de  aandelige  Realiteter,  som  Mennesket  i  Gjen- 
fødelsen  erfarer.  Og  da  dette  Indhold  er  givet  den 
christne  just  gjennem  Ordet,  kan  han  ikke  andet  end 
føre  dette  Ord  tilbage  til  hin  Frelsesforanstaltning, 
som  han  overhovedet  skylder  den  Frelsessandhed,  han 
har  troet  og  forvisset  sig  om. 

Visheden  om  Guds  Ord  fører  os  videre  til  den 
særlige  Vished  om  det  oprindelige  Guds  Ord,  der  er  os 
opbevaret  i  den  hellige  Skrift  (§  41).  Umiddelbart 
dække  de  to  Begreber  Guds  Ord  og  Skriften  ingenlunde 
hinanden,  thi  paa  den  ene  Side  erfarer  den  christne 
mangen  Gang  et  virksomt  Guds  Ord  udenfor  Skriften, 
paa  den  anden  Side  staar  den  enkelte  christne  jo  ikke  i 
Erfaring sforhold  til  hele  Skriften,  men  kun  til  Dele  og 
Stykker  af  den.  Derimod  komme  vi  Sagen  nærmere 
ved  at  udvide  vor  Erfaring  til  Samfundets.  Saa  vist  som 
det  christelige  Samfund  véd  sig  ikke  at  stamme  fra  sig 
selv.  saa  utvivlsomt  stammer  det  dog  fra  Ordet,  og  det 
er   derfor  nø  clt  til  at  føre  Ordet  tilbage  til  Samfundets 

Stifter.  Dette  er  ikke  blot  et  logisk  rigtigt  Postulat, 
men  en  Erfaringsvished,  idet  den  enkelte  christne  véd 
sig  i  virkelig  Enhed  med  den  christne  Menighed,  og 
dens  Erfaring  er  ogsaa  hans.  —  Hermed  ere  vi  endnu 
ikke  naaede  til  Visheden  om  Skriften  selv,  men  vel  til 
Grundlaget  for  denne,  idet  det  ligger  heri,  at  hvis  der 
gives  et  skriftligt  Efterladenskab  fra  den  ældste  christne 
Menighed,  da  vil  den  christnes  Stilling  til  dette 
ikke  være  et  almindeligt,  udvortes  historisk  Forhold, 
men  et  indvortes  Erfaringsvishedens,  idet  han  i  Kraft  af 
Fælleserfaringen  véd,  at  det  er  det  samme  Guds  Ord 
med  de  samme  guddommelige  Kræfter  som  det,  han 
har  erfaret  i  sig  selv.  Og  hvis  derfor  saadanne  Skrifter 
udvortesfra  forelagdes  ham,  vilde  Spørgsmaalet  om 
deres  Anerkj endelse  i  sidste  Instants  ikke  afgjøres  ved 
udvortes  historiske  Undersøgelser,  men  ved  Overens- 
stemmelsen mellem  disse  Skrifter  med  de  i  dem  berettede 
Kjendsgjerninger  paa  den  ene  Side  og  det  i  Menigheden 
levende  Guds  Ord  tillige  med  hans  egen  derved  formid- 
lede Frelseserfaring  paa  den  anden  Side.  Saadanne 
Skrifter  gives  der  nu  just,  og  det  endda  ikke  som  noget, 
der  udvortesfra  forelægges  den  christne,  men  som  Vær- 
ker, der  ere  blevne  til  ud  af  og  i  Menigheden  selv,  og 
overfor  hvilke  den  derfor  paa  Forhaand  besidder  b  a  a  d  e 
den  naturlige  og  den  aandelige  Erfaring.  Menighedens 
Opgave  med  Hensyn  til  disse  bliver  derfor  ogsaa  den 
dobbelte,  paa  éngang  at  konstatere  den  naturlige  Erfa- 
ring ved  historiske  Beviser  og  at  stadfæste  den  aandelige 
ved  personlig  Oplevelse  —  saaledes  at  den  definitive 
Afgjørelse  altid  ligger  i  det  sidste. 

Men  hermed  staa  vi  endnu  kun  ved  den  ene  Side 
af  den  christelige  Vished  om  Skriften,  at  den  nemlig  er 
Guds  Ord  ligesom  Kirkens  Forkyndelse.  Ved  Siden  af 
Ligheden  er  der  imidlertid  tillige  en  Fors kj  el,  som 
for  Kirken  just  har  været  Motivet  til  at  udsondre  Skrift- 
ordet for  sig.    Grunden  dertil  er  ikke  blot  den  Ind- 

holdsforskjel,  at  kun  Ordet  fra  Kirkens  Stiftelsestid  er 
i  Stand  til  at  meddele  nærmere  historiske  Omstændig- 
heder fra  Frelserens  Liv  og  Kirkens  Grundlæggelse, 
men  ogsaa  en  Forskjel  i  Forholdet  mellem  det  guddom- 
melige og  menneskelige  Element  i  denne  Forkyndelse. 
Thi  i  den  sædvanlige  Forkyndelse  erfarer  Menigheden 
saa  ofte,  hvorledes  det  menneskelige  fordunkler  det  gud- 
dommelige og  hæmmer  dets  Virkekraft.  Men  det  oprin- 
delige Gudsords  mægtige  Virkekraft  har  Menigheden  jo 
i  selve  sin  Stiftelse  erfaret  og  erfarer  den  stedse  paany; 
og  derfor  søger  Menigheden  naturligt  det  i  Kirken  le- 
vende Ord  bekræftet  ved  det  oprindelige.  —  Dog  ere  vi 
dermed  kun  komne  til  en  relativ  Forskjel,  ikke  til  en 
specifik  højere  Værdighed  hos  Skriftordet.  I  Kirkeordet 
udelukker  den  guddommelige  Kraft  jo  ikke  menneske- 
lige Fejl;  kunde  de  da  ikke  ogsaa  —  om  end  i  ringere  Grad 
—  findes  i  Skriften?  Ja,  ligge  saadanne  Fejl  ikke  alle- 
rede i,  at  det  guddommelige  iklæder  sig  menneskelig 
Form,  og  endnu  mere  afgjort,  hvor  det  er  syndige 
Menneskers  Ord,  det  bevares  under?  Hos  Jesus  Chri- 
stus  selv,  det  syndfrie  Menneske,  den  fuldkomne  Aaben- 
barelse  af  det  guddommelige,  vil  man  maaske  indrømme, 
at  Ordet  ikke  var  fejlende  og  indskrænket;  og  for  saa- 
vidt  er  Muligheden  tilstaaet  af,  at  det  menneskelige  i  og 
for  sig  ikke  behøver  at  fordunkle  det  guddommelige; 
men  det  syndigt  menneskelige?  Vor  egen  christelige  Er- 
faring vil  ogsaa  her  vejlede  os.  Trods  al  vor  Synd  ere 
vi  selv  i  Stand  til  i  Ordets  Prædiken  at  skjelne  de 
menneskelige  urene  Tilsætninger  fra  det  virkelig  gud- 
dommelige Ord.  Fordi  den  ehristne  vil  den  guddomme- 
lige Sandhed  og  efter  sit  inderste  Væsen  er  født  ud  af 
den,  er  det  muligt  for  ham,  at  Sandhedens  Besiddelse, 
istedenfor  at  blive  fordunklet  ved  den  subjektive  ethiske 
Ufuldkommenhed,  just  omvendt  bringer  denne  klarere  til 
Bevidstheden.  Saaledes  maa  vi  fastholde  Muligheden 
af,  at  Apostlene  og  overhovedet  Skriftens  Forfattere  op- 

fatte  og  gjengive  den  guddommelige  Sandhed  uden  For- 
dunkling og  Vildfarelser,  —  men  endnu  kun  Muligheden. 
Saameget  er  dermed  alene  bevist,  at  hvis  Skriftordet 
godtgjør  sig  for  Kirken  som  Guds  Ord  i  en  ganske  ene- 
staaende  Betydning,  saa  maa  det  have  sin  Grund  i  en 
særlig  Foranstaltning  og  Bevarelse  ud  over  det, 
som  i  Almindelighed  gjælder  i  Forholdet  mellem  Guds 
Ord  og  Menneskeord.  At  nu  en  saadan  Foranstaltning 
virkelig  har  fundet  Sted,  det  antog  Kirken  fra  Begyn- 
delsen af  paa  Grundlag  af  Christi  Ord  derom  til  sine 
Apostle.  Disse,  som  selv  berette  os  dette  Ord,  gjøre  i 
deres  Prædiken  Fordring  paa  at  forkynde  det  rene  Guds 
Ord;  og  Kirken  har  fuld  Grund  til  at  tro  dem  heri,  da 
den  skylder  deres  Forkyndelse  sin  hele  Frelsesbesiddelse 
og  deri  selve  det  nu  i  Kirken  levende  Guds  Ord,  saa 
meget  mere  som  den  altid  har  erfaret  Skriftordets  ejen- 
dommelige Virkekraft  just  til  Udskillelsen  af  al  Usund- 
hed, der  var  indkommen  i  Kirkeordet. 

Hvorledes  Visheden  ud  fra  det  nye  Testamente,  som 
det  hidtil  udviklede  væsentlig  angaar,  kommer  til  ogsaa 
at  omfatte  det  gamle  Testamente,  kan  her  ikke  nærmere 
udvikles  (se  §  41,  8.  9.).  Kun  et  Punkt  af  almindelig 
Betydning  maa  endnu  berøres,  nemlig  Forstaaelsen  af, 
hvorledes  der  trods  Visheden  om  det  oprindelige  Guds- 
ord som  Helhed  kan  vedblive  at  bestaa  en  Uvished  om 
enkelte  Stykker  deraf.  Det  er  en  erfaringsløs  ud- 
vortes Konklusion  uden  videre  at  erklære,  at  man  enten 
maa  antage  alt  eller  tvivle  om  alt.  Thi  vi  vide,  at 
Forvisningsprocessen  angaaende  Skriften  ingenlunde  er 
en  afsluttet  i  Kirken;  enhver  ny  Generation  har  stedse 
paany  at  erhverve  sig  Visheden  om  dette  som  om  alle 
andre  Trosobjekter ,  hvor  meget  end  de  tidligere  Slæg- 
ters Erfaring  derved  kommer  den  til  gode.  Og  den  en- 
kelte christen  besidder  jo  stedse  kun  Visheden  som  et 
Lem  af  Menigheden,  saasandt  hele  Frelsesordenens  uende- 
lige Fylde  gaar  ud  over  den  enkeltes  Maal.    Det  er  da 

saa  langt  fra,  at  Tvivlen  om  det  enkelte  nødvendigvis 
medfører  Tvivl  om  hele  Frelsesordenen  eller  blot  om 
Skriften  som  Helhed,  at  meget  mere  saadanne  Tvivl  just 
kunne  udspringe  af  den  faste  Vished  om  Frelseskjends- 
gjernmgerne.  netop  som  de  ere  tilegnede  ved  Ordet, 
idet  den  enkelte  er  ude  af  Stand  til  at  finde  Harmonien 
i  Frelsesordenens  hele  Fylde  ud  fra  sin  særlige  Erfaring. 
Men  heri  ligger  da  paa  den  anden  Side  en  Advarsel 
imod  Tvivlen,  hvorved  den  enkelte  isolerer  sig  fra  Kir- 
kens Fælleserfaring. 

Under  Udviklingen  af  Guds  Ord  antydedes  det  alle- 
rede, at  Ordet  ikke  nødvendigvis  var  det  eneste  Meddelel- 
sesmiddel i  et  Menneskesamfund.  Heri  er  givet  Plads 
for  Sakramenterne  (§  42),  vel  ikke  strax  i  den  sæd- 
vanlige Betydning  af  Ordet,  men  i  den  gamle  kirkelige 
Betydning  om  kirkelige  Handlinger  overhovedet  af  aan- 
delig  Betydning.  Saadanne  findes  i  det  christelige  Sam- 
fund, og  blandt  dem  ogsaa  nogle,  som  Samfundets  Er- 
faring fører  tilbage  til  Stifterens  Person,  og  som  derfor 
staa  i  et  lignende  Forhold  til  de  andre,  som  det  oprin- 
delige Guds  Ord  til  det  afledede.  Imidlertid  er  der 
med  Hensyn  til  den  christelige  Vished  om  disse  den 
Ejendommelighed,  at  den  ikke  saaledes  som  Visheden 
om  de  hidtil  behandlede  Trosobjekter  umiddelbart  lader 
sig  udvikle  af  den  christelige  Erfaring.  Thi  om  der  end 
gives  Erfaring  ogsaa  af  Sakramenterne,  for  den  enkelte 
maaske  endog  meget  bestemt  Erfaring,  saa  vil  dog  selve 
Visheden  om  deres  Betydning  overhovedet  og  end  mere 
om  deres  særlige  Virkning  og  Virkemaade,  være  afhæn- 
gig af  Ordet,  der  forklarer  Handlingen;  og  ved  at  gaa 
nærmere  ind  derpaa  vilde  vi  gjøre  Indgreb  i  Dogmatiken. 
Dette  er  et  Tegn  paa,  at  Vishedssystemets  ejendomme- 
lige Opgave  egentlig  er  til  Ende;  med  Visheden  om 
Skriften,  det  fuldkomne  Guds  Ord,  er  en  ny  Erkendel- 
seskilde opladt,  der  netop  væsentlig  tilhører  Dog- 
matiken. 

I  Overensstemmelse  hermed  fører  Systemet  os  nu 
ikke  til  nye  Trosobjekter,  men  kun  til  saadanne,  der  alt 
ere  givne  indirekte  i  det  foregaaende,  nemlig  Formerne 
for  den  guddommelige  Frelsesvirksomhed,  o:  Under, 
Aabenbaring  og  Inspiration  (§  43).  Først  her 
ere  vi  virkelig  i  Stand  til  at  forvisse  os  om  disse.  Paa 
Forhaand  at  ville  demonstrere  deres  Mulighed,  Nød- 
vendighed og  Virkelighed  —  som  Apologetikeren  saa 
ofte  forsøger  —  fører  ikke  til  noget;  men  naar  Ind- 
holdet, den  guddommelige  Virksomhed,  er  givet  som 
en  Virkelighed  i  Erfaringen,  følger  Visheden  om  dens 
Former  nødvendigvis  med. 

Det  inderste  Erfaringspunkt,  der  binder  den  chri- 
stelige  Vished  til  Antagelsen  af  Underet*),  er  det,  at 
han  som  gjenfødt  er  sig  selv  et  Under,  en  ny  Skabning, 
som  alle  naturlige  Kræfter  ikke  kunde  frembringe.  Og 
fra  dette  subjektive  Grundunder  føres  han  ved  Fælles- 
erfaringen  til  Forvisningen  om,  at  det  forholder  sig  paa 
samme  Maade  med  hele  Slægtens  Frelse,  at  den,  fra 
hvem  alle  Frelsens  Kræfter  stamme,  ikke  kan  være  et 
Produkt  af  den  naturlige  Udvikling,  men  selv  er  det- 
objektive  Grundunder.  Hermed  har  da  den  christelige 
Vished  et  indre  Forhold  til  alle  de  underfulde  Kjends- 
gjerninger,  der  som  Led  i  den  hele  store  Naadens  Or- 
den staa  i  Sammenhæng  med  hin  centrale  Frelsesfor- 

*)  Med  Hensyn  til  Definitionen  af  Underet  har  Frank  i  2den 
Udgave  af  2det  Bind  foretaget  en  Omarbejdelse,  nærmest  for- 
anlediget ved  Carlbloms  Kritik.  Medens  han  nemlig  tidligere 
kaldte  Underet  en  Gjennembrydelse  af  den  naturlige  Livs- 
orden,  bestemmer  han  det  nu  som  en  Overgriben  over,  Be- 
herskelse og  Gjennemtrængelse  af  den  skabelsesmæssige  Na- 
turorden med  nye  Potentser,  der  ikke  stamme  fra  denne,  om 
de  end  formidle  sig  igjennem  den.  Imidlertid  er  dette  dog 
kun  en  Forandring  i  Udtrykket,  der  ikke  har  nogen  Indflydelse 
paa  Udviklingens  Helhed,  fordi  —  som  det  udtrykkelig  siges 
—  den  ejendommelige  christelige  Vej  til  Visheden  om  Underet 
overhovedet  ikke  gaar  igjennem  en  intellektuel  bestemt  Af- 
grænsning af  Underets  begrebsmæssige  Væsen. 

anstaltning;  og  just  derfor  bliver  Maaden,  hvorpaa  den 
christne  forvisser  sig  om  disse  Undere,  ganske  parallel 
med  hans  Forhold  til  Skriften :  den  indeslutter  vel  den 
historiske  Prøvelse,  men  er  i  sit  inderste  betinget  af  det 
aandelige. 

Visheden  om  Aabenba ringens  Virkelighed  ligger 
ligeledes  ganske  umiddelbart  i  den  christnes  personlige 
Erfaring.  Gjenfødelsen  er  en  Guds  Gjerning  i  Menne- 
sket, altsaa  eo  ipso  en  Aabenbaring.  Heraf  følger  strax 
to  Bestemmelser  for  Aabenbaringen:  først  med  Hensyn 
til  dens  Indhold,  at  der  kun  gives  Aabenbaring  paa 
Frelsens  Omraade,  og  dernæst  med  Hensyn  til  Formen, 
at  Aabenbaringen,  saa  objektiv  den  er,  dog  kun  er 
aabenbar  for  dem,  paa  hvem  Guds  Gjerning  virk- 
somt influerer.  —  Ligesom  den  enkeltes  Frelse  nu  vi- 
ser tilbage  til  Guds  oprindelige  Frelservirksomhed  for 
hele  Slægten ,  saaledes  fører  ogsaa  Erfaringen  af  denne 
subjektive  Aabenbaring  den  christne  videre  tilbage  til 
Visheden  om  den  oprindelige  Aabenbaring,  af  hvilken 
Aabenbaringen  i  ham  selv  kun  er  en  Virkning. 

Endelig,  da  det  er  ved  Ordet,  at  den  christne  bliver 
delagtig  i  Frelsens  Virkninger,  saa  ligger  det  umiddel- 
bart i  Erfaringen  af  dette,  at  Gud  virker  paa  en  ejen- 
dommelig Maade  igjennem  dette  Menneskeord  o:  at 
Ordet  er  inspireret.  Atter  her  have  vi  Inspira- 
tionen umiddelbart  givet  som  Faktum,  førend  vi  komme 
til  Spørgsmaalet  om,  hvorledes  dette  Faktum  er  at 
tænke.  Dette  Inspirationens  Faktum  er  nu  fuldkommen 
parallelt  med  det  om  Guds  Ord  udviklede  og  kan  derfor  ikke 
indskrænkes  til  Skriften.  Overalt,  hvor  Naadevirkninger 
formidles  gjennem  Ordet,  virker  Guds  Aand,  og  der 
er  følgelig  Inspiration.  Ved  denne  Afvigelse  fra  den 
gamle  Dogmatiks  Inspirationslære,  der  hvilede  paa  en 
erfaringsløs  Reflexion,  aabnes  Vejen  for  os  til  en  aande- 
lig  Forstaaelse  af  Inspirationen  —  uden  at  vi  dermed  i 
mindste  Maade    overse  Forskj ellen   mellem  den  nu  i 

Kirken  virkende  og  den  oprindelige  Inspiration,  der  for 
den  christelige  Vished  umiddelbart  følger  af  den  før  ud- 
viklede Forskjel  imellem  Skrift-  og  Kirkeord. 

Modsætningen  til  den  christelige  Vished  om  de 
transeunte  Trosobjekter  sammenfatter  Frank  under  K ri- 
ti  cis  mens  Navn  (§  44 — 47),  hvorved  da  ikke  tænkes 
paa  den  philosophiske  Skole,  der  kalder  sig  saaledes, 
men  paa  den  negative  Retning  i  Theologien,  der —  nærmest 
med  Strauss  til  Mester  —  i  Forudsætningsløshedens 
Navn  kræver  at  bedømme  alle  de  heromhandlede  Reali- 
teter uden  Hensyn  til,  at  de  ere  Trosobjekter,  alene 
efter  den  naturlige  Erfarings  Maalestok.  Med  Hensyn 
til  denne  Retnings  historiske  Fremtræden,  ses  det  let, 
at  den  er  Pantheismens  Barn.  Vel  er  der  allerede  i 
Rationalismen  en  begyndende  Kritik  imod  alle  disse 
Punkter,  men  ogsaa  kun  en  begyndende,  fordi  her  dog 
endnu  Guds  Personlighed  og  Transcendents  er  fastholdt. 
Rationalismen  maa  dog  endnu  lade  Kirken  være  et  sær- 
ligt Samfund  (om  det  end  søges  reduceret  til  et  almen- 
menneskeligt moralsk  Samfund);  Underet  maa  endnu  an- 
erkj endes  som  muligt  (om  man  end  i  det  enkelte  stræber 
at  bortforklare  det  saa  meget  som  muligt).  Men  i  Pan- 
theismen,  hvor  Negationen  har  omsluttet  ogsaa  de  tran- 
scendente Dogmer,  og  Modsætningen  mellem  det  natur- 
lige og  overnaturlige  er  forsvunden,  er  Udgangspunktet  for 
en  fuldstændig  og  gjennemført  Benægtelse  af  de  tran- 
sceunte  Sandheder,  hvis  Særstilling  derved  er  umuliggjort. 

Konflikten  er  paa  dette  Punkt  saa  meget  vanskeligere, 
som  de  paagjældende  Trosobjekter  her  virkelig  ere  Gjenstand 
for  en  naturlig  Erfaring,  og  det  derfor  ikke  strax  er  saa 
let  at  vise,  at  Angrebet  ikke  rammer  det  Punkt,  hvor 
den  christne  staar.  Og  selv  for  den  christnes  egen  Be- 
vidsthed er  her  særlige  Vanskeligheder.  Thi  om  han 
end  i  sin  Erfaring  er  umiddelbar  vis  paa  den  aandelige 
Realitet,  er  dog  Maaden,  hvorpaa  det  aandelige  og  det 
naturlige,  det  guddommelige  og  det  menneskelige,  for- 

enes,  ingenlunde  klar  for  ham;  og  let  kan  han  ved  en 
urigtig  Bestemmelse  heraf  komme  til  at  miskjende  den 
menneskelige  Side,  saaledes  at  Kriticismen  virkelig  faar 
nogen  Ret  imod  ham. 

For  Kriticismen  er  Modsigelsen  her  absolut  nød- 
vendig, thi  de  paagjældende  Realiteter  ere  jo  ligefrem 
Gjenstand  for  hans  naturlige  Erfaring;  og  da  han  netop 
mangler  den  aandelige  Erfaring  (som  nærmer  sig  dem 
fra  en  ganske  anden  Side),  kan  det  ikke  forekomme 
ham  som  andet  end  Forudindtagethed  og  Vrangvillie 
ikke  at  ville  gjøre  sin  Dom  ubetinget  afhængig  af  den 
naturlige  Kritik.  Men  just  i  Forstaaelsen  heraf  ligger 
ogsaa  den  christnes  væsentlige  Forsvar.  Det  baader 
lidet  at  indlade  sig  i  Disput  om  de  enkelte  Spørgsmaal, 
da  Grundforudsætningen  er  forsk jellig.  Men  Kriticis- 
mens  Angreb  kunne  ikke  anfægte  den  christne,  der  i 
sin  positive  christelige  Erfaring  har  faktiske  Beviser  fra 
en  ganske  anden  Sfære;  han  véd,  at  disse  Realiteter  ikke 
skulle  dømmes  efter  den  naturlige  Erfaring  alene ,  fordi 
de  selv  bero  paa  en  guddommelig  Indgriben  i  det  natur- 
liges Sfære,  og  derfor  kun  den,  der  har  Organet  for  Op- 
fattelsen af  dette  guddommelige,  kan  forstaa  og  bedømme 
dem  i  deres  Virkelighed  og  Sandhed. 

Mod  Kirken  (§  45)  henter  saaledes  Kritiken  sine 
Argumenter  fra  den  faktisk  fremtrædende  menneskelige 
Ufuldkommenhed,  Synd  og  Svaghed,  der  aabenbarer  sig 
overalt  i  Kirkens  Historie  og  synes  at  vise,  at  den  er 
ganske  under  de  samme  Vilkaar  og  Love,  som  ethvert 
andet  menneskeligt  Samfund.  Den  christnes  Overlegen- 
hed over  Modsætningen  beror  ikke  paa  en  Opsporing  af 
Kritikens  indre  Fejl  og  Vilkaarlighed,  ikke  heller  paa 
en  fuldstændig  Redegjørelse  overfor  de  enkelte  Indven- 
dinger; men  paa  den  positive  Erfaring  af  den  aandelige 
Realitet.  Den  christne  véd  godt,  at  det  er  en  vanskelig 
Opgave  for  Tanken  at  klare  Forholdet  imellem  det  gud- 
dommelige og  menneskelige  i  Kirken,  at  forklare,  hvor- 

ledes  Kirken  kan  være  én,  hellig,  ufejlbar  o.  s.  v. ,  naar 
den  dog  faktisk  viser  sig  spaltet,  syndig  og  vildfarende. 
Men  hans  Vished  om  Kjendsgjerningens  at  gaar  forud 
for  Forstaaelsen  af  hvorledes;  og  dette  at  har  den 
forudgaaende  positive  Udvikling  godtgjort.  Vil  man  sige, 
at  her  er  ikke  blot  Tale  om  manglende  Erfaring  hos 
Modstanderne,  men  om  en  faktisk  Modsigelse  i  Sagen 
selv,  da  svarer  den  Ohristne  ikke  nej.  Men  just  denne 
faktiske  Modsigelse  har  han  erfaret  som  virkelig,  og  ved 
selve  sin  Art  kan  den  umulig  tænkes  opstaaet  af  naturlige  Fak- 
torer. I  sin  egen  Person  erfarer  den  christne  Modsætningen 
mellem  det  nye  og  det  gamle  Jeg,  og  just  i  denne  Mod- 
sætning erfarer  han  Guds  Gjerning;  saa  kan  det  da 
ikke  undre  ham,  men  er  snarere ,  efter  hans  Forhold  til 
det  christelige  Samfund  overhovedet,  naturligt  for  ham, 
at  denne  Modsætning  fremtræder  i  Kirken  just  paa 
Grund  af  Guds  Gjerning  i  den. 

Overfor  det  i  Kirken  levende  Guds  Ord  paa- 
beraaber  Kritiken  sig,  at  det  i  ingen  Henseende  bærer 
Spor  af  en  særlig  guddommelig  Charakter.  Som  det  er 
blandet  med  Vildfarelser,  vexler  det  efter  Tider  og  In- 
divider just  som  al  anden  menneskelig  Forkyndelse.  Lige- 
saalidt  synes  Skriftens  faktiske  Beskaffenhed  —  de 
enkelte  Skrifters  tvivlsomme  Ægthed,  den  mangelfulde 
Textbevaring ,  Afvigelser  og  Modsigelser  i  Indholdet  hos 
de  forskjellige  Forfattere  osv.  —  at  stemme  med  dens 
Charakter  som  det  fuldkomne  Guds  Ord.  —  Modsigelsens 
relative  Nødvendighed  er  her  let  at  forstaa.  Kritikeren 
kjender  i  hele  sin  Erfaring  kun  almindelig  naturlig  Aands- 
meddelelse  og  dømmer  derfor  uden  videre  alle  Phæno- 
mener  ud  fra  den.  Sammenligne  vi  da  Negationen 
med  Positionen,  se  vi,  at  Modsigelsens  Stød  ikke  træffer 
det  Punkt,  hvorfra  den  christne  henter  sin  Overbevis- 
nings Kraft.  De  Sandheder,  som  Modsigelsen  paa- 
beraaber  sig,  det  forkyndte  Ords  Ufuldkommenhed  osv., 

anerkjender  den  christne;  men  de  kunne  ikke  omstøde 
lians  ad  anden  Vej  erhvervede  Vished.  Det  højeste, 
Kritiken  kunde  bevise,  vilde  være,  at  der  gaves  virkelige 
naturlige  Kjendsgjerninger,  der  ikke  stemmede  med  de 
aandelige  Kjendsgjerninger,  som  den  christne  ligesaa 
virkeligt  har  erfaret.  Men  selv  i  saa  Fald  vilde  de 
aandelige  Realiteter  for  den  christne  have  den  højeste 
Vished.  Imidlertid  forholder  det  sig  ikke  engang  saa- 
ledes;  for  største  Delen  i  alt  Fald  bestaar  Modsigelsen 
kun  mellem  de  christelige  Erfaringer  og  Kriticismens 
erfaringsløse  Reflexioner  over,  hvorledes  det  skulde 
være,  naar  det  var  guddommeligt.  Lad  Kriticismen  paa- 
vise  alle  de  mulige  Svagheder  i  det  kirkelige  Ord,  vi 
nægte  dem  ikke,  men  just  i  al  denne  Svaghed  have  vi 
Erfaringen  af,  at  der  er  den  i  os,  der  er  stærkere  og 
større  end  vi  selv;  og  igjennem  alle  Tilsløringer  af  de 
vexlende  Tiders  Indskrænkninger  og  Vildfarelser  hører 
dog  det  aandelige  Øre  den  samme  Guddomskilde  rinde 
overalt.  Med  Hensyn  til  Skriften  da  er  ogsaa  dens 
enestaaende  Charakter  som  Guds  Ord  i  udmærket  Be- 
tydning et  Faktum  for  den  christne,  idet  Kirken  just 
overfor  det  kirkelige  Ords  Urenhed  stedse  erfarer  Skrift- 
ordets Renhed.  Kriticismens  Argumenter  imod  Skrif- 
tens Guddommelighed  gaa  alle  ud  fra  et  selvlavet  Be- 
greb af  Guds  Ord  (som  Kirken  rigtignok  selv  har  givet 
Anledning  til).  For  den  christne  er  Guds  Ord  ikke  et 
absolut,  udvortesfra  givet,  uden  Forhold  til  den  histo- 
riske Udvikling  og  til  de  levende  Personligheder,  men 
er  selv  et  Led  i,  en  Aabenbarelse  af  den  nye  Skabelse, 
og  maa  derfor  med  sine  Forfattere  inddrages  i  dennes 
successive  Udfoldelse  og  Udprægning  i  forskjellige  In- 
dividualiteter. Men  saaledes  løse  de  foregivne  Mod- 
sigelser sig  let  for  den  Bevidsthed,  der  selv  lever  i 
Skriftens  Aand.  I  ydre,  historiske  og  geographiske  En- 
keltheder kan  ganske  vist  Uoverensstemmelser  blive  til- 
bage; men  den  christne  véd  jo  i  sin  Erfaring,  at  Guds 


126 


Ord  kun  er,  hvad  det  er,  for  saa  vidt  det  virker  og 
vidner  om  Frelsen  selv,  og  det  volder  ham  derfor  i 
Principet  ingen  Vanskelighed  at  forstaa,  at  Skriftens 
Forfattere  kunne  fejle  i  saadanne  udvortes  Enkeltheder 
(§  46). 

Paa  lignende  Maade  behandles  Kritikens  Modsigelser 
imod  de  øvrige  transceunte  Trosobjekter;  hvorpaa  det 
imidlertid  her  vilde  blive  for  vidtløftigt  at  gaa  ind,  da 
det  ikke  er  nødvendigt  til  at  belyse  Principet. 


Dermed  er  da  Kredsen  af  de  egentlige  christelige 
Trosobjekter  omspændt,  saaledes  som  de  efterhaanden, 
udgaaende  fra  den  fundamentale  christelige  Vished,  ind- 
drages i  Forvisningsprocessen ;  og  der  staar  her  kun  til- 
bage at  vise,  hvorledes  nu  denne  subjektivt  begrundede 
Vished  slaar  om  i  objektiv  Vished  (§  48).  Den  christne 
finder  hele  sit  nye  Liv  og  dermed  ogsaa  sin  Vished  be- 
grundet der,  hvor  de  objektive  Faktorer  for  samme  ligge, 
og  navnlig  i  det  Guds  Ord,  der  formidler  ham  alle  Frel- 
sens Realiteter ;  og  saaledes  maa  dette,  der  i  Vishedens 
Tilblivelsesproces  er  det  sidste,  hvortil  man  naar,  for 
den  bestaaende  christelige  Vished  blive  det  første, 
hvorved  den  for  Fremtiden  holder  sig.  Først  i  dette 
objektive  Fundament  —  og  ikke  i  noget  subjektivt,  hvil- 
ket dog  altid  er  udsat  for  at  vakle  og  fordunkles  —  har  den 
christne  det  faste  Holdepunkt  mod  alle  Anfægtelser  og 
Tvivl.  Men  denne  paa  det  objektive  byggende,  dogma- 
tiske Vished  er  i  sin  Tilblivelse  helt  igjennem  begrundet 
paa  den  subjektive  Tilegnelse  og  Erfaring,  som  just 
Vishedssystemet  fremstiller. 


Den  tredie  og  sidste  Hoveddel  af  Franks  Værk 
omhandler  den  christelige  Vished  i  dens  For- 
hold til  det  naturlige  Livs  Objekter  (§  49—52). 

Vi  saa  i  Begyndelsen,  at  den  christelige  Vished,  skjøndt 
udviklende  sig  af  den  naturlige,  dog  ikke  støttede  sig  til 
denne.  Men  efterat  den  paa  sin  egen  Grund  har  vundet 
Klarhed  over  sig  selv,  vender  den  sig  atter  imod  den 
naturlige  Vishedssfære  for  at  bestemme  sit  Forhold  til 
denne.  Vistnok  er  det  ikke  Meningen,  at  den  nu  bag- 
efter skulde  prøve  sin  Sandhed  paa  den  naturlige  Er- 
farings Objekter.  Dens  Selvgyldighed  og  Superioritet 
staarfast;  det  er  det  absolute,  der  bærer  det  relative,  ikke 
omvendt.  Skepsis  indenfor  den  christelige  Erfarings  Om- 
raade  kan  ikke  hæves  ved  den  naturlige  Erfarings  Vis- 
hed, hvorimod  vel  Skepsis  paa  dennes  Omraacle  kan 
hæves  ved  Visheden  fra  hint.  Derfor  er  Meningen 
tværtimod  den,  at  den  christelige  Vished  ud  fra  sit  Cen- 
trum maa  kaste  Lys  ogsaa  over  det  naturlige  Livs  Om- 
raade,  i  hvilket  den  christne  staar,  og  hvis  Erfaringer 
allevegne  træde  i  Forhold  til  hans  aandelige  Erfaring 
—  ikke  som  om  den  christne  i  sin  aandelige  Vished 
havde  Nøglen  til  hele  den  naturlige  Viden  og  kunde 
trænge  ind  i  Naturtingenes  Væsen,  men  saaledes,  at  disse 
dog  alle  blive  belyste  ud  fra  denne,  efter  deres  Betydning, 
deres  Forhold  til  Tilværelsens  højeste  Maal  (§  49). 

De  Sandheder,  der  her  behandles,  ere  først  den 
naturlige  Tilværelses  Realitet  samt  den  nærmere 
Bestemmelse  af  denne  som  en  Væren  for  Mennesket, 
begrundet  i  en  Væren  for  Gud  (§  50),  og  dernæst  Men- 
neskets ejendommelige  Væsen  som  beroende  ikke 
paa  nogen  enkelt  Aandsevne  eller  paa  det  dunkle  Be- 
greb Aand  i  og  for  sig,  men  paa  Forholdet  til  det  ab- 
solute, til  Gud,  paa  det  ethisk-religiøse  som  Central- 
bestemmelse (§  51).  Udviklingen  indeholder  mange  værdi- 
fulde Bidrag ;  men  da  vi  dog  her  ere  udenfor  det  egent- 
lige Trosomraade,  vil  det  ikke  være  nødvendigt  at  give 
et  nærmere  Referat.  Her  som  overalt  uddrager  Frank 
Vishedstraadene  af  selve  den  centrale  christelige  Erfa- 
ring, med  Hensyn  til  det  første  Punkt  saaledes,  at  Chri- 

stenerfaringen  just  giver  os  de  aandelige  Realiteter  som 
dem,  der  gribe  ind  i  og  virke  for  at  omdanne  Subjektets 
naturlige  Væsen  (hvilket  da  maa  være  realt  saa  vel  som 
hine) ;  med  Hensyn  til  det  andet  Punkt  saaledes ,  at 
Mennesket  jo  er  sig  bevidst  i  Gjenfødelsen  at  være  ble- 
ven sandt  Menneske  og  følgelig  maa  søge  sit  sande 
Væsen  netop  indenfor  hin  Erfarings  Omraade  o :  i  Guds- 
forholdet. —  Ud  fra  denne  Position  er  det  endelig,  at 
den  christne  sikrer  sig  overfor  den  sidste  fjendtlige  Livs- 
anskuelse, Materialismen  (§  52).  Denne  forstaas  i 
sin  relative  Nødvendighed  som  en  rigtig  Konsekvents, 
en  nødvendig  Videreførelse  af  de  Modsigelsens  Kræfter, 
der  rørte  sig  i  de  foregaaende  Modsætninger.  Og  me- 
dens den  i  sig  selv  gaar  sin  Opløsning  imøde  ved  sit 
Sammenstød  med  det  naturlige  Livs  .Realiteter,  er  den 
christne  paa  sin  Side  Modsigelsen  fuldkommen  overlegen 
ved  at  begrunde  sin  Vished,  ikke  paa  mer  eller  mindre 
omtvistelige  naturvidenskabelige  Argumenter,  men  paa 
det  inderste,  grundvisse  i  sin  personlige  Tilværelse. 


IV. 


Kritik  af  „Vishedssystemet". 

franks  Værk  kan  ikke  siges  at  have  gjort  Epoke 
i  den  theologiske  Literatur.  Ganske  vist  er  det  fra  alle 
Sider  anerkjendt  som  et  meget  betydeligt  'Værk,  men 
nogen  stor  Bevægelse  har  det  endnu  ikke  fremkaldt, 
En  væsentlig  Grund  hertil  er  vistnok  dets  meget  tunge 
Form,  den  meget  abstrakte  Behandling  paa  mange 
Punkter  og  det  indviklede  Sprog,  som  gjør,  at  den  vir- 
kelige Tilegnelse  er  forbundet  med  ikke  ringe  Vanske- 
lighed. Men  desto  varigere  vil  sikkert  dets  Indflydelse 
blive,  hvis  det  ellers  er  rigtigt,  at  det  Problem,  som  vi 
her  have  det  første  store  Forsøg  paa  at  løse  principielt, 
virkelig  er  et  „Livsspørgsmaal  for  Nutidens  Christendom 
og  Theologi"  *).  Thi  da  maa  Arbejdet  i  ethvert  Fald 
gjøres**),  og  da  er  det  første  grundlæggende  Forsøg, 
om  det  end  ikke  naa'r  ud  over  Forsøget,  af  afgjørende 
Betydning  allerede  derved,  at  Opgaven  stilles  med  klar 
Bevidsthed.  Hertil  kommer,  at  Franks  „System  der 
Gewissheit"  i  alt  Fald  som  Værk  af  en  dyb  og  alvorlig 
christen,  af  en  grundig  lærd  og  en  veludrustet  Tænker 

*)  Thomasius  i  Zeitschrif't  fur  Protestantismes  und  Kirche  1870, 
Bd.  60,  S.  141. 
**)  Franks  System.    Vorrede  I,  S.  V  f. 

indeholder  en  Rigdom  af  befrugtende  Undersøgelser  og 
Tanker,  der  bliver  større,  for  hver  Gang  man  atter 
tager  Bogen  frem. 

Værkets  almindelige  Grundtanke  er  den,  at 
den  personlige  Overbevisning,  være  sig  christelig  eller 
ikke-christelig,  udspringer  af  en  indre  aandelig  Grund- 
bestemthed, af  en  ethisk  Erfaring  i  Personlighedens 
Dyb,  som  er  principielt  uafhængig  af  Tankens  Reflexioner 
og  objektive  Argumenter.  Dette  Forhold  begrunder 
for  den  positive  christelige  Overbevisnings 
Vedkommende  den  ejendommelige  Vished,  hvormed 
Troens  Sandheder  fastholdes  til  Trods  for  alle  Van- 
troens Angreb,  ja  Forstandens  egne  Tvivl.  Thi  vel  er 
Overensstemmelse  i  Tanken  ingenlunde  ligegyldig  for 
den  christne;  men  er  en  Sags  Realitet  garanteret  i  en 
usvigelig  Erfaring,  da  kan  den  ikke  opgives,  hvor  langt 
end  Tanken  endnu  er  fra  at  omspænde  den*).  Derfor 
viser  Vishedssystemet  overalt  hen  paa  den  personlige 
Christenerfaring  og  faar  derved,  hvor  abstrakt  og  theo- 
r etisk  end  Udviklingen  synes,  en  afgjort  praktisk  Cha- 
rakter.  Vi  have  ikke  her  at  gjøre  med  fjerntliggende, 
spekulative  Spørgsmaal,  men  alene  med  de  Livsrealiteter, 
hvori  Menighedens  Tro  lever;  og  Theologien  fremtræder 
her  i  sin  sande  Skikkelse,  ikke  som  en  højere  gnostisk 
Erkjendelse,  men  som  en  klarere  Udvikling,  der  i  Væ- 
senet er  ét  med  Menighedens  Tro.  Midt  ud  af  den 
abstrakte  Argumentation  fremspringer  derfor  overalt 
ganske  umiddelbart  praktiske  Tanker  til  Næring  og  Op- 
byggelse for  Troslivet. 

Med  Hensyn  til  de  ikke  -  christe lige  Livsan- 
skuelser giver  denne  Grundtanke  Betingelsen  for  en 
virkelig  aandelig  Forstaaelse  og  derved  det  eneste  sande 
Middel  til  at  indtage  en  sikker  Stilling  overfor  dem. 


*)  For  blot  at  henvise  til  et  Par  af  de  talrige  Udtalelser  i  denne 
Retning,  se  I,  S.  180.  263  f.  297  f.  354  ff.  378  f. 

Overalt  træffe  vi  en  velgjørende,  saa  ofte  savnet  Klar- 
hed over,  hvad  Argumentationens  Midler  formaa,  hvor 
langt  de  række ,  og  hvorledes  derfor  Maalet  bør  sættes. 
Maalet  kan  ikke  være  at  overbevise  Modstanderen,  (thi 
det  kan  ikke  udrettes  ved  nogen  Tanke,  men  alene  ad 
den  samme  Vej,  ad  hvilken  den  christne  selv  har  vundet 
sin  Tro,  ved  det  af  Aanden  fyldte  Vidnesbyrd,  hvor- 
igjennem  Gud  selv  virker  ind  paa  Hjærtet),  men  kun  at 
naa  til  ud  fra  den  ejendommelige  christelige  Vished 
selv  at  være  Modsigelsen  overlegen.  Med  en  ualminde- 
lig Klarhed  kaster  Frank  Lys  over  alle  Hovedmodsæt- 
ningerne i  deres  indre  aandelige  Sammenhæng  og  histo- 
riske Udvikling;  han  trænger  ind  i  de  mest  indviklede 
Modsigelser  og  fører  dem  fra  de  fremskudte  Tanke- 
argumenter tilbage  til  det  ethiske  Grundprincip ,  hvoraf 
de  udspringe.  Saaledes  sés  det,  at  ligesom  den  christnes 
Position  i  Virkeligheden  er  én  overfor  alle  forskjellige 
Trosobjekter,  saaledes  er  ogsaa  Negationen  i  sit  inderste 
Væsen  altid  én;  og  i  denne  sin  indre  Sammenhæng  sés 
Modsigelsen  at  være  relativ  nødvendig  ud  fra  den  ikke- 
christnes  ethiske  Standpunkt.  Men  idet  selve  Stand- 
punktet forstaas  af  den  christne  som  dømt  i  sin  Grund, 
indsér  han  med  det  samme  dets  absolute  Ugyldighed  og 
er  saaledes  fuldkommen  sikret  imod  ethvert  Angreb 
derfra. 

Vanskeligt  skal  man  kunne  nægte,  at  Franks  Værk 
bringer  en  længe  savnet  Klarhed  i  det  apologetiske 
Mørke  og  trænger  ganske  anderledes  ned  i  Forstaaelsen 
af  den  christelige  Overbevisnings  inderste  Rod  end 
noget  andet  Værk  før  ham,  ja  at  vi  først  her  med  Be- 
stemthed have  Problemet  afsløret  og  draget  frem  for 
Theologiens  Bevidsthed.  Derfor  have  ogsaa  Beundrere 
betegnet  ham  som  „den  christelige  Erfarings  Kant"*). 


*)  Carlblom:  Zur  Lehre  v.  d.  christl.  Grewissheit.    Leipzig  1874. 
S.  6. 

Paa  den  anden  Side  er  imidlertid  Systemet  fra  mange 
forskjellige  Sider  blevet  angrebet.  I  det  følgende  ville 
vi  forsøge  at  udfinde,  hvorvidt  disse  Angreb  virkelig 
træffe  Mangler  i  Systemet,  og  derigjennem  naa  til  en 
Vurdering  ikke  blot  som  hidtil  af  de  almindelige  Prin- 
ciper, men  af  Værket  i  dets  Helhed. 

Først  frembyder  sig  da  af  Kritikens  mangfoldige 
Indvendinger  nogle  mere  uvæsentlige,  for  en  stor  Del 
kun  formelle,  idet  man  har  dadlet  Franks  Bestemmelse 
af  Systemets  Forhold  til  Apologetiken  og  til  Philosophien. 
Hvad  angaar  Apologetiken,  har  man  ment,  at  Franks 
System  —  uagtet  han  selv  vil  have  det  sondret  bestemt 
derfra  —  netop  er  den  sande  Apologetik.  Dette  vedrører 
jo  dog  kun  en  Forandring  i  Sprogbrugen*),  hvortil 
Grunden  aabenbart  er  den,  at  Frank  vil  sondre  de  mere 
principløse  Bestræbelser  skarpt  fra  den  rent  theologiske, 
paa  Troens  Grund  hvilende  Undersøgelse  om  Vishedens 
Princip.  Dog  er  denne  Ændring  i  Sprogbrugen  næppe 
heldig,  thi  dels  bliver  alligevel  Vishedssystemet  den 
egentlige  Grundvold  og  Rustkammeret  ogsaa  for  hine 
apologetiske  Undersøgelser,  dels  er  selve  den  fremad- 
drivende Interesse  og  bærende  Kraft  i  denne  rent  theo- 
logiske Undersøgelse  væsentlig  en  apologetisk:  at  man 
nemlig  i  Betragtning  af  de  udenfor  truende  Angreb  og 
de  maaske  i  ens  egen  Forstand  tilbageblevne  Tvivl  vil 
gjøre  sig  Rede  for  sin  Overbevisnings  Grund.  Tag  al 
Tvivl  og  alle  Angreb  bort,  og  der  vil  heller  ingen  Vis- 
hedslære  behøves.  Troen  hviler  paa  Guds  objektive 
Aabenbaring,  og  ganske  vist  kommer  Mennesket  først  i 
Forhold  til  denne  ved  en  subjektiv  Tilegnelse;  men  at 
paaberaabe  sig  dette  subjektive  Element  som  Vishedens 


*)  At  Frank  selv  forhen  har  brugt  Ordet  anderledes,  vise  de 
Forstudier  til  Vishedslæren ,  som  han  tidligere  har  udgivet 
netop  under  Navnet  „Zur  Apologetik"  (Zeitschrift  f.  Prote- 
stantismus u.  Kirche  1863 — 65). 

sidste  Fundament  har  den  christne  kun  da  en  Grund 
til,  naar  de  objektive  Realiteter  drages  i  Tvivl.  Dette 
er  just  Franks  egen  Mening  (se  navnlig  §  48).  Men 
det  er  da  næppe  rigtigt  i  Navnet  at  overskjære  enhver 
Sammenhæng  mellem  Vishedslæren  og  de  almindelige 
apologetiske  Undersøgelser,  hvad  der  blandt  andet  viser 
sig  i,  at  mange  af  Franks  Udtalelser  blive  misvisende, 
naar  ikke  deres  apologetiske  Charakter  stedse  erindres. 
Udtryk  som  de  følgende:  at  den  subjektive  Erfaring 
af  Gjenfødelsen  er  Vishedens  Centralsted,  „den  christe- 
lige  Overbevisnings  inderste  Borg",  (I,  S.  39)  eller  at 
„det  nye  Jeg"  ved  sig  selv  er  „Biirge  der  Wahrheit, 
Mass  der  Nothwendigkeit ,  Richter  der  Weisheit"  (I,  S. 
125)  have  overfor  den  intellektuelle  Tvivl  deres  fuld- 
komne Sandhed,  men  vække  Forargelse,  naar  man  lader 
det  apologetiske  Synspunkt  ude  af  Betragtning,  Dertil 
kommer,  at  Frank  for  at  holde  Opgaven  indenfor  det 
rent  christelige,  udskilt  fra  det  „apologetiske",  er  nødt 
til  at  standse  paa  det  afgjørende  apologetiske  Punkt, 
som  hans  System  dog  selv  viser  hen  imod,  og  saaledes 
en  Ufuldstændighed  i  Besvarelsen  bliver  følelig  (se  nær- 
mere S.  151  f.). 

Franks  afvisende  Stilling  til  fhilosophien  har  vakt 
almindelig  Modsigelse.  Ogsaa  her  have  vi  tildels  med 
en  Navnestrid  at  gjøre,  for  saa  vidt  nogle  Kritikere 
have  ment,  at  Franks  System  just  selv  var  Begyndelsen 
til  en  sand  christelig  Philosophi*).  Systemets  Værdi  af- 
hænger sikkert  ikke  af,  om  vi  ville  kalde  det  Philosophi 
eller  ej  **) ;  men  Sagen  gaar  dog  ud  over  en  Navnestrid, 
idet  Frank  ikke  blot  mener,  at  Philosophien  ikke  kan  naa 
til  Christendommen,  men  endog,  at  den  efter  sin  Natur 
fører  bort  fra  Christendommen  (I,  S.  24),  saa  at  der 

*)  Carlblom  S.  17  ff.  150  ff. 
**)  Som  en  Anmelder  næsten  komisk  vil  det  i  Delitzsch  und 
Guerickes  Zeitschrift  f.  die  gesammte  luth.  Theol.  und  Kirche 
1873,  1,  S.  203  ff. 

bliver  en  virkelig  Dualisme  imellem  Philosophiens  natur- 
lige Erkj endelse  og  den  christelige  Erkjendelse.  Her 
gaar  Frank  aabenbart  for  vidt*),  og  hans  endelige  Ret- 
færdiggjørelse  derfor  (System  der  christlichen  Wahrheit 
I,  S.  35 — 39)  lider  ogsaa  af  en  mærkværdig  Uklarhed, 
idet  han  sammenblander,  hvad  Philosophien  faktisk  til  en 
vis  Tid  er,  med  hvad  den  efter  sit  Princip  kan  være. 
Den  egentlige  Grund  hertil  er  sikkert  Franks  eget  philo- 
sophiske  Standpunkt,  der  væsentlig  er  paavirket  og  be- 
stemt af  den  ældre  tyske  Spekulation.  Idet  denne  efter 
Princip  og  Methode  staar  for  ham  som  Philosophiens  nød- 
vendige Form,  undgaar  han  kun  derved  dens  Usandhed, 
at  han  springer  helt  bort  fra  Philosophien  istedenfor  at 
overvinde  den  indenfor  Philosophien  selv  ved  kritisk  Tænk- 
ning; og  saaledes  bliver  det,  der  i  Virkeligheden  er  en 
Modsætning  mellem  Philosophi  og  Philosophi,  for  ham  til 
en  dualistisk  Modsætning  mellem  Philosophi  og  Christen- 
dom (Theologi). 

Denne  dualistiske  Afvisning  af  Philosophien,  som  min- 
der om  Jacobi,  har  dog  langtfra  den  gjennemgribende 
Betydning  som  hos  ham;  her  er  ikke  Tale  om  at  fra- 
kjende  den  hele  menneskelige  Erkjendelse  og  al  Viden- 
skab Gyldighed  overfor  Troen,  men  kun  om  at  sikre  sig 
imod  Philosophiens,  specielt  imod  Religionsphilosophiens 
Konstruktioner  af  Ohristendommen.  Just  derfor  er  dette 
Punkt  ogsaa  ganske  underordnet,  og  vi  vende  os  da  til 
de  væsentligere  Indvendinger  imod  Franks  System,  af 
hvilke  vi  først  ville  betragte  dem,  der  angribe  selve 
Principet  deri. 

Er  ikke,  spørges  der  fra  én  Side**),  Franks  Lære, 
paavirket  som  den  er  af  Kants  Subjektivisme,  ligefrem 
skjæbnesvanger  for  Troen,  idet  den  ophæver  Christen- 


*)  Carlblom  S.  19.    Delitzsch  und  Guericke  n.  St.  S.  199  f.  Jahr- 
biicher  f.  deutsche  Theologie  1872,  S.  173. 
**)  Delitzsch  u.  Guericke  S.  201. 


135 


dommens  objektive  Sandhed  og  forvandler  The  ol  o  - 
gien  til  en  Videnskab  om  Christendommen  som 
subj  ektivt  Phænomen  i  B  e vidstheden,  saaledes  at 
vi  for  at  sikre  os  imod  Kritiken  blive  staaende  ved  de 
christelige  Sandheder  som  Bevidsthedstilstande  i  os?  En 
større  Miskj  endelse  af  Franks  Princip  kan  ikke  tænkes. 
Er  det  unægteligt,  at  det  objektive,  for  at  opfattes  af 
os,  maa  gaa  ind  i  Subjektet,  da  kan  den  kritiske  Tanke, 
der  tager  sit  Stade  i  det  enkelte  Subjekt,  jo  ikke  paa 
nogen  anden  Maade  naa  ud  til  Objektiviteten  end  ved 
først  at  fæste  Blikket  paa  det,  som  er  i  Subjektet:  de 
Straaler,  som  Objektet  kaster  ind  i  Subjektet,  og  saa 
ved  at  følge  disse  til  deres  Udspring  at  naa  ud  til  Ob- 
jektet. Paa  hvad  Maade  dette  kan  ske,  vil  jo  Systemet 
just  vise;  men  fuldkommen  uretfærdigt  er  det  at  kalde 
det  System  ligegyldigt  imod  det  objektive,  som  helt 
igjennem  hævder,  at  det  subjektive,  hvorfra  der  gaas 
ud,  kun  er,  hvad  det  er,  i  Kraft  af  det  objektive. 

Fra  den  almindelige  philosophiske  Objektivisme,  der 
ikke  synes  at  ville  forstaa  Kants  Princip  og  derfor 
heller  ikke  Franks ,  gaa  vi  over  til  den  speciellere 
theologiske  Objektivisme.  Fra  denne  Side  hævdes 
det,  at  Troens  og  Theologiens  Grundvold  er  Guds 
Ord,  og  at  det  derfor  ogsaa  er  en  farlig  Subjektivisme 
at  grunde  den  christelige  Vished  paa  personlige ,  altid 
foranderlige  og  tvivlsomme  Erfaringer,  istedenfor  paa  det 
ene  faste,  almengyldige  Guds  Ord,  som  er  os  aaben- 
baret  i  Skriften.  Dette  bliver  da  ogsaa  overfor  Tvivlen 
det  sidste  faste  Punkt,  som  navnlig  Anfægtelserne  be- 
vise*).   Med  Hensyn  til  Principet  i  denne  Indvending 

*)  „Es  giebt  kernen  schwankenderen  Boden  als  die  Gewissheit 
der  subjektiven  Wiedergeburt".  Philippi:  kirchliche  Glau- 
benslehre  V,  2.  2te  Åufl.  1881.  S.  57.  Den  udførlige  Be- 
handling ,  Philippi  her  giver  af  Franks  System ,  ender  med  at 
erklære  det  for  „eine  subjektivistische  Umsetzung  alier  ob- 
jektiven  Heilsfundamente"  og  „Umsturz  des  klar  vorliegenden 
lutherischen  Bekenntnisses"  (S.  71). 

giver  Frank  den  vel  saa  fuldkommen  Ret  som  nogen: 
Guds  Ord  er  virkelig  Troens  faste  Ankergrund  for  den 
christne.  Men  Spørgsmaalet  er,  hvorledes  det  er  blevet 
det;  thi  førend  Mennesket  i  Tvivl  og  Anfægtelse  støtter 
sig  paa  dette,  maa  han  dog  blive  personlig  overbevist 
om,  at  det  virkelig  er  Guds  Ord.  Hele  den  subjektive 
Forvisningsproces ,  som  Systemet  skildrer,  ligger  derfor 
forud  for  hin  Tro,  der  hviler  i  det  objektive,  og  det  er 
kun  en  Mangel  paa  Forstaaelse  af  al  aandelig  Erfarings 
Yæsen  eller  en  mærkelig  Selvskuffelse,  der  kan  benægte 
eller  glemme  hin  subjektive  Formidling.  Det  var  natur- 
ligt, at  man  glemte  den,  og  der  var  ingen  Grund  til  at 
fremdrage  den  i  den  ældre  Tid,  da  Guds  Ords  Au- 
toritet stod  fast  for  alles  Bevidsthed;  dette  blev  da 
naturligt  det  sidste,  man  kunde  gaa  tilbage  til.  Men 
nu  er  Forholdet  anderledes,  og  man.  maa  gjøre  Regn- 
skab for  selve  den  Tillid,  man  har  til  Guds  Ord,  Selv 
dengang  var  Vishedens  Fuldbyrdelse  en  subjektiv  Akt, 
kun  ikke  bragt  til  Bevidsthed  som  saadan;  derfor  vilde 
et  „System  der  Gewissheit"  i  hin  Tid  sikkert  være 
bleven  misforstaaet  som  subjektivistisk;  men  en  saadan 
Miskjendelse  den  Dag  i  Dag  kan  kun  bero  paa,  at  hin 
Tids  Epigoner  saaledes  have  begravet  sig  i  Fortidens 
Tænkemaade,  at  de  ikke  mere  forstaa  Nutidens  aande- 
lige  Livsvilkaar  *). 

Frank  har  da  let  ved  at  værge  sig  mod  Indven- 
dinger fra  denne  Side,  saavel  med  Hensyn  til  Principet 
overhovedet,  at  der  behøves  en  subjektiv  Vishedslære, 
som  ogsaa  med  Hensyn  til  Gjennemførelsen,  at  Vis- 
heden om  Skriften  som  Guds  Ord  ingenlunde  bliver  det 
første  Led.  Thi  fik  det  end  ofte  hos  de  gamle  lutherske 
Dogmatikere  dette  Udseende,  saa  have  vi  dog  sét,  at 
Luther  fra  Begyndelsen  rigtigt  har  forstaaet,   at  det 


*)  Jfr.  Frank  I,  S.  8.  II.  S.  55  f.  281  fi.    Carlblom  S.  76  („den 
ejendommelige  rettroende  Selvskuffelse"). 

første  var  Visheden  om  Skriftens  Indhold,  om  Frelsens 
Kjendsgjerninger,  og  først  derfra  udsprang  Troen  paa 
Skriftordets  Guddommelighed.  Alligevel  kan  det  ikke 
nægtes ,  at  Frank  selv  for  en  Del  giver  Anledning  til 
denne  Miskj endelse  af  hans  Princip,  idet  den  skarpt 
gjennemførte  Abstraktion,  ved  hvilken  den  subjektive 
Erfaringsside  alene  drages  ud  for  sig,  ofte  kan  give  det 
Skinnet  af,  at  Trossandhederne  selv  efter  deres  Indhold 
kunne  udvikles  af  dette  subjektive  Princip  alene.  Over- 
for dette  falske  Skin  spørge  selv  de,  der  fuldkomment 
anerkjende  Principet,  om  det  ikke  er  „en  for  dristig 
Abstraktion",  og  om  ikke  Guds  Ord  dog  tillige  burde 
være  behandlet  under  et  andet  Synspunkt  (nemlig  som 
Forudsætning)  ved  Systemets  Begyndelse*).  Denne  Be- 
tænkelighed kan  nu  vistnok  let  afvises  i  den  Form, 
hvori  den  fremtræder,  (se  Franks  Svar  i  II,  2.  AuflL 
S.  288  f.),  men  der  skjuler  sig  i  den  en  Vanskelighed, 
som  let  kan  blive  skjæbnes vanger  for  Systemet:  om  det 
nemlig  overhovedet  er  muligt  saaledes  at  udvikle  et 
System  af  den  indre  Erfarings  Kilde  for  sig  alene  (se 
senere  S.  145  f.). 

Giver  man  imidlertid  end  Frank  ubetinget  JEtet  over- 
for Skriften,  kunde  man  jo  endnu  blive  staaende  ved 
den  Helligaands  Vidnesbyrd  som  sidste  Visheds- 
grund  for  dog  at  undgaa  at  gjøre  Principet  helt  sub- 
jektivt. De,  der  søge  at  komme  til  Enighed  med  Frank 
paa  den  Maade,  at  de  indrømme  den  af  ham  udviklede 
Erfaringsvished  som  Begrundelse  for  den  foreløbige 
„menneskelige"  Tro,  men  saa  kræve,  at  denne  skal  vige 
for  den  fulde  guddommelige  Tro  i  Kraft  af  Aandens 
Vidnesbyrd  **) ,  have  aabenbart  slet  ikke  forstaaet  Frank, 


*)  Thomasius  i  Zeitschrift  f.  Protest,  u.  Kirche  1870.    Bd.  60, 
S.  152  f.  1873.  Bd.  66,  S.  51  f. 
**)  Delitzsch  o.  Gruerickes  Tidsskrift  1873,  I,  S.  213  f.  med  G.s 
egen  Slutningsbemærkning  S.  216. 

der  allevegne  taler  ikke  om  en  foreløbig  apologetisk 
Antagelse ,  men  om  den  selvvisse ,  guddommelig  givne, 
christelige  Tro.  Men  selv  Carlblom,  der  just  i  det  fore- 
gaaende  har  grebet  og  skattet  Franks  Princip  tilfulde, 
mener  at  kunne  blive  staaende  ved  den  Helligaands 
Vidnesbyrd  som  Troens  sidste  Vishedsgrund.  Dette  er 
aabenbart  kun  en  ny  Selvskuffelse;  den  samme  kritiske 
Tankegang ,  som  førte  til  at  spørge  om ,  hvorfor  vi  tro 
paa  Skriften,  maa  føre  videre  til  at  spørge,  hvorledes 
det  Vidnesbyrd,  hvormed  Skriftens  Ord  besegles  i  vort 
Hjærte  som  guddommeligt,  godtgjør  sig  for  os  som 
Guds  Aands  Vidnesbyrd.  Carlblom  maatte  selv  naa 
hertil,  om  han  førte  Kritiken  til  Ende  og  ikke  tilsidst 
blev  staaende  ved  den  spekulative  dunkle  Anskuelse,  at 
det  i  Virkeligheden  er  Gud,  der  tænker  i  os,  ligesom 
det  er  Gud,  der  virker  og  vil  i  os*).  Men  Kritiken 
maa  dog  i  alle  Tilfælde  spørge,  hvoraf  vi  vide  dette, 
hvorledes  vi  blive  visse  derpaa;  og  Franks  afsluttende 
Ord  i  Striden  med  Carlblom  faa  at  staa  ved  Magt: 
„Da  nichts  objectives  durch  sich  selbst,  abgesehen  von 
seiner  Beziehung  auf  das  Subject,  gewiss  ist,  sondern 
dies  nur  wird  durch  Selbstvergewisserung  des  Subjects, 
so  muss  man  auch  den  Muth  haben,  diesen  Weg  bis  zu 
Ende  zu  gehen  und  diejenige  Subjectivitåt  zu  erkennen, 
welche  allen  schlechten  Subjectivismus  ausschliessend  zu 
jenem  Ergebniss  wirklich  erlangt.  Denn  die  Subjectivitåt 
gånzlich  fernhalten  zu  wollen,  das  ist  eine  Selbsttåuschung, 
welche  dermalen  weniger  vorhålt  als  je  zuvor"  **). 


*)  Carlblom  S.  42  ff.  Samme  Forf.  i  Erlanger  Tidsskriftet  1874 
Bd.  68,  S.  306  ff. 
**)  Erlanger  Tidsskriftet  Bd.  67,  S.  123  f.  —  Det  kunde  imidler- 
tid vel  være,  at  det,  der  rørte  sig  uklart  paa  Bunden  af 
denne  Indvending,  var  Følelsen  af,  at  Frank  gjør  Forholdet 
til  Grud  for  middelbart,  og  Principet  derved  alligevel  bliver 
for  subjektivt.   Den  her  antydede  Vanskelighed  se  S.  158. 

Ville  vi  da ,  efter  at  have  forsvaret  Franks  Princip 
imod  de  nævnte  Miskj endelser ,  indlade  os  paa  selve 
Systemets  Bedømmelse,  idet  vi  spørge,  om  dette  Princip 
nu  kan  gjennemføres  paa  den  Maade,  her  er  forsøgt,  da 
kunne  vi  tage  vort  Udgangspunkt  fra  den  Indvending, 
der  saa  godt  som  fra  alle  Sider  rejses,  at  Visheds- 
systemet  paa  en  eller  anden  Maade  kommer  i  Kolli- 
sion med  Dogmatiken.  Værket  angaar  jo  nemlig 
ikke  væsentlig  Vishedens  subjektive,  formelt  psychologiske 
Væsen,  som  ganske  vist  kunde  behandles  uafhængig  af 
Dogmatiken,  men  kun  i  en  indledende-philosophisk,  ej  i 
en  systematisk-theologisk  Udvikling.  Franks  System  der- 
imod angaar  væsentlig  Vishedens  materielle  Side,  den 
christelige  Visheds  specielle  Indhold.  Men  er  Vis- 
hedens Indhold  ikke  just  den  christelige  Sandhed,  Dog- 
matikens Gjenstand?  Ganske  vist  har  Frank  overfor 
dette  Spørgsmaal  Ret  i,  at  Vishedens  Indhold  ikke  er 
Sandheden  selv  som  Objekt,  men  Objektet  som  Sand- 
hed, eller  tydeligere  Bevidstheden  om  dets  Sandhed, 
Normalitet,  Værdi,  Retmæssighed  for  mig;  og  at  denne 
Side,  Vishedsbegrundelsen ,  Sandhedens  subjektive  Til- 
egnelse af  Individet,  abstrakt  lader  sig  adskille  fra  Sand- 
heden, sét  i  dens  objektive  Sammenhæng.  Men  en 
„uløst  Vanskelighed"  bliver  her  tilbage*),  idet  disse  to 
Princip  er  overalt  gribe  ind  i  hinanden.  Hvormeget  af 
Sandhedens  subjektive  Tilegnelse  maa  medtages  for  at 
forstaa  dens  rette  objektive  Sammenhæng,  og  hvormeget 
af  Sandhedens  objektive  Væsen  maa  omhandles  for  at 
belyse  den  subjektive  Tilegnelses  Princip?  Eller  gribe 
de  to  Principer  ikke  saaledes  ind  i  hinanden,  at  de  kun 
ere  i  og  med  hinanden?  For  at  faa  Klarhed  i  disse 
Spørgsmaal,  maa  vi  underkaste  Franks  Vishedsprincip 
en  nøjere  Prøvelse,  undersøgende  først,  om  det  er  be- 
stemt i  den  Penhed,  hvori  det  i  og  for  sig  er  muligt  at 


*)  Carlblom  S.  89. 

bestemme  det,  og  dernæst,  om  det  i  denne  Renhed  kan 
gjøre  Krav  paa  en  virkelig  Uafhængighed  af  det  dog- 
matiske Princip  og  er  i  Stand  til  at  fremstilles  særskilt. 

Det  skal  ikke  videre  opholde  os,  at  Frank  har  an- 
vendt Vishe  dens  Begreb  en  helDel  snævrere,  end 
den  almindelige  Sprogbrug  medfører.  Vished  er  jo  nemlig 
i  Almindelighed  en  rent  formel  psychologisk  Tilstand, 
der  kan  ledsage  alle  enkelte  Ytringsformer  af  vor  Be- 
vidsthed og  blandt  andet  fremtræder  overalt  i  vort  Tanke- 
indhold, hvor  et  Bevis  er  givet,  thi  dettes  Opgave  er 
jo  netop  at  frembringe  en  Vished.  Saaledes  gives  der 
naturligvis  ogsaa  Vished  overalt  i  den  dogmatiske  Ud- 
vikling; selve  de  dogmatiske  Beviser  gaa  jo  ud  paa  at 
frembringe  Vished  i  deres  Art.  Denne  i  sig  noget  vil- 
kaarlige  Indskrænkning  har  ligefrem  sin  Grund  i,  at 
Frank  intetsteds  underkaster  Vishedens  formelle  Væsen 
en  altomfattende  psychologisk  Undersøgelse*),  men  paa 
Forhaand  sigter  paa  en  bestemt  Visheds  Indhold,  og 
derfor  selv  i  det  formelle  kun  behandler  de  Spørgsmaal, 
der  særligt  angaa  dette  Omraade.  Først  maa  det  der- 
for klart  fremhæves,  at  den  Vished,  hvis  Væsen  her  er 
søgt  defineret,  kun  er  den  egentlige  Trosvished,  ad- 
skilt ikke  blot  fra  Visheden  udenfor  den  christelige 
Sfære,  men  ogsaa  fra  den  Erkj  endelses  vished,  som  en 
senere  Indtrængen  i  disse  Realiteters  indbyrdes  Sammen- 
hæng o.  s.  v.  medfører. 

Men  saa  bliver  det  fremdeles  Spørgsmaalet ,  om 
denne  Trosvished  er  rettelig  opfattet.  I  saa 
Henseende  have  vi  at  betragte  Franks  Definition:  „Vis- 
hed er  Bevidstheden  om  Overensstemmelse  mellem  Væ- 
ren og  Begreb,  Erfaring  og  Erkjendelse".  Denne  lider 
desværre  af  en  betydelig  Uklarhed.     Det   synes,  at 

*)  Mangelen  paa  psychologisk  Klarhed  er  navnlig  paapeget  af 
Gottschick  i  Theol.  Studien  u.  Kritiken  1874,  1,  S.  362.  Jfr. 
Jahrb.  f.  deutsche  Theol.  1872,  S.  171  f.  Hettinger:  die  Krisis 
des  Ohristenthums  S.  90. 

Væren  og  Erfaring  her  sættes  synonyme  ligesom  Begreb 
og  Erkjendelse ;  og  dog  er  jo  Erfaringen  kun  Nedslaget 
af  den  Vexelvirkning,  der  finder  Sted  mellem  den  objek- 
tive Væren  og  Subjektet.  Men  er  efter  Franks  egen 
Bestemmelse  Erfaringen  Mellemleddet  mellem  Væren  og 
Erkjendelse,  maa  der  da  ikke  allerførst  blive  Spørgs- 
maal (og  det  det  afgjørende  Spørgsmaal)  om  Erfaringens 
Overensstemmelse  med  Væren?  Dette  Spørgsmaal  synes 
imidlertid  Frank  at  afvise  ud  fra  den  Betragtning,  at 
Subjektet  aldrig  kan  naa  til  den  rene  objektive  Væren, 
men  denne  netop  kun  er  til  for  Subjektet,  saaledes  som 
den  er  opfattet  o:  som  Erfaring.  Derudfra  bliver  da 
Erfaringen  i  den  rene  umiddelbare  Form  alligevel  det 
første  for  Frank,  og  Opgaven  bliver  kun  den:  at  under- 
søge, om  det,  der  ganske  vist  ofte  benævnes  Erfaring 
o:  det  Billede  af  Gjenstanden,  der  umiddelbart  danner 
sig  i  vor  Sjæl  ved  Paavirkningen,  men  som  allerede 
umiddelbart  indoptager  adskillige  subjektive  Bestanddele 
(Erkjendelsesmomenter),  —  om  det  ogsaa  i  alt  er  en  tro 
Afspejling  af  det  virkelig  erfarede  (fra  Objektet  mod- 
tagne). 

Denne  Betragtning  er  imidlertid  ingenlunde  hold- 
bar. Det  er  sandt,  at  den  objektive  Væren  intetsteds 
viser  sig  for  os  uden  som  subjektivt  opfattet;  —  det  er 
ligesaa  vist,  at  vi  just  derfor  ere  ude  af  Stand  til  at 
verificere  vor  umiddelbare  Opfattelse  (vore  enkelte  Sands- 
ninger  o.  s.  v.)  ved  en  udvortes  Sammenligning  med  den 
rene  Objektivitet;  —  men  derfor  er  det  dog  lige  nød- 
vendigt, at  vi  have  Tilliden  til,  at  vor  Opfattelse  giver 
os  et  sandt  Billede  og  ikke  et  Blændværk.  Paa  hvil- 
ken Maade  denne  Tillid  vindes  (om  det  sker  ved  et  Villies- 
postulat,  ved  en  Tankens  Resignation  til  kun  at  attraa 
den  phænomenale  Erkjendelse  eller  paa  anden  Maacle), 
vedkommer  os  ikke  her.  I  alle  Tilfælde  er  det  sikkert, 
at  den  grundlæggende  Tillid  til  vor  Erkj endelses  Sand- 
hed, det  egentlig  fundamentale  i  Visheden  —  hvor  det 

gjælder  en  objektiv  Erkjendelse  —  er  denne  første  Til- 
lid til  Erfaringen,  til  den  første  rene  umiddelbare 
Opfattelses  Gyldighed.  Saa  er  det  ganske  vist,  at  der- 
efter Spørgsmaalet  opstaar,  om  det  Tankebillede,  der 
danner  sig  i  Kraft  af  Erfaringen,  ogsaa  virkelig  er  kon- 
gruent med  denne,  og  dette  Spørgsmaal  atter  i  to  Trin, 
først  angaaende  den  rene  Erfarings  Overensstemmelse 
med  det  umiddelbart  dannede  Tankebillede  (Erfarings- 
begrebet,  om  dette  Navn  tør  anvendes),  og  dernæst  vi- 
dere angaaende  Erfaringsbegrebernes  Overensstemmelse 
med  den  mere  udviklede  Tankeopfattelse,  Helhedsfor- 
staaelsen. 

Saaledes  have  vi  lier  tre  Momenter  i  Visheden 
1)  Overensstemmelsen  mellem  Væren  og  den  rene  Erfa- 
ring, 2)  Overensstemmelsen  mellem  den  rene  Erfaring 
og  dens  Afspejling  i  Tanken,  Erfaringsbegrebet,  3)  Over- 
ensstemmelsen mellem  dette  og  den  udviklede  Erkjen- 
delse. Men  i  Franks  Definition  ligge  disse  Momenter 
endnu  sammenblandede.  Nu  ses  det  let,  at  medens  de 
to  første  henhøre  under,  hvad  vi  vilde  kalde  Tro  s-(Er- 
farings-)  Visheden,  hører  det  tredie  ind  under  den  senere 
tilkommende  Erkjendelsesvished;  og  hvor  dette  blandes 
sammen  med  de  første  Momenter,  faa  vi  paa  Forhaand 
en  stor  Del  rent  dogmatisk  Stof  indblandet  i  Visheds- 
undersøgelsen.  Vist  nok  har  Frank  i  den  senere  Udvik- 
ling mange  Gange  klart  betonet  sin  Opgaves  Begræns- 
ning til  Erfaringsvisheden,  navnlig  ved  at  sætte  afgjort 
Skjel  mellem  Visheden  om  at  og  om  hvorledes;  men 
paa  andre  Steder  bevirker  Uklarheden  i  Principet  dog, 
at  flere  dogmatiske  Stykker  komme  ind,  som  ved  en 
principiel  Klarhed  kunde  være  undgaaede. 

Tage  vi  nu  de  to  første  Momenter  for  os,  da  have 
vi  set,  at  Franks  Definition  egentlig  kun  indeholder  det 
andet  Moment,  og  hele  Hoveddelen  af  Systemet  vil 
ogsaa  vise  sig  at  være  en  Gjennemførelse  af  den  saa- 
ledes stillede  Opgave:    Eftervisningen  af  Overensstem- 


143 


melsen  mellem  den  virkelige  personlige  Troserfaring  og 
det  Tankebillede,  Troen  deraf  har  dannet.  Hvorledes 
Frank  da  forholder  sig  overfor  det  første  Moment,  skulle 
vi  senere  undersøge  (S.  148  ff.).  Her  bliver  det  Spørgs- 
maalet,  om  denne  sidste  Opgave  lader  sig  løse 
uden  Sammenblanding  med  Dogmatiken. 

Herimod  rejse  sig  afgjørende  Vanskeligheder.  Thi 
en  Sammenligning  mellem  Erkj  endelse  og  Erfaring  kan 
jo  ikke  finde  Sted,  uden  at  begge  disse  ere  givne.  Men 
hvor  er  Erkj  endelsen,  Tankebilledet  af  Troens  Sand- 
heder, given  undtagen  i  Dogmatiken?  Hertil 
svarer  Frank:  dette  Tankebillede  er  givet  i  Troen,  den 
enkeltes  personlige  Tro,  der  er  Dogmatikens  Forud- 
sætning og  altsaa  tilstede  uafhængig  af  denne.  Men 
dette  beror  paa  en  urigtig  Bestemmelse  af  Forholdet 
mellem  Tro  og  Troslære ,  en  uvirkelig  Adskillelse  mel- 
lem den  læge  Tro  og  Theologien,  som  Frank  ellers  selv 
er  den  stærkeste  til  at  bekæmpe.  Vistnok  ere  Frelses- 
kjendsgjerningerne  objektive  Eealiteter,  uafhængige  af 
vor  Opfattelse,  men  derfor  ere  dog  ingenlunde  Trossand- 
hederne, Dogmerne  (o:  disse  Kjendsgjerninger  opfat- 
tede af  os)  paa  Forhaand  objektivt  fastslaaede  efter 
Form  og  Omfang.  Troslæren  har  derfor  ikke  alene  den 
Opgave  at  udvikle  den  systematiske  Sammenhæng  mellem 
de  fastslaaede  Dogmer,  men  ogsaa  at  klare  Forstaaelsen 
af  de  enkelte  Frelseskjendsgjerninger  og  bestemme 
deres  dogmatiske  Udtryk;  og  ethvert  bestemt  Udtryk 
for  en  Trossandhed  indeholder  allerede  en  dogmatisk 
Behandling  i  sig.  Det  er  ikke  alene  Behandlingen  af 
det  dogmatisk  tvivlsomme,  der  er  Dogmatik.  Den 
simpleste,  visseste  Trossandhed  beror  paa  en  bestemt 
dogmatisk  Opfattelse  (kun  at  den  er  hele  Kirkens). 
1  Franks  Vishedssystem  bliver  da  ogsaa  paa  de  fleste 
Steder  dette  dogmatiske  Arbejde  stiltiende  forudsat 
(idet  der  gaas  ud  fra  en  bestemt  dogmatisk  Formulering 
som  liggende  i  den  umiddelbare  Tro),  og  paa  enkelte 

Steder  (ved  dybere  liggende,  vanskeligere,  men  ikke 
uvæsentligere  Spørgsmaal)  faa  vi  udtrykkelig  en  lille 
dogmatisk  Udvikling  for  at  forberede  Vishedsundersø- 
gelsen*).  Idet  saaledes  Indholdet  ikke  umiddelbart  er 
givet,  men  maa  udvikles  med  Visheden,  er  Fremstil- 
lingen væsentlig  blandet  med  Dogmatik,  som  det  da 
ogsaa  kan  ses  af  den  Tvetydighed,  hvormed  „Vished" 
omsættes  i  „Bevidsthed".**)  Ved  den  hyppige  Brug 
af  dette  Ord  minder  Frank  om  Schleiermachers  Tros- 
lære. Men  denne  vil  jo  netop  være  en  Dogmatik***) 
og  sigter  derfor  bevidst  paa  at  udvikle  Indholdet  —  om 
end  stedse  subjektivt  formidlet  —  medens  Franks  Op- 
gave er  at  abstrahere  Visheden  ud  for  sig. 

Men  naar  saaledes  Vishedssystemet  forudsætter  Dog- 
matiken,  kunde  man  da  ikke  lade  det  bestaa  i  sin  Gyl- 
dighed efter  Dogmatiken?  Herimod  er  det  afgjø- 
rende,  at  Dogmatiken  lige  saa  lidt  lader  sig  udvikle 
uden  Vishedsmomentet  som  et  Vishedssystem  uden  Dog- 
matik. Thi  den  christelige  Bevidsthed,  der  lever  af  clen 
umiddelbare  personlige  Erfaring,  er  selv  en  af  Dogma- 
tikens væsentligste  Kilder,  ja  dens  Princip,  uden  hvilket 
den  vilde  svinde  ind  til  en  objektiv  historisk  eller  en 
upersonlig  spekulativ  Disciplin.  Dogmatikens  Opgave 
er  ikke  blot  at  paavise  Dogmernes  objektive  Sammen- 
hæng, men  ogsaa  at  udvikle  disse  Sandheder,  og  det 
ikke  som  fremmede  uforstaaede  objektive  Begreber,  men 
som  Sandheder  fulde  af  Troens  Liv,  hvis  Betydning 
først  bliver  til  for  os  ved,  at  vi  leve  i  dem.f) 


*)  Saaledes  i  §  33,  2—4:  Skyld,  Straf  og  Soning.  §  34,3.  ja  § 
15,  1:  Grjenfødelse  og  Omvendelse. 
**)  Jahrb.  f.  d.  Theol.  1872.    S.  172. 

***)  "Visheden  behandler  Schleiermacher  altid  ganske  formelt, 
se  Dialektiken  (v.  Jonas)  S.  25  o.  a.  St. 
f)  Franks  egen  Dogmatik  „System  der  christl.  Wahrheit"  stad- 
fæster de  fremstillede  Betænkeligheder.    Thi  ganske  vist  staar 

Imidlertid  kan  den  encyklopædiske  Vanskelighed, 
der  saaledes  er  opstaaet,  ikke  være  af gj ørende  for  Vis- 
hedssystemets  Bedømmelse.  Der  var  jo  ialtfald  den  Ud- 
vej væsentlig  at  omforme  Dogmatikens  Begreb  og  hele 
den  theologiske  Encyklopædi.  Spørgsmaalet  maa  derfor 
endnu  blive,  om  Vishedsundersøgelsen  i  og  for 
sr*g  lader  sig  gjennemføre  i  et  System?  Vi 
ville  forsøge  det  ved  at  prøve  Franks  Gjennemførelse 
overfor  enkelte  Dogmer.  Gj  enf  ødelsen  s  Vished  ud- 
vikles (§  15)  saaledes,  at  den  derved  skete  Omvæltning 
fremtræder  som  et  Faktum  i  den  christnes  Bevidsthed, 
„welches  in  seinem  Dasein  selbst  die  Thatsache  des 
Gewordenseins  beschliesst",  fordi  nemlig  Forandringen 
ikke  blot  er  en  éngang  fuldbyrdet,  men  en  stadig  paany 
sig  fuldbyrdende  (I,  S.  97).  At  denne  Erfaring  om  den 
daglige  Fornyelse  skal  indeholde  Visheden  om  den  en- 
gang skete  Omvendelse  og  Gjenfødelse  ogsaa  for  dem, 
der  fra  Barnedaaben  ere  voxede  fremad  i  Herren,  er 
sikkert  vel  meget  sluttet.  Fornyelsens  Erfaring  skildres 
med  Bette  som  en  Kamp  mellem  det  gamle  og  det 
nye  Jeg;  men  at  det  gamle  Jegs  Kamp  er  „Kampen 
for  et  tabt  Herredømme"  (S.  99),  kan  næppe  den  sub- 
jektive Erfaring  ved  sig  selv  alene  udsige.  Det  er  vist 
nok,  at  den  christne  har  meget  bestemte  og  dybtgaaende 
Erfaringer  i  dette  Forhold;  det  er  lige  saa  vist,  at  han 
ikke  i  nogen  anden  Forklaring  finder  Lys  kastet  over 
alle  disse  Erfaringer,  og  at  han  derimod  i  det  christe- 
lige  Gjenfødelsesdogme  umiddelbart  finder  Hvile  som 
den  rette  Forklaring  deraf.  Det  er  derfor  ogsaa  fuld- 
kommen sandt,  at  den  subjektive  Erfaring  udspinder  af 


Forf.  altfor  fast  i  Menighedens  levende  Tro  til  at  gjøre  Dog- 
matiken  til  et  koldt  og  goldt  objektivt;  men  alligevel  lader 
det  sig  næppe  nægte,  at  man  adskillige  Steder  føler  ligesom 
en  Del  af  Hjertet  taget  ud  af  Dogmatiken,  hvorved  den 
navnlig  er  kommen  længere  bort  fra  en  praktisk  Anvendelse 
i  Menigheden. 

sig  de  Traade,  der  indeslutte  Visheden  om  Gjenfødelsens 
Kjendsgjerning  som  den  christnes  inderste  og  visseste 
Oplevelse.  Kun  dette  maa  benægtes,  at  disse  Traade 
ved  sig  selv  alene  udgjøre  et  fuldstændigt  Hele.  Fra 
mangfoldige  Punkter  i  den  christnes  indre  Oplevelse 
pege  disse  Traade  ind  imod  dette  samme  Centrum,  men 
Ordet,  der  bestemt  angiver  dette  Centrum,  maa  dog 
gives  udenfra,  i  den  christelige  Forkyndelse.  Og  dette 
objektive  Guds  Ord  giver  da  ikke  alene  først  Forkla- 
ringen af  selve  det  oplevede,  men  ogsaa  Bestemmelser, 
der  staa  i  uadskillelig  Sammenhæng  med  dette  og  ved 
det  objektive  Guds  Ord  garanteres  som  sande,  skjøndt 
en  bestemt  Erfaringsbaggrund  derfor  ikke  findes. 

Til  en  vis  Grad  anerkj endes  dette  ogsaa  af  Frank 
selv,  idet  han  udtaler,  at  det  kun  er  Hovedmomenterne, 
der  garanteres  ved  den  christelige  Vished,  eller  et  enkelt 
centralt  Punkt,  hvorfra  Dogmatiken  kan  gaa  ud  (saaledes 
I,  S.  176.  340.  208).  Men  der  maa  gjøres  Alvor  af 
denne  Begrænsning  overfor  alle  Trosobjekter,  saa  at 
det  allevegne  ses,  at  den  subjektive  Erfaring  kun  kan 
fastslaa  visse  fremspringende  Punkter,  men  at  mange 
mellemliggende  Punkter  og  dermed  Forbindelseslinierne 
ikke  bestemt  kunne  paapeges  i  denne.  Og  hvad  der 
saaledes  gjælder  allerede  om  Opfattelsen  af  det  enkelte 
Dogme,  har  naturligvis  en  langt  større  Gyldighed  med 
Hensyn  til  et  System  af  Dogmerne,  der  umuligt  kan 
sammensættes  af  saadanne  spredte  Punkter  og  ufuld- 
endte Linier. 

Men  her  møde  vi  endnu  en  Vanskelighed,  idet  den 
Kilde,  hvoraf  der  øses,  den  personlige  Troserfaring,  ikke 
blot  ikke  ved  sig  selv  alene  giver  et  helt,  men  tillige  er 
overordentlig  forskjellig  i  Omfang,  Grad  o.  s.  fr.  efter 
de  forskjellige  Individualiteter.  En  christen  har 
gjort  dybere  Erfaringer  paa  ét  Omraade,  en  anden  paa 
et  andet.  Hvad  der  for  den  ene  staar  som  kj endte 
Ting,  i  hvilke  han  daglig  færdes,   er  for  den  anden 

endnu  Hemmeligheder,  som  han  ganske  vist  ikke  be- 
nægter, fordi  de  ere  givne  i  det  aabenbarede  Guds  Ord, 
og  som  han  vel  heller  ikke  ganske  mangler  Tilknytning 
til,  men  som  dog  endnu  ikke  ere  blevne  Gjenstand  for 
en  mere  bestemt  Tilegnelse  i  hans  Erfaring.  Et  sub- 
jektivt Vishedssystem  kan  da  i  Virkeligheden  kun  ud- 
trykke Forfatterens  eget  individuelle  Trosstandpunkt, 
overfor  hvilket  maaske  den  store  Mængde  staar  langt 
tilbage,  enkelte  udvalgte  derimod  højere*).  Denne  Indi- 
vidualitetsforskjel  vil  lettelig  gjøre  sig  gjældende  ikke 
blot  i  det  forskjellige  Omfang,  hvori  de  objektive  Tros- 
sandheder drages  ind  under  den  subjektive  Vished,  men 
ogsaa  i  forskjellige  Udgangspunkter  for  Visheden.  Thi 
for  den  enkelte  christen  ville  alle  Vishedstraadene  vist- 
nok løbe  sammen  i  den  bestemte  aandelige  Oplevelse, 
hvori  Gud  først  har  grebet  ham  helt,  og  denne  er  ingen- 
lunde den  samme  for  alle.  Ja,  det  vil  end  ikke  kunne 
unclgaas,  at  den  særlige  Maade,  hvorpaa  Visheden  bre- 
der sig  ucl  over  Trosobjekterne,  individualiseres  for- 
skjelligt,  navnlig  eftersom  den  paagjældende  er  en  væ- 
sentlig ethisk  eller  væsentlig  mystisk  anlagt  Person- 
lighed. 

Saaledes  se  vi,  at  Visheden,  som  Frank  opfatter 
den,  ikke  lader  sig  fremstille  for  sig  og  ikke  kan  ud- 
skilles af  Dogmatiken.  Troen,  Visheden  og  Sand- 
heden ere  ikke  tre  selvstændige  Omraader,  der  kunne 
udtages  til  Behandling  hver  for  sig,  men  existere  kun  i 
aandelig  Enhed  og  maa  behandles  derefter.  Franks 
System  er  derfor  egentlig  selv  at  betragte  som  en 
SlagsDogmatik,  men  som  saadan  har  det  stor  Betydning, 
idet  et  saa  vægtigt  Forsøg  paa  at  abstrahere  en  enkelt 
Side  ud  for  sig,  medfører,  at  denne  understreges  paa  en 
Maade,  der  ikke  saa  let  glemmes  igjen.  Franks  Vis- 
hedssystem  er   en  udmærket  Skole  baade  for  Dogma- 


*)  Delitzsch  n.  Guericke  1873,  I,  S.  208. 

tikeren  og  for  Prædikanten.  Det  er  den  grundigste 
Advarsel  imod  at  lade  Troslæren  forvilde  sig  i  det  rent 
objektive,  den  stærkeste  Paamindelse  om  allevegne  at 
fremdrage  den  personlige  Tilegnelse,  det  klareste  Bevis 
for,  at  Troslæren  for  at  være  en  virkelig  Lære  om  Troen 
ogsaa  maa  bevæge  sig  i  Troen  og  tale  ud  af  Troen, 
at  den  paa  denne  Maade  alene  bevarer  sin  Sammenhæng 
med  Menighedens  Bevidsthed  og  bliver  opbyggende  og 
nærende  for  Menighedens  Liv.  Den  subjektive  Erfaring 
og  Vishedssiden  er  siden  Schleiermacher  bleven  indført 
som  et  væsentligt  Led  i  den  protestantiske  Dogmatik, 
men  paa  mange  Steder  er  det  paa  Grund  af  Schleier- 
machers  eget  Mellemstandpunkt  sket  i  meget  uklar  og 
lidet  kirkelig  Form.  Paa  andre  Steder  har  man  just  af 
Skræk  herfor  fjernet  sig  mere  derfra.  Men  sikkert  er 
det  et  Tidens  Krav.  at  denne  Side  drages  end  mere 
frem.  Grunden  til,  at  saa  mange  gaa  utilfredsstillede 
fra  Dogmatiken,  er  netop,  at  de  ikke  deri  finde  en  grun- 
digere Behandling  af  denne  Side,  hvorefter  deres  Sjæle 
tørste.  Og  vil  man  lære,  hvorledes  Erfaringen  og  Vis- 
heden i  sand  og  sund  Form  bør  drages  frem  og  udvikles 
med  Kraft,  kan  man  ikke  finde  en  bedre  Læremester 
end  Franks  „System  der  Gewissheit". 


Det  har  da  vist  sig,  at  det  Moment  i  Vishedsbe- 
grebet,  som  Frank  fremdrager  i  sin  Definition,  og  som 
han  lægger  Hovedvægten  paa  i  hele  Udviklingen,  hører 
ind  under  Dogmatiken.  Men  Kritiken  af  hint  Begreb 
har  tillige  paapeget  et  andet  Moment,  og  det  som  det 
første,  dybeste,  grundlæggende:  den  rene  Erfarings 
Overensstemmelse  med  Væren  selv.  Hvis  dette 
slet  ikke  var  kommet  til  Behandling  i  Franks  System, 
da  maatte  man  vel  indrømme,  at  Vishedsproblemets 
Opgave  egentlig  kun  var  stillet,  Spørgsmaalet  derimod  i 

sin  Grund  uløst,  og  kun  hovedsagelig  dogmatiske  Bidrag 
ydede  i  Franks  System.  Men  skjøndt  ikke  udtrykt  i 
Definitionen,  hvis  Uklarhed  vi  alt  have  berørt,  og  derfor 
ikke  bevidst  sat  som  Gjenstand  for  Undersøgelse,  har 
dog  det  praktiske  Øjemed,  Problemets  egen  Magt,  dre- 
vet Forfatteren  ind  derpaa.  Systemets  Anlæg  er  jo  det, 
overalt  at  paavise  Trossandhedernes  Overensstemmelse 
med  den  personlige  Erfaring  og  vise,  hvorledes  denne 
paa  alle  Punkter  viser  tilbage  til  og  er  uadskillelig  fra 
den  centrale  Grunderfaring,  som  er  al  christelig  Vis- 
heds Princip.  Men  da  gjør  Opgaven  selv  det  uundgaae- 
ligt,  naar  vi  staa  ved  denne  centrale  Erfaring,  at  give 
et  Svar  paa  det  Spørgsmaal,  med  hvilken  Ret  vi  da 
hvile  i  denne,  eller  hvorpaa  vor  Vished  grunder  sig  om 
det  Punkt,  der  skal  bære  alt  det  andet. 

Her  ligger  i  Virkeligheden  det  Problem,  der  er 
Dogmatikens  Forudsætning  og  derfor  maa  have 
en  selvstændig  Behandling  udenfor  denne.  Den  christe- 
lige  Erfarings  umiddelbare  Indhold  og  dettes  Overens- 
stemmelse med  de  udformede  Trossandheder  maa  hen- 
høre under  Dogmatiken  selv;  men  Tilliden  til  den  chri- 
stelige  Erfaring,  Bevidstheden  om  vor  Ret  til  med  fuld 
Vished  at  antage  dens  Indhold  for  den  højeste  Sandhed, 
denne  udvikles  intetsteds  i  Dogmatiken,  fordi  den  helt 
igjennem  selv  er  Dogmatikens  Forudsætning.  At  for- 
udsætte denne  er  just  at  gaa  ud  fra  og  tale  indenfor 
Troen,  hvilket  ikke  betyder,  at  Troens  Indhold  ligger 
færdigt  for  os,  men  at  den  Livssfære,  som  Troen  aander 
i,  er  os  vis  som  den  højeste  Realitet.  Med  Hensyn  til 
Franks  Værk  staar  det  da  endnu  tilbage  at  undersøge, 
hvad  det  —  skjøndt  uklart  over  dette  Problem  i  dets 
Renhed  —  dog  yder  til  dets  Besvarelse,  fordi  det  drives 
af  den  rette  praktiske  Interesse.  Momenterne  ville  være 
at  søge  dels  i  Bestemmelsen  af  den  centrale  christelige 
Visheds  egen  Ret,  dels  i  Paavisningen  af  Sammenhængen 

mellem  de  andre  Omraader  og  det  centrale,  hvor  Vis- 
hedsbaandet  jo  nødvendig  maa  findes  skjult. 

Den  centrale  christelige  Vished  bestemmer 
Frank  som  Visheden  om  GjenfødeJse  og  Omvendelse. 
Efter  at  dennes  Indhold  er  udviklet,  fremstiller  §  16 
Visheden  om  dens  „Ret",  om  dens  fuldkomne  Normalitet. 
§  16  er  derfor  egentlig  hele  Systemets  Grundvold,  idet 
den  indeholder  Retfærdiggjørelsen  af  den  centrale  chri- 
stelige Vished,  som  umiddelbart  gjør  alle  Sandheder 
visse,  der  udspringe  af  den.  Det  er  beklageligt,  at  Frem? 
stillingen  just  her  er  noget  tung.  Dog  ligger  dette 
næppe  alene  i  Stilen;  thi  selve  Tanken  er  ikke  gj en- 
nemklaret  paa  Grund  af  manglende  psychologisk  Analyse. 
Det  er  aldeles  rigtigt,  naar  Frank  først  henviser  til  den 
umiddelbare  christelige  Følelse  som  fuldkommen  vis  Ga- 
ranti for  den  enkelte  om,  at  denne  gjenfødte  Tilstand 
er  hans  sande,  normale  Væsen.  Denne  umiddelbare 
Følelse  søger  Frank  saa  derefter  at  klare  for  Tanken 
ved  at  bestemme  den  som  Bevidstheden  om  Overens- 
stemmelsen mellem  den  ethiske  Trang  og  det,  som  Men- 
nesket modtager  i  Gjenfødelsen  („die  Congruenz  des  sitt- 
lichen  Bedarfs  vor  der  Umwandlung  mit  dem  sittlichen 
Empfang,  welcher  in  derselben  gesetzt  ist.")  Denne  Be- 
stemmelse indeholder  nu  ganske  vist  væsentlige  Mo- 
menter. Den  er  et  godt  Udtryk  for  den  forud  paa- 
beraabte  umiddelbare  Følelse.  Der  er  en  Trang  og 
Længsel  i  Mennesket,  der  ikke  gaar  ud  paa  noget  en- 
kelt, men  paa  hele  Personlighedens  Væsen  og  Stilling 
og  just  derfor  gjør  Fordring  paa  at  være  det  for  Men- 
nesket normale.  Denne  Trang  er  tilfredsstillet  i  Chri- 
stendommen; og  derved  faa  det  nye  Livs  Realiteter,  der 
i  Erfaringen  umiddelbart  godtgjøre  sig  som  virkelige, 
tillige  nødvendig  Charakteren  af  at  være  normale,  at 
være  Udtryk  for  Menneskets  sande  Væsen. 

Alligevel  er  der  en  afgj ørende  Mangel.  Thi  herved 
er  vel  givet  en  ethisk  Retfærdiggjørelse  for  den  christnes 

egen  Samvittighed,  men  ikke  nogetsomhelst  Svar 
til  dem,  som  ere  udenfor.  Og  ganske  vist  er  det 
rigtigt,  hvad  der  ellers  overalt  i  Systemet  er  paavist  med 
en  velgjørende  Sikkerhed  og  Klarhed,  at  Visheclsbegrun- 
delsen  stedse  foregaar  indenfor  Trosgrænsen,  og  Van- 
troens Angreb  derfor  aldrig  behøve  at  afpareres  di- 
rekte. Men  det  er  jo  netop,  fordi  al  christelig  Vished 
viser  sig  nødvendig  sammenhørende  med  denne  første 
centrale  Grundvished;  staar  denne  fast,  behøve  vi  ikke 
at  sikre  de  andre  Sandheder  enkeltvis.  Men  hvorledes 
staar  selve  denne  Grundvished  fast?  Her  synes  dog  et 
Forsvar  at  være  uundgaaeligt ;  ganske  vist  ikke  saaledes, 
at  denne  centrale  christelige  Vished  nu  maa  bevises  ud 
fra  den  naturlige  Vished,  men  dog  saaledes,  at  vor  Ret 
til  at  lide  paa  dens  Selvbegrundelse  bliver  hævdet.  Den 
centrale  christelige  Vished  gjør  Fordring  paa  at  hvile 
paa  sig  selv  alene,  og  for  saa  vidt  hviler  den  trygt  i 
det  definitive:  dette  er  min  inderste  umiddelbare  Vished. 
Men  overfor  de  christne  staa  jo  dog  andre  Mennesker, 
som  ikke  dele  denne  Vished,  og  den  christne  har  selv 
i  sig  en  Mulighed  for  de  Tvivl,  som  hine  kunne  rejse. 
Skylder  han  da  ikke  baade  dem  og  sig  selv  et  Svar  her- 
paa,  om  han  ogsaa  har  .Ret  til  at  blive  staaende  ved 
dette  som  sidste  Vishedsgrund?  Til  en  saadan  Rede- 
gj øreise  er  en  Henvisning  til  den  ethiske  Trang  og  Til- 
fredsstillelse ingenlunde  tilstrækkelig,  navnlig  ikke  i  vor 
Tid,  hvor  en  udbredt  Aandsretning  overhovedet  nægter 
.Retten  til  at  naa  nogen  Vished  ad  ethisk  Vej.  Der  maa 
da  for  det  første  kræves  en  langt  mere  indgaaende 
psychologisk  Analyse,  der  ikke  bliver  staaende  ved  saa- 
danne  almindelige  Udtryk,  men  som  virkelig  viser  disse 
ethiske  Følelser  —  eller  deres  Rod  —  som  Grund- 
elementer i  vor  Bevidsthed,  primitive,  enkelte  og  uopløse- 
lige. Thi  uden  dette  vil  en  fornægtende  Kritik  strax 
frakjende  os  Retten  til  at  hvile  paa  saadanne  sammen- 
satte, senere  opstaaede  og  i  deres  Gyldighed  meget  tvivl- 

somme  Elementer.  For  det  andet  vil  det  derefter 
være  nødvendigt  kritisk  at  forsvare  vor  Ret  til  at  bygge 
en  Vished  paa  saadanne  etniske  Elementer  overfor  dem, 
der  frakjende  dem  theorethisk  Gyldighed.  Ved  at  ind- 
drage dette  i  Systemet,  vil  det  ganske  vist  atter  faa  et 
mere  apologetisk  Præg,  ogsaa  i  Ordets  videre  Betyd- 
ning; men  hvis  man  udelader  det,  er  Følgen  jo  blot,  at 
man  maa  have  en  anden,  philosophisk  Vishedsbegrundelse 
forud  for  denne  som  Indledning  til  den  christelige  Vis- 
heds System,  der  atter  skal  være  Indledningen  til  Dog- 
matiken.  Thi  uden  et  saadant  sidste  Forsvar  for  Over- 
bevisningens Eet,  hvor  nu  denne  end  skal  gives,  svæver 
dog  det  hele  i  Luften. 

Er  der  saaledes  med  Hensyn  til  den  reale  Visheds- 
begrundelse  i  det  mindste  en  Ufuldstændighed  i  Behand- 
lingen, saa  er  der  en  anden  Betragtning,  der  maa  frem- 
kalde Tvivl  om  selve  Principets  rette  Bestemmelse,  o: 
om  vi  ogsaa  i  Gjenfødelsen  og  Omvendelsen  have  den 
virkelig  centrale  Erfaring,  hvori  al  anden  Vished  er  inde- 
sluttet. Thi  naar  hele  den  christelige  Vished  har  sin 
sidste  Grund  i  Gjenfødelseserfaringen,  da  er  den  absolut 
adskilt  fra  al  anden,  ikke-christelig,  religiøs  Vis- 
hed. At  der  nu  her  er  en  afgjørende  Principforskjel, 
er  vist  nok;  men  paa  samme  Tid  er  det  urigtigt  at  be- 
nægte en  vis  Sammenhæng.  Man  kan  ikke  uden  videre 
sige,  at  vi  kim  have  med  det  christelige  at  gjøre,  som 
er  et  i  sig  afsluttet,  og  derfor  meget  godt  kunne  lade 
det  andet  ude  af  Betragtning.  Selve  Livet  overbeviser 
os  dog  om,  at  der  er  en  virkelig  Forbindelse  mellem 
religiøs  Vished  før  og  efter  Gjenfødelsen,  at  til  en  vis 
Grad  Dele  af  den  religiøse  Vished  før  Gjenfødelsen 
kunne  gaa  umiddelbart  over  i  den  christelige  Vished  uden 
at  skifte  Princip.  Men  er  det  saa,  maa  der  dog  i  det 
christelige  Vishedsprincip  i  det  mindste  være  en  Tilknyt- 
ning for  den  ikke-christelige  Vished. 

Erfaringen  viser  jo  f.  Ex.,  at  et  Menneske  før  Gjen- 
fø  cl  els  en  kan  tro  paa  Gud  og  just  ud  fra  denne 
Tro  drives  til  en  stedse  dybere  Anger,  der  endelig  for- 
løses i  Gjenfødelsen.  Den  Gud,  han  da  som  christen 
bekjender  og  lovpriser,  er  virkelig,  om  han  end  nu  kjen- 
der  ham  paa  en  ganske  anden  Maade,  den  samme  som 
den,  han  frygtede  forinden;  og  hans  Forhold  til  denne 
Gud  var  ingenlunde  før  blot  en  traditionel  meddelt 
Tankeoverbevisning,  men  et  realt  personligt  Forhold. 
Vil  man  hertil  svare,  at  Franks  Princip  virkelig  inde- 
holder en  Tilknytning  hertil  ved  at  fremhæve  Person- 
lighedens ethiske  Trang,  der  som  utilfredsstillet  Længsel 
driver  Mennesket  over  i  Troen,  da  maa  man  erindre,  at 
Trangen  i  Principet  kun  er  anvendt  til  at  forklare  Nor- 
maliteten, medens  Trosobjekternes  Realitet  alene  hvi- 
lede paa  Gjenfødelseserfaringens  Realitet.  Men  svarer 
man  da,  at  her  vel  endnu  ikke  er  en  Gjenfødelses- 
erfaring,  men  dog  en  real  Erfaring  af  dragende  Kræfter, 
der  staa  i  Forbindelse  med  denne,  (saa  vist  som  denne 
stærke  Trang  er  en  Virkning  af  Faderens  Dragelser),  da 
skal  dette  ingenlunde  benægtes,  men  dermed  er  Principet 
allerede  forandret,  thi  da  er  der  jo  indrømmet  en  Rea- 
litetserfaring  forud  for  Gjenfødelsen. 

Det  anførte  Exempel  stod  endnu  i  et  vist  Forhold 
til  Gjenfødelsen.  Saaledes  kan  der  jo  ogsaa,  hvor 
den  egentlige  Christentro  ophører,  endnu  be- 
vares en  virkelig  Tro  paa  den  personlige  Gud;  og  det 
kunde  vel  være  tvivlsomt,  om  det  er  en  tilstrækkelig 
Forklaring  af  denne  Tro  (der  dog  kan  være  saare  levende), 
at  den  kun  er  en  Erindrings  Levning  af  Christend ommen. 
Og  selv  i  saa  Fald  maatte  der  dog  angives  en  Grund, 
hvorfor  denne  bestemte  Levning  blev  tilbage,  naar 
Grunderfaringen  forsvandt.  —  Men  vi  have  ogsaa  en 
virkelig  religiøs  Tro  paa  Gud  helt  udenfor  Christen- 
dommen. Ja,  det  vil  end  ikke  være  uberettiget  at 
inddrage  Jakobs  Ord  i  Forhandlingen,  at  „Djævlene  tro 


154 


og  gyse".  Thi  Djævlene  tro  dog  utvivlsomt  paa  den 
levende  og  sande  Gud,  og  hvorledes  er  denne  Tro  mu- 
lig, hvor  da  absolut  enhver  Erfaring  af  Trangens  Til- 
fredsstillelse er  afskaaren  ?  Er  der  ikke  noget  i  Realitets- 
forholdet  til  Gud,  som  Djævletroen  har  tilfælles  med 
den  christne  Tro,  og  som  Franks  Vishedsbegrundelse 
aldeles  ikke  rummer? 

Endelig  er  der  ogsaa  indenfor  Christentroen  Phæ- 
nomener,  som  ikke  synes  at  kunne  forstaas  ud  fra  dette 
Princip.  Dette  gj ælder  især  Anfægtelsens  Tilstand, 
hvor  Visheden  om  Gud  og  om  hele  Christendommens 
objektive  Sandhed  staar  fuldkommen  fast,  medens  den 
christnes  Bevidsthed  om  hans  egen  Delagtighed  i  denne 
Frelse  angribes  af  Tvivl.  Dette  Punkt  er  derfor  ogsaa 
blevet  fremdraget  af  de  Heste  af  Franks  Kritikere.*) 
Men  de  have  i  Reglen  grebet  Sagen  lidt  skjævt  an,  idet 
de  have  spurgt,  hvorledes  den  anfægtede  kunde 
trøstes,  til  hvilken  Vishedsgrund  man  da  skulde  henvise 
ham.  Med  Hensyn  til  dette  Spørgsmaal  kan  Frank  let 
svare,  at  det  er  fuldstændig  urigtigt  at  blande  det  ind  i 
den  her  foreliggende  Undersøgelse.  Thi  førend  jeg  kan 
forlade  mig  paa  Guds  Ord  som  min  sikre  Støttestav, 
maa  jeg  dog  have  faaet  Vished  om,  at  det  er  Guds 
Ord;  og  før  jeg  kan  erfare  de  høje  aandelige  Anfægtelser 
over  min  Naadestand,  maa  jeg  dog  være  traadt  ind  i 
denne  Naadestand  og  have  lært  den  at  kjende  som  en 
Realitet.  Anfægtelsen  er  et  Problem  for  Læren  om  den 
troendes  Liv,  for  den  christelige  Ethik.  Selv  det,  at 
den  anfægtede  klamrer  sig  til  Frelsens  objektive  Fak- 
torer, til  Guds  frie  Naade  i  Christus  og  hans  Tilsagn  i 
Ordet,  istedenfor  at  holde  sig  til  det,  der  er  tilbage  af 
hans  egen  subjektive  Følelse,  selv  det  sker  kun  ud  fra 
Bevidstheden  om,  at  disse  Faktorer  fordum  engang  have 


*)  Se  bl.  A.  Philippi:  Glaubenslehre  V,  2.  2te  Auflage  S.  57. 
Lutherische  Kirchenzeitung  v.  Scheele  1871,  I,  S.  276. 

virket  den  Naadestand ,  i  hvilken  han  stod  ,  og  som  han 
nu  frygter  for  at  miste.*)  Fra  denne  Side  kan  man 
vanskeligt  angribe  Frank.  Men  hvis  man  spørger,  hvor- 
ledes selve  Anfægtelsens  Tilstand  forklares,  hvorledes 
den  var  mulig,  dersom  Vishedens  Grund  var  lagt  paa 
den  Maade,  som  her  er  lært,  da  synes  Frank  at  maatte 
blive  Svar  skyldig.  Thi  Visheden  om  Gud,  som  den 
anfægtede  besidder,  er  saa  langt  fra  at  være  en  blot 
Erindring,  at  den  meget  mere  er  forstærket:  aldrig  har 
den  christne  følt  sig  saa  umiddelbart  under  Guds  Vredes 
Aasyn  eller  være  mere  fast  overbevist  om  de  gud- 
dommelige Tings  Sandhed,**)  Det  er  ene  og  alene  Be- 
vidstheden om  hans  egen  Delagtighed  i  Frelsen ,  som 
vakler.  Men  hvorledes  er  dette  muligt,  hvis  ikke  Realitets- 
Visheden  om  Gud  hviler  paa  et  andet  Fundament  end 
den  personlige  Erfaring  af  Gjenfødelsen  ? 

Den  Mangel  i  Principet,  der  her  røber  sig  ved 
Uforklarligheden  baade  af  den  ikke-christelige  Religiøsitet 
og  af  Anfægtelsens  Tilstand,  vil  fra  en  anden  Side  blive 
os  aabenbar,  naar  vi  gaa  over  til  Betragtningen  af  den 
christelige  Visheds  Udbredelse  over  alle  andre 
Trosobj  ekter.  Frank  afviser  bestemt  den  Fore- 
stilling, at  det  herved  alene  kommer  an  paa  logiske 
Slutninger;  det  drejer  sig  om  Kjendsgjerninger ,  som 
den  christne  erfarer  og  bliver  vis  paa  i  og  med  den  op- 
rindelige Grundkjendsgjerning  (I.  S.  163).  Heri  har 
Frank  Bet:  Troens  Vished  kan  ikke  bero  paa  logiske 
Slutninger,  overfor  hvilke  en  kritisk  Tvivl  kan  standse 
Bevægelsen  paa  ethvert  Punkt.  Alligevel  mene  mange 
Kritikere*),  at  Frank  netop  selv  lader  det  bero  paa 


*)  Frank:  Syst.  d.  Gewissh.  II,  §  48.  al. 
**)  Man  sammenligne  ogsaa  hin  Tilstand,  hvor  Mennesker  mene 

sig  at  have  begaaet  Synd  mod  den  Helligaand. 
***)  Domer:  christl.  Glaubenslehre  L  S.  40  f.  160.  Theol.  Studien 

u.  Kritiken  1874,  1.  S.  384  f. 

logiske  Slutninger;  og  det  kan  ikke  nægtes,  at  de  i  me- 
get have  Ret.  idet  Frank  i  Gjennemførelsen  ikke  er 
bleven  sit  eget  Princip  tro. 

For  det  første  maa  det  indrømmes ,  at  Frank  for- 
skylder at  vende  Skinn e t  imod  sig,  idet  Gjenfødelsens 
centrale  Erfaring,  hvori  de  andre  ligge  indesluttede, 
udvikles  rent  immanent,  o:  uden  at  der  paa  noget 
Punkt  gaas  ud  over  Menneskets  Væsen.  Men  saa  maa 
jo  de  senere  tilkommende  Grene  af  Visheden,  de  tran- 
scendente og  transeunte,  staa  som  fremmede  og  kun  ved 
Slutninger  forbundne  med  Grunderfaringen.  Imidlertid 
er  det  maaske  kun  et  Skin,  og  Udviklingen  af  de  føl- 
gende Afsnit  vil  da  godtgjøre,  at  Frank  dog  opviser  de- 
res Vished  som  liggende  i  den  centrale.  Vi  ville  prøve 
det  ved  et  Exempel  og  tage  dertil  Visheden  om 
Gud,  saaledes  som  den  er  udviklet  i  vort  Referat  §  32. 
I  denne  Udvikling  er  ganske  vist  Aarsagens  Realitet  sat 
som  vis  i  Kraft  af  en  umiddelbar  Erfaring;  men  dens 
nærmere  Beskaffenhed  (dens  Transcendents,  Absoluthed 
og  Personlighed)  synes  Frank  kun  at  naa  til  ved  Re- 
flexionsbestemm eiser.  Thi  for  det  første  kan  dette  ne- 
gative, at  Gjenfødelsens  Virkning  ikke  kan  frembringes 
af  Mennesker,  umuligt  udspringe  af  Troserfaringen  selv, 
men  kun  af  en  Reflexion  over  denne;  og  ligesaa  have 
de  andre  Led  i  Beviset  i  det  mindste  Formen  af 
Slutninger:  saaledes  er  Gjenfødelsen,  saa  maa  ogsaa 
A  årsagen  være  saaledes.  Som  Slutninger  kunne  de  nu 
være  meget  rigtige  og  have  ogsaa  deres  Betydning,  idet 
de  klare  for  Tanken,  hvad  der  oprindelig  hviler  paa  den 
umiddelbare  Erfaring,  eller  give  en  Tankevished  til 
Støtte  for  Trosvisheden.  Men  det,  som  egentlig  binder 
Visheden,  er  ikke  denne  Tankens  Omvej,  men  de  umid- 
delbare Erfaringsforhold.  Jeg  er  ikke  vis  derpaa,  fordi 
jeg  ikke  kan  tænke  det  anderledes  ( —  saa  kunde  jo  ialt- 
fald  Kritiken  sige:  lad  være  at  tænke  det!);  men  jeg 

kan  ikke  tænke  det  anderledes,  fordi  jeg  er  vis  derpaa. 
Hvergang  jeg  tvivler  i  Kraft  af  Tanken,  siger  et  umid- 
delbart Indtryk,  at  det  dog  er  saaledes.  Tag  dette 
Indtryk  bort,  og  Slutningen  taber  strax  sin  overbevisende 
Kraft.  Den  kritiske  Tvivl  kan  standse  den  paa  alle 
Punkter  og  ialtfald  befæste  et  saa  grundigt  Svælg  mel- 
lem Virkningen  i  mig  og  Aarsagen  udenfor  mig,  at  intet 
mere  er  vist.  Men  saa  er  det  Vishedslærens  Opgave 
just  at  fremdrage  det  umiddelbare  Erfaringspunkt  i 
Sjælen,  ufordunklet  af  alle  understøttende  og  forklarende 
Tankebestemmelser. 

Men  maaske  er  det  netop  dette,  som  Frank  mener. 
Naar  vi  lade  Transcendentsen  (der  ganske  vist  ikke  lader 
sig  udvikle  uden  Reflexionsbestemmelser)  ude  af  Betragtning, 
er  saa  ikke  Udviklingen  om  Absolutheden  og  Personlig- 
heden, om  end  i  Form  af  Slutninger,  dog  netop  Paa- 
visningen  af  den  umiddelbare  Erfaringsvished?  Slut- 
ningen betyder  da  ikke,  at  kun  min  Tilstand  er  erfaret, 
og  det  andet  er  et  Tankeraisonnement  ud  fra  den,  men  er 
blot  Udtryk  for,  at  den  ene  umiddelbare  Erfaring  af 
Aarsagens  Absoluthed  og  Personlighed  ligger  i  Gjen- 
fødelsens  Erfaring.  Det  er  vel  muligt,  at  Frank  virkelig 
har  ment  det  saaledes,  men  det  er  ikke  afgjørende  og 
klart  udtalt,  og  ialtfald  bliver  der  dog  ét  væsentligt 
Punkt,  hvor  Middelbarheden,  Afhængigheden  af  det  sub- 
jektive, bestemt  er  hævdet.  Thi  om  end  Frank  aner- 
kj  ender  Erfaringens  Umiddelbarhed,  har  han  dog  anlagt 
Systemet  saaledes,  at  Visheden  om  Normaliteten 
paa  alle  senere  Punkter  bliver  et  middelbart.  §  16  er 
det  eneste  absolute  Vishedscentrum,  og  Visheden  om 
Sandhed  og  Normalitet  her  angaar  alene  Menneskets 
eget  Væsen.  Alt  andet  er  da  kun  vist,  fordi  det  beror 
paa  Bestemmelser,  der  ere  Led  i  hin  Grundkjendsgjer- 
ning,  om  hvis  subjektive  Normalitet  vi  ere  blevne  for- 
vissede. 

Men  saaledes  bliver  der  dog  noget  tilbage  af  en 
principiel  Subjektivisme,  hvorved  Visheden  om  Gud 
og  alt  objektivt  altid  kun  bliver  fuldstændig  i  Kraft  af 
Slutninger.  Det  ligger  i  selve  Systemets  Anlæg,  at  den 
grundlæggende  Vished,  skjøndt  den  siges  at  indeholde 
de  andre  umiddelbart  i  sig,  dog  udvikles  ganske  subjek- 
tivt; og  saa  ofte  Frank  end  forsøger  at  hævde  Erfa- 
ringens Umiddelbarhed  overfor  de  senere  Trosobjekter, 
tvinger  Systemets  Magt  ham  tilbage  til  alligevel  at  gjøre 
den  middelbar.  Heri  bestaar  den  relative  flet  hos  dem, 
der  finde  Franks  System  subjektivistisk.  Det  er  det 
sande  kritiske  Princip,  der  har  ført  Frank  ind  i  disse 
Undersøgelser,  og  han  vil  altid  beholde  Eet  imod  de 
naive  Objektivister.  Intet  objektivt  er  vist  uden  ved 
subjektiv  Formidling;  og  kun  i  Paavisningen  af  den 
subjektive  Vished  om  det  objektive  har  jeg  den  faste 
Borg  imod  alle  Tvivl.  Men  intet  Angreb  kan  nøde  os 
til  at  gaa  længere  tilbage  end  til  selve  den  subjektive 
Bevidsthed  om  Objektet.  Thi  Forbindelsen  af  Subjektets 
Bevidsthed  om  sig  selv  med  dets  Bevidsthed  om  Objektet 
kan  aldrig  blive  mere  vis,  end  dets  umiddelbare  Bevidst- 
hed om  Objektet  er  i  sig  selv.  Her  er  det,  at  Frank  gaar 
for  vidt;  af  Frygt  for  at  beraabe  sig  paa  nogetsomhelst 
objektivt,  standser  han  ikke  ved  denne,  men  søger  helt 
ind  til  Subjektets  Bevidsthed  om  sig  selv,  hvorfra  han  først 
igjennem  Slutninger  kan  naa  til  det  objektive .*) 


Den  foregaaende  Kritik  har  vist  os,  at  for  det  første 
Franks  System  har  sin  store  Værdi  ved  at  stille  Op- 


*)  Det  er  vel  nærmest  for  at  undgaa  denne  Skævhed,  at  Theo- 
loger,  der  ellers  anerkjende  Franks  Princip,  foreslaa  at  tage 
til  Grundlag  ikke  Gjenfødelsen,  men  Barneforholdet  til  Ghid 

gaven,  dernæst  at  det  ganske  vist  ikke  er  trængt  saa- 
lecles  ind  i  Vishedens  Væsen,  at  Problemet  i  sin  Renhed 
er  kommet  tilsyne.  Derfor  er  ej  heller  Løsningen  ble- 
vet fuldstændig,  medens  just  af  den  Grund  Systemet 
har  ydet  de  værdifuldeste  Bidrag  paa  det  tilgrænsende 
dogmatiske  Omraade.  Under  denne  Kritik  har  da  med 
det  samme  Problemet  bestemt  udklaret  sig  for  denne 
Undersøgelse.  Det  gjælder  at  fremstille  og  retfærdig- 
gjøre  Visheden  om  det  objektive  selv  som  Grundprincip  et 
for  al  religiøs  Vished.  Ikke  saaledes,  at  det  objektive 
Sandhedsindholcl  derunder  udvikles,  men  saaledes,  at 
Maaden  for  den  subjektive  Tilegnelse  deraf  bliver  klar. 
Opgaven  er  og  maa  være  af  formel  Art,  Visheden  maa 
behandles  og  retfærdiggjøres  efter  sin  psychologiske  Side 
som  efter  sin  theoretiske  Gyldighed,  medens  Vishedens 
Indhold  maa  forbeholdes  Dogmatiken.  Ikke  blot  Tros- 
sandhedernes objektive  Sammenhæng,  men  selve  deres 
Udvikling  saavel  som  deres  Beviser  høre  til  det  egent- 
lige theologiske  System.  Evnen  derimod,  Troen  selv 
betragtet  som  Erkjendelsesform  for  Sjælen,  som  Er- 
faringspotents*) ,  tilfalder  med  Rette  en  Indledning,  der 
forud  retfærdiggjør  den  Grundvold,  hvorpaa  den  theologiske 


(Thomasius:  Zeitschr.  f.  Prot.  u.  Kirche  Bd.  60,  S.  352)  eller 
Syndsforladelsen  (v.  Oettinger:  christl.  Sittenlehre  S.  308). 
Ved  en  saadan  Bestemmelse  vilde  det  ganske  vist  blive  kla- 
rere, at  Visheden  om  det  objektive  er  et  ligesaa  oprindeligt 
som  Visheden  om  det  subjektive,  eller  at  de  tre  Sfærer:  det 
transcendente,  det  immanente  og  det  transeunte ,  have  deres 
lige  oprindelige  Begrundelse  i  en  og  samme  Erfaring.  Men 
saa  bliver  det  ogsaa  klarere,  at  Opgaven  i  denne  Form  netop 
er  dogmatisk,  fordi  der  vedblivende  ses  paa  Trosobjekterne 
—  om  end  efter  deres  subjektive  Tilegnelse  —  istedenfor  alene 
paa  Subjektets  Forhold  til  disse. 
*)  Efter  sit  hele  Væsen  som  Livsrealitet  hører  den  naturligvis 
selv  ind  under  Dogmatiken. 

Erkj endelse  bygger*).  Med  det  samme  bliver  ogsaa 
hermed  givet  den  eneste  principielle  Apologetik;  thi 
alle  Besvarelser  af  Vantroens  enkelte  Angreb  og  Ind- 
vendinger, sigtende  paa  enkelte  Omraader  af  Tros- 
indholdet,  hente  jo  selv  deres  Stof  fra  de  særlige  Grene 
af  Theologien,  der  behandle  disse  Omraader,  og  ere 
altsaa  i  Virkeligheden  kun  specielle  Anvendelser  af 
disses  Indhold.  Kun  Trosprincipet  selv  kræver  en  selv- 
stændig principiel  Retfærdiggj øreise.  Vejen  til  at  give 
denne  er  nu  paavist,  og  Forsøget  paa  at  udføre  den 
staar  tilbage.**) 


*)  Jfr.  A.  v.  Oettinger  i  hans  Bedømmelse  af  Frank,  christl. 
Sittenlehre  S.  366. 

K)  Have  vi  saaledes  gjennem  en  Kritik  af  Franks  Forsøg  vundet 
en  bestemt  Anskuelse  angaaende  den  foreliggende  Opgave  og 
Formen  for  dens  Løsning,  ere  vi  ogsaa  derfra  i  Stand  til  at 
bedømme  det  nyeste  Forsøg  paa  en  Løsning,  der  med  sær- 
ligt Henblik  paa  Franks  Værk  er  gjort  i  L  A.  Dorner  s: 
Chris  tliche  Glaubenslehre.  Dennes  første  Del  (udkommen 
1879),  ogsaa  kaldet  Apologetik,  sætter  sig  til  Opgave  at  hæve 
det,  der  i  Troen  haves  i  umiddelbar  Erfarings-Vished,  til 
Vished  for  Tanken,  til  videnskabelig  philosophisk  Vished.  Her- 
med er  givet  et  rigtigt  Korrektiv  til  Frank,  idet  der  er  gjort 
Sondring  mellem  Tros-  og  Erkj  endelses  vished.  Maaske 
har  Dorner  overvurderet  Erkjendelsens  Rækkeevne;  men  da 
det  allevegne  hævdes,  at  Troen  har  sin  fulde  Vished  i  sig 
selv,  medens  Erkj endelsesvisheden  kun  er  en  bagefter  tilkom- 
mende Opgave  for  den  videnskabelige  Bevidsthed,  kan  man 
ikke  sige,  at  Troens  Ret  er  krænket.  Men  idet  Trosvisheden 
altsaa  forudsættes,  har  D orners  Apologetik  intet  at  gjøre  med 
den  her  foreliggende  Opgave.  Derfor  indser  han  ogsaa  selv, 
at  denne  Troens  Forudsætning,  hvorfra  baade  Dogmatik  og 
Ethik  gaa  ud,  kræver  en  principiel  Behandling  i  Forvejen. 
Denne  giver  Dorner  i  „Pis  te  ol  o  gi  en"  (I,  S.  16 —  172.),  den 
fælles  Principlære  for  de  to  systematiske  Discipliner.  Pisteo- 
logien  indeholder  en  Beskrivelse  af  den  sande  christelige  Tro, 
saaledes  som  den  udvikler  sig  igjennem  de  hver  for  sig  én- 
sidige  Momenter  —  den  objektiv  historiske  Tro  (enten 
paa  Kirken  eller  Skriften)  og  den  subjektiv  ideale  Tro  — 
til  den  sande  Enhed  af  det  historiske  og  det  ideale,  det 

objektive  og  det  subjektive.  Denne  Udvikling  indeholder 
særdeles  mange  frugtbare  Tanker,  men  kan  ikke  siges  virke- 
lig at  løse  den  Opgave,  det  gjælder.  Thi  væsentlig  inde- 
holder den  dog  kun  en  Beskrivelse  af  den  sande  Tro  (og 
derigjennem  en  Dom  over  de  falske  Former  for  Troen) ,  men 
en  Redegjørelse  for  Troens  JRet,  en  virkelig  Retfærdig- 
gjørelse  af  Trosforudsætningen  savnes.  Grode  Momenter 
haves  vistnok  i  Beskrivelsen  af  den  sande  evangeliske  Tros- 
vished, efter  dens  subjektiv- objektive  Væsen,  men  den  af 
Troen  selv  udspringende  sejersvisse  Bevidsthed  om  Troens 
egen  absolute  Sandhed  og  Gryldighed  faar  ikke  Udtryk. 


11 


Den  christelige  Visheds  sidste  Grund. 
Psychologisk  Analyse. 


Vished  i  Almindelighed  kunne  vi  foreløbig 
bestemme  som  en  umiddelbar  Bevidsthed  eller  Følelse  *), 
der  ledsager  en  Del  af  vore  Bevidsthedstilstande  og 
bevirker  ,  at  vi  trygt  hvile  i  det  Indhold ,  der  saaledes 
er  nærværende  for  os,  at  vi  anse  det  for  sandt,  virkeligt, 
gyldigt  o.  s.  fr.  Vished  er  saaledes  en  ledsagende  Be- 
stemmelse, der  ikke  angaar  Bevidsthedens  Indhold,  men 
den  Maade,  hvorpaa  vor  Bevidsthed  forholder  sig  til 
dette  Indhold.  Den  kan  ledsage  alle  forskjellige  Arter 
af  Bevidsthedsudsagn,  baade  paa  det  theoretiske  og  paa 
det  praktiske  Omraade.  Paa  det  første  Omraade,  som 
her  nærmest  vedrører  os,  kan  Vished  ledsage  alle  de 
forskjellige  Ytringer;  der  gives  Vished  om  enkelte  Sandse- 
indtryk,  om  en  enkelt  logisk  Operation,  om  hele  Kom- 
plexer  af  Tankebestemmelser  o.  s.  fr.  Men  idet  Visheden 
ikke  ledsager  alle  vore  Bevidsthedstilstande,  opstaar 
naturligt  Spørgsmaalet  om  dens  Berettigelse  der,  hvor 
den  findes,  dens  Begrundelse  og  Garantier. 

Overfor  det  Spørgsmaal:  hvorfor  er  du  vis  paa 
denne  Ting?  anvende  vi,  hvad  vi  kalde  Beviser.  Be- 


*)  jfr.  f.  Ex.  Frank  I,  S.  64.   Ulrici:  Logik  S.  29. 

viset  er  imidlertid  kun  en  Kjæde,  som  paapeger,  hvor- 
ledes Visheden  i  dette  Forhold  beror  paa  en  tidligere 
Vished  o.  s.  fr.  Og  tilsidst  maa  Bevisets  Kjæde  standse, 
thi  uden  et  første  Udgangspunkt  var  der  intet  fast. 
Men  hvorfor  er  du  vis  paa  dette  første  Udgangspunkt, 
være  sig,  at  det  er  en  enkelt  Sandsning  eller  en  logisk 
Grundlov  eller  noget  andet?  Her  staa  vi  ved  den  umid- 
delbare Vished.  Medens  Begrundelsen  paa  det  mid- 
delbare Omraade  føjede  noget  nyt  til,  viste  hen  til  en 
udenfor  liggende,  begrundende  Forudsætning,  saa  er 
her  en  videre  Tilbagegaaen  umulig,  og  de  forskjellige 
Svar,  som  gives  (det  er  evident!  det  følger  af  sig  selv! 
det  kan  man  tage  og  føle  paa!  o.  s.  fr.),  ere  egentlig 
kun  reflekterede  Gjentagelser  af  den  samme  Tankevirk- 
somhed. Denne  er  her  det  sidste  og  maa  have  sin 
Grund  i  sig  selv.  —  Af  de  to  Slags  Vished,  vi  saaledes 
forefinde,  den  middelbare  og  den  umiddelbare,  henter 
tydeligt  nok  den  første  sin  Gyldighed  fra  den  sidste  ikke 
blot  derved,  at  det  første  Udgangspunkt  for  Bevisførelsen 
maa  søges  i  noget,  som  er  vist  i  sig  selv,  men  ogsaa 
derved  ,  at  hvert  enkelt  Led  i  Beviskjæden  er  knyttet 
til  ved  en  Slutningsvirksomhed,  hvis  Gyldighed  selv  maa 
være  umiddelbar  evident  for  den,  der  anvender  den. 

I  denne  umiddelbare  Vished  ligger  altsaa  det  egent- 
lige Problem.  Idet  den  ikke  kan  begrundes  længere 
tilbage,  maa  Begrundelsen  her  paa  en  egen  Maade  gaa 
i  ét  med  Væsenet;  og  vi  maa  derfor  her  søge  en  nær- 
mere Forstaaelse  af,  hvad  den  umiddelbare 
Vished  i  sig  selv  er.  Det  blev  ovenfor  foreløbig 
sagt,  at  Vished  i  Almindelighed  er  en  umiddelbar  Be- 
vidsthed eller  Følelse;  men  hvorledes  er  denne  nærmere 
at  tænke?  Vil  det  sige,  at  Vished  kun  er  tilstede,  hvor 
der  ved  Siden  af  Bevidstheden  om  Objektet  findes  en 
særlig  Bevidsthed  om,  at  dette  Objekt  er  sandt,  virke- 
ligt,  gyldigt  —  eller  om  vi  foretrække  Bestemmelsen 
Følelse,  at  der  da  kun  er  Vished,  hvor  der  er  en  be- 

11* 

stemt  Pølelse  af  Hvile  og  Tillid  i  Opfattelsen?  Der 
gives  jo  dog  store  Omraader  af  vor  Erkjendelses  Ind- 
hold, som  vi  optage  ganske  umiddelbart,  og  hvor  selv 
en  skarp  psychologisk  Analyse  ikke  vil  finde  andre  Mo- 
menter end  selve  Opfattelsesvirksomheden.  Er  det  umu- 
ligt, at  der  kan  findes  Vished  i  disse?  Dette  kan  ikke 
hævdes;  thi  der  vil  findes  mange  Erkj endelser,  om  hvilke 
det  gjælder,  at  i  samme  Øjeblik,  som  man  bliver  spurgt: 
er  du  vis  derpaa?  vil  man  med  fuld  Frimodighed  og 
Sikkerhed  kunne  svare  Ja.  Og  dette  Ja  betyder  ikke, 
at  Visheden  er  opstaaet  ved  Spørgsmaalet,  men  at  den 
allerede  var  tilstede  forud.  Hint  tvivlende  Spørgsmaal 
har  kun  vakt  Reflexionen,  og  saaledes  er  Bevidst- 
heden om  vor  Vished  opstaaet.  Men  Visheden  selv 
maa  da  kunne  existere  uden  at  være  Gjenstand  for  en 
egen  Bevidsthed  eller  bestemt  Følelse.  Altsaa  er  den 
særlige  Bevidsthed  ikke  Vishedens  egentlige  Væsen,  men 
kun  en  ofte  ledsagende  Reflexionsbestemmelse;  og  vil 
man  anvende  Definitionen  „umiddelbar  Bevidsthed",  maa 
man  lægge  en  saadan  Vægt  paa  det  umiddelbare,  at 
Bevidsthedsbestemmelsen  svinder  bort. 

Saaledes  synes  Visheden,  idet  vi  søgte  en  Bestem- 
melse af  dens  Væsen  ved  Siden  af  Erkj  endelses- 
virksomheden  selv,  at  forvandle  sig  til  et  rent  negativt: 
at  den  paagj ældende  Udøvelse  af  Erkjendelsesevnen  er  fri 
for  enhver  Tvivl,  enhver  Følelse  af,  at  det,  som  Tanken 
omhandler,  ikke  er  sandt;  (og  dette  negative  behøver 
ikke  særligt  at  være  bevidst).  Det  positive  i  Vis- 
heden kan  derfor  ikke  søges  i  noget  ved  Siden  af 
Erkj  endelses  virksomheden  selv,  men  er  i  sit  Væsen  kun 
dennes  egen  iboende  Selvsikkerhed.  Saaledes  lide  vi 
med  fuldkommen  Vished  paa  vore  Sandsers  Udsagn 
(fraregnet  bestemte  Undtagelsestilfælde) ;  og  denne  Tillid 
er  den  samme  i  Væsen,  hvad  enten  den  findes  hos  den 
mest  ureflekterede  Vilde  eller  hos  den  skarpeste  kritiske 
Philosoph  (kun  hos  den  sidste  klaret  i  Reflexion).  Denne 

Vished  er  ikke  noget  eget  Bevidsthedselement,  .  men 
netop  den  uhindrede,  naturlige  Udøvelse  af  Sandsevirk- 
somheden,  der  som  enhver  naturlig  Evne  har  sin  Sikker- 
hed i  sig  selv  og  kun  ved  en  sent  opstaaet  Reflexion 
angribes  af  Tvivl. 

Paa  samme  Maade  forholder  det  sig  med  den 
umiddelbare  Opfattelse  paa  alle  andre  Omraader.  Om 
man  vil  kalde  denne  Opfattelsesevnens  naturlige  Selv- 
sikkerhed en  Følelse,  der  ledsager  dennes  forskjellige 
Ytringer,  da  kan  der  for  saa  vidt  ikke  indvendes  noget 
herimod.  Man  taler  jo  ogsaa  om  en  umiddelbar  Følelse 
af  Sundhed  i  den  normale  Helbredstilstand,  naar  Men- 
nesket overhovedet  ikke  paa  bestemt  Maade  mærker  sin 
legemlige  Organisation.  Det,  det  kommer  an  paa,  er 
dette,  at  Visheden  i  disse  Forhold  overhovedet  ikke  er 
noget  selvstændigt,  men  kun  en  umiddelbar  iboende 
Bestemmelse  i  Evnernes  naturlige  Virksomhed*),  og  at 
følgelig  dens  hele  Paalidelighed  beror  paa  Evnens  Sik- 
kerhed. Naar  der  derfor  i  et  Forhold  opstaar  Spørgs- 
maal  om  Vishedens  Ret  (thi  den  umiddelbare  Visheds 
Begrundelse  i  sig  selv  er  jo  netop  Vishedens  Ret),  saa 
maa  Svaret  gives  ved  en  kritisk  Prøvelse  af  det  Op- 
fattelsesorgan,  den  Evne,  som  derved  er  bleven  anvendt. 
Opstaar  der  Tvivl  om  noget,  man  har  set,  kan  man  kun 
overvinde  den  ved  at  vise:  dels  at  vi  her  have  med  en 
virkelig  normal  Udøvelse  af  Synsevnen  at  gjøre,  og  dels 
at  vi  overhovedet  have  Ret  til  at  lide  paa  denne  Sandses 
(eller  i  det  hele  Sandseopfattelsens)  Vidnesbyrd. 

Overføre  vi  nu  dette  paa  det  christelige  Om- 
raade,  ville  vi  først  have  at  udfinde,  hvad  det  er  for 
en  sjælelig  Funktion ,  Evne  og  Organ ,  der  er  i  Virk- 
somhed i  Troen;  thi  paa  denne  maa  den  indre  person- 


*)  Jfr.  Bains  Bestemmelse  af  Tro  i  Almindelighed  som  Sjælens 
naturlige,  instinktive  Energi.  „The  emotions  and  the  will" 
(London  1859)  S.  580  f. 

lige  umiddelbare  Vished  bero.  Den  første  Opgave  bliver 
derfor  af  empirisk-psychologisk  Art*).  Men  dertil  maa 
da  komme  den  anden:  at  retfærdiggjøre  denne  Evnes 
Eet  eller  vor  Ret  til  at  lide  paa  dens  umiddelbare  Ud- 
sagn; denne  Opgave  bliver  af  kritisk,  „transcendental" 
Art.  I  sin  Helhed  viser  Opgaven  sig  parallel  med 
Fornuftkritikens  Opgave  paa  den  naturlige  Erkj endelses 
Omraade,  saaledes  som  den  oprindelig  er  fattet  af  Kant. 


Idet  vi  gaa  over  til  den  psychologiske  Analyse, 
tage  vi  vort  Udgangspunkt  i  det,  hvorved  Fremstillingen 
af  Problemet  i  første  Afsnit  standsede.  Naar  de  objek- 
tive Grunde  og  Beviser  slap  op  i  Forhandlingen  mellem 
Livsanskuelserne,  standsede  man  gjerne  ved  Villien  som 
den  Grundkraft,  der  afbrød  Broen  eller  forbød  den 
enkelte  at  gaa  over  den.  Her  er  saaledes  et  Tilknyt- 
ningspunkt, idet  en  af  de  psychologiske  Funktioner  alle- 
rede har  mødt  os.  Fra  denne  ville  vi  da  begynde  den 
psychologiske  Analyse,  der,  for  saa  vidt  Villien  ikke 
selv  er  det  inderste  Element,  vil  føre  os  til  de  dybere 
liggende. 

Ville  vi  have  en  Forestilling  om  Villiens  Betyd- 
ning i  Trosvisheden,  behøve  vi  blot  at  agte  paa 


*)  Det  psychologiske  vil  her  ikke  blive  indskrænket  til  det 
exakt-videnskabelige.  Paa  den  anden  Side  forudsættes  her 
ikke  nogensomhelst  idealistisk  eller  spekulativ  Grundanskuelse. 
Her  tilsigtes  kun  en  Undersøgelse  og  Beskrivelse  af  sjælelige 
Phænomener  og  Tilstande,  som  —  hvorledes  de  end  maatte 
være  at  forklare  af  den  psychologiske  Videnskab  —  ville 
gjenkj endes  som  faktiske  af  alle  dem,  der  have  levet  i  den 
paagjældende  Livssfære.  De  anvendte  Betegnelser  af  sjæle- 
lige Evner,  Kræfter  o.  lign.  sigte  derfor  ikke  paa  bestemte 
psychologiske  Theorier,  men  ere  kun  benyttede  som  ældre 
bekjendte  Former,  der  paa  den  letteste  Maade  kunne  bringe 
visse  Grupper  af  Phænomener  til  Læserens  Bevidsthed. 

den  nøje  Forbindelse  mellem  den  ethisk-religiøse  Vished 
og  den  udviklede  Personlighed.  I  samme  Grad  som 
Mennesket  mere  klart  og  afgjørende  har  sat  sit  Liv  og 
sin  hele  Personlighed  ind  paa  noget,  i  samme  Grad 
faar  ogsaa  Udtalelsen  af  hans  Overbevisning  en  mere 
malmfuld  Klang.  „Jeg  har  besluttet,"  siger  Paulus, 
„intet  andet  at  vide  iblandt  eder  end  Jesum  Christum  og 
ham  korsfæstet"  (1  Kor.  2,  2).  Villien  er  sat  ind  paa 
Personlighedens  Overbevisning,  og  Villien  er  det  da 
ogsaa,  der  bærer  over  de  Punkter,  hvor  ethvert  andet 
Støttepunkt  glipper.  Moses  „holdt  hårdt  ved  den  usyn- 
lige, som  om  han  saa'  ham,"  siger  Hebræerbrevet  (11,27) 
med  et  Udtryk,  der  klart  aabenbarer  den  Villiens  Energi, 
som  bærer  Troens  Kæmpe  oppe.  „Jeg  slipper  dig  ikke, 
før  du  velsigner  mig,"  er  Jakobs  Raab  i  Bønnens  Kamp 
(1  Mos.  32,  26),  atter  og  atter  anvendt  af  den  anfæg- 
tede, der  sætter  hele  sin  Sjæls  Kraft  ind  paa  at  bevare 
Vishedens  Lys  i  det  rundt  om  stigende  Mørke. 

Det  er  Kant  og  Fichte,  der  paa  det  almindelige 
ethiske  Omraade  have  fremhævet  Villiens  Betydning  for 
Overbevisningen;  og  vil  man  have  et  Indtryk  af,  hvor- 
ledes den  stærke  Personlighed  lader  sin  Villie  trænge 
som  en  Traad  igjennem  hele  sin  Livsanskuelse  og  lader 
al  sin  Vished  afhænge  af  den,  da  læse  man  Fichtes 
begejstrede  Ord  i  „Bestimmung  des  Menschen"*).  Det 
er  navnlig  Pascal  og  S.  Kierkegaard,  der  paa  den 
christne  Tros  Omraade  have  fremdraget  det  samme. 
Og  vistnok  maa  det  siges,  at  dette  Punkt  ingenlunde 
har  faaet  den  almindelige  Anerkj endelse  i  Theologiens 
Behandling  af  Vishedsspørgsmaalet,  som  det  kan  kræve. 
Men  har  det  været  holdt  tilbage  i  Theorien,  da  har  det 
desto  kraftigere  aabenbaret  sig  i  Praxis.  Hele  den  saa- 
kaldte  „evangeliske"  Bevægelse  i  vore  Dage,  den 
store  Opvækkelsens  Bølge,  der  gaar  igjennem  Ohristen- 


:)  S.  W.  II,  S.  253  fif. 

heden,  betoner  jo  (endnu  mere  i  sine  reformerte  Former 
end  i  de  lutherske)  Villien  saaledes,  at  den  ofte  synes 
at  ville  fremkalde  en  næsten  himmelstormende  Viljes- 
anstrengelse for  at  springe  ind  i  Troen,  ikke  blot  paa 
den  Maade,  at  Villien  gjør  Mennesket  ethisk  modtage- 
ligt, men  at  den  griber  de  objektive  Trosdogmer  som 
Sandhed  til  Salighed. 

Men  hvilken  er  nu  nærmere  bestemt  Vil  lien  s 
.Rolle  i  Visheden?  Er  den  virkelig  frembringende, 
er  det  Meningen,  at  Mennesket  ved  Villiens  Kraft  er  i 
Stand  til  at  tilegne  sig  en  virkelig  Overbevisning  om 
noget,  som  han  ikke  paa  anden  Maade  staar  i  Forhold 
til?  Saaledes  synes  det  ganske  vist  at  være  ment  hos 
Occam  og  andre  af  Middelalderens  Nominalister,  for 
hvem  Villiens  Motiv  ikke  var  noget  i  Gjenstanden  selv 
liggende,  men  den  udvortes  Underkastelse  under  en 
uforstaaet  Autoritet.  Men  en  saadan  Vished  ophæver 
sig  selv,  saa  snart  den  er  bevidst.  Thi  i  samme  Øjeblik, 
som  jeg  véd,  at  Sagen  ikke  er  vis  paa  Grund  af  noget- 
somhelst  i  Sagen  selv  liggende,  men  alene  ved  min 
(vilkaarlige)  Anerkj endelse,  er  Sagen  ikke  længere  vis 
for  mig*).  Der  bliver  da  ikke  anden  Slags  Vished  til- 
bage end  den,  som  Kant  og  Fichte  mene  at  ville  nøjes 
med:  en  saakaldet  praktisk  Vished,  der  tilkjender  de 
paagjældende  Ideer  Gyldighed  som  Grundlag  eller  Maal 
for  min  Handlen,  uden  at  der  siges  noget  om  deres 
theoretiske  Realitet.  Det  vil  sige:  jeg  maa  handle, 
som  om  de  existerede,  skjøndt  jeg  vel  véd,  at  der  ikke 
er  mindste  Sikkerhed  for,  at  det  virkelig  er  saaledes. 
En  saadan  Betragtning  er  konsekvent  med  Hensyn  til 
en  Vished,  der  alene  grundes  paa  Villien.  Men  den 
viser  ogsaa  klart,  at  den  christelige  Vished  ikke  er  af 
denne  Art,  men  maa  have  en  anden,  dybere  liggende 


*)  Dorner:  Christliche  Grlaubenslehre  I,  S.  98  og  116. 

Begrundelse-,  thi  med  en  saadan  hypothetisk  Gyldighed 
lader  den  sig  aldrig  nøje. 


Til  en  Begrænsning  af  Villiens  Betydning  kunne  vi 
naa  ved  en  nærmere  Betragtning  af  de  christne  Repræ- 
sentanter for  denne  Lære,  hos  hvem  det  ved  første 
Øjekast  kan  synes,  at  alt  er  lagt  paa  Villien.  Hvad 
for  det  første  Pascal  angaar,  maa  det  vistnok  allerede 
benægtes,  at  han  har  ment  det  saaledes.  Selv  i  den 
første  Overgang  fra  Vantro  til  Tro,  hvor  han  saa  stærkt 
betoner  Villiens  Kraft,  er  Meningen  dog  langt  mere 
den,  at  Villien  ved  at  „formindske  Lidenskaberne"  dis- 
ponerer Sjælen  for  Modtagelsen  af  de  Grunde,  der 
gjælde  for  Hjærtet  (se  S.  32)*).  Men  i  alt  Fald  er 
den  bestaaende  Christenvished  paa  intet  Sted  hos 
Pascal  bygget  paa  Villien,  men  overalt  paa  den  per- 
sonlige Erfaring  i  det  nye  Liv. 

Men  fremtræder  da  ikke  den  ensidige  Villiesbegrun- 
delse  stærkt  hos  S.  Kierkegaard?  Er  her  ikke  Over- 
gangen fra  Vantro  til  Tro  skildret  som  et  Spring  ud 
paa  de  70,000  Favne  Vand;  og  er  ikke  —  hvad  der  er 
endnu  mere  afgjørende  —  det  fortsatte,  bestaaende 
Christenliv  skildret  som  en  uafladelig  fornyet  Overgang, 
et  altid  gjentaget  Spring,  hvor  Mennesket  ved  Villiens 
Kraft  kaster  sig  ud  i  Mørket,  i  Paradoxet? 

Det  turde  nu  vel  være  Tvivl  underkastet,  om  en 
saadan  Opfattelse  vilde  være  en  virkelig  omfattende, 
udtømmende  Besvarelse  af  Problemet  efter  Kierkegaard. 
Den  tilsigtede  Ensidighed  maa  nemlig  her  altid  tages  i 
Betragtning.  Men  idet  vi  foreløbig  lade  dette  staa  hen, 
ville  vi  lægge  Mærke  til,  hvorledes  vi  allerede  ved  det 


*)  Villien  frembringer  den  etniske  Forberedelse  for  Erfa- 
ringen, jfr.  Joh.  7,  17. 

her  givne  ere  førte  bort  fra  den  rene  Villiestheori  til 
et  dybere  psychologisk  Moment.  Thi  den  Villie, 
hvorved  Springet  sker.  er  ikke  en  enkelt  vilkaarlig  Be- 
slutning, men  hele  Personlighedens  Væsen  udtrykt  i 
Villiens  Form,  et  Valg,  truffet  i  uendelig  personlig  In- 
teresserethed. Det  er  ikke  den  tomme  Formalvillie, 
bestemt  ved  et  eller  andet  tilfældigt  ydre,  men  „Aands- 
villien"  (R.  Nielsen),  alt,  hvad  der  bor  dybest  i  Hjærtet 
af  Længsler,  Savn  og  Haab,  grebet  og  formet  i  en 
Villiesakt.  Subjektiviteten  er  Sandheden,  saaledes  som 
den  fattes  af  den  evigt  selvbekymrede  og  gjøres  til 
Virkelighed  i  Villien,  Vil  li  en  er  da  her  den  nød- 
vendige Form,  men  ogsaa  kun  Formen  for  et  Aands- 
indhold,  der  ligger  bagved  Villien.  Det  er  den  frie 
Villies  Hemmelighed,  at  intet  aandeligt  Liv  fødes  uden 
igjennem  den,  uden  at  den  gjør  sig  til  bevægende  Kraft; 
men  det  er  ogsaa  Aandslivets  Erfaring,  at  naar  der 
villes,  da  føler  Villien  sig  ikke  som  den,  der  bevæger 
sig  selv,  men  kun  som  Gjennemgangspunkt  for  det 
Aandsindhold,  den  har  grebet,  eller  som  har  grebet 
den*).  Overfor  den,  som  ikke  vil,  ser  det  ud,  som  om 
Villien  var  den  sidste  Begrundelse;  men  den,  som  vil, 
føler  dog  selv  sin  Villie  begrundet  i  et  dybere. 

Dette  dybere  liggende  psychologiske  Moment,  som 
vi  her  møde,  er  hele  Personlighedens  Trang, 
saaledes  som  den  gaar  op  for  Mennesket  i  en  intensiv 
Selvforstaaelse.  Jeg  tror  paa  Gud,  fordi  jeg  ser,  at  jeg 
„med  mit  Livs  og  Saligheds  Haab  vilde  synke  sammen 
og  forsvinde  som  en  Drøm,  hvis  Gud  ikke  var"  **).  Jeg, 
der  maaske  hidtil  har  levet  tankeløst  og  personligheds- 
løst  i  den  endelige  Verden,  faar  pludselig  Øjet  opladt 
for  Uendeligheden  i  mit  eget  Indre.  Jeg  aner  den 
Evighed,  der  er  lagt  i  et  Menneskes  Hjærte  (Præd.  3,  11), 

*)  Jfr.  Joh.  3,  33:    Villien  besegler,  men  der  maa  være  noget 
at  besegle. 

■**)  R.  Nielsens  Religionsphilosophi  S.  97. 

og  jeg  føler,  at  min  Tilværelse  er  et  intet,  om  dette 
Døgnliv  er  det  eneste,  der  er  lagt  for  mig.  Jeg  føler 
de  dybe  Længsler  efter  fuldkommen  Sandhed,  fuldkom- 
men Hellighed,  og  jeg  forstaar,  at  en  Sjæl,  der  har 
skuet  Idealet,  aldrig  kan  finde  Hvile  i  Verden,  ja  slet 
ikke  virkelig  kan  leve,  om  den  Verden,  vi  nu  se  om 
os,  er  den  eneste  virkelige.  Ligesom  en  Hjort  skriger 
efter  Vandstrømme,  saa  skriger  min  Sjæl  efter  den 
levende  Gud  (Ps.  42,  2  f.).  Jeg  hører  —  for  at  tage 
det  dybeste  christelige  —  inderst  i  min  Samvittighed 
den  aldrig  forstummende  Fordring,  at  jeg  selv  skal  naa 
den  fuldkomne  Hellighed,  den  stedse  tungere  Dom,  fordi 
jeg  ikke  har  naaet  den;  jeg  føler,  at  jeg  aldrig  kan  naa 
den  af  mig  selv  og  aldrig  blive  ren  for  min  Skyld,  at 
min  Tilværelse  er  Fortvivlelse ,  om  der  ikke  er  en  Frel- 
ser, en  Forsoner  og  Forløser.  „Jeg  elendige  Menneske ! 
hvo  skal  fri  mig  fra  dette  Dødsens  Legeme?"  (Rom.  7,  25). 
Min  Sjæl  er  i  Fortvivlelsens  Dyb,  jeg  kan  ikke  leve, 
hvor  jeg  er,  og  springer  ud  paa  de  70,000  Favne  Vand 
med  Raabet:  „Herre,  frels  mig,  jeg  forgaar!"  Christen- 
dommen er  mig  en  Gaade,  et  Kors  for  min  Tanke; 
men  jeg  griber  Korset,  som  er  det  eneste,  der  staar, 
hvor  alt  andet  gaar  under  for  mig, 

Her  staa  vi  aabenbart  ved  et  nyt  psychologisk  Ele- 
ment. Thi  ganske  vist  er  der  endnu  en  Villiesbeslut- 
ning  tilstede.  Naar  Selvforstaaelsen  siger:  „Du  maa 
fortvivle,  hvis  der  ikke  er  en  anden,  frelsende  Sandhed", 
da  kunde  jeg  jo  fortvivle.  Men  da  er  det,  at  Villien  i 
uendelig  subjektiv  Interesserethed  siger  Nej  til  Fortviv- 
lelsen, Nej  til  Forargelsen  og  griber  Troen.  Men  spør- 
ger man  den  saaledes  troende  om  hans  Tros  Grund, 
vil  han  ikke  nævne  Villien,  som  kun  var  Gjennemgangs- 
punkt,  men  Sjælens  Hunger  og  Tørst  efter  Retfærdig- 
hed, den  alt  andet  opslugende  Trang  til  en  Frelser. 
Og  at  dette  er  et  afgjørende  Moment,  vi  saaledes  have 
naaet,  vil  enhver  sund  christelig  Tænkning  maatte  ind- 

rømme.  Ikke  blot  i  Anfægtelsens  Kamp,  men  i  al 
christelig  Vished  er  der  et  Element,  der  vil  gjenfinde  sig 
selv  i  Kierkegaards  Skildring;  og  i  den  sande  Theologi 
maa  hin  Grundtone  af  uendelig  subjektiv  Interesserethed 
altid  klinge  igjennem. 


Imod  at  blive  staaende  ved  dette  Moment 
for  sig  alene  rejser  der  sig  imidlertid  saadanne  Vanske- 
ligheder, at  vi  endog  drives  tilbage  til  at  undersøge  S. 
Kierkegaards  Anskuelse  endnu  engang  for  at  se,  om 
der  dog  ikke  under  den  ensidige  Form  skjuler  sig  eller 
ialtfald  er  Rum  for  andre  Momenter,  hvorved  vi,  uden 
at  tage  fra  det  givne,  hvad  der  tilkommer  det,  kunne 
udfylde  det,  som  endnu  er  ubegrundet  i  Visheden. 

Vi  sé  nemlig,  at  en  Overbevisning,  der  bestaar 
alene  herved,  egentlig  ikke  kan  blive  Gjenstand  for 
fuld  Vished.  Thi  har  Valget  end  de  allermest  afgjø- 
rende  Grunde,  saa  ligge  disse  dog  alle  paa  Subjektets 
egen  Side.  Objektet  bliver  ved  at  staa  som  et  ukjendt, 
uden  noget  Forhold  til  Subjektet,  ja  som  et  Paradox. 
Men  hvor  meget  end  Subjektet  ved  sin  Nød  og  Trang 
kan  drives  til  at  søge  og  kaste  sig  over  imod  dette, 
faar  det  dog  ikke  ved  Trangen  selv  nogensomhelst  Vis- 
hed for,  at  dette  Objekt  overhovedet  existerer.  eller 
hvorledes  det  er.  —  Maaske  vilde  nogen  sige,  at  dette 
jo  netop  var  Kierkegaards  egen  Tanke,  idet  han  altid 
dvæler  i  den  objektive  Uvished.  Men  derimod  kunde 
man  vel  spørge,  om  Kierkegaard  dog  ikke  altid  sigtede 
paa  en  anden  real  Vished  end  den  af  Kant  opfundne 
„praktiske"  Vished.  Og  betragte  vi  Christenlivet  ikke 
i  dets  Tilblivelses  Øjeblik,  men  i  dets  Bestaaen,  der  jo 
skal  være  en  stadig  Gjentagelse  af  det  oprindelige 
Spring,  da  kunne  vi  spørge,  om  man  virkelig  kan  tænke 
sig  et  saadant  Christenliv,  hvor  Mennesket  igjennem  alle 
Livets  enkelte  Øjeblikke  stedse  i  Lidenskab  fornyer  den 

oprindelige  Trosbeslutning  uden  nogensinde  at  faa  en 
eneste  Erfaring,  der  bekræfter  for  ham,  at  han  ikke  er 
sprunget  ud  i  et  intet.  Om  dette  er  tænkeligt,  S.  Kierke- 
gaard har  ialtfald  ikke  tænkt  det,  han,  som  selv  har 
givet  os  dybe  Blik  i  den  christelige  Erfarings  Hemme- 
ligheder. 

Herigjennem  føres  vi  da  til  den  rette  Forstaaelse 
af  Kierkegaards  egen  Grr  undanskuels  e.  Det 
var  hans  Opgave  at  betone  Forholdets  ene  Side,  stærkt 
og  udelukkende,  men  dermed  er  den  anden  ingenlunde 
fornægtet.  Fordi  han  stedse  indskærper  Troens  Uvis- 
hed*), der  maa  overvindes  i  den  lidenskabelige  Villie, 
er  Troens  Vished  ikke  benægtet.  Dette  ser  man  klart 
af  den  ofte  tilbagevendende  Anerkj endelse  af  den  enfol- 
dige Tro**),  hvor  Mangelen  af  Reflexion  ses  som  noget 
uvæsentligt,  men  følgelig  heller  ikke  Uvisheden,  der  be- 
ror paa  Reflexionen,  kan  høre  til  Troens  Væsen  (jfr. 
S.  75).  —  Sandheden  er  den,  at  der  for  Troen  altid 
er  mange  Punkter,  der  forblive  hyllede  i  Uvished,  og 
overfor  disse  er  der  ingen  anden  Tilegnelse  end  den  af 
Kierkegaard  beskrevne;  men  Kraften  til  at  gribe  disse 
er  just  den  i  sig  selv  visse  Erfaring  af  andre  Punkter. 
Sandheden  er  fremdeles  den,  at  de  Punkter,  der  egent- 
lig og  oprindelig  ere  tilegnede  i  en  selvvis  Erfaring,  til 
Tider  kunne  fordunkles,  og  at  da  atter  i  Anfægtelsens 
Øjeblikke  den  kierkegaardske  Tilegnelse  er  den  eneste. 
Ja,  vi  maa  gaa  endnu  videre;  trænger  man  helt  ind  i 
Problemet,  da  viser  det  sig,  hvad  Kierkegaard  egentlig 
dybest  vilde :  Fremdragelsen  af  et  Forhold,  der  ikke  blot 
gjælder  for  nogle  Trossandheder,  men  overfor  alle. 
Atter  her  møde  vi  nemlig  den  Omstændighed,  at  intet 
aandeligt  Indhold  tilegnes  uden  i  Kraft  af  Villien,  og 

*)  Nogle  Steder  ganske  vist  saa  stærkt,  som  om  Uvisheden  var 
selve  Troens  Væsen,  f.  Ex.  Afslutt.  uvidensk.  Efterskrift 
S.  150. 

**)  Efterskrift  S.  117  o.  a.  St. 

altsaa  selv  de  aandelige  Erfaringer,  der  ere  dybest  og 
vissest  for  den  christne,  gaa  igjennem  Villiens  Tilegnelse. 
Men  derved  faa  de  en  Uvishedens  Skjælven,  fordi 
Villiens  Tilegnelse  indeslutter  Muligheden  af  ikke  at 
antage  dem,  en  Skjælven,  der  i  Valgets  Øjeblik  lader 
alt  det  i  sig  selv  visse  gaa  igjennem  Uvishedens  Skj ærs- 
ild,  og  som  senere  kan  blive  gjentaget  i  ethvert  Øjeblik, 
fordi  baade  Reflexionens  Bevægelighed  og  Livets  An- 
fægtelser kunne  forny  hin  Situation  for  den  troende. 

Hin  Uvishedens  Skjælven  er  derfor  kun  et  enkelt 
Moment,  der  ikke  udelukker  Visheden.  Forholdet  gaar 
ind  under,  hvad  der  ovenfor  blev  udviklet  om  Villiens 
Rolle  (S.  170).  Naar  Mennesket  afviser  hine  aande- 
lige Erfaringer,  bliver  Villien  sidste  Grund.  Men  naar 
Mennesket  modtager  dem,  er  hverken  Villien  eller  den 
Trang,  som  drev  Villien  fremad,  det  begrundende,  men 
det,  som  var  Trangens  Gjenstand,  det,  som  Villien  greb, 
og  som  nu  ved  virkelig  at  erfares  af  den  troende  for- 
visser ham  om,  at  han  ikke  greb  fejl. 

Saaledes  møder  der  os  her  et  nyt  Moment  i  Vis- 
hedens Begrundelse.  Det  er  ikke  længere  Trangen 
alene,  men  Erfaringen  af  Trangens  Tilfredsstil- 
lelse, der  giver  den  troende  Vished  om  Christendommens 
Sandhed.  I  det  bestaaende  Christenliv  maa  naturligvis 
Villien  blive  ved  at  gribe  Sandheden,  og  Trangen  bliver 
stedse  Drivkraften  i  vort  Indre,  men  selve  Visheden  om 
Troens  Sandhed  hviler  dog  paa  Erfaringen,  hvori  denne 
selv  godtgjør  sig  for  os.  Paa  en  Maade  griber  denne 
allerede  ind  i  det  første  Tro  s  valg.  Thi  i  en  vis 
Forstand  maa  det  vel  siges,  at  det  nye  Liv  med  alle 
dets  Kræfter  og  Erfaringer  først  bliver  til  for  Mennesket, 
idet  han  vælger  Troen;  men  i  en  anden  Forstand  har 
det  allerede  forud  rørt  sig  i  ham,  bestemmende  ham  til 
at  vælge  og  forud  givende  ham  Vished  om,  at  han  i 
Valget  vilde  finde,  hvad  Trangen  higede  efter.  Vistnok 
vil  det  aldrig  være  muligt  helt  at  gjennemtrænge  det 

første  Trosvalg  med  Tankens  Lys,  thi  her  sker  netop 
det,  der  af  enhver  christen  betegnes  som  et  Under. 
Men  det  Faktum  er  den  aandelige  Erfaring  sig  bevidst, 
at  saa  vist  som  der  var  et  Valg,  saa  vist  var  dette  ikke 
i  Blinde ;  men  forud  for  Valget  var  der  aandelige  Erfa- 
ringer, der  gav  en  Kealitetsvished,  førend  Visheden 
endnu  var  valgt,  og  som  efter  Valget  vise  sig  at  være 
ét  med  de  Erfaringer,  hvori  den  christne  som  christen 
lever.  Der  var  i  Valget  et  Spring  ud  paa  Dybet,  men 
idet  jeg  sprang  —  og  sprang  med  Skjælven  —  vidste 
jeg  dog  allerede,  at  jeg  ikke  sprang  ud  i  et  ukjendt 
Mørke,  men  kastede  mig  i  Jesu  Arme,  hvis  E-øst  havde 
naaet  mit  Hjerte  endnu  paa  Fortvivlelsens  Kyst. 

I  denne  Sammenhæng  gjælder  det  imidlertid  hoved- 
sagelig den  bestaaende  christelige  Vished,  og 
med  Hensyn  til  denne  er  det  nye  psychologiske  Moment, 
vi  have  fundet,  saa  fremtrædende  i  den  almindelige 
christelige  Erfaring,  at  man  allevegne  i  de  mest  umid- 
delbare Udtalelser  af  Troen  finder  denne  Side  betonet. 
I  Anfægtelsens  Timer  raaber  David  til  Gud  af  det 
dybe,  og  Gud  har  skjult  sit  Ansigt  for  ham.  Men  Gud 
besøger  ham  atter,  og  han  erfarer  Guds  rigeste  Trøst. 
„Salig  den  Mand,  hvis  Synd  er  skjult,  hvem  Herren 
ikke  tilregner  Skyld"  (Ps.  32,  1  f.)  —  er  heri  ikke  Er- 
faringens jublende  Vished?  Naar  Apostlene  sagde:  „til 
hvem  skulle  vi  gaa?"  var  det  ikke  alene,  fordi  de  for- 
gjæves  havde  søgt  at  mætte  deres  Sjælehunger  hos  andre, 
men  fordi  de  virkelig  havde  erfaret,  at  Jesus  havde  det 
evige  Livs  Ord  (Joh.  6,  68).  —  „Længes  efter  Evange- 
liets rene  Mælk",  skriver  Apostlen  Peter;  han  byder 
Villien  og  fremkalder  Trangen;  men  de  udspringe  begge 
af  en  Erfaring:  „om  I  da  have  smagt,  at  Herren  er 
god"  (1  Pet.  2,2  f.)  Og  naar  Paulus  skriver:  „Jeg  har 
besluttet  intet  andet  at  vide  iblandt  eder  end  Jesum 
Christum  og  ham  korsfæstet",  (1.  Kor.  2,  2),  da  har  han 
jo  i  det  umiddelbart  foregaaende  begrundet  det  paa  de 

christnes  salige  Erfaring:  om  Christi  Kors  end  nok  saa 
meget  er  Jøder  en  Forargelse  og  Græker  en  Daarskab, 
for  de  troende  er  det  erfaret  at  være  en  Guds  Kraft 
og  en  Guds  Visdom.  Der  var  i  den  sandhedselskende 
Sjæl  en  Tørst  efter  Visdom,  som  den  maatte  faa  fyl- 
destgjort —  den  er  bleven  slukket  i  Christus;  der  var 
i  det  fattige  Hjerte,  som  hungrede  efter  Retfærdighed, 
en  Trang  til  et  nyt  Liv,  til  en  gjenfødende  Kraft  — 
den  er  bleven  mættet  i  ham.  Jesus  Christus  er  bleven 
os  Visdom  fra  Gud  og  Retfærdighed  og  Helliggjørelse 
og  Forløsning  (1  Kor.  1). 

I  dette  nye  Moment,  den  personlige  Erfaring,  er 
det  foregaaende  indoptaget,  ligesom  vi  i  Trangens  Mo- 
ment ingenlunde  udelukkede  det  første,  Villiesmomentet, 
men  netop  fandt  Villiens  Indhold  udtrykt  i  Trangen. 
Saaledes  ere  vi  ikke  efterhaanden  gaaede  over  til  et 
andet  Omraade,  hvor  Begyndelsen  bliver  os  uvedkom- 
mende; men  vi  ere  blot  trængte  længere  ind  i  det 
samme,  stedse  bevarende  de  første  Momenter,  men  be- 
standig givende  dem  en  dybere  Begrundelse.  —  Den 
Erfaring,  hvorom  Talen  er,  gaar  jo  netop  ud  paa,  at 
Trangen  er  tilfredsstillet,  og  vi  have  saaledes  rettelig 
forstaaet  et  Dobbeltmoment,  i  hvilket  intet  af  de  to 
kunne  bestaa  for  sig*).  At  Trangen  ikke  for  sig  alene 
kan  begrunde  Visheden,  have  vi  set  ovenfor  (S.  172); 
Visheden  om  Realiteten,  om  at  Christendommen  vir- 
kelig har  givet  Naaden,  beror  paa  en  positiv  Erfaring. 
Men  paa  den  anden  Side  bliver  Erfaringen  først  til  det, 
den  er,  til  en  salig  Erfaring,  ved  at  være  Trangens 


*)  Det  er  disse  to  Momenter,  som  i  Luthardts  apologetiske 
Foredrag  (I,  7de  Foredrag  og  II,  1ste  Foredrag)  betegnes 
som  vor  egen  Aands  og  Grads  Aands  Vidnesbyrd.  Uklar- 
heden i  en  saadan  Fordeling  og  Afsvækkelsen  i  denne  An- 
vendelse af  Benævnelsen  „Aandens  Vidnesbyrd"  vil  blive 
klar,  naar  vi  i  det  følgende  nærmere  analysere  Erfarings- 
elementet. 

Opfyldelse.  I  de  umiddelbare  Udtryk  for  den  christelige 
Vished  træder  snart  det  ene,  snart  det  andet  af  disse 
to  Momenter  i  Forgrunden.  Snart  dvæler  den  christne 
i  Betragtningen  af  den  Fred,  den  Kraft,  det  nye  Liv, 
han  dagligt  erfarer  som  virkeligt  i  sig;  men  det,  som 
gjør  ham  denne  Erfaring  saa  værdifuld,  er  jo  den  stedse 
levende  Bevidsthed,  at  Personlighedens  dybeste  Trang 
deri  er  kommen  til  Hvile.  Snart  vil  den  christne  be- 
grunde sin  Vished  paa  Sjælens  aldrig  stillede  Hunger 
og  Tørst  efter  det  evige,  det  uendelige,  paa  Samvittig- 
hedens nagende  Længsel  efter  Syndsforladelse,  som  dog 
atter  og  atter  synes  umulig;  men  man  hører  af  Tone- 
faldet, at  alt  det,  der  var  Længselens  Maal,  det  er 
fundet  i  den  christne  Troserfaring.  I  denne  sidste  Form 
nærme  Udtalelserne  sig  til  dem,  der  høre  ind  under  det 
forrige  Moment;  men  der  er  en  Forskjel,  som  er  kjen- 
delig  paa  en  større  Hvile  i  Vishedens  Udtryk.  Thi  her 
skal  Trangen  ikke  ved  uendelig  forhøjet  subjektiv  Energi 
selv  frembringe  Troen  paa  Objektets  Realitet;  denne  er 
allerede  givet  i  Erfaringen,  og  Trangen  og  Længselen 
paaberaabes  væsentlig  i  det  Øjemed  at  garantere  disse 
nye  Realiteters  uendelige  Værdi  for  mig,  min  Forvisning 
om  det  nye  Livs  Normalitet  og  absolute  Gyldighed. 

Her  komme  vi  nemlig  til  en  Ejendommelighed 
ved  den  ethiske  Trang,  som  det  paa  dette  Punkt 
er  nødvendigt  at  stille  i  et  klarere  Lys.  Overalt,  hvor 
der  findes  ethisk  Trang,  indeholder  den  som  et  uoplø- 
seligt Grundelement  en  umiddelbar  Følelse  af,  at  dens 
Gjenstand  er  et  Maal,  som  er  ubetinget  værdt  at  opnaa, 
at  den  selv  har  et  absolut  Krav  paa  at  fyldestgjøres,  at 
den  ikke  er  et  sygeligt  eller  tilfældigt  Phænomen,  men 
udtrykker  Menneskets  inderste  Væsen,  det,  uden  hvilket 
Mennesket  ikke  var  Menneske  og  Livet  ikke  værdt  at 
leve.  Det  vedkommer  os  ikke  her,  om  der  gives  Men- 
nesker uden  ethisk  Trang;  det  skal  fuldt  ud  indrømmes, 
at  mange  Mennesker  besidde  den  i  meget  afsvækket 

Form;  det  er  ogsaa  i  det  foregaaende  vist,  at  Villien 
altid,  skjønt  ikke  frembringende  den  etniske  Trang,  er 
nødvendig  til  at  bære  den  oppe  i  Personlighedens  Liv. 
Men  ligefuldt  er  det  et  Faktum,  at  den  etniske  Trang 
ikke  kan  bestaa  uden  denne  ledsagende  Vished.  Saa 
snart  den  opgives,  er  Trangen  ikke  længere  en  egentlig 
ethisk  o:  Personlighedens  væsentlige  Trang. 

Hvori  nu  nærmere  denne  umiddelbare  Fø- 
lelse bestaa r,  er  det  ikke  muligt  at  sige,  just  fordi 
den  er  et  oprindeligt,  uopløseligt  Grundelement.  Man 
kan  opløse  og  forklare  mange  Udsagn,  der  give  sig  ud 
for  umiddelbare  og  enkelte  ethiske  Vishedsudtryk ;  men 
iblandt  de  Elementer,  hvori  man  opløser,  vil  dette  altid 
komme  uopløst  igjen.  Man  kan  beskrive  det  paa  mange 
forskjellige  Maader;  men  i  alle  Omskrivninger  vil  netop 
dette  Element  selv  være  indesluttet.  Der  er  en  Oprin- 
delighedens Hemmelighed  i  det  lille  Ord  „bør",  som 
bevirker,  at  det  umuligt  kunde  forstaas  af  en,  der  ganske 
manglede  enhver  Erfaring  deraf,  men  ogsaa  paa  den 
anden  Side  er  selvklart  for  enhver,  i  hvis  Liv  det  er  en 
Realitet.  Det  er  en  Følelse,  der  er  ligesaa  enkelt  og 
ligesaa  umiddelbart  overbevisende  som  Følelsen  af  Sund- 
hed. For  den  helbredede  kan  maaske  Reflexionen  gjøre 
Forholdet  klarere  ved  at  vise,  at  han  i  sin  forrige  syge 
Tilstand  manglede  og  trængte  til  dette  og  hint,  samt  at 
han  nu  har  faaet  det.  Men  i  ethvert  enkelt  Moment 
er  den  umiddelbare  legemlige  Følelse  af,  at  den  sunde 
Tilstand,  som  nu  er  gjenvunden,  er  den  normale,  dog 
atter  tilstede  og  ikke  videre  til  at  opløse. 

Herigjennem  forstaa  vi  da  nærmere  Forholdet 
mellem  de  to  Momenter,  som  vi  have  fundet  i  Vis- 
hedsbegrundelsen :  Erfaringen  og  den  ethiske  Trang. 
Hvis  der  rejser  sig  et  tvivlende  Spørgsmaal  om  det  nye 
Livs  Realitet,  om  Christendommens  og  de  christelige 
Trossandheders  Virkelighed,  da  har  den  christne  Svaret 
i  Erfaringen  af  det  nye  Liv,  som  han  lever,  og  hvis 

Virkelighed  han  ligesaa  lidt  kan  benægte  som  sin  egen 
Tilværelse.  Men  hvis  da  et  andet  Tvivlens  Spørgsmaal 
skulde  opstaa,  sigende:  „Ja,  vel  er  det  et  Faktum,  at 
Du  har  dette  Liv,  disse  Bevidsthedstilstande,  disse 
ethiske  Kræfter;  men  hvoraf  véd  du,  at  alt  dette  ikke 
er  en  Sygdom,  en  abnorm  Dannelse,  som  du  skulde  fri- 
gjøre  dig  for  saa  snart  som  muligt?"  —  da  svarer  den 
christne  umiddelbart  ud  af  den  ethiske  Trangs  Forvis- 
ning: Hvad  jeg  har  oplevet,  var  mit  Hjertes  inderste 
Længsel;  hvad  jeg  har  fundet,  er  min  Personligheds 
inderste  Væsen;  og  deri  ligger  dets  absolute  Eet. 

Den  saaledes  fremstillede  Vishedsbegrundelse  er 
(mere  eller  mindre  klar  og  omfattende)  den,  der  møder 
os  overalt  i  vor  Tids  Udtalelser,  og  Betegnelsen  „det 
indre  Bevis  for  Christendommens  Sandhed" 
gjælder  i  Reglen  netop  den.  Efter  at  Supranaturalis- 
mens utrættelige  Forsøg  paa  objektive  Beviser  klart 
havde  godtgjort  disses  Utilstrækkelighed,  har  denne  Be- 
grundelse faaet  en  meget  fremragende  Plads.  —  Det  kan 
ikke  nægtes,  at  den  navnlig  i  den  første  Tid,  da  man 
vendte  tilbage  dertil,  men  af  og  til  endnu  i  vor  Tid 
fremtræder  paa  en  Maade,  der  er  rationalistisk  i  sit 
Princip,  selv  om  det  Resultat,  man  vil  naa,  gaar  langt 
ud  over  Rationalismens*).  Man  tager  det  naturlige  Men- 
neskes Længsler  og  Trang  som  en  færdig  Størrelse  og 
lader  Christendommens  Vished  bero  paa,  at  den  alene 
er  i  Stand  til  at  tilfredsstille  disse.  At  der  i  en  saa- 
dan  Paavisning  kan  være  meget  af  praktisk  Betydning, 
benægtes  ikke.  Men  anvendt  som  Bevis  gjør  den  dog 
Troen  afhængig  af  den  naturlige  Fornuft  og  glemmer, 
at  Christendommen  kun  opfylder  det  naturlige  Menneskes 
Trang  ved  samtidig  at  dømme  og  udrense  meget,  der 


*)  Et  berømt  Exempel  herpaa  er  Thomas  Erskines:  „internal 
evidence  for  the  truth  of  revealed  religion"  (lOth.  ed.  Edin- 
bourgh  1878),  som  bl.  a.  Vinet  satte  megen  Pris  paa. 

strider  imod  den,  og  ved  at  uddybe  og  helt  gjenføde  de 
Længsler,  der  vidne  for  den*).  Men  de  paagjældende 
Forsøg  vise  da  ogsaa  altid,  at  enten  indeholdt  Udgangs- 
punktet allerede  ubevidst  det  christelige,  eller  ogsaa 
naaede  man  slet  ikke  frem  til  den  sande  Christendom. 

Imidlertid  er  den  rationalistiske  Behandlingsmaade 
ingenlunde  nødvendig  efter  Principet.  Det  er  ganske 
vist  det  naturlige  Menneskes  etniske  Trang,  hvori  Dra- 
gelsen henimod  Christendommen  ligger.  Men  jo  nærmere 
Mennesket  drages,  des  dybere  bliver  Trangen.  Idet  Men- 
nesket i  Christendommen  modtager  Naadens  Fylde,  op- 
lades hans  Øje  for  et  Syndens  og  Fortabelsens  Dyb, 
som  han  kun  anede  tilforn;  og  nu  er  det  Frelsen  fra 
denne  Fortabelse,  Opfyldelsen  af  den  saaledes  vakte 
Personligheds  Trang,  hvorpaa  han  bygger.  Det  er  dette, 
som  vor  Tids  troende  Theologi  overhovedet  stræber  at 
drage  frem ;  og  det  er  det,  der  nu  med  Klarhed  og  Be- 
stemthed er  Principet  for  Franks  Vishedssystem. 
Just  deri  bestaar  en  af  Franks  Fortjenester,  at  han  — 
uden  at  miskjende  den  psychologiske  Overgang  —  har 
sat  Grænsen  klart  mellem  den  Begrundelse,  der  hviler 
paa  den  sande  christelige  Trang,  og  alle  Tilløb,  der 
endnu  bero  paa  det  naturlige.  Man  vil  da  ogsaa  let 
gjenkjende  de  Frankske  Grundtanker  (saaledes  som  de 
udvikles  under  den  grundlæggende  christelige  Vished 
§  14 — 27)  i  den  ovenfor  givne  Fremstilling  af  „det  indre 
Bevis". 


Men  nu  opstaar  Spørgsmaalet ,  om  vi  hermed  have 
naaet  det  dybeste  Moment  i  Yishedsbegrundelsen.  Kri- 


*)  Det  er  atter  her  den  gamle  Lyst  til  en  „objektiv",  almen- 
gyldig Begrundelse,  der  har  ledet  ind  paa  denne  Vej,  idet 
man  ansaa  det  naturlige  Menneskes  etniske  Trang  for  en  fast 
udvortes  bestemmelig  Størrelse  (hvad  den  christnes  særlige 
ethiske  Trang  ikke  var). 

tiken  af  Franks  System  har  allerede  peget  hen  paa 
Manglerne  i  denne  Besvarelse  og  antydet  Retningen, 
hvori  vi  maa  gaa  videre.  I  denne  Sammenhæng  møde 
vi  først  et  Par  Betænkeligheder,  der  maaske  ikke 
i  og  for  sig  ville  findes  afgjørende,  men  dog  rokke  Sik- 
kerheden i  at  blive  staaende  ved  det  givne  og  forberede 
et  nyt  Moment. 

Naar  de  gamle  Dogmatikere  opstillede  den  Hellig- 
aands  Vidnesbyrd  som  sidste  Vishedsgrund ,  var 
dette  saa  alene  af  Mangel  paa  kritisk  Klarhed?  Er 
denne  Læres  Indhold  virkelig  udtømt  i  den  indre  subjektive 
Erfaring,  eller  skjuler  der  sig  ikke  heri  endnu  en  aande- 
lig  Realitet,  der  ikke  er  kommen  til  Udtryk  i  det  hidtil 
givne?  —  Fremdeles:  naar  vi  nærmere  betragte  de  før 
anførte  Skriftsteder  (S.  175  f.),  finde  vi  saa  ikke  og- 
saa  deri  et  Element,  der  gaar  ud  over  den  givne  Løs- 
ning? Det  er  ganske  vist,  at  Peter  standser  ved  Er- 
faringen: „om  I  da  have  smagt  — ",  men  Erfaringens 
Indhold  er,  „at  Herren  er  god".  Og  ganske  vist  har 
Paulus  erfaret  Visdom,  Retfærdighed,  Helliggjørelse  og 
Forløsning;  men  Erfaringen  er  den,  at  Jesus  Ch ri- 
stus er  alt  dette.  Er  der  ikke  her  ved  Siden  af  Er- 
faringen af  den  bestemte  Tilstand  en  positiv  umiddelbar 
Erfaring  af  Troslivets  Aarsag,  af  Herren  selv? 

En  ny  Betænkelighed  vækker  det  Spørgsmaal,  som 
vi  kjende  fra  Kritiken  af  Frank,  om  det  dybeste  Princip 
for  den  christelige  Trosvished  dog  ikke  til  en  vis  Grad  maa 
indeholde  Nøglen  til  Forstaaelsen  af  anden  religiøs 
Vished  saavel  som  af  abnorme  christelige  Tilstande?*)  og 
forsaavidt  alle  disse  blive  ganske  uforklarlige  ud  fra  det 
fundne  Princip,  tyder  det  saa  ikke  paa  en  Mangel  i  dette  ? 
—  Endelig  kan  der  med  Rette  spørges:  hvorledes  kan 
det  være  christelig  rigtigt  at  søge  Begrundelsen  af  det 
dybeste  Forhold  til  Gud,  Roden  til  alle  vore  Pligter,  til 


*)  S.  152  ff. 


182 


vor  Samvittigheds  Udsagn  og  vort  hele  ethiske  og  reli- 
giøse Liv  i  et  ubestemmeligt  subjektivt,  en  op- 
rindelig ethisk  Følelse,  der  endnu  slet  ikke  indeholder 
Gud,  naar  dog  i  hele  den  christelige  Livsanskuelse  Gud  er 
Kilden  til  og  Maalet  for  alle  subjektive  ethiske  Værdi- 
bestemmelser? 

Det  afgjørende  Spørgsmaal  vil  imidlertid  være 
det,  om  den  nu  givne  Vishedsbegrundelse  er  definitivt 
sikret  imod  Tvivl  og  Anfægtelser  (saa  vidt  dette  efter 
menneskelige  Vilkaar  overhovedet  er  muligt).  I  denne 
Henseende  kan  der  rejses  Tvivl  imod  begge  Hoved- 
momenter i  Begrundelsen:  Erfaringen  af  Realitet  og 
Følelsen  af  Normalitet.  Tage  vi  først  det  sidste 
Moment  for  os,  da  kan  der  her  rejses  en  Tvivl,  som 
ganske  vist  ikke  angriber  denne  Følelses  Berettigelse 
overhovedet*),  men  vel  frembringer  Usikkerhed  om,  hvor- 
vidt den  har  naaet  sin  hele  Fylde.  Selv  om  jeg  føler 
og  tror,  at  det,  jeg  har  erfaret  i  Christendommen,  er 
en  virkelig  Opfyldelse  af  mit  Væsens  Trang  og  derfor 
en  Sandhed  for  mig,  hvor  kan  jeg  saa  være  vis  paa, 
at  det  svarer  til  hele  mit  Væsens  Trang  og  derfor  er 
Sandheden  for  mig?  Der  var  dog  i  min  Erfaring  en 
Tid,  da  min  Trang  ikke  var  saa  stor,  saa  dyb  og  om- 
fattende. Hvad  borger  mig  for,  at  min  Trang  ikke  senere 
vil  voxe  saaledes,  at  det,  der  nu  er  alt  for  mig,  kun 
bliver  et  enkelt,  maaske  et  lidet,  Moment  og  derved 
kommer  til  at  staa  i  et  ganske  andet  Lys?  Er  min 
subjektive  personlige  Trang  sidste  Vishedsgrund ,  hvor- 
ledes kan  saa  Visheden  undgaa  at  blive  behæftet  med 
den  samme  Ufuldstændighed  og  Usikkerhed  som  hele 
min  personlige  Tilstand? 

Heri  er  der  nu  noget,  som  ikke  behøver  et  Svar, 
fordi  det  er  et  Udtryk  for  en  bestaaende,  ganske  berettiget 

*)  En  saadan  Tvivl,  der  overhovedet  fornægtede  de  ethiske  In- 
stantser,  maatte  besvares  paa  et  videre  Omraade,  og  kan  ikke 
komme  i  Betragtning  her. 

Uvished  hos  den  christne.  Ingenlunde  mener  han  nem- 
lig, at  hans  egen  begrænsede  Erfaring  har  omfattet  alt ; 
og  ofte  tilbageholder  han  derfor  sin  Dom  i  Forhold, 
hvor  hans  egne  individuelle  Oplevelser  ikke  naa  op  paa 
Højde  med  Kirkesamfundets  Fælleserfaring.  Men  over- 
for Christendommens  Grundfakta  kan  den  christne  ikke 
gaa  ind  paa  en  saadan  Betragtning,  og  han  er  da  heller 
ikke  overfor  hin  Indvending  blottet  for  Svar.  Dels  vil 
han  gjøre  gj ældende,  at  da  det  netop  kommer  an  paa 
den  existentielle  personlige  Sandhed,  saa  har  han  ogsaa 
nok  i  at  forholde  sig  til  det,  der  til  en  given  Tiel  er 
Sandhed  for  ham;  thi  i  Visheden  om,  at  det  er  Sand- 
hed for  ham,  ligger  netop  den  Fortrøstning  indesluttet, 
at  det  er  paa  clen  rette  Vej  til  den  fulde,  omfattende 
Sandhed.  —  Dels  vil  han  ogsaa  svare,  at  den  ethiske 
Følelse  af  Personlighedens  Trang  kan  antage  en  saa 
absolut  Form,  at  den  ikke  lader  nogen  virkelig  Tvivl 
tilbage  for  den,  der  oplever  den,  om  at  her  den  fulde  Dybde 
er  naaet.  Navnlig  gjenfinder  den  christne  i  Gjenfødelsens 
Erfaring  umiddelbart  et  saa  fuldkomment  Udtryk  for 
Menneskevæsnets  lønligste  Længsler,  en  saadan  Løsning 
af  alle  dets  fineste  Gaader,  at  der  for  ham  ingensom- 
helst  Tvivl  er  mulig,  om  dette  ogsaa  er  hans  sande  Væ- 
sen. Spørgsmaalet  bliver  overfor  denne  Erfaring  kun, 
om  den  Absolutheds-Charakter ,  som  den  indeholder,  er 
et  oprindeligt  i  denne  Erfaring  iboende,  eller  om  den  er 
et  Gjenskin  fra  en  anden  og  dybere;  men  dette  Spørgs- 
maal  bliver  først  ret  forstaaeligt  i  det  følgende  (naar 
vi  ad  anden  Vej  træffe  paa  dette  dybere  Absolutheds 
Moment). 

Mere  farlige  blive  de  Tvivl,  der  rejse  sig  imod  den 
c  briste  lige  Vished  om  Realiteten,  saaledessom  den 
ovenfor  er  givet.  Thi  ganske  vist  staar  selve  de  indre 
Erfaringers,  Gjenfødelsens  og  Omvendelsens,  Fredens  og 
Glædens,  Realitet  fast  nok.  Men  umiddelbart  og  egent- 
lig er  dette  ogsaa  det  eneste,  hvis  Realitet  er  urokkelig 

garanteret  paa  denne  Maade.  Ved  enhver  Overgang 
fra  de  subjektive  Tilstande  i  mig  til  den  objektive  Aar- 
sag  udenfor  mig  kan  Tvivlen  sætte  ind.  Saasnart  vi 
ikke  mere  have  med  det  umiddelbare  enkelte  Faktum 
at  gjøre,  men  med  en  Række  af  Led,  kan  paa  ethvert 
Sted  Forbindelsen  imellem  disse  Led  anfægtes.  Jeg 
kan  tidt  nok  sige,  at  de  subjektive  Erfaringer  ere  ufor- 
staaelige,  og  at  Slutningen  maa  drages  efter  alle  Tan- 
kens Love  —  altid  kan  dog  Tvivlen  skyde  sig  ind; 
hvem  siger,  at  du  skal  forstaa  det?  fordi  du  ikke  kan 
finde  en  anden  Forklaring,  er  det  derfor  vist,  at  ingen 
anden  er  mulig?  hvo  giver  dig  Ret  til  overhovedet  at 
lide  paa  en  Slutning  paa  dette  Omraade?  selv  om 
Ideen  om  en  saadan  Aarsag  er  nødvendig  for  at  for- 
klare Forholdet  for  vor  Tanke,  hvorledes  kunne  vi  der- 
for være  visse  paa  Ideens  Realitet,  Existents?  Disse  og 
mange  andre  Spørgsmaal  kunne  rejses;  thi  er  der  intet 
umiddelbart  Erfaringsforhold  til  Aarsagen,  kan  der  altid 
tænkes  en  Selvskuffelse  eller  noget  andet,  der  gjør  Over- 
gangen til  den  tvivlsom.  Ligesom  den  blindfødte  i 
Evangeliet  svarer:  „Om  han  er  en  Synder,  véd  jeg  ikke; 
én  Ting  véd  jeg,  at  jeg,  som  var  blind,  nu  sér"  (Joh. 
9,  25),  saaledes  maa  den  christelige  Vished  egentlig 
ogsaa  her  tilsidst  trække  sig  tilbage  til  det  subjektive 
som  det  eneste  uangribelige  og  sige:  „Om  der  er  en 
Gud  og  en  Frelser,  véd  jeg  ikke;  kun  derpaa  er  jeg 
vis,  at  jeg,  som  var  en  Synder,  har  fundet  Fred  i  min 
Sjæl".  Men  hvis  en  saadan  Udtalelse  er  mere  end  en 
hypothetisk  Abstraktion,  da  er  den  christelige  Vished 
væsentlig  krænket. 

Men  denne  Tvivl  kan  ikke  paa  uigjendrivelig  Maade 
fjernes  fra  den  subjektive  Erfarings-Begrundelse.  Her- 
ved se  vi,  at  det  er  umuligt  at  blive  staaende 
paa  dette  Punkt.  Men  af  det  udviklede  indlyser  det 
ogsaa  paa  samme  Tid,  at  denne  Vishedsbegrundelse 
faktisk  ikke  er  den,  der  er  det  dybeste  Underlag  for 


185 


Troen.  Thi  i  saa  Fald  maatte  der  forekomme  saadanne 
Tilstande  i  Troslivet,  hvor  Gjenfødelsens  Vished  fast- 
holdtes, medens  Visheden  om  det  objektive,  om  Gud  og 
om  Christus,  forsvandt  eller  anfægtedes.  Men  saaledes 
forholder  det  sig  ikke.  Vished  om  Gjenfødelsen  findes 
aldrig,  ja  kan  ikke  tænkes  uden  Vished  om  Gud;  me- 
dens det  omvendte  virkelig  forekommer  i  Christenlivet: 
Visheden  om  Gud  og  hans  Frelse  bevares,  medens  Vis- 
heden om  den  personlige  Delagtighed  deri  fordunkles. 

Den  givne  Vishedsbegrundelse  er  i  sig  selv  ingen- 
lunde urigtig,  men  er  endnu  for  ubestemt  og  derved 
uklar.  Det  er  fuldkommen  rigtigt,  at  Erfaringen  er  den 
afgjørende  Vishedsgrund ;  men  Erfaringens  Væsen 
og  Indhold  opfattes  ikke  klart.  Erfaringen  inde- 
holder i  sig  baade  subjektive  og  objektive  Elementer; 
men  selv  der,  hvor  Interessen  er  vaagen  for  at  hævde 
det  objektive  bestemt,  gaar  man  i  en  kritisk  Forsigtig- 
hed saa  langt  ud  i  det  subjektive,  at  Vejen  tilbage  til 
det  objektive  bliver  usikker  (jfr.  ovenfor  S.  158).  Vi 
ville  da  forsøde  at  fortsætte  Analysen  ind  til  det  dybeste 
Punkt  og  betræde  dermed  et  Omraade,  hvor  de  menne- 
skelige Ord  og  Begreber  kun  daarligt  slaa  til,  fordi  vi 
her  staa  lige  for  det  guddommelige  selv,  og  hvor  vi  kun 
tør  gaa  frem  med  stor  Varsomhed ,  fordi  hin  inderste 
Livsrod  er  saa  fin,  at  den  ømmer  sig  ved  at  under- 
lægges den  sondrende  Tankes  Behandling.  Naar  den 
troende  nærmer  sig  dette  Sted,  er  det,  som  hører  han 
Røsten  igjen:  „Tag  dine  Sko  af;  thi  det  er  et  helligt 
Sted  ,  du  staar  paa" ;  og  selv  den  ikke-troende  maa  — 
om  han  er  et  samvittighedsfuldt  Menneske  —  med 
Ærefrygt  nærme  sig  det,  som  for  hans  Medmennesker 
er  det  dybeste  og  helligste  i  deres  inderste  Sjæleliv. 

Ligesom  ved  de  foregaaende  Overgange  ligger  ogsaa 
her  det  nye  Moment  indesluttet  i  det  tidligere,  og  vi 
skulle  se,  hvorledes  det  vikler  sig  ud  deraf.  Vi  be- 
sidde i  en  levende  personlig  Erfaring  Gjenfødelsens 


186 


Kjendsgjerning,  men  hvorledes  er  denne  Erfaring 
opstaaet,  og  hvori  bestå  ar  den?  Bestaar  Gjenfødelsen 
deri,  at  min  Tanke  er  bleven  overbevist  af  visse  Ideer, 
min  Følelse  er  bleven  grebet  ved  Fortællingen  om  visse 
historiske  Begivei)heder ,  og  som  Følge  heraf  min  Vilrie 
har  faaet  en  ny  Retning?  Hvis  dette  er  Christendom  — 
som  det  ikke  sjældent  udgives  for  —  da  er  det  ikke 
let  at  se,  hvorfor  den  christne  ikke  kan  lade  sig  nøje 
med  en  subjektiv  Gudsidé  (thi  Ideens  Indhold  er  jo  det 
samme,  hvad  enten  den  existerer  eller  ej)  og  med  en 
„ideal"  o:  uhistorisk  Christus  (thi  Fortællingen  om  hans 
Liv  kan  jo  være  den  samme,  hvad  enten  det  er  fingeret 
eller  virkeligt). 

Men  Christendommen  kræver  mere,  og  den  sande 
levende  Christenerfaring  vil  ikke  kj endes  ved  en  saadan 
Beskrivelse.  Christendommen  er  et  Liv  med  den 
levende  Gud,  den  christne  bestemmes  ikke  af  Ideer 
og  Stemninger,  men  staar  i  et  virkeligt  Samfund  med 
Gud,  og  hvad  der  foregaar  i  og  med  ham,  foregaar  i 
det  virkelige  Forhold  til  denne  Gud.  Samvittigheden, 
der  dømmer  Synderen,  er  ikke  først  en  trykkende  for- 
uroligende Følelse,  hvoraf  han  kan  slutte  sig  til,  at 
Gud  er  vred,  men  er  først  og  væsentligt  den  levende 
hellige  Guds  Vrede  imod  Synderen,  der  i  Aanclens  Ver- 
den staar  umiddelbart  for  hans  Ansigt,  og  deraf  ud- 
springer da  Følelsen  af  Usalighed.  Syndernes  Forladelse 
er  ikke  først  en  Følelse  af  Fred  og  Glæde,  hvorfra  den 
christne  slutter  sig  til,  at  der  er  sket  en  Forsoning,  men 
først  og  væsentlig  er  det  den  levende  Frelser,  Jesus 
Christus,  der  tager  Synderen  ind  under  sin  Retfærdig- 
hed, giver  ham  Del  i  sit  Liv,  og  deraf  udspringer  Fø- 
lelsen af  Retfærdighed,  Fred  og  Glæde  i  den  frelstes 
Sjæl.  Gjenfødelses-Erfaringen  er  ikke  først  en  sædelig 
Forandring  i  Menneskets  hele  Liv,  hvorfra  han  slutter 
til  guddommelige  Kræfters  Indgriben,  men  er  Erfaringen 
af  den  levende  Guds  Aand,  indplantet  i  og  nyskabende 

Menneskets  Sjæl,  og  nu  personlig  vidnende  med  Men- 
neskets Aand,  at  han  er  Guds  Barn. 

Men  er  dette  det  virkelige  Forhold  i  Livsrealiteterne, 
da  maa  ogsaa  Visheden  være  i  Overensstemmelse  der- 
med. Jeg  er  vis  paa  Guds  Tilværelse,  fordi  jeg  lever  i 
Samfund  med  ham.  Jeg  er  vis  paa  Frelserens  Sandhed, 
fordi  jeg  daglig  er  i  ham,  og  han  i  mig.  Jeg  er  ikke 
vis  paa  Guds  Tilværelse,  fordi  jeg  er  gjenfødt;  men  jeg 
er  vis  paa  min  Gjenfødelse,  fordi  jeg  i  det  levende 
Samfund  med  Gud  erfarer,  at  han  er  min  Fader  og  jeg 
hans  Barn*).  Hermed  staa  vi  lige  for  det  nye  Vis- 
hed s  princip.  Det  objektive  er  ikke  vist  i  Kraft  af 
Slutninger  fra  clet  subjektive,  men  ved  sin  egen  umid- 
delbare Aabenbaring  i  os.  Det  kan  være  vanskeligt  at 
tinde  fuldkommen  klare  og  altomfattende  Ord  paa  dette 
dybeste  Omraade,  men  Principet  er  os  klart,  at  Vis- 
heden om  Gud  er  det  første  og  inderste  i  al  christelig 
Vished,  fordi  den  beror  paa  en  ganske  umiddelbar  aan- 
delig  Erfaring  i  det  levende  Kvalitetsforhold,  hvori 
Gud  er  traadt  til  Mennesket,  mystisk  udtrykt  ligesom 
en  umiddelbar  Berøring  af  Gud. 


Men  vil  dette  Princip,  der  skal  være  Afslutningen 
paa  hele  den  psychologiske  Udvikling,  ikke  i  Virkelig- 
hed vende  op  og  ned  paa  alt  det  foregaaende?  Var  det 
ikke  vor  første  Grundsætning,  at  Visheden  var  og  nød- 
vendig maatte  være  subjektiv,  og  ende  vi  nu  ikke 
alligevel  her  i  noget,  der  gjør  Fordring  paa  at  være 
umiddelbar  objektivt? 

Modsigelsen,  om  der  synes  at  være  en  saadan,  er 
ikke  vanskelig  at  løse.  Principet,  at  al  Vished  maa 
garanteres  subjektivt,  staar  fuldkommen  fast.    En  ren 


:)  jfr.  Dorner:  christliche  Grlaubenslehre  I,  S.  42. 

objektiv  Vished  er  en  Selvmodsigelse,  da  Vished  i  sig 
selv  udtrykker  den  subjektive  Optagelse  af  det  objektive. 
Men  om  vi  end  maa  søge  et  subjektivt  Kriterium,  er 
der  ingen,  der  kan  nøde  os  til  at  gaa  længere  tilbage 
end  til  den  subjektive  Bevidsthed  om  det  objek- 
tive. At  gaa  tilbage  til  et  helt  subjektivt,  hvori  der 
slet  intet  objektivt  findes,  er  en  meget  almindelig  Fri- 
stelse for  dem,  der  faa  Øjet  op  for  Kriteriets  Subjek- 
tivitet. Men  naar  dette  gjøres,  viser  det  sig  altid,  at 
man  slet  ikke  er  i  Stand  til  atter  at  naa  ud  til  det 
objektive. 

Disse  noget  abstrakte  Udtryk  lade  sig  oplyse  ved 
et  Exempel  fra  den  almindelige  naturlige  Vis- 
heds Omraade.  Ved  Siden  af  den  afgj ørende  For- 
skjel  mellem  den  naturlige  Erkj endelses  og  den  ethisk- 
religiøse  Overbevisnings  Sfærer,  at  den  sidste  paa  en 
ejendommelig  Maade  helt  igjennem  er  ethisk  betinget, 
er  der  nemlig  en  Parallel  i  den  almindelige  formale 
Bestemmelse  af  Forholdet  mellem  Subjekt  og  Objekt, 
paa  hvilken  det  her  alene  kommer  an.  Mennesket  staar 
paa  engang  i  Forhold  til  to  forskjellige  Verdener,  til 
den  ydre  Sandseverden  og  den  indre  Aandsverden.  For 
den  christne  er  den  sidste  ligesaa  virkelig  objektiv  som 
den  første,  og  han  taler  derfor  baade  om  en  ydre  og 
en  indre  Erfaring.  I  formel  Henseende  vil  den  første 
kunne  afgive  et  oplysende  Billede  til  Forstaaelse  af  den 
sidste. 

Ved  den  ydre  Sands eerf åring  staa  vi  i  Forhold  til 
„Omverdenen",  paa  hvis  objektive  Existents  ikke  blot 
alle  almindelige  Mennesker  ere  fuldkommen  visse,  men 
ogsaa  de  allerfleste  Philosopher,  hvilke  Tvivl  de  end 
nære  imod  Muligheden  af  at  bevise  denne  ad  Tankens 
Vej.  Hvorpaa  grunder  denne  saa  almindelige,  saa  urokke- 
lige Vished  sig?  Mon  paa  et  logisk  Bevis?  Saadanne 
ere  givne  "eller  forsøgte  i  Mangfoldighed,  alle  gaaende 
ud  fra  det  som  Resultat  af  den  kritiske  Tvivl,  at  det 

eneste,  vi  have  Vislied  for,  ere  de  subjektive  Bevidst- 
hedstilstande i  os,  de  Sandsebilleder,  som  vi  —  endnu 
uvist  med  hvilken  Eet  —  underlægge  et  objektivt,  og 
herfra  først  igjennem  Slutninger  søgende  Bevis  for  det 
objektives  Realitet.  Mange  Mennesker  kjende  vel  ikke 
engang  disse  Beviser;  men  selv  med  Hensyn  til  dem, 
der  kjende  dem,  maa  man  vel  spørge,  om  de  i  Virkelig- 
heden bygge  deres  Vished  paa  disse,  eller  om  disse  Be- 
viser ikke  blot  ere  et  Forsøg  paa  for  Tanken  at  ret- 
færdiggjøre,  hvad  der  i  Forvejen  ad  anden  Vej  er  vist. 
Og  selv  om  da  Retfærdiggjørelsen  for  Tanken  er  funden, 
hviler  dog  den  egentlige  Kraft  i  deres  Overbevisning 
ikke  paa  disse  bagefter  tilkomne  Argumenter,  men  paa 
den  oprindelige  Vishedsgrund.  Dette  bliver  end  klarere, 
naar  vi  nærmere  betragte  alle  disse  logiske  Argumenter 
og  se,  at  intet  af  dem  holder  Stand  overfor  en  virkelig 
gjennemtrængende  kritisk  Tvivl.  Ja  Kritiken  vil  endog 
kunne  vise,  at  den  tilsyneladende  Beviskraft  tilsidst  hvi- 
ler paa  en  skjult  Forudsætning,  hvori  hin  oprindelige 
Vished  allerede  ligger.  Men  saaledes  er  altsaa  ogsaa 
her  den  oprindelige  umiddelbare  Vished  den  eneste  vir- 
kelige Begrundelse. 

Denne  Begrundelses  Bet  vedkommer  os  ej  her, 
hvor  Spørgsmaalet  blot  er  om  det  faktiske.  Men 
hvori  bestaar  nu  nærmere  dette  faktiske?  Ved 
enhver  ydre  Erfaring,  enhver  Sandsning  opstaar  en  be- 
stemt Bevidsthedstilstand,  et  Sandsebillede  i  Mennesket. 
Hvis  nu  virkelig  hele  den  psychologiske  Tilstand  dermed 
var  udtømt,  da  var  der  ganske  vist  ingen  anden  Vej  til 
det  objektive  end  en  Slutning  fra  Virkning  til  Aarsag; 
kun  er  det  tvivlsomt,  om  Mennesket  da  nogensinde  vilde 
finde  sig  foranlediget  til  at  foretage  denne  Slutning. 
For  da  at  forklare  Grunden  til,  at  Mennesket  drives  til 
at  søge  Sandseforestillingernes  Oprindelse  udenfor  sig 
selv,  har  man  sat  det  ejendommelige  ved  Sandsefore- 
stillingen  deri,  at  den  ledsages  af  en  Slags  negativ  Fø- 

le  Ise,  der  kun  udtrykker  dette,  at  Mennesket  ikke  selv 
kunde  frembringe  den  *).  Imidlertid  er  et  saaclant  nega- 
tivt Udtryk  altid  kun  frembragt  ved  Reflexion;  den 
umiddelbare  negative  .Følelse  er  en  Selvmodsigelse.  Det 
negative  Beflexionsresultat  maa  være  fremkaldt  ved  en 
oprindelig  positiv  Følelse.  I  hin  ved  Sandsningen  op- 
staaede  Bevidsthedstilstand  er  der  foruden  Sandsebilledet 
endnu  et  andet  positivt  Element,  en  ganske  umiddelbar 
Følelse  eller  instinktmæssig  Bevidsthed  om,  at  Mennesket 
i  dette  Forhold  staar  overfor  et  objektivt,  af  hvilket  det 
er  blevet  paavirket.  Denne  umiddelbare  Bevidstheds- 
tilstand lader  sig  ikke  opløse  og  lader  sig  ej  heller  paa 
nogen  Maade  fjerne.  Nu  er  det  ikke  atter  Meningen 
hermed  at  argumentere  saaledes,  at  dette  Elements 
Tilstedeværelse  i  Bevidstheden  er  ganske  uforklarligt 
uden  under  Forudsætning  af  en  virkelig  objektiv  Paa- 
virkning.  Dette  vilde  blot  være  en  anden  af  hine,  altid 
angribelige,  logiske  Slutninger,  men  selve  Elementet  er 
Udtrykket  for  den  ganske  umiddelbare  og  ufornægtelige 
Vished,  der  som  et  første  enkelt  Bevidsthedselement 
ikke  paa  nogen  Maade  lader  sig  aflede  af  noget  andet. 
Spørges  der  derfor  om,  hvad  der  virkelig  er  den  fak- 
tiske Grund  for  alle  Menneskers  urokkelige  Vished  om 
Omverdenens  Realitet,  da  er  det  kun  den,  enhver  Sands- 
ning  ledsagende,  enkelte  Bevidsthedstilstand,  det  umiddel- 
bare Indtryk  af  Aarsagen  som  Aarsag,  det  objektive  som 
objektivt.  Eller  med  andre  Ord  vi  blive  tilsidst  staaende 
ved  en  subjektiv  Bevidsthed  om  det  objektive  umiddel- 
bart som  objektivt  —  uden  først  at  frembringe  det 
igiennem  en  Slutning  fra  det  rent  subjektive.**) 

Granske  paa  samme  Maade  forholder  det  sig  nu 


*)  Windelband:  Uber  die  Gewissheit  der  Erkeimtniss  (Berlin 
1873).  S.  80. 

**)  Jfr.  C.  F.  Heman:  die  Erscheinung  der  Dinge  in  der  Wahr- 
nehnmng  (Leipzig  1881)  S.  115  o.  a.  Sml.  ogsaa  Wundts 
Psychologie  (2.  Aufl.  1880)  II,  S.  175. 

paa  det  aandelige  Omraade.  Ogsaa  her  er  et  vir- 
keligt Kvalitetsforhold  og  en  virkelig  Erfaring.  Ordet 
„aandelig  Erfaring"  bruges  ofte  meget  vagt  og  tvety- 
digt, idet  man  ved  Udtrykket  synes  at  ville  give  Ind- 
holdet en  virkelig  Realitet  og  dog  i  Udførelsen  kun 
taler  om  aandelige,  ethiske  Rørelser  af  en  ejendommelig 
Styrke  *).  I  denne  Betydning  er  den  aandelige  Erfaring 
naturligvis  stedse  udsat  for  at  reduceres  til  et  blot 
billedligt  Udtryk  for  subjektive  Tilstande,  og  naar  den 
ikke  fattes  bestemtere,  vil  det  ogsaa  altid  kunne  be- 
strides, om  man  har  ilet  til  fra  dette  subjektive  at 
slutte  til  nogetsomhelst  objektivt.  Men  Indholdet  af  den 
christnes  aandelige  Erfaring  er  langt  klarere,  idet  han 
staar  og  véd  sig  staaende  i  et  virkeligt  Personligheds- 
forhold  til  den  treenige  Gud.  Ud  fra  dette  kastes  der 
endog  Lys  over  den  almindelige,  dunkle,  aandelige  Er- 
faring, som  den  christne  godt  selv  kjender,  og  som  han 
netop  nu  sér  forhøjet  og  forklaret  i  sit  nye  Livs  Erfa- 
ring. Den  christnes  aandelige  Erfaring  er,  ligesom  den 
ydre  Erfaring,  ej  blot  en  Række  subjektive  Bevidstheds- 
tilstande, men  har  i  og  med  disse  en  umiddelbar  Følelse 
af  et  Objekt,  af  en  aandelig  Realitet,  der  aabenbarer 
sig  igjennem  disse.  Visheden  om  den  subjektive  Virk- 
ning og  den  objektive  Aarsag  ere  begge  lige  umiddelbart 
givne  i  den  oprindelige  indre  Erfaring,  og  den  sidste 
staar  ikke  i  noget  Afhængighedsforhold  til  den  første. 

Maaske  man  imidlertid  vilde  indrømme  denne  oprin- 
delige umiddelbare  Vished  om  en  objektiv  Aarsag  til 
de  subjektive  christelige  Virkninger,  men  saa  desto  mere 
bestride,  at  nogensomhelst  Bestemmelse  af  denne 
objektive  Aarsag  var  given  i  den  umiddelbare  Vis- 
hed.    Saaiedes  vilde  man  vel  vide,  at  der  var  noget, 

*)  Saaiedes  f.  Ex.  betegnende  Weisse,  der  i  sin  „philosophische 
Dogmatik"  bygger  hele  sin  Religionstheori  paa  indre  Erfa- 
ring (I,  §  22  ff.),  uden  at  man  dog  nogensinde  ret  faar  Klar- 
hed over,  hvad  der  erfares. 

der  havde  virket,  men  ej,  at  dette  var  Gud,  var  en  ab- 
solut personlig  Magt,  hvorpaa  dog  christelig  set  alt 
kommer  an.  En  saadan  Indvending  beror  imidlertid 
paa  en  ganske  umulig  Adskillelse  af  Indhold  og  Form. 
Vi  tage  atter  den  naturlige  Erfaring  til  Oplysning. 
Idet  jeg  sandser  en  Ting,  er  jeg  ikke  alene  vis  paa  Tin- 
gens Existents,  men  tillige  paa  en  bestemt  Egenskab 
ved  Tingen,  som  netop  er  udtrykt  i  Sandsningen.  Har 
jeg  brændt  mig  paa  et  Jærn,  er  jeg  fuldstændig  vis 
paa,  at  Jærn  et  virkelig  er  varmt.  Ser  jeg  et  Danne- 
brogsflag, er  jeg  ikke  i  mindste  Tvivl  om,  at  der  objek- 
tivt er  en  Forskjel  mellem  det  røde  og  det  hvide  Tøj. 
Man  tro  ikke,  at  den  nyeré  Videnskabs  store  Opda- 
gelser om  Sandsernes  subjektive  Bidrag  til  Opfattelsen 
af  Tingene,  i  mindste  Maade  forandre  dette  Princip. 
Videnskaben  kan  vise  mig,  at  Varme  ikke  existerer  som 
Varme  uden  for  min  Følelse,  at  rødt  kun  er  rødt  for 
mit  Øje.  Men  ikke  det  allermindste  rokkes  derved  den 
Vished,  at  den  objektive  Ting,  hvis  Existents  man  jo 
har  indrømmet  mig,  ogsaa  objektivt  har  en  bestemt 
Kvalitet,  som  har  fremkaldt  det,  der  hos  mig  kaldes 
Varme,  rødt  o.  s.  v.,  og  som  for  mig  har  aldeles  samme 
Værdi  som  efter  den  naive  Opfattelse.  Den  Vished, 
jeg  saaledes  bevarer,  er  heller  ikke  Resultatet  af  nogen 
Slutning,  men  det  umiddelbare  Nedslag  i  min  Bevidsthed 
af  det  reale  Forhold  til  dette  saaledes  eller  saaledes  be- 
stemte objektive. 

Paa  lignende  Maade  forholder  det  sig  paa  det 
aandelige  Omraade.  Hin  aandelige  Bealitet,  der 
paavirker  mig,  aabenbarer  sig  i  denne  Virkning  selv  paa 
en  bestemt  Maade,  der  berettiger  mig  til  med  fuldstændig 
Vished  at  tillægge  den  bestemte  Egenskaber.  Men  er 
det  indrømmet,  at  den  aandelige  Bealitet  altsaa  ikke 
alene  aabenbarer  sit  at,  men  til  en  vis  Grad  sit  hvor- 
ledes, kan  der  endnu  spørges,  hvorpaa  jeg  da  nu  kj en- 
der dette  hvorledes  som  et  guddommeligt,  hvor- 

ledes  jeg  i  en  Erfaring  bliver  vis  paa,  at  virkelig 
Gud  er  den  virkende.  Men  dette  Spørgsmaal  har 
for  den  christne  egentlig  ingen  Mening  og  aabenbarer 
kun  Mangelen  paa  Erfaring.  En  sammensat  Erfaring 
kan  opløses  i  sine  Elementer  og  saaledes  kjendes  paa 
disse,  men  ethvert  enkelt  kjendes  kun  paa  sig  selv. 
At  Lyset  er  Lys,  det  véd  jeg  ikke  ved  nogensomhelst 
Reflexion  eller  Sammenligning  med  noget  andet.  At 
det  sure  er  surt,  er  det  ikke  muligt  at  godtgjøre  ved  noget- 
somhelst  Bevis,  just  fordi  det  som  et  oprindeligt,  enkelt 
Indtryk  ikke  kan  deles.  Jeg  kan  omskrive  og  beskrive 
disse  enkelte  Indtryk  paa  mange  Maader,  men  saa  lidt 
som  jeg  kan  frembringe  nogen  virkelig  Forestilling  om 
dem  hos  den,  der  ikke  selv  har  erfaret  dem,  saa  lidt 
kan  jeg  bevise  eller  retfærdiggjøre  dem  ved  noget  andet. 

Hvad  der  saaledes  gj ælder  om  ethvert  oprindeligt, 
enkelt  Indtryk,  det  gj  ælder  i  endnu  højere  Grad  om  det 
højeste,  der  paa  enhver  Maade  unddrager  sig  Sammen- 
stilling og  Sammenligning  med  alt  andet.  At  det  ab- 
solute  er  absolut,  er  et  Indtryk,  som  ikke  nærmere 
lader  sig  retfærdiggjøre  for  den,  der  ikke  selv  har  erfa- 
ret det  absolute.  Man  kan  søge  at  gjøre  det  klart  for 
Tanken  ved  at  sammenligne  dette  Indtryks  Kraft  med 
alle  andre  og  paavise,  at  det  paagjældende  Indtryk  over- 
gaar  dem  alle  i  en  umaalelig  Grad.  Men  selve  dette 
Udtryk,  der  holder  sig  indenfor  en  Kvantitets-Bestem- 
melse, giver  kun  en  tilnærmelsesvis  Forestilling  om  det 
absolute,  der  er  af  en  anden  Kvalitet.  —  At  det  per- 
sonlige er  personligt,  kan  lige  saa  lidt  nærmere 
afledes.  Atter  her  kan  jeg  tilnærmelsesvis  beskrive  det 
og  lede  Opmærksomheden  i  Hetning  af  dets  Ejendom- 
melighed ved  at  vise,  hvorledes  det  Indtryk  er  forskjelligt 
fra  alle  andre  Indtryk,  der  udgaa  fra  Ting  og  uperson- 
lige Magter,  og  ligeledes,  at  det  i  sig  indeslutter  netop 
saadanne  Bestemmelser,  som  jeg  kjender  fra  det  person- 
lige iblandt  Mennesker.    Men  Sagen  selv,  den  personlige 

Aands  Berøring  med  den  personlige  Aand,  er  et  saa 
ejendommeligt,  at  det  kun  kjendes  paa  sig  selv. 

Den  Magt,  der  trykker  mig  ned  i  Skyldfølelse  og 
løfter  mig  op  i  Syndsforladelse,  griber  mig  med  en  saa- 
dan  aandelig  Styrke,  som  ikke  sammenlignelsesvis  kjen- 
des fra  noget  andet  Omraade,  og  som  ved  selve  sit  Kravs 
Ejendommelighed  hævder  sig  som  absolut.  Og  denne 
samme  Magt  gaar  ind  i  min  Personligheds  hemmelige 
Dybder,  stiller  sit  Krav  til  mig  ikke  som  en  objektiv 
upersonlig  Lov,  men  med  den  alvidendes  Kjendskab  til 
min  Individualitets  inderste  Liv,  og  skjænker  sin  Fred 
ikke  som  en  Gave  fælles  for  alle,  men  saaledes,  som 
den  i  hele  Verden  kun  kunde  passe  for  mig,  ja  virker 
nu  i  mig  just  efter  mit  eget  dybeste  Væsen,  alt  paa  en 
saadan  personlig  Maade,  at  den  umiddelbart  selv  kund- 
gjør  sig  som  en  personlig  Magt*).  Atter  ikke  saaledes, 
at  jeg  nu  fra  disse  Virkninger  slutter  til  Personligheden, 
men  saaledes,  at  disse  alle  ere  Momenter  og  enkelte 
Aabenbaringer  af  den  enestaaende  Charakter,  hvormed 
den  absolute  Magt  fremtræder  i  sin  umiddelbare  Berø- 
ring med  min  Sjæl. 

Det  kunde  være  fristende  at  fordybe  sig  i  en  nær- 
mere Undersøgelse  af  disse  aandelige  Erfaringer,  at  ud- 
finde af  egen  og  andres  christelige  Oplevelser,  hvilke 
Momenter  der  ganske  umiddelbart  deri  ere  givne.  Men 
det  vilde  her  føre  bort  fra  vor  nuværende  formelt 
psychologiske  Opgave  og  hører  efter  vor  tidligere  Kritik 
hjemme  i  Dogmatiken  selv.  Her  have  vi  at  blive  staa- 
ende  i  dette  sidste  psychologiske  Moment  i  Vishedsbe- 
grundelsen  efter  dets  almindelige  Bestemthed  som  den 
virkelige,  objektiv-aandelige  Erfaring  af  den  treenige 
Grud;  og  det  paaligger  os  endnu  kun  at  vise,  hvorledes 
de  Betænkeligheder,  der  antydedes  ved  Overgangen 

*)  Jfr.  Prof.  Henry  Waces  Boyle  Lectures:  Christianity  and 
Morality.  London  1876,  der  i  det  hele  indeholder  mange  for- 
trinlige Tanker. 

til  dette  Moment  (S.  181.),  virkelig  nu  ere  blevne 
fjærnede. 

Det  er  klart,  at  den  christelige  Vished  og  dermed 
al  christelig  Viden  her  har  fundet  en  Grund,  der  ikke 
mere  kan  beskyldes  for  tilfældig  og  dunkel  Subjekti- 
visme, idet  det  levende  Erfaringsforhold  til  den  aaben- 
barede  Gud  selv  er  os  Vishedens  Grund.  Det  er  klart, 
at  de  anførte  Skriftsteder  (1  Pet.  2.  1.  Kor.  1)  og  mange 
andre  først  herved  faa  deres  hele  og  fulde  Forklaring; 
navnlig  trænge  vi  nu  ogsaa  helt  ind  i  Forstaaelsen  af 
saadanne  Udtryk  for  Troen  og  Troslivet,  der  saa  hyp- 
pigt forekomme  i  Skriften:  at  modtage  Christus,  at  have 
Christus,  at  leve  i  Samfund  med  Faderen  og  Sønnen, 
at  Aanden  vidner  og  beder  i  os  o.  s.  fr.  —  Fremdeles 
ere  vi  derved  naaede  til  en  dybere  Forstaaelse  af  den 
gamle  lutherske  Henvisning  til  den  Helligaands  Vidnes- 
byrd; Ensidigheden  i  Forholdet  til  Skriften  er  tidligere 
paavist  (S.  45),  men  i  Udtrykket  ligger  just  hint  op- 
rindelige, umiddelbare  Erfaringsforhold  til  Guds  Aand 
indesluttet.  —  Endelig  er  det  klart,  at  vi  ud  fra  dette 
Grundprincip  ogsaa  have  en  Mulighed  for  Forstaaelsen 
af  det  religiøse  Liv  udenfor  Christendommen  saavelsom 
af  Anfægtelsen  indenfor  samme,  idet  nemlig  et  Eeali- 
tetsforhold  til  Gud  nu  ses  som  muligt  ogsaa  inden  Gjen- 
fødelsen,  og  Erfaringen  af  Guds  Vrede,  af  Guds  Hellig- 
hed og  Betfærdighed,  herudfra  forstaas  at  kunne  være 
tilstede  uden  en  nærværende  Erfaring  af  Syndernes 
Forladelse. 

VI. 

Den  christelige  Trosvisheds  menneskelige  Ret. 


aar  troende  og  ikke-troende  strides  om  den  chri- 
stelige Overbevisnings  Berettigelse,  er  der  som  oftest  en 
saadan  Blanding  af  forskjellige  Momenter  i  Bevægelse, 
at  Forstaaelsen  er  næsten  umulig  uden  den  yderste  kri- 
tiske Klarhed  over  hvert  enkelt  af  disse.  En  tænker 
hovedsagelig  paa  den  videnskabelige  Gyldighed,  en 
anden  paa  den  erkjendelses-theoretiske  Mulighed,  en  paa 
den  praktiske  Livsoverbevisnings  faktiske  Ret.  og  atter 
en  anden  paa  Spørgsmaalet  om,  hvorvidt  den  christne 
moralsk  har  Ret  til  at  have  og  gjøre  sin  ejendomme- 
lige personlige  Overbevisning  gj ældende  overfor  andre 
Mennesker.  Vi  skulle  i  det  Følgende  søge  under  Be- 
handlingen af  de  Momenter,  det  for  os  fornemlig  kom- 
mer an  paa.  at  fremstille  dem  saa  enkelte  og  son- 
drede, at  hvert  Spørgsmaal  kan  ses  for  sig  og  besvares 
for  sig. 

Det  er  i  det  foregaaende  vist,  at  den  christne  Tro 
grunder  sig  paa  et  umiddelbart  Erfaringsforhold  til  Gud, 
og  at  Visheden  har  sin  sidste  Grund  i  en  umiddelbar 
Bevidsthed  om  Guds  objektive  Tilværelse,  der  har  sin 
Vished  i  sig  selv  alene,  saaledes  at  enhver,  der  staar  i 
dette  Erfaringsforhold,  med  en  faktisk  Nødvendighed 

har  denne  Bevidsthed  og  dermed  ikke  kan  andet  end 
tro  paa  Gud.  Men  maa  Erkjendelseskritiken  ikke  rejse 
alvorlige  Indvendinger  imod  en  saadan  Vishedsbegrun- 
delse,  der  jo  tilsidst  kun  ender  med  at  sige:  Jeg 
tror.  fordi  jeg  tror?  Dette  er  saa  langt  fra,  at  Erkjen- 
delseskritiken tværtimod  maa  indrømme,  at  al  menneske- 
lig Vished  i  sidste  Instants  hviler  paa  en  saadan  umid- 
delbar Vished,  der  kun  har  sin  Garanti  i  sin  egen  fak- 
tiske Tilstedeværelse. 

Det  er  allerede  igjennem  Benyttelsen  af  den  natur- 
lige Erfarings  Analogi  i  forrige  Afsnit  paavist,  at  al 
Vished  om  physisk  Existents  tilsidst  hviler  paa  et 
umiddelbart  Indtryk,  paa  en  Bevidsthed  om  objektiv 
Oprindelse,  der  uadskillelig  forbinder  sig  med  alle  vore 
Sandseforestillinger.  Det  er  atter  her  en  faktisk  Nød- 
vendighed for  vor  Tanke  at  anse  Omverdenen  for  real; 
ogsaa  her  ende  vi  med  at  sige:  jeg  tror  derpaa,  fordi 
det  er  faktisk,  at  jeg  tror;  fordi  det  viser  sig,  at  selv 
naar  jeg  forsøger  at  lade  være  at  tro,  tror  jeg  dog 
alligevel. 

Men  maaske  kunde  en  da  sige,  at  just  af  denne 
Grund  er  Omverdenens  Existents  heller  ikke  at  betragte 
som  vis,  og  det  eneste,  jeg  i  Virkeligheden  tør  være 
vis  paa,  er,  hvad  der  med  Nødvendighed  godt- 
gjør  sig  for  min  Tanke.  Kan  Omverdenens  Exi- 
stents ikke  logisk  bevises,  saa  er  den  maaske  intet  an- 
det end  en  nødvendig  Indbildning.  Uden  at  bestride 
Philosophiens  Ret  til  at  bygge  et  System  efter  disse  Prin- 
ciper, maa  vi  dog  hertil  bemærke,  at  selve  den  logiske 
Tankenødvendighed  tilsidst  ogsaa  kun  hviler  paa  et 
faktisk,  paa  en  umiddelbar  Vished,  der  kun  er  os  vis, 
fordi  den  er  os  vis.  Dette  maa  indrømmes,  ikke  blot 
af  Empirismen,  eller  Descendentsempirismen  (om  vi  maa 
betegne  Spencers  Komposition  med  dette  Navn),  men 
fuldt  saa  vel  af  alle  dem,  der  hævde  det  aprioriske  i 
den  menneskelige  Tænkning.    Nerven  i  Kants  store  For- 

søg  paa  at  begrunde  Nødvendigheden  i  vor  Erkjendelse 
er  jo  netop  den:  (empirisk-psychologisk)  at  opvise  visse 
faktiske  Grundlove  for  Erkj endelsen,  der  kun  derfor  ere 
nødvendige,  fordi  vor  Erkjendelse  faktisk  kun  bliver  til 
ved  dem  (jfr.  Kategoriernes  „Deduktion").  JFøre  vi  alle 
Beviser  tilbage  til  de  gamle  logiske  Grundsætninger,  saa 
standse  vi  ved  Spørgsmaalet:  hvorfor  er  a=a?  hvorpaa 
vi  ikke  have  andet  Svar  end  det:  fordi  det  er  saaledes. 
Vor  Tankes  Normallov  gaar  her  i  ét  med  dens  Natur- 
lov: Tankenødvendigheden  beror  alene  paa,  at  det  er 
os  faktisk  umuligt  at  tænke  anderledes.  Det  apo- 
diktiske  er  i  sidste  Instants  ikke  forskjelligt  fra  det 
assertoriske.*) 

Men  hvorledes?  gives  der  ingen  anden  Tankenød- 
vendighed end  det  faktiske,  saa  kan  jo  Erkjendelsen  al- 
drig værge  sig  mod  Skepsis.  I  en  vis  Forstand  er 
dette  sandt,  som  da  ogsaa  Erfaringen  viser,  at  den  ab- 
solute  Skepsis  er  uovervindelig.  Men  paa  den  anden 
Side  er  den  absolute  Skepsis  ligesaa  meget  umulig  i  sig 
selv,  fordi  den  selv  stedse  maa  bygge  paa  hin  faktiske 
Nødvendighed  og  selv  afgive  et  Bevis  for  den.  Selve 
Tvivlen  er  som  Tankevirksomhed  kun  mulig  i  Kraft  af 
disse  Tankens  faktiske  Love.  Saaledes  fortærer  Tvivlen 
sig  selv,  men  tvinges  til  Tavshed  kan  den  aldrig,  fordi 
hin  oprindelige  Nødvendighed  kun  er  faktisk.  Kun 
ved  en  Villiesbeslutning :  at  lade  hin  oprindelige  Vished 
gjælde,  er  den  endeløse  Tvivl  definitivt  overvundet,  uden 
at  dog  derfor  Bevidstheden  føler  sin  Vished  som  be- 
roende paa  en  (vilkaarlig)  Villie,  just  fordi  Villien 
kun  udtrykker  den  faktiske  Nødvendighed. 

Men  den  samme  Ret  til  at  lade  den  faktiske 
Vished  gjælde  har  jeg  da  med  Hensyn  til  den 
phy si  ske  Vi she  d;  thi  denne  beror  paa  et  ligesaa  enkelt 
oprindeligt  Bevidsthedselement  af  faktisk  Nødvendighed 


*)  Jfr.  F.  A.  Lange:  Logisene  Studien  1877.  S.  27.  40  f. 

for  mig.*)  Naturligvis  kan  ingen  forhindre  mig  i  at  gaa 
ud  fra  den  logiske  Vished  alene  og  paa  denne  at  bygge 
et  philosophisk  System,  hvor  jeg  ikke  anerkj ender  hin  op- 
rindelige physiske  Vished,  fordi  den  ikke  lader  sig  be- 
grunde ud  fra  den  logiske.  Thi  om  det  logiskes  Vished 
end  tilsidst  kun  er  en  faktisk  Nødvendighed  for  vor 
Tanke,  er  den  dog  af  en  anden  Art  end  den  physiske 
Vished  og  kan  derfor  skilles  ud  fra  denne.  Derfor  kan 
det  jo  ogsaa  have  sin  særlige  philosophiske  Interesse  at  se, 
hvor  langt  jeg  ad  denne  Vej  kan  naa.  Men  lige  saa 
vist  kan  ingen  hindre  mig  i  at  lægge  baade  den  logiske 
og  den  physiske  Vished  til  Grund  som  lige  gyldige.  Thi 
idet  det  umiddelbare  physiske  Indtryk  angaar  Sandheder 
af  en  ganske  anden  Orden  end  de  logiske,  kan  den  Om- 
stændighed, at  det  ikke  lader  sig  logisk  bevise,  saa  langt 
fra  være  et  Argument  til  at  tvivle  om  dets  Udsagns 
Gyldighed,  at  det  tværtimod  maa  siges,  at  et  logisk 
Bevis  —  om  det  var  muligt  —  just  vilde  gjøre  den 
physiske  Erfarings  egen  iboende  oprindelige  Vished 
tvivlsom. 

Et  faktisk  Bevis  herfor  have  vi  allerede  i  de  for- 
skjellige  philosophiske  Systemer,  af  hvilke  nogle  sætte  Prin- 
cipet  i  den  logiske  Vished  alene,  nogle  ville  aflede  al 
logisk  Vished  af  det  physiske,  og  andre  igjen  i  lige  Grad 
gaa  ud  fra  begge.  Men  dertil  kommer  endnu,  hvad  der 
for  os  er  det  afgjørende,  at  i  det  virkelige  Liv  gaa 
alle  Mennesker  med  fuldkommen  Sikkerhed  ud  fra 
begge.  Ligesom  den  endeløse  Tvivlen  om  Tanken  selv 
for  enhver  Philosoph,  der  ikke  er  absolut  Skeptiker ,  staar 
som  en  uendelig  Heflexions  Sygelighed,  saaledes  staar 
altid  for  det  virkelige  Menneske  enhver  subjektiv  ideali- 
stisk Theori  (der  vil  være  mere  end  et  Tankeexperiment) 
som  beslægtet  med  Afsind.  Den  sunde  Menneskeforstand, 
der  saa  tidt  højphilosophisk  er  foragtet  og  atter  ofte  uphilo- 


*)  Jfr.  Spencer:  Principles  of  Psychology  (2d  ed).  II.  S.  420  f. 

sophisk  er  gjort  til  Dommer  over  det  philosophiske,  kan 
roligt  overlade  Philosophien  at  bestemme,  hvorledes  Viden- 
skabens Princip  skal  defineres,  og  hvad  der  derfor  tør 
komme  ind  i  Videnskaben  og  den  exakte  Philosophi.  For 
sit  eget  Vedkommende  spørger  den  for  Livet,  og  her 
kan  ingen  fratage  den  Retten  til  at  lide  paa  hin  umid- 
delbare Vished,  hvis  Mulighed  ingen  Philosophi  kan  mod- 
bevise, og  som  selv  af  den  philosophiske  Undersøgelse 
maa  indrømmes  at  være  et  ligesaa  umiddelbart,  nødven- 
digt Element  i  vor  Bevidsthed  som  de  logiske  Sand- 
heders Evidents. 


Man  kunde  maaske  allerede  nu  fristes  til  at  drage 
Slutningen:  den  almindelige  menneskelige  Vished,  der 
er  anerkjendt  i  alt  Menneskeliv,  beror  paa  et  umiddel- 
bart Indtryk,  der  kun  borger  for  sig  selv;  den  christe- 
lige  Vished  beror  paa  et  andet  umiddelbart  faktisk  Ind- 
tryk; altsaa  er  den  ene  ligesaa  berettiget  som  den 
anden.  Dog  vilde  denne  Slutning  endnu  være  forhastet. 
Thi  i  Sammenligning  med  den  christelige  Overbevisning 
have  dog  baade  de  logiske  og  physiske  Sandheder  en  fæl- 
les Ejendommelighed,  der  kunde  paaberaabes  som  Grund 
til  at  tillægge  dem  større  Gyldighed  end  hin.  De  chri- 
stelige Sandheder  vise  sig  jo  ingenlunde  at  blive  al- 
mindelig anerkj endte  i  Verden,  medens  det  er  Faktum, 
at  baade  de  logiske  og  physiske  Erkj  endelsesdata  antages 
af  alle  Mennesker  (hvem  ikke  en  særlig  organisk 
Mangel  udelukker  fra  at  tilegne  sig  dem).  Beror  deres 
Vished  kun  paa  et  oprindelig  umiddelbart  Indtryk,  da 
er  dette  dog  faktisk  det  samme  hos  alle  Mennesker,  og 
ligger  ikke  en  væsentlig  Del  af  deres  Gyldighed  for  os 
deri,  at  vi  kunne  lide  paa,  at  de  notorisk  anerkjendes 

af  enhver,  der  stilles  under  de  samme  Betingelser  for 
Optagelse  af  dem?*) 

Herimod  kunde  nu  vel  bemærkes ,  at  den  alminde- 
lige Anerkjendelse  ganske  vist  er  en  faktisk  ledsagende 
Omstændighed  paa  dette  Omraade,  men  at  den  ingen- 
lunde selv  er  et  Moment  i  Sandhedskriteriet.**)  Store 
videnskabelige  Sandheder  ere  jo  komne  frem  under  en 
fanatisk  Modstand  fra  en  almindelig  anerkjendt  Vild- 
farelse .  og  de ,  som  bragte  dem  frem ,  maa  altsaa  have 
været  visse  paa  Sandheden  uden  Anerkjendelse.  Imid- 
lertid er  dette  Forhold  ikke  tilstrækkeligt  til  at  hæve 
Vanskeligheden,  thi  hine  de  nye  Sandheders  Forkæm- 
pere begrundede  dog  deres  Vished  paa  en  Mangfoldig- 
hed af  enkelte  Momenter,  hvilke  alle  andre  anerkjendte 
fuldt  ud,  og  den  nødvendige  Forbindelse  af  disse  var 
dem  vis  i  Kraft  af  Regler,  der  i  andre  Forhold  vare 
fuldkommen  almindeligt  anerkjendte.  Deres  Vished  havde 
overfor  den  herskende  Opfattelse  sin  Støtte  deri,  at  de 
forstode.  at  Vildfarelsen  kun  beroede  paa  en  efter  selve 
de  anerkjendte  Love  falsk  Anvendelse  af  de  fælles,  op- 
rindelig visse  Data.  Der  er  derfor  i  dette  Forhold  vel 
et  Moment,  vi  kunne  benytte,  nemlig  det,  at  en  Vished, 
der  faktisk  mangler  almindelig  Anerkjendelse,  maa  kunne 
gjøre  sig  Rede  for  Grunden  hertil,  og  naar  den  har  en 
tilstrækkelig  Forklaringsgrund  derfor,  ikke  mere  rokkes 
ved  dette  Faktum.  Men  iøvrigt  ere  vi  her  endnu  paa 
et  Omraade,  hvor  kun  det  logiske  og  physiske,  der  fak- 
tisk er  almindelig  anerkjendt,  udgjør  Sandhedens  Be- 
grundelse. 

En  Betragtning  af  den  etniske  Vished,  som 
hidtil  er  ladet  ganske  uberørt,  vil  føre  os  videre.  Og- 
saa  paa  det  personlige,  ethiske  Omraade  træffe  vi  nem- 

*)  Jfr.  Schleiermachers  Dialektik  §  87. 

**)  At  begrunde  sin  Vished  paa  den  almindelige  Anerkjendelse 
istedenfor  paa  i  og  for  sig  nødvendige  Grunde,  er  en  Svag- 
hed hos  Individet.    Windelband:  ii.  die  Gewissheit  S.  30. 

lig  en  umiddelbar  Vished,  der  hviler  alene  i  sig  selv. 
Kant  fremdrog  jo  som  det  praktisk  aprioriske  det  ka- 
tegoriske Imperativ,  og  ethvert  Forsøg  paa  at  analysere 
den  ethiske  Bevidsthed  vil  stadfæste,  at  der  i  Pligt- 
bevidstheden er  et  oprindeligt,  uopløseligt  Element. 
Man  kan  ad  mange  Veje  udfinde,  hvad  der  er  Pligt; 
men  at  der  overhovedet  er  en  Pligt,  maa  derved  stedse 
forudsættes.  Man  kan  maaske  empirisk  godtgjøre ,  at 
disse  eller  hine  Bestræbelser  ere  nødvendige  Betingelser 
for  hele  Menneskesamfundets  Fremgang,  at  dette  eller 
hint  er  i  høj  Grad  fremmende  for  mit  personlige  Liv 
o.  m.  a.  Med  Bette  finder  man  ogsaa  deri  en  tilstræk- 
kelig Deduktion  af  Pligtens  Indhold.  Men  hvorfor  skal 
jeg  overhovedet  handle  for  alt  dette?  Hvorfor  skal  jeg 
fremme  Samfundets  Vel?  o.  s.  v.  Maaske  man  kan  føre 
alt  tilbage  til  den  Bevæggrund:  fordi  det  er  værdifuldt 
for  min  egen  personlige  Existents.  Men  er  dermed 
Pligtfølelsen  selv  deduceret?  Pligtfølelsen  er  i  vor  Be- 
vidsthed saa  uadskillelig  sammenknyttet  med  Forestil- 
lingen om  det,  der  har  uomtvistelig  Værdi  for  os,  at 
det  uvilkaarligt  synes,  som  om  Følelsen  af  Værdi  og 
Følelsen  af  Pligt  var  den  selv  samme.  Motivet  for 
Pligten  staar  naturligvis  i  den  inderligste  Forbindelse 
med  Pligten  selv,  men  derfor  er  den  ikke  selv  Aarsag 
til  Pligten.  I  selve  Værdifølelsen  ligger  jo  umiddelbart 
kun,  at  noget  er  værdifuldt  for  mig.  Men  hvorfor  skal 
jeg  selv  virke  med  til  at  opnaa  dette  ?  hvorfor  skal 
jeg  overhovedet  noget?  Hvis  —  for  at  tage  et  ganske 
enkelt  Exempel  —  Hungeren  er  saa  stærk,  at  den  rent 
physisk-mekanisk  kan  drive  mig  til  at  spise,  saa  lad  den 
det;  men  hvorfor  skal  jeg  selv  opsøge  min  Føde? 

Om  man  imidlertid  ikke  vilde  indrømme  Pligtfølelsen 
uopløselig  og  oprindelig  Selvgyldighed,  men  virkelig  mente 
at  have  deduceret  den  af  den  subjektive  Værdifølelse, 
da  bliver  der  dog  ét  oprindelig  ethisk  Element  tilbage  i 
selve  denneVærdi  følelse.  Ligesom  paa  Sandsningens 

Omraade  Smagen  siger  med  en  oprindelig  selvvis  Autoritet : 
„dette  smager  godt,  hint  slet",  paa  samme  Maade  er 
der  i  enhver  sandselig  eller  aandelig  Følelse  af  Lyst  eller 
Ulyst  en  ganske  umiddelbar  Vished,  der  kun  hviler  paa 
sig  selv.  Hvorfor  er  dette  behageligt,  værdifuldt  for 
mig?  fordi  jeg  føler,  at  det  er  det,  og  et  Spørgsmaal 
som  det:  hvoraf  véd  du,  at  den  Følelse  har  Ret?  fore- 
kommer næsten  latterligt.  Det  er  muligt,  at  man  ved 
objektiv  videnskabelig  Undersøgelse  kan  komme  til  at 
give  en  Slags  Grund  «for,  at  Følelsen  er  saaledes:  at 
f.  Ex.  dette  er  velsmagende,  har  maaske  sin  „Grund"  ir 
at  det  er  sundt  for  mig.  Men  dermed  er  Følelsen 
ingenlunde  deduceret;  den  bestaar  lige  oprindelig  ved 
Siden  af  hin  Indsigt.  Selv  om  jeg  véd,  at  noget  er 
sundt,  opstaar  mit  Behag  lige  umiddelbart  ved  Sands- 
ningen  selv,  saa  vist  som  en  videnskabelig  Bevidsthed 
om  et  Fødemiddels  Usundhed  ingenlunde  hindrer  Fø- 
lelsen af  Behag  ved  dets  Velsmag.  Paa  samme  Maade 
paa  det  aandelige  Omraade.  Selv  om  jeg  kan  godtgjøre, 
at  uegennyttig  Kjærlighed  fremmer  Samfundets  Vel  og 
derved  ogsaa  bliver  til  gode  for  mig  selv,  er  det  dog 
ingenlunde  Tanken  herom,  der  tiltaler  mig  derved,  men 
en  ganske  umiddelbar  Følelse  af  aandelig  Lyst;  hvad 
der  jo  blandt  andet  ogsaa  aabenbarer  sig  derved,  at  jeg 
føler  den  selvsamme  sædelige  Tilfredsstillelse  ved  en 
Handling  af  denne  Art,  selv  om  den  bliver  til  gode  for 
ingen.  Ja,  om  man  end  vilde  gaa  ind  paa  at  grunde 
alle  ethiske  Begreber  paa  den  størst  mulige  Fremmeise 
af  Liv,  Livskraft  og  Livsindhold  for  Individ  og  Sam- 
fund som  empirisk  bestemmeligt  Princip,  er  der  dog  ét 
ethisk  Grundelement,  man  er  nødt  til  at  gaa  ud  fra  som 
givet:  Følelsen  af,  at  Livet  er  værdt  at  leve*)  —  hvori 
alle  Værdibestemmelser  atter  ligge  skjulte. 

Det  kommer  her  ikke  an  paa  at  paapege,  hvilke 


)  Spencer:  Data  of  Ethics  S.  27. 

de  egentlig  oprindelige  Elementer  i  denne  etniske  Vis- 
hed ere.  Hvad  enten  der  er  to  Arter:  Pligtfølelse  og 
Værdifølelse,  eller  den  ene  af  disse  er  at  aflede  af  den 
anden,  i  alle  Tilfælde  har  den  ethiske  Vished  den  Ejen- 
dommelighed kun  at  blive  personlig  tilegnet 
igjennem  en  Villiesbestemmelse.  Ogsaa  i  den 
logiske  og  physiske  Vished  fandt  vi  jo  en  vis  Rolle  for 
Villien  (S.  198);  men  denne  indskrænker  sig  dog  der  til 
en  udvortes  Værnen  om  noget,  der  er  færdigt  i  sig  selv. 
De  logiske  og  physiske  Sandheder  angaa  nemlig  alle  no- 
get, der  saa  at  sige  sker  med  Mennesket,  uafhængigt 
af  hans  Selvbestemmelse.  De  ethiske  Bestemmelser  der- 
imod angaa  det,  der  kun  er,  for  saa  vidt  det  sker  ved 
Mennesket,  sættes  af  Mennesket,  og  derfor  hører  Villien 
her  afgjørende  med  til  at  frembringe  selve  Visheden. 
Ikke,  som  om  Visheden  nu  føles  at  være  grundet  paa 
Villien;  den,  som  i  Kraft  af  Villien  anerkjender  Pligten, 
føler  sig  derved  kun  som  den,  der  anerkjender  det,  der 
bestaar  ved  sig  selv.  Men  for  den,  som  i  Kraft  af 
Villien  forkaster  Pligten,  bliver  netop  derfor  Visheden 
ikke  til.  —  I  en  anden  Henseende  stemmer  derimod  den 
ethiske  Vished  med  den  logiske  og  physiske;  den  bærer 
ligesom  disse  i  sig  en  umiddelbar  Tillid  til  sin  Gyldighed 
for  alle  Mennesker.*)  Men  forbinde  vi  nu  denne  Ejen- 
dommelighed med  den  foregaaende,  saa  forandrer 
Almengyldigheden  sig  paa  dette  Omraade  fra 
at  være  det,  som  faktisk  er  gyldigt  for  alle,  til  det, 
som  kræver  at  være  det,  men  først  igjennem  et  Valg 
virkelig  kan  blive  det.  Just  derfor  medfører  den  Om- 
stændighed, at  de  ethiske  Sandheder  ikke  faktisk  ere 
anerkj  endte  af  alle,  her  ikke  nogen  Forringelse  af  Vis- 


*)  Idet  Vished  nemlig  oprindelig  kun  er  den  umiddelbare  Tillid 
til  den  naturlige  Evne  under  Udøvelsen,  indeholder  den  med 
det  samme  umiddelbart  den  Forudsætning,  at  alle,  som  have 
denne  Evne,  maa  opfatte  paa  samme  Maade. 

heden,  idet  den  ene  Ejendommelighed  i  sig  selv  inde- 
holder Forklaringen  af  denne  Partikularitet. 

Herved  ere  vi  allerede  naaede  et  Skridt  videre. 
Blandt  alle  dem,  der  anerkjende  det  ethiskes  Almen- 
gyldighed, maa  det  jo  indrømmes  som  muligt  med  fuld- 
kommen Tillid  at  fastholde  en  Vished,  uagtet  denne 
faktisk  ingenlunde  bliver  anerkjendt  af  alle.  Men  den 
etniske  Vished,  vi  hidtil  have  havt,  angik  jo  endnu  slet 
ikke  objektive  Existentsbestemmelser ,  og  saaledes  kan 
dens  Eet  ikke  umiddelbart  overføres  paa  den  christelige 
Vished.  Her  maa  da  endnu  tages  et  andet  Moment 
med  i  Betragtning.  Det  er  et  Faktum  overalt  iblandt 
Mennesker ,  der  ikke  anerkjende  en  positiv  Religion  (thi 
Muligheden  af  særlige  Forhold  ved  denne  gjør,  at  vi 
maa  lade  den  ude  af  Betragtning),  at  der  om  hin  umiddel- 
bare ethiske  Vished  som  Kjærne  danner  sig  en  hel 
ethisk  Livsanskuelse.  Pligten  byder  dette,  men 
for  at  Pligten  overhovedet  kan  realiseres,  maa  jeg  tro 
paa  dette  eller  hint.  Den  umiddelbare  ethiske  Værdi- 
følelse lader  dette  eller  hint  staa  for  mig  som  det  højeste, 
ubetinget  værdifulde  og  gyldige;  men  denne  Stilling  vilde 
det  ikke  have  for  mig,  hvis  det  ikke  var  en  objektiv, 
af  mig  uafhængig  Realitet.*)  Saaledes  postuleres,  om 
man  vil,  ud  fra  hin  oprindelige,  ethiske  Vished,  Sand- 
heder, der  gaa  ud  over  det  umiddelbart  subjektiv- 
ethiske. 

Hvad  der  ad  denne  Vej  er  vist ,  maa  naturligvis 
en  Overvejelse  i  det  enkelte  afgjøre;  thi  det  er  jo  ingen- 
lunde Meningen  at  afskjære  al  Sandheds  Prøvelse  ved 
en  blot  og  bar  Beraabelse  paa  et  Samvittighed skrav. 
Men  Retten  til  overhovedet  ad  denneVej  at  til- 
egne sig  Sandheder  lader  det  ethiske  Individ  sig  ikke 
betage.    ^Naturligvis  kan  han  ikke  kræve  at  tro  paa  Ting, 


*)  Jfr.  Lotze:  Mikrokosmus  2te  Aufl.,  III,  S.  557. 

der  ad  de  tidligere  anerkj endte  Vishedsveje  ere  godt- 
gjorte at  være  umulige.  Men  idet  der  ved  den  logiske 
og  physiske  Videns  Resultater  er  bleven  store  Lakuner 
tilbage  i  vor  objektive  Erkjendelse,  ja  Lakuner,  som  det 
efter  selve  Tænkningens  Væsen  bliver  umuligt  nogen- 
sinde at  faa  udfyldt,  er  der  jo  en  Mulighed  for  forskjel- 
lige  Løsninger  i  alle  herhen  hørende  Spørgsmaal.  Og 
just  da  anser  Mennesket  sig  for  fuldt  berettiget  til  her 
at  lade  sit  Væsens  inderste  Længsel,  sin  ethiske  selv- 
visse Følelse,  have  G-yldighed  og  til  at  lide  paa  de 
Sandheder,  der  garanteres  ham  ved  deres  uopløselige 
Sammenhæng  med  hin. 

Man  vil  maaske  dertil  svare,  at  de  „Sandheder", 
Mennesket  saaledes  kommer  til,  jo  ikke  gaa  ud  over 
Postulatet,  og  at  de  derfor  aldrig  kunne  blive  Gjen- 
stand  for  en  theoretisk  Overbevisning,  men  kun  have 
Eet  til  —  under  den  objektive  Uvished  —  at  gjælde 
som  en  Mulighed,  efter  hvilken  vi  have  bestemt  at 
leve  vort  Liv.  Her  gj ælder  det  at  være  meget  klar 
over,  hvor  langt  ens  Bestemmelser  række.  Hvis  det 
gjælder  en  theoretisk  Viden,  bygget  alene  paa  de  fak- 
tisk almengyldige,  logiske  og  physiske  Argumenter,  er  det 
klart,  at  Sandheder  af  denne  Art  kun  ere  praktiske 
Postulater.  Hvis  der  tales  om  objektiv  Sandhed  i  den 
Betydning,  at  det  objektive  er  det,  som  med  Nødven- 
dighed paatrænger  sig  enhver,  da  have  vi  her  aabenbart 
kun  med  en  subjektiv  Tro  at  gjøre.  Men  lad  Visheden 
være  ganske  praktisk,  hvis  der  er  Vished,  saa  er  Men- 
nesket virkelig  vis  derpaa,  Lad  Troen  være  ganske 
uden  „objektive"  Grunde,  hvis  der  er  virkelig  Tro,  hvis 
de  subjektive  Grunde  virkelig  ere  „tilstrækkelige"  (Kant), 
da  tror  Mennesket  dog.  Det  gjælder  jo  aldeles  ikke 
at  forsvare  en  theoretisk-videnskabelig  Gyldighed  for 
disse  Sandheder,  men  deres  praktiske  Vished  for  Livet. 
Og  her  kjende  vi  ingen  Vished,  der  dog  kun  er  Uvis- 

hed.*)  Hvis  virkelig  Pligtens  Opfyldelse  er  absolut 
umulig  uden  Gud,  Frihed  og  Udødelighed,  da  ere  disse 
Sandheder  ogsaa  virkelig  visse  for  den,  der  gjør  Plig- 
tens Vished  til  det  inderste  i  sit  Liv,  til  ét  med  Vis- 
heden om  sit  eget  Liv.  Hvis  virkelig  den  etniske  Værdi- 
følelse siger  med  sin  uimodstaaelige  Kraft,  at  jeg  selv 
er  et  intet,  og  Livet  et  intet,  og  Tilværelsen  et  intet, 
om  ikke  Kjærligheden,  som  er  det  eneste  absolut  visse, 
absolut  værdifulde,  ogsaa  er  Tilværelsens  og  Livets  Kilde, 
saa  tror  Mennesket  det  og  lader  sig  ikke  denne  Vished 
afdisputere**). 

Noget  ganske  andet  er  det,  naar  det  ethiske  Krav 
slet  ikke  fordrer  denne  eller  hin  Sandheds  Virkelig- 
hed, men  kun  dens  Mulighed.  Det  bliver  da  et 
Spørgsmaal  mellem  et  saadant  Menneske  og  den,  der 
i  Kraft  af  det  ethiske  tror  paa  Virkeligheden,  hvem 
der  har  Ret  o:  hvor  meget  der  virkelig  nødvendigt  og 
uadskilleligt  ligger  i  hin  oprindelig  ethiske  Vished.  Men 
ogsaa  den,  der  kun  tror  paa  Muligheden,  anerkj ender 
den  ethiske  Vishedsvej  som  berettiget,  om  han  end  ikke 
gaar  ret  langt  ad  den.  Thi  paa  engang  at  tro  paa 
alle  Muligheder  er  en  psychologisk  og  logisk  Umulig- 
hed :  idet  visse  Ting  antages  for  mulige,  maa  eo  ipso  andre 
antages  for  umulige;  og  deri  er  altsaa  givet  en  objektiv 
Sandhedsbestemmelse,  der  kun  er  vunden  ad  ethisk  Vej. 


Forholder  dette  sig  saaledes,  og  afhænger  som  paa- 
vist  hele  den  ethiske  Livsanskuelses  Vished  af  hint  op- 

*)  Fichte  skriver  til  Reinholdt  „Sie  sagen:  dass  ein  Philosoph 
solle  denken,  dass  er  als  Individuum  irren  konne,  dass  er  als 
solches  von  andern  lernen  konne  und  miisse.  "Wissen  Sie, 
lieber  Reinhold,  welche  Stimmung  Sie  da  beschreiben:  die 
eines  Menschen,  die  in  seinem  ganzen  Leben  nie  von  etwas 
uberzeugt  war."  (Kuno  Fischer:  Gresch.  der  neueren  Philosophie 
V,  S.  222). 
**)  Lotze:  Mikrokosmus  III,  S.  608  f. 


208 


rindelige  ethiske  Indtryk,  saa  forstaas  det,  hvorledes 
Vished  om  Livsanskuelsen  og  dens  Almengyldighed  kan 
bestaa  uhindret  af,  at  der  faktisk  er  mange,  som  ikke 
ville  anerkjende  den.  Thi  kun  igjennem  hint  centrale, 
ethiske  Vishedspunkt  gaar  Vejen  til  Forvisningen  om 
Livsanskuelsen,  og  Tilegnelsen  af  dette  afhænger  jo  af  en 
Villiesbestemmelse.  Just  i  denne  Villiesbestemmelse  har 
derfor  Mennesket  den  tilstrækkelige  Forklaringsgrund  til, 
at  ikke  alle  ere  enige  med  ham  paa  dette  Omraade. 

Kunde  vi  nøjes  med  ligefrem  at  indordne 
Christendommen  under  de  ethiske  Livs- 
anskuelser, da  vilde  altsaa  det  være  vort  Forsvar,  at 
vi  have  ganske  samme  menneskelige  Ret  i  vor  Tro  som 
andre  i  deres  ethiske  Overbevisning;  vor  Ret  maa  altsaa 
respekteres  af  alle  dem,  der  have  en  saadan  o :  af  alle 
de  Mennesker  i  Verden,  der  gjøre  nogen  Fordring  paa 
at  kaldes  ædle ;  derimod  kan  den  ikke  anerkj endes  af 
dem,  der  forkaste  det  ethiske,  men  i  denne  Henseende 
dele  vi  gjerne  Skjæbne  med  alle  ethiske  Mennesker.  — 
Imidlertid  lader  dette  sig  ikke  uden  videre  gjøre. 
Thi  hvis  den  forhen  givne  Begrundelse  af  den  christelige 
Trosvished  er  rigtig,  gjør  Christendommen  jo  Fordring 
paa  at  staa  i  et  mere  direkte  Forhold  til  den  religiøse 
Objektivitet.  Denne  er  os  ikke  blot  vis  i  Kraft  af  en 
subjektiv  ethisk  Nødvendighed,  men  ved  en  umiddelbar 
aandelig  Erfaring.  Just  derved  er  det,  at  Christendom- 
men faar  et  særligt  Præg,  der  skiller  den  fra  de  paa 
rent  menneskelig  Grund  opstaaede  Livsanskuelser.  Men 
derfor  er  det  naturligvis  ogsaa  herimod,  at  Angrebene 
samle  sig.  En  saadan  Paastand  er  ikke  andet  end  aande- 
lig Usundhed,  Sværmeri,  beroende  paa  en  sygelig  Ind- 
bildning, Hallucinationer  o.  a.  k 

For  saa  vidt  man  med  Sværmeri  mener  det,  der 
ikke  har  sin  Grund  i  den  almindelig  normale,  naturlig- 
menneskelige Aandsvirksomhed,  kan  den  christne  ikke 
afvise  dette  Navn,  thi  han  kræver  netop  at  have  oplevet 

noget  overnaturligt.  Men  hvis  Navnet  skal  indeholde 
en  forudfattet  Overbevisning  om  den  christelige  Tros 
Umulighed  og  reducere  den  til  et  subjektivt  Phantasi- 
foster  eller  lignende  for  dermed  at  frakjende  den  den 
almindelig  menneskelige  Ret  til  at  existere,  da  maa  den 
christne  protestere. 

Thi  hvorledes  vil  man  for  det  første  benægte  Mu- 
ligheden af  en  saadan  virkelig  aandelig  Er- 
faring? Det,  den  christne  tror  paa,  er  en  umiddelbar 
guddommelig  Indvirkning  i  den  menneskelige  Sjæl;  og 
hvis  overhovedet  det  aandelige  existerer,  og  Gud  er  til, 
der  som  alts  Ophav  og  Grund  maa  staa  i  et  umiddel- 
bart Væsensforhold  til  alt  existerende  (og  begge  disse 
Forudsætninger  vedblive  at  være  mulige),  da  kan  der 
ikke  indses  nogen  Omstændighed,  som  skulde  umulig- 
gjøre  en  direkte  Paavirkning,  Berøring,  eller  hvad  man 
nu  bør  kalde  det.  Hertil  maa  ganske  vist  fordres  et 
a  an  de  ligt  Organ,  en  indre  Sands  for  det  guddom- 
melige Indtryk,  der  paa  samme  Maade  som  de  ydre 
Sandser  umiddelbart  bringer  det  religiøse  Objekt  til 
Menneskets  Bevidsthed.  Men  Muligheden  af  en  saa- 
dan Sandses  Existents  lader  sig  vel  ogsaa  vanskeligt  be- 
nægte. Alle  de  Indvendinger,  der  kunde  rejses  mod 
denne  Antagelse,  ville  ved  nærmere  Prøvelse  vise  sig  at 
være  ugyldige.  Først  kunde  man  vel  sige,  at  et  saa- 
dant  Sjælens  Berøringspunkt  med  Gud  ganske  vist  rent 
abstrakt  maatte  erklæres  for  muligt;  men  dermed  var 
man  endnu  langt  fra  ad  denne  Vej  at  kunne  vide  noget 
om  Gud.  Ved  en  Sands  forstaa  vi  ikke  blot  et  Berø- 
ringspunkt med  Omverdenen  —  thi  ved  den  blotte  Af- 
fektion vilde  der  for  os  ikke  opstaa  andet  end  en  rent 
subjektiv  Følelse,  der  intetsomhelst  kunde  aabenbare  os 
om  Objektet  —  men  et  saadant  Punkt,  hvor  der  i  og 
med  Berøringen  danner  sig  et  Forestillingsbillede 
af  Objektet,  og  først  ved  dettes  Forbindelse  med  det 
umiddelbare  Indtryk  faar  Bevidstheden  virkelig  et  Ind- 

hold.  Det  vilde  derfor  endnu  slet  ikke  give  nogen  re- 
ligiøs Erkj endelse  at  antage  en  umiddelbar  Berøring  af 
Sjælen,  men  kun  fuldstændig  subjektive,  ubestemte  Rø- 
relser, og  en  saadan  Evne  til  at  modtage  umiddelbar 
Paavirkning  kunde  kun  højst  uegentlig  bære  Navnet  af 
en  Sands.*) 

Denne  Indvending  kunne  vi  give  fuldkommen  Ret  i 
dens  Princip,  at  hvis  den  indre  Sands  ikke  aabenbarede 
sig  i  bestemte  Forestillinger,  vilde  den  intet  Indhold 
faa,  og  dens  Existents  maatte  derfor  med  Rette  be- 
tvivles. Men  det  er  netop,  hvad  den  christelige  Erfaring 
paastaar,  at  der  virkelig  gives  saadanne  indre 
S  ands  ebilleder,  om  man  saa  vil  kalde  dem.  Det 
kan  jo  nemlig  ingenlunde  fordres,  at  de  Bevidsthedstil- 
stande, som  frembringes  i  os  i  Kraft  af  den  indre  Sandses 
Affektioner,  skulle  i  Form  og  Art  ligne  de  Forestillings- 
billeder, der  opstaa  ved  den  udvortes  Sandsning.  Thi 
allerede  mellem  de  Forestillinger,  der  hidrøre  fra  de 
ydre  Sandser,  er  der  en  saadan  Artsforskjel,  at  de  und- 
drage sig  enhver  Sammenligning,  og  det  Faktum,  at  de 
alle  igjennem  legemlig  Formidling  give  os  Forestillinger 
om  den  ydre  Objektivitet,  er  det  eneste,  der  giver  os 
Grund  til  at  samle  dem  under  Almenbestemmelsen 
Sandsninger.  Saa  meget  mere  er  det  da  at  formode,  at  vi 
ved  Overgangen  til  et  aandeligt  Organ,  eller  til  en  rent 
anden  Sfære  end  den  legemlige,  maa  forefinde  Bevidst- 
hedstilstande, der  unddrage  sig  enhver  Sammenligning 
med  hine  Sandsebilleder,  og  som  dog  ved  at  være  virke- 
lige Bevidsthedstilstande,  forbundne  med  et  i  visse  Hen- 
seender lignende  Mærke  af  Objektivitet,  kunne  have  Ret 
til  at  betegnes  som  aandelige  Sandseforestillinger. 

Men  hvilke  ere  da  disse  Forestillinger,  som 
den  christne  paaberaaber  sig?  Det  er  —  for  at  blive 
staaende  ved  de  mest  almindelige,  der  ogsaa  have  en 


*)  Saaledes  Lotze:  Mikr.  III,  S.  548  f. 

Tilknytning  i  den  naturlige  Erfaring  —  alle  de  etniske 
Bevidsthedstilstande*),  der  give  et  fuldkommen  positivt 
Bevidsthedsindhold  uden  paa  nogen  Maade  at  kunne 
afledes  af  de  ydre  Sandseforestillinger.  Ordene  Pligt  — 
Skyld  —  godt  —  ondt  og  mange  andre  betegne  en  hel 
Kreds  af  det  menneskelige  Bevidsthedsindhold,  som  ikke 
har  sin  Kilde  i  ydre  Erfaring.  For  den  christne  ere 
disse  Forestillinger  af  en  saadan  ejendommelig  Beskaf- 
fenhed, der  ikke  tillader  nogen  Tvivl  om,  at  de  udtrykke 
en  objektiv  aandelig  Realitet.  Ordene  Pligt  og  Skyld 
indeholde  for  ham  ikke  blot  hans  eget  Væsens  Krav, 
men  under  forskjellige  Former  en  bestemt  absolut  For- 
dring til  hans  egen  Personlighed,  udspringende  fra  en 
personlig  Magt  over  ham.  Samvittighedens  sædelige 
Dom  om  godt  og  ondt  er  for  ham  ikke  en  Følelse  af 
hans  eget  Væsens  Tilfredshed  eller  Utilfredshed,  men 
en  bestemt,  uden-  eller  ovenfra  kommende,  personlig 
Billigelse  eller  Misbilligelse  af  hans  Færd.  Det  er  mu- 
ligt, at  det  naturlige  Menneske  vil  forklare  de  Forestil- 
linger af  denne  Art,  som  han  har,  paa  en  anden,  sub- 
jektiv Maade.  Og  dog  har  der  til  alle  Tider  ogsaa 
udenfor  Christendommen  været  Mennesker  —  og  det 
just  af  dem,  Menneskeheden  ærer  højest,  lige  fra  Sokrates 
til  Jacobi  —  som  have  erklæret,  at  de  ikke  kunde 
forstaa  disse  Indtryk  undtagen  som  ganske  objektive. 
Men  hvor  det  naturlige  Menneskes  Tydning  afviger  fra 
den  christnes,  maa  man  betænke,  at  de  meget  godt 
kunne  tale  om  forskjellige  Ting,  om  de  end  bruge  de 
samme  Ord.  For  den  christne  er  netop  den  afvigende 
Tydning  et  Bevis  paa,  at  hine  Mennesker  slet  ikke 
kjende  den  særlige  aandelige  Oplevelse,  der  giver  ham 
Visheden.    Det  naturlige  Menneske  har  maaske  ogsaa 


*)  Disse  fremtraadte  før  som  umiddelbare,  oprindelige  Bevidst- 
hedsfakta;  men  den  christne  er  ved  sin  Erfaring  i  Stand  til 
at  begrunde  dem  dybere. 

en  Erfaring  af  Pligtens  Bud,  men  ikke  med  den  ejen- 
dommelige Kraft  og  det  Særpræg,  som  den  christelige 
Erfaring  giver.  Just  derfor  kan  det  naturlige  Menneskes 
Mening  herom  ikke  bringe  den  christne  i  Tvivl  om 
hans  egen  Erfaring,  saa  meget  mindre  som  han  ud  fra 
sin  dybere  Erfaring  er  i  Stand  til  at  forstaa  det  natur- 
lige Menneskes  Standpunkt. 

Striden  lader  sig  da  ikke  definitivt  afgjøre,  fordi 
den  christne  paaberaaber  sig  Fakta,  som  det  naturlige 
Menneske  ikke,  eller  i  alt  Fald  meget  ufuldstændigt, 
kjender.  Men  saa  meget  synes  at  staa  fast:  ligesaa  lidt 
som  man  kan  bestride  Muligheden  af  saadanne  særlige 
Erfaringer  hos  den  christne  (hvortil  jo  endog  en  Til- 
knytning haves  blandt  ikke-christne) ,  ligesaa  lidt  kan 
man  benægte  Muligheden  af  den  christnes  Tydning 
af  disse  Fakta,  ja  end  ikke  af  den  samme  Tydning  af 
de  almenmenneskelige,  sædelige  Erfaringer.  Saaledes 
kan  fra  denne  Side  en  aandelig  Sandses  Mulighed  ikke 
benægtes. 

Endnu  én  Indvending  kunde  rejses,  idet  man  sagde: 
selv  om  disse  Indtryk  ere  virkelige,  og  selv  om  de  be- 
stemte, ethiske  Bevidsthedstilstande  ere  deres  Udslag, 
kan  det  dog  endnu  ikke  komme  til  en  virkelig  Opfattelse 
af  dem,  uden  at  vi  la  ane  Bestemmelser  fra  den 
ydre  Erfaring  til  at  bringe  dem  frem  for  vor  An- 
skuelse. Saaledes,  naar  Samvittighedens  Krav  beteg- 
nes som  en  Personligheds  Fordring,  er  der  jo  kun 
laant  en  hel  Forestilling  fra  den  ydre  Erfaring:  den 
meget  sammensatte  Opfattelse  af  andre  Mennesker  ved 
Siden  af  os,  og  dette  Anskuelsesbillede  lægges  nu  ind  i 
den  indre  Erfaring.  Først  derved  er  i  Virkeligheden 
hin  indre  Erfaring  bleven  os  klar,  og  altsaa  har  den 
dog  ingen  Selvgyldighed. 

Atter  i  denne  Indvending  er  der  en  Sandhed,  som 
jo  er  aabenbar  for  alle  i  den  Anthropomorphisme,  der 
findes  i  alle  religiøse  Forestillinger.    Men  det  Faktum, 

man  paapeger,  beviser  slet  ikke,  at  de  religiøse  Fore- 
stillinger kun  ere  afledede,  men  kun,  at  vor  Natur  er 
saaledes  indrettet,  at  vi  behøve  Billeder  fra  den  ydre 
Anskuelse  for  at  symbolisere  det  religiøse  Ind- 
hold, der  i  sig  selv  er  en  fuldkommen  Realitet*).  At 
det  forholder  sig  saaledes,  fremgaar  klart  deraf,  at  ingen 
er  sig  de  religiøse  Forestillingers  Uadækvathed  mere 
bevidst  end  den  troende  selv.  Augustins  Ord:  „Ikke  at 
hint  skulde  siges,  men  at  der  ikke  aldeles  skulde  ties", 
gjælde  ikke  blot  for  de  reflekterede,  systematiske  Be- 
grebsbestemmelser, men  for  de  religiøse  Grundforestil- 
linger. Den  ejendommelige  Lyst,  som  den  religiøst 
begejstrede  Tænker  har  til  at  overflyve  sig  selv  og 
stedse  atter  ophæve  de  enkelte  Bestemmelser,  han 
sætter  —  ikke  for  at  tilintetgjøre  dem,  men  for  fra  en 
anden  Side  at  forsøge  at  indføje  den  ham  bestandig 
nærværende,  uendelige,  religiøse  Sandhed  i  de  endelige 
Forestillingers  begrænsede  Form  —  er  en  iblandt  mange 
Aabenbaringer  af  det  samme  Phænomen. 

I  Virkeligheden  benytter  Mennesket  sig  herved  kun 
af  en  analog  Fremgangsmaade ,  som  den,  der  ogsaa 
spores  paa  den  ydre  Sandsnings  Omraade.  Idet 
nemlig  Sproget  og  dermed  de  almindelige  Begreber,  der 
forme  vor  Tænkning ,  hovedsagelig  er  dannet  over  en 
eller  to  af  de  vigtigste  Sandsers  Forestillinger  og  Tan- 
kens Kombinationer  af  disse,  er  der  mange  Sandsefor- 
nemmelser,  tilhørende  de  andre  Sandser,  der  aldrig  have 
faaet  Navn,  og  som  derfor  kun  symbolsk  kunne  udtrykkes 
ved  de  Forestillinger,  der  oprindeligt  høre  hjemme  paa 
et  andet  Omraade.  Allerede  Betegnelsen  af  Tonerne 
som  høje  og  dybe  er  jo  symbolsk;  og  hvis  man  i  Ord 
forsøger  at  udtrykke  hele  Indholdet  og  Charakteren  af 
et  Musikstykke,  vil  man  snart  opdage,  hvor  mange  sym- 
bolske og  ikke  fuldkommen  adækvate  Betegnelser  man 


*)  Heri  det  indre  Tilknytningspunkt  for  en  ydre  Aabenbaring. 

maa  anvende,  saa  at  man  allerede  der  kan  anvende 
Augustins  Ord:  „det  menneskelige  Sprog  er  saare 
fattigt." 

Resultatet  af  de  foregaaende  Overvejelser  er,  at 
man  ikke  kan  bestride  Muligheden  af  en  aandelig 
Sands  og  en  virkelig,  objektiv,  aandelig  Erfaring.  Det  er 
følgelig  ganske  uberettiget  at  betegne  den  christne  Tro 
som  absurd  paa  dette  Grundlag.  Men  videre  ere  vi 
heller  ikke  naaede.  Thi  fordi  den  rent  abstrakte  Mu- 
lighed indrømmes,  kan  dog  den  modsatte  Overbevisning 
være  saa  fast,  at  den  aldrig  lader  sig  tvinge  til  at  an- 
erkjende  Virkeligheden.  Stuart  Mill,  som  ligefrem  ind- 
rømmer Muligheden  af  en  saadan  „sjette  Sands" ,  er- 
klærer, at  han  dog  ikke  anser  det  for  nødvendigt  at 
indlade  sig  videre  paa  denne  Antagelse.  Thi  vel  kan 
det  tænkes,  at  nogle  Mennesker  mangle  en  Sands,  som 
andre  have;  men  i  saa  Fald  maa  man  være  saa  meget 
desto  mere  nøjeregnende  med  Beviset  for,  at  der  her 
virkelig  foreligger  en  særlig  Evne,  og  hvis  de  Phæno- 
mener,  det  gjaldt,  paa  nogen  Maade  kunde  forklares 
som  opstaaede  ad  Omveje  igjennem  de  allerede  be- 
staaende  Sandser,  var  der  heri  et  meget  vægtigt  Argu- 
ment imod  Antagelsen*). 

Saaledes  bliver  det  Spørgsmaalet,  hvilke  Beviser  vi 
have  for  denne  aandelige  Erfarings  Virkelighed.  Men 
nu  tale  vore  Modstandere  —  og  det  selv  saadanne,  der 
mene  at  staa  Ohristendommen  nær  —  endog  gjerne, 
som  om  de  havde  et  ufejlbart  Bevis  imod  Virkelig- 
heden af  denne  foregivne  aandelige  Erfaring.  Man 
henviser  til  de  mange  forskjellige  Religioner,  der 
alle  gjøre  Krav  paa  en  indre  Erfaring,  og  til  de  my- 
stiske Sværmeriers  Historie  indenfor  Christen- 
dommen,  der  indeholde  afskrækkende  Exempler  paa, 


*)  St.  Mill:  Essays  on  Religion  (2d  ed.  London  1874)   S.  159. 

hvad  man  ad  denne  Vej  kan  tage  for  Virkelighed*). 
Imidlertid  er  det  dog  klart,  at  saadanne  Beviser  kun 
ere  „argumenta  ad  hominem",  i  Stand  til  at  skræmme 
den,  der  ikke  tør  være  Gjenstand  for  Latter,  men  uden 
nogen  logisk  Beviskraft.  Thi  at  der  gives  mange  Vild- 
farelser, er  dog  intet  Bevis  for,  at  der  ingen  Sandhed 
er.  At  der  er  mange  Selvskuffelser  i  en  vis  Sfære,  er 
intet  Bevis  for,  at  der  ikke  gives  en  Virkelighed  at 
opfatte  i  denne  Sfære.  Hvis  man  vil  argumentere  ud 
fra  dette  Faktum,  kan  man  ligesaa  godt  bruge  det  til 
Fordel  for  den  christelige  Anskuelse,  idet  disse  mange 
vildfarende  Forsøg  paa  et  Omraade,  hvor  man  slet  ikke 
behøvede  at  gaa  ind,  just  kunde  lade  formode,  at  der 
var  en  Virkelighed,  som  man  deri  søgte,  blot  i  urigtig 
Form. 

Naar  der  nu  imidlertid  spørges  om  et  positivt  Be- 
vis for  Virkeligheden,  støde  vi  paa  en  særlig  Van- 
skelighed. Thi  de  Bevidsthedstilstande,  som  det  gj æl- 
der at  forklare,  findes  netop  kun  hos  de  christne,  op- 
staaede  efter  vor  Tro  ved  denne  særlige  Erfaring,  som 
det  gjælder  at  hævde.  Men  da  det  kun  er  igjennem 
selve  Oplevelsen,  at  man  virkelig  opfatter  et  aandeiigt 
Indtryk,  er  det  en  Selvfølge,  at  de,  der  ikke  have  op- 
levet dem,  kun  kunne  danne  sig  en  meget  uegentlig 
Forestilling  om  dem  igjennem  Beskrivelsen.  Dertil  kom- 
mer, at  der  jo  altid  er  en  Mulighed  for,  at  Mennesket, 
der  skal  beskrive  sin  indre  Oplevelse,  uvilkaarligt  lægger 
noget  til,  idet  han  maaske  ikke  er  i  Stand  til  at  sondre, 
hvad  der  virkelig  er  oplevet,  og  hvad  der  er  Tanke- 
bestemmelser, som  med  større  eller  mindre  Ret  slutte 
sig  dertil.  I  Betragtning  heraf  kan  da  den  ikke-troende 
altid  anse  sig  for  berettiget  til  ikke  uden  videre  at  an- 
tage den  christnes  Beskrivelse  af  sin  indre  Oplevelse, 


*)  Saaledes  nylig  atter  Riischl:  Theologie  u.  Metaphysik  (Bonn 
1881).    S.  47  f. 

men  at  beskjære  den  efter,  hvad  han  anser  for  sand- 
synligt. Men  af  begge  disse  Omstændigheder  følger  det, 
at  det  for  den  ikke-troende  ikke  bliver  synderlig  vanske- 
ligt at  give  en  Forklaring  af  de  foregivne  christelige 
Oplevelser,  som  væsentlig  tilfredsstiller  ham  selv,  om 
end  den  christne  paa  det  bestemteste  føler  og  erklærer, 
at  en  saadan  Forklaring  er  umulig  for  den,  der  virkelig 
forstaar  Oplevelsen. 

Imidlertid  findes  der  ogsaa,  som  før  antydet,  en 
Række  almindelig  menneskelige  Bevidstheds- 
data,  som  den  christne  henfører  til  en  (svagere)  Ud- 
øvelse af  den  samme  Sands.  Med  Hensyn  til  dem  kan 
der  da  endnu  finde  en  Forhandling  Sted.  Men  disse 
naturlige  ethiske  Indtryk  ere  i  høj  Grad  forskjellige  hos 
forskj ellige  Mennesker.  Hos  adskillige  have  de  virkelig 
en  saa  bestemt  objektiv  Charakter,  at  den  christne  For- 
klaring uden  videre  billiges  af  dem.  Der  har  altid 
været  ethiske  Mennesker  ogsaa  blandt  Philosopherne, 
som  ikke  lade  sig  afdisputere,  at  Samvittighedens  Røst 
var  en  umiddelbar  guddommelig  Stemme  i  Mennesket, 
at  Kjærlighedens  Magt  godtgjorde  sig  som  fuldkommen 
objektiv  og  absolut  for  den  ethiske  Sands.  Men  ved 
Siden  af  disse  er  der  mangfoldige,  hos  hvem  de  ethiske 
Indtryk  ere  af  en  saa  ubestemt  Natur,  at  deres  Oprin- 
delse i  alt  Fald  bliver  tvivlsom;  og  endelig  andre,  hvis 
ethiske  Følelser  og  Indtryk  i  den  Grad  ere  reducerede 
til  et  Minimum,  at  de  med  største  Lethed  anses  for 
taabelige  Indbildninger. 

At  det  forholder  sig  saaledes,  er  en  ligefrem  Følge 
af  den  tidligere  paapegede  Omstændighed,  at  al  ethisk 
Vished  er  afhængig  af  en  Villiestilslutning.  Men  det 
følger  da  ogsaa  ligefrem  heraf,  at  et  Bevis,  der  er  ind- 
lysende for  alle,  umuligt  kan  gives  angaaende  saadanne 
ethiske  Bevidsthedsdata.  Hvad  Beviskraft  altsaa  den 
christnes  Argumenter  for  Troen  paa  en  saadan  indre 
aandelig  Erfaring  faa,  er  ganske  afhængigt  af  de  paa- 

gjældende  Menneskers  ethiske  Erfaring.  Men  idet  denne 
atter  afhænger  af  en  forudgaaende  Villiesbestemmelse, 
kan  der  for  den  christne  ikke  være  noget  foruroligende 
i,  at  mange  ikke  ville  gaa  ind  paa  hans  Forklaring  af 
slige  aandelige  Erfaringer,  ja  endog  benægte  deres 
Sandhed.  Kan  han  overfor  dem  ikke  komme  videre 
end  til  at  faa  en  rent  abstrakt  Mulighed  indrømmet, 
saa  véd  han  selv,  hvorfor  det  maa  være  saaledes,  nemlig 
paa  Grund  af  deres  ethiske  Grundstilling;  men  i  Kraft 
af  sin  egen  ethiske  Stilling  véd  han  med  det  samme, 
hvorfor  dette  Standpunkt  er  falsk. 


Den  foregaaende  Udvikling  har  næppe  kunnet  und- 
gaa  at  trætte  ved  sin  langsomme  Fremskriden  paa 
Grund  af  de  mange  Forbehold,  der  maatte  tages,  de 
mange  Sidespørgsmaal,  der  maatte  klares  paa  dette  saa 
komplicerede  Omraade.  Til  Gjengjæld  haabes  det  da, 
at  den  har  bragt  nogen  Klarhed  over,  hvilken  philo- 
sophisk  Ret  den  christne  har  til  at  hvile  i  sin  Tros- 
vished, hvor  langt  denne  Ret  naa'r  ,  og  hvor  vidt  den 
kan  gjøre  sig  Haab  om  at  blive  anerkjendt  af  andre. 

Hvorvidt  en  saadan  Anerkj endelse  gaar,  bliver,  som 
nylig  paavist,  forskjelligt  efter  hver  enkelts  ethiske  Stand- 
punkt, saa  at  vi  faa  en  fuldstændig  Skala  lige  oppe 
fra  en  hel  Indrømmelse  af  det  samme  Grundstandpunkt 
(den  aandelige  Erfaring)  ned  til  en  ligefrem  Fornægtelse 
af  enhver  virkelig  Mulighed.  Mennesker  af  den  ethiske 
Livsanskuelse,  som  vi  christeligt  maa  betragte  som  den 
højeste,  ville  jo  anerkjende  en  saadan  aandelig  Sands; 
og  selv  om  de  —  staaende  udenfor  den  egentlig  christe- 
lige  Erfaring  —  ikke  kunne  antage  de  særlig  christelige 
Sandheder  som  virkelige  Aabenbaringer  af  denne  Sands, 
ville  de  dog  altid,  paa  Grund  af  deres  egen  store  sam- 
vittighedsfulde Ærbødighed  for  den  indre  Sandses  Vidnes- 

byrd,  tale  med  Respekt  og  Varsomhed  om  den  christne 
Tro,  hvis  særlige  Indhold  de  vel  i  Almindelighed  ville 
henføre  til  en  lidt  sygelig,  men  i  høj  Grad  ædel  Over- 
udvikling af  den  indre  Sands.  —  Andre  derimod,  hvis 
indre  Oplevelse  ikke  nøde  dem  til  Antagelsen  af  en 
ethisk  Objektivitet,  ville  kun  indrømme  den  abstrakte 
Mulighed,  hvad  der  ikke  vil  hindre  dem  i  personlig  at 
være  fuldstændig  overbeviste  om,  at  der  slet  ikke  er 
noget  saadant  til.  Den  christne  Tros  Indhold  ville  de 
paa  forskjellig  Maade  forklare  som  opstaaet  ved  en 
manglende  philosophisk  Indsigt  i  de  sande  psychologiske 
Tilstande,  i  en  intellektuel  Svaghed;  og  den  christnes 
vedblivende,  urokkelige  Overbevisning  om  at  skylde  det 
til  en  umiddelbar  guddommelig  Paavirkning  kan  for 
dem  kun  tage  sig  ud  som  en  fix  Idé. 

Men  hermed  forbinder  sig  et  andet  Moment,  som 
ofte  træder  frem  i  Striden  om  den  christelige  Overbevis- 
nings Ret,  og  som  vi  derfor  til  Slutning  endnu  kortelig 
maa  berøre.  Om  den  christne  Tros  philosophiske  Ret 
end  ikke  kan  angribes,  om  man  end  abstrakt  maa  ind- 
rømme Muligheden,  er  det  saa  moralsk  tilladeligt 
for  den  christne  at  nære  en  saadan  Overbevisning? 
Indeholder  ikke  den  christnes  Tro  paa  en  indre  Aaben- 
baring,  der  er  bleven  ham  personlig  til  Del,  og  derimod 
unddrages  mange  af  hans  Medmennesker,  en  saadan 
hovmodig  Anmasselse,  som  ikke  bør  taales,  hvor 
det  ethiskes  Almengyldighed  endnu  er  anerkjendt?  Hvad 
Ret  har  den  christne  til  at  formode,  ja  til  at  være  fuld- 
kommen overbevist  om,  at  han  forstaar  og  ser  Ting, 
som  aldeles  ikke  anerkj endes  af  andre,  og  til  ud  fra 
denne  Overbevisning  endog  at  dømme  disse  andre,  der 
dog  ofte  i  aandelig  Begavelse,  ja  endog  i  ethisk  Sam- 
vittighedsfuldhed synes  at  staa  højt  over  ham? 

Under  mangfoldige  .Former  skjuler  dette  Angreb 
sig,  der  ofte  er  den  inderste  Braad  i  Polemiken  imod 
Christendommen.    Ikke  desto  mindre  hviler  det  aaben- 


219 


bart  paa  en  petitio  principii:  dets  hele  moralske  Bevis- 
kraft beror  paa,  at  det  forud  er  givet,  at  den  christne 
Tro  er  usand.  Thi  det  er  ganske  vist,  at  hvis  Chri- 
stendommen kun  er  en  Indbildning,  opstaaet  ved 
Tankens  Skrøbelighed  eller  Sygelighed,  da  er  der  sand- 
synligvis et  betydeligt  Hovmod  bag  ved  den  Kraft, 
hvormed  man  gjør  denne  Overbevisning  gjældende  som 
absolut  Sandhed.  Dette  kan  endog  ligefrem  godtgjøres 
historisk,  idet  et  saadant  Hovmod  virkelig  ofte  har  gjort 
sig  gjældende,  hvor  Christendommen  kun  var  en  Ind- 
bildning. Hos  de  Navnchristne,  der  besidde  en  pseudo- 
christelig  Overbevisning  o:  som  aldrig  have  havt  en 
levende  personlig  Erfaring  af  Christendommens  Sandhed, 
men  ikke  desto  mindre  i  Kraft  af  Tradition  og  meget 
andet  tro,  at  de  tro  paa  Christendommen  —  hos  dem 
har  der  atter  og  atter  vist  sig  Træk  af  dette  Hovmod. 
Det  samme  bestyrkes  ogsaa  negativt  hos  den  talrige 
Klasse  Mennesker  i  vor  Tid,  der  selv  endnu  ville  gjælde 
for  christne,  men  som  —  just  fordi  de  ikke  staa  i  det 
levende  Erfaringsforhold  —  selv  have  en  Pølelse  af,  at 
en  stærk  Gj  øren- gjældende  af  det  christelige  hos  dem 
vilde  være  Hovmod,  og  derfor  forsøge  at  leve  paa  en 
Christendom,  der  for  „Ydmyghedens"  Skyld  mener  at 
kunne  anerkjende  alle  andre  Livsanskuelser  som  virke- 
lig ligeberettigede. 

Men  hvis  hine  christelige  Erfaringer  virke- 
lig ere  Sandhed,  da  er  det  dog  ikke  Hovmod,  men 
kun  Troskab  imod  Sandheden,  virkelig  at  tro  paa  dem. 
Der  er  intet  Hovmod  i,  at  den  langsynede  siger  til  de 
kortsynede:  Jeg  ser,  at  det  er  saaledes;  intet  Hovmod 
hos  Galilei ,  da  han  sagde :  „eppure  si  muove" ;  intet 
Hovmod  deri,  at  en  stor  moralsk  Personlighed  med 
hele  sin  Sjæls  Overbevisning  foreholder  sin  Tid  de 
højeste  sædelige  Idealer,  som  Tiden  har  glemt.  Først 
maa  han  selv  tro  derpaa,  og  dertil  har  han  Ret,  saa  vist 
Sandheden  tvinger  ham  ved  sin  egen  Magt;  dernæst 

maa  han  gjøre  sin  Overbevisning  gj ældende  i  Verden, 
og  dertil  har  han  ogsaa  Ret,  saa  vist  som  Sandheden 
selv  kræver  at  blive  gjort  gjældende,  og  det  er  Kjær- 
lighed, der  driver  ham  til  at  arbejde  paa,  at  alle  skulle 
faa  Del  i  den  Sandhed,  der  udgjør  hans  højeste  Lykke. 

Saaledes  har  man  kun  Ret  til  at  beskylde  de  christne 
for  Hovmod,  naar  man  forud  har  statueret,  at  Christen- 
dommen er  en  Umulighed.  Imidlertid  kunde  vi  fristes 
til  selv  cla  at  forsøge  et  lidet  Forsvar,  om  det  end  ikke 
kan  føre  langt.  Hvis  man  nemlig  vil  se  paa  dem,  der 
have  en  sand  Christen  Tro,  da  maa  det  dog  vække 
Forundring,  at  dette,  de  kalde  Hovmod,  er  forenet  med 
en  saa  gjennemgaaende  Ydmyghed  i  deres  øvrige  Liv, 
ja  at  der  i  selve  Forholdet  til  deres  Overbevisning  er 
et  Frygtens  og  Bævens  Moment,  der  stedse  nedtrykker 
dem  i  den  største  Ydmyghed  ved  Følelsen  af,  hvor  lidet 
de  selv  have  taget  af  deres  Overbevisning.  Disse  psycho- 
logiske  Phænomener  maatte  da  vel  snarere  føre  vore 
Modstandere  tilbage  til  den  Forklaring,  at  den  virkelig 
christelige  Overbevisning  —  om  det  er  forud  givet,  at 
den  er  usand  —  kun  kan  bero  paa  en  partiel  Sinds- 
svaghed,  en  bestemt,  af  Menneskets  Selvbestemmelse 
uafhængig,  fix  Idé.  Yi  ville  da  overfor  saadanne  Mod- 
standere blive  staaende  ved  dette  Fredsforslag,  at  de 
Navnchristne  (o:  de  kirkelige,  ikke  de  borgerlige)  maaské 
have  et  vist  Hovmod  paa  Bunden  af  deres  Overbevis- 
ning, mens  de  saakaldte  sande  christne  kun  lide  af  en 
fix  Idé.  Videre  vil  det  ikke  være  muligt  at  drive  dem, 
hvis  Overbevisning  allerede  er  ethisk  afgjort  imod  Chri- 
stendommen. Men  just  idet  vi  forstaa,  at  der  herunder 
ligger  en  ethisk  Modsætning ,  kan  denne  Omstændighed 
ikke  i  mindste  Maade  hindre  os  selv  i  med  fuldkommen 
Tillid  at  fastholde  vor  Overbevisning,  hvis  abstrakt 
logiske  Mulighed  ingen  kan  bestride,  og  som  vi  over- 
hovedet ikke  kunne  slippe,  fordi  den  med  objektiv 
Magt  har  grebet  os. 


VII. 

Den  christelige  Vishedsbegrundelse  i  dens  ydre 
Mangfoldighed. 


Efter  nu  at  have  forsvaret  Vishedsprincipet  imod 
Angreb  udenfra  vende  vi  tilbage  til  den  indre  Betragt- 
ning af  den  christelige  Vished.  Vi  ere  gjennem  en 
sondrende  Undersøgelse  trængte  ind  til  Vishedens  in- 
derste Moment;  tilbage  staar  da  kun  ud  fra  dette  at 
kaste  Lys  over  de  andre  og  saaledes  at  opnaa  et  Billede 
af  den  virkelige  bestaaende  Trosvished  i  Livets  Mang- 
foldighed og  vexlende  Styrke.  Herindpaa  føres  vi  ved 
en  Indvending,  der  netop  trænger  sig  frem  efter  det  i 
forrige  Afsnit  førte  Forsvar  for  Trosvishedens  theoretiske 
Berettigelse.  Hvad  hjælper  os  Forsvaret  imod  den 
theoretiske  Tvivl,  kunde  man  sige,  naar  vi  ere  hjælpe- 
løse overfor  en  praktisk  Tvivl;  hvad  Nytte  have  vi 
af  vor  menneskelige  Ret,  naar  det  fundne  Grund- 
lag i  sig  selv  er  for  usikkert  til  at  garantere  os 
vor  christelig  e  Ret  o:  til  virkelig  for  os  selv  at 
bære  en  urokkelig  og  fast  Tros  Overbevisning?  Og  er 
det  ikke  saaledes  i  dette  Forhold?  Om  vi  end  fuld- 
komment anerkjende  Virkeligheden  af  hine  aandelige 
Erfaringer,  maa  vi  dog  ikke  indrømme,  at  det  virkelige 

Christenliv  ingenlunde  i  sin  Helhed  er  baaret  af  saa- 
danne,  at  vi  ikke  virkelig  leve  i  en  stadig  Følelse  af 
Herrens  Nærhed  i  os,  om  vi  end  i  enkelte  høje  Øje- 
blikke fornemme  den?  Og  er  derfor  ikke  en  Vished, 
der  kun  bygges  herpaa,  stedse  udsat  —  ikke  for  Angreb 
udenfra  —  men  for  at  formørkes  indenfra,  idet  Erfa- 
ringen svinder,  idet  „Gud  skjuler  sit  Ansigt  for  os",  og 
saaledes  Vishedens  og  Livets  egentlige  Rodpunkt  ophører 
at  tilføre  os  ny  Kraft? 

Der  er  herpaa  at  svare  med  en  dobbelt  Betragtning. 
Først  maa  det  fremhæves,  at  en  virkelig  principmæssig 
Forstaaelse  af  den  christelige  Trosvished  ingenlunde  har 
til  Opgave  at  fremstille  denne  lysere  og  stærkere,  end 
den  er  i  det  virkelige  Ohristenliv.  Men  det  er  en  Er- 
faring just  hos  de  alvorligste  og  stærkeste 
Christenmennesker,  at  der  kommer  Tider  i  Livet, 
hvor  Herren  „staar  saa  langt  borte",  saa  at  Livskraftens 
og  Livsvishedens  Kilde  er  som  udtørret.  En  Fremstilling 
af  den  christelige  Vishedsbegrundelse,  hvori  disse  Erfa- 
ringer slet  ingen  Forklaring  fandt,  vilde  saa  langt  fra 
være  den  sande,  at  den  tværtimod  just  derved  vilde  vise 
sig  ikke  helt  at  have  forstaaet  Troens  ejendommelige 
Væsen. 

Men  den  nærmere  Betragtning  af  disse  Tilstande 
vil  ogsaa  føre  os  til  den  videre  Besvarelse  af  den  frem- 
satte Indvending.  Thi  i  hine  Tilstande  opgiver  Men- 
nesket dog  ikke  Troen ;  men  saa  maa  der  da  være  andre 
psychologiske  Momenter,  som  føre  ham  over  „det  døde 
Punkt".  Og  dette  er  netop  den  Sandhed,  der  indeholdes 
i  Indvendingen,  at  —  om  end  hint  Erfaringspunkt  er 
det  inderste  i  den  christelige  Vished  —  saa  kan  det  dog 
ikke  staa  alene,  men  maa  forstaas  i  sit  væsentlige  For- 
hold til  og  sin  levende  Vexelvirkning  med  alle 
de  andre  psychologiske  Momenter,  for  at  vi 
kunne  naa  det  fyldige  Billede  af  Troens  psychologiske 

Væsen  og  derved  af  Trosvishedens  hele  omfattende  sub- 
jektive Begrundelse. 

Naar  vi  fuldkomment  gjennemskue  den  christelige 
Visheds  Tilblivelse  og  dybeste  Begrundelse,  da  er  jo 
den  umiddelbare  Indvirkning  af  Gud  Kilden  til  alle  de 
sjælelige  Phænomener,  der  have  været  paa  Tale.  Hin 
Personlighedens  dybe  Trang,  der  ikke  finder  Ro,  før 
den  hviler  i  Gud  og  i  hans  Aabenbaring  Jesus  Christus, 
er  i  sit  inderste  Væsen  selve  Faderens  Dragelse  (Joh. 
6,  44);  hin  Sjælens  fuldkomne  Mættelse  i  Troen  er  i 
Virkeligheden  Jesus  Christus  selv,  der  med  sin  Fylde 
tager  Bolig  i  os  (Eph.  3,  17);  hin  Aandens  samlede 
Villieskraft,  der  griber  Frelsen,  er,  dybest  forstaaet,  jo 
Helligaanden  selv,  der  alene  kan  lære  os  at  kalde  J esum 
Herre,  alene  kan  give  os  baade  at  ville  og  at  udrette 
(1  Kor.  12,  3.  Phil.  2,  13).  —  Men  saa  vist  end  den 
christne  i  Aandens  benaadede  Øjeblikke  selv  fornemmer 
Gud  i  alt  dette,  saa  vist  er  det  dog  ikke  væsentligt 
derpaa,  det  kommer  an,  at  det  forstaas  eller  hvorvidt 
det  forstaas  saaledes.  Det  afgjørende  er  alene,  at  det 
sker.  Christendommen  er  ikke  en  Samling  Tankebestem- 
melser, men  et  virkeligt  Liv,  og  Guds  Virken  i  Sjælen 
er  derfor  ingenlunde  ligefrem  afhængig  af  Menneskets. 
Klarhed  derover.  Men  derfor  ophøre  jo  ej  heller  Virk- 
ningerne, selv  naar  den  umiddelbare  Fornemmelse  af 
Aarsagen  fordunkles;  og  disse  Virkninger,  som  ere  de 
tidligere  nævnte  psychologiske  Momenter,  have  i  sig  til- 
strækkelig Kraft  til  at  bære  Visheden.  Ja,  hvert  enkelt 
af  dem  har,  som  det  allerede  kom  frem  under  den  tid- 
ligere Udvikling,  i  Forhold  til  de  andre  en  relativ  Uaf- 
hængighed, saa  at  Visheden,  naar  under  Livets  Anfæg- 
telser et  af  dem  fordunkles,  endnu  kan  trække  sig  til- 
bage til  de  andre. 

Saaledes  faa  vi  en  Forstaaelse  af  den  christe- 
lige Vished  i  dens  faktiske  Virkelighed  —  ikke 

som  en  overalt  sig  selv  lig,  urokkelig  Størrelse,  men  som 
en  levende  Aandsbevægelse ,  relativ  afhængig  af  den 
christnes  saare  vexlende  aandelige  Liv,  og  dog  med  til- 
tilstrækkelige  mange  Befæstninger  til  kun  i  den  yderste 
Anfægtelse  at  komme  i  afgjort  Fare.  Der  gives  op- 
højede Øjeblikke,  da  den  christne  føler  sig  i  umid- 
delbart Samfund  med  Faderen  og  Sønnen,  da  Troen 
allerede  aandeligt  synes  at  nærme  sig  til  en  Skuen,  da 
Evighedens  Tilstande  forudgribes  i  det  timelige.  I  saa- 
danne  Øjeblikke  svulmer  Sjælen  af  den  rent  umiddelbare 
guddommelige  Vished,  som  ingen  da  vil  grunde  paa  den 
særlige  Erfaring  af  Gjenfødelsen  eller  Følelsen  af  dens 
Normalitet.  —  Der  gives  andre  Tider,  da  det  er, 
som  om  en  Sky  gik  for  Solen.  Da  kan  jeg  ikke  se 
Solen  umiddelbart,  men  jeg  lever  dog  i  dens  Lys  og 
dens  Varme.  Solen  selv  er  mig  nærværende  i  sine 
Virkninger;  og  var  en  Tvivl  mulig,  om  virkelig  en  saa- 
dan  Aarsag  var  nødvendig  til  disse  Virkninger,  da  be- 
høver jeg  blot  at  mindes  de  Øjeblikke,  da  jeg  saa'  So- 
len og  ved  umiddelbart  selvvist  Øjesyn  fornam,  at  Virk- 
ningerne vare  dens.  Det  kan  vel  være,  at  den  Tilstand, 
der  udtrykkes  ved  dette  Billede,  er  den  almindeligste  i 
Christenlivet.  Det  umiddelbare  Erfaringssamfund  med 
Gud,  hvor  jeg  hører  hans  Stemme,  forundes  maaske 
intet  Menneske  undtagen  i  enkelte  Øjeblikke,  medens 
den  almindelige  Christenstand  er  Livet  i  Erfaringen  af 
Guds  Kjærlighed,  af  Freden  i  vor  Samvittighed  ved 
Bevidstheden  om  Syndernes  Forladelse,  af  de  nye  Kræf- 
ter, der  røre  sig  i  os.  Saalænge  det  er  saaledes,  bliver 
da  en  væsentlig  Del  af  Vishedsbegrundelsen  at  føre  saa- 
ledes, som  Frank  har  udviklet  den.  Men  det  maa 
erindres,  at  sin  inderste  Kraft  henter  dog  denne  Be- 
grundelse fra  den  egentlige  objektive  Erfaring,  paa  Grund 
af  den  aandelige  Sammenhæng,  der  er  imellem  hine 
benaadede  Øjeblikke,  hvor  Objektet  er  os  umiddelbart 
vist,  og  det  øvrige  Liv,  hvor  vi  nærmest  leve  i  dets  Virk- 

ninger.  Og  atter  gives  der  andre  Tider  i  Christen- 
livet,  da  ej  engang  Dagslyset  varer  ved  omkring  os;  det 
bliver  koldt  og  mørkt,  og  intet  nærværende  aabenbarer 
os  Solens  Tilværelse  —  intet  undtagen  Længselen,  den 
ubetvingelige  Længsel,  der  holder  fast  i  Haab  og  Bøn, 
hvor  tæt  saa  Mørket  bliver.  Og  Kraften  i  denne  Læng- 
sel er  ikke  blot  en  ubetvingelig  Fordring  i  min  Sjæl, 
men  en  blivende  Erindring  om,  at  Solen  har  været  der 
for  mig.  Kraften  deri  er  endnu  den,  jeg  har  øst  i  de 
benaadede  Øjeblikke,  hvis  Indtryk  ikke  tillade  mig  nogen- 
sinde at  tvivle  om,  at  Naadens  Sol  bliver  sig  selv  lig, 
selv  om  den  et  Øjeblik  svinder  for  mine  Øjne. 

Under  de  forskjellige  Grader  af  det  christelige  Livs 
Styrke  er  altsaa  ogsaa  Visheden  forskjellig.  Dette  er 
en  ligefrem  Kjendsgjerning  i  al  Ohristenerfaring,  og 
Vishedslæren  maa  derfor  bringe  den  til  Udtryk.  Men 
denne  Kjendsgjerning  svæver  ikke  over  den  christne 
som  en  uforstaaet,  uundgaaelig  Skjæbne.  Meget  mere 
har  den  christne  —  naar  han  forstaar  sin  Visheds  hele 
ejendommelige  Væsen  —  ogsaa  deri  en  Eorstaaelse 
af  denne  Kjendsgjerning,  af  dens  Aarsag  og  rela- 
tive Nødvendighed.  Thi  det  er  jo  det,  som  overalt  er 
blevet  os  tydeligt  ved  den  foregaaende  Undersøgelse,  at 
den  christelige  Vished  helt  igjennem  er  ethisk  betinget. 
Og  ligesom  den  christne  just  derudfra  forstaar,  at  andre 
slet  ikke  kunne  træde  i  Erfaringsforhold  til  de  christe- 
lige Sandheder,  saaledes  forstaar  han  ogsaa  i  sig  selv 
Muligheden  af,  at  cle  christelige  Erfaringer  kunne  for- 
dunkles og  anfægtes.  Men  just  fordi  han  forstaar  dette, 
er  dermed  ogsaa  en  væsentlig  Del  af  Braadden  i  hin 
Fordunkling  og  Anfægtelse  borttagen.  Thi  da  beror 
denne  jo  ikke  paa  en  virkelig  Bortsvinden  af  hine  Rea- 
liteter, men  alene  paa  Menneskets  egen  Fjærnelse  fra 
dem;  og  den  rette  Vej  til  Overvindelse  er  dermed  givet: 
ikke  at  søge  theoretiske  Beviser,  men  ved  en  ethisk 

Selvydmygelse  i  Anger  og  Bøn  atter  at  oplade  sig  for 
de  aandelige  Paavirkninger,  man  før  har  erfaret*). 


En  Indvending  kunde  nu  let  rejses  imod  det  meste 
af  den  foregaaende  Udvikling.  Det  er  tidligere  (S.  145) 
udtrykkelig  blevet  paavist,  at  den  indre  Erfarings 
Linier  i  sig  selv  ikke  ere  tilstrækkelige  til  at 
give  os  et  klart  Omrids  af  den  christelige  Sandhed;  men 
at  denne  først  egentlig  bliver  til  i  Vexelvirkning  med 
den  ydre  Aabenbaring.  Men  er  nu  ikke  alligevel  et  helt 
objektivt  Billede  udfoldet  alene  ad  denne  Yej?  Her- 
imod maa  det  bemærkes,  at  det  ingenlunde  kom  an 
paa  et  Bevis  ud  fra  den  indre  Erfaring,  men  paa  en 
Beskrivelse  af  denne  saavidt  muligt  i  hele  dens  Fylde. 
Og  til  en  saadan  Beskrivelse  maatte  det  vel  være  beret- 
tiget at  laane  de  fyldige  Udtryk  fra  den  ydre  Aabenba- 
ring, der  i  sig  ganske  vist  indeholde  mere,  end  der 

*)  Den  ovenfor  givne  psychologiske  Forstaaelse  af  den  christe- 
lige Vished  kaster  ogsaa  Lys  over  det  naturlige  Menne- 
skes etniske  og  religiøse  Vished.  Kraften  i  denne 
er  ligesom  i  den  christelige  en  virkelig  Paavirkning  af  Gud, 
der  baade  i  det  almindelige  substantielle  Forhold  og  særligt 
i  det  etniske  vedbliver  at  indvirke  paa  det  naturlige  Menne- 
skes Sjæl.  Men  idet  den  afgjørende  christelige  Paavirkning, 
hvori  G-ud  giver  sig  selv,  enten  slet  ikke  har  fundet  Sted 
eller  er  afvist  i  Vantro,  kan  Mennesket  ikke  gribe  den  le- 
vende Gud  selv,  men  saa  at  sige  kun  Skygger  og  dunkle 
Spejlbilleder  af  hans  Væsen,  der  for  anderledes  stemte  endog 
se  ud  som  tomme  Ord.  Den  mest  alvorlige  og  oprigtige 
Hengivelse  til  de  ethiske  Erfaringer  i  Sjælen  fører  end  ikke 
med  ^Nødvendighed  til  Guds  Personlighed  og  kan  i  det  høj- 
este frembringe  en  anelsesfuld  Tro ,  der  aldrig  kan  naa  til 
Klarhed  og  Bestemthed,  som  vi  se  det  i  Platons  Ord :  „Det 
er  vanskeligt  at  finde  denne  Tilværelses  Skaber  og  Fader, 
og  naar  han  er  fundet,  er  det  umuligt  at  tale  om  ham  til 
alle"  (Timaios  Y,  p.  28  c),  og  som  Jacobi  selv  udtaler  det: 
„Grehe  ich  nun  stracks  vor  mich,  so  ist  er  nicht  da,  gehe  ich 
zuriick,  so  sptire  ich  ihn  nicht"  (V.  d.  gøttl.  Dingen.  S.  191). 

umiddelbart  er  givet  i  den  indre  Erfaring,  men  som  dog 
for  den  christne  —  der  alt  tror  paa  den  ydre  Aabenba- 
ring  —  ere  de  fuldkomneste  Udtryk  for  denne. 

Men  herved  ledes  vi  over  til  en  hidtil  uberørt 
Side  i  Visheds  problemet.  Den  tidligere  Behand- 
ling viser  sig  nemlig  at  have  været  behæftet  med  en 
ejendommelig  Abstraktion.  Det  foregaaende  har  helt 
igjennem  kun  behandlet  den  indre  personlige  Vished, 
dennes  Væsen,  Betingelse,  Tilblivelse,  Begrundelse  o.  s. 
fr.,  og  denne  er  uden  videre  bleven  betegnet  som  den 
ukristelige  Vished.  Men  Christendommen  optræder 
jo  med  en  hel  ydre  Aabe  nb  åring,  med  Dogmer  og 
historiske  Beretninger;  og  til  alt  dette  maa  dog  den 
indre  Vished  træde  i  et  bestemt  Forhold.  Herfra  er 
der  i  det  foregaaende  saa  godt  som  aldeles  set  bort. 
Der  er  kun  i  Almindelighed  bemærket,  at  alle  de  indre 
Rørelser  kræve  et  ydre  Udtryk;  men  ellers  har  det  paa 
en  Maade  været  Forudsætning,  at  Visheden  om  alt  det 
ydre  fulgte  af  sig  selv,  naar  det  indre  var  givet.  Denne 
Forudsætning  og  den  deraf  følgende  Abstraktion  grun- 
dede sig  paa  den  Overbevisning,  som  de  to  første  Af- 
snit førte  os  til,  at  Principet  i  den  christelige  Vished 
var  at  søge  i  det  indre,  det  subjektive,  personlige.  Men 
efter  at  nu  dette  Princip  er  fundet,  maa  det  da  saa 
meget  bestemtere  fordres,  at  der  gjøres  Rede  for  hin 
Forudsætning.  Thi  denne  synes  ved  første  Øjekast  slet 
ikke  saa  selvfølgelig.  Selv  om  man  indrømmer  den 
indre  Aabenbarings  og  Erfarings  Sandhed  (med  Betten 
til  ad  denne  Vej  at  danne  og  begrunde  en  Række  Fore- 
stillinger om  Guds  Væsen  og  hans  Forhold  til  mig), 
saa  synes  det  dog  dermed  endnu  slet  ikke  at  være  givet, 
at  hele  den  historiske  Aabenbaring  i  Christendommen 
antages  for  Sandhed.  Man  vil  maaske  indrømme  den 
christne,  at  han  kan  paaberaabe  sig  sin  indre  Erfaring 
for,  hvad  der  sker  nu  og  sker  i  hans  eget  Indre;  men 
hvorledes  skal  denne  samme  indre  Erfaring  kunne  garan- 

tere  Virkeligheden  af  Ting.  der  ere  skete  for  mange 
Aarhundreder  siden  og  i  den  ydre  Naturens  Verden? 
Ja,  hvad  Interesse  kan  overhovedet  Troen  have  af  saa- 
danne  „tilfældige"  historiske  Begivenheder? 

Først  maa  det  her  fremhæves,  at  den  hellige  Hi- 
storie har  en  ejendommelig  Betydning  for  de  indre  Erfa- 
ringer alene  ved  sit  Indhold,  om  vi  end  foreløbig  se 
ganske  bort  fra  Spørgsmaalet  om  den  historiske  Sandhed. 
Det  er  paa  sit  Sted  blevet  bemærket,  at  de  indre  Erfa- 
ringer kræve  et  ydre  Anskuelsesbillede  for  at  kunne 
komme  til  Klarhed  og  Udtryk  (S.  213).  I  denne  Hen- 
seende er  det  nu  en  Ejendommelighed  ved  Fortællin- 
gerne af  den  hellige  Historie,  at  de  alticl  paa  den 
simpleste  og  klareste  Maade  udtrykke  de  aandelige 
Oplevelsers  Indhold,  ja  at  Mennesket  ofte  ligesom 
først  igjennem  deres  Fremstilling  kommer  til  Forstaaelse 
af  det,  han  har  erfaret  i  sit  Indre,  og  at  de  meddele 
disse  indre  religiøse  Bestemmelser  en  Fylde,  Varme 
og  Bigclom  som  intet  andet  Udtryk.  Saaledes  blive  min 
Samvittigheds  Erfaringer  om  Guds  Hellighed  ligesom 
malede  mig  for  Øjnene  i  Bibelens  Fortælling  om  Lov- 
givningen paa  Sinai;  og  dens  højeste  Krav  paa  et  men- 
neskeligt idealt  Liv  faa  ligesom  Kjød  og  Blod  i  Skil- 
dringen af  Jesu  jordiske  Liv*).  Saaledes  faa  min  Sjæls 
saligste  Følelser  af  Guds  Faderkjærlighed  det  skjønneste 
Udtryk  i  Herrens  Førelser  med  sit  udvalgte  Folk  (f.  Ex. 
5  Mos.  32,  9  ff.),  medens  det  nye  Testamentes  forunder- 
lige Ord  i  Joh.  3,  16  langt  overgaa  min  dristigste  Læng- 
sel og  just  derved  drage  den  op  til  sig. 

Naturligvis  fører  dette  slet  ikke  endnu  til  at  antage 
den  hellige  Histories  Virkelighed,  da  denne  Brug  af  den 
kun  er  symbolsk  og  lige  saa  mulig  ved  et  Digt.  Kun 
kan  den,  der  virkelig  her  finder  de  dybeste  og  helligste 


*)  Jfr.  f.  Ex.  de  stærke  Udtalelser  i  St.  Mills  Essays  on  .Reli- 
gion S.  250  ff. 

Længsler  og  Oplevelser  endnu  herligere  udtrykt,  ikke 
lade  være  at  undre  paa,  hvorledes  sligt  vel  kan  være 
blevet  til  som  Digterværk.  Denne  Undren  maa  endnu 
stige,  naar  vi  se,  hvorledes  denne  hellige  Historie 
ved  sine  simple  Fortællinger  kan  kaste  Lys  over  de 
Ting.  der  synes  at  være  de  uforklarligste  Gaader 
i  Menneskelivet.  For  kun  at  nævne  ét  Exempel: 
hin  Syndens  underlige  Magt  i  Mennesket,  strækkende 
sig  til  alle,  aabenbarende  sig  i  det  spæde  Barn  og  for 
alles  Øjne  paa  en  underlig  Maade  gaaende  i  Arv  fra 
Slægt  til  Slægt,  denne  Kjendsgjerning  paa  den  ene  Side, 
og  paa  den  anden  Side  Samvittighedens  aldrig  vaklende 
Dom,  at  al  Synd  er  forskyldt,  og  den  heri  sig  udpræ- 
gende, instinktmæssige  Følelse  af,  at  Synden  dog  ikke 
hører  Menneskets  inderste  Væsen  til  —  hvor  i  Verden 
rindes  en  Forklaring  af  denne  Gaade  undtagen  i  den  bi- 
belske Fortælling  om  Syndefaldet? 

Men  endnu  kan  dette  ikke  bevise  den  hellige  Hi- 
stories Sandhed;  kunne  vi  ikke  besvare  hine  Gaader,  da 
staar  det  jo  frit  for  at  lade  dem  uløste;  og  ialtfald  — 
kunde  man  sige  —  er  det  til  liden  Nytte,  for  at  slippe 
over  én  Vanskelighed,  at  antage  en  hel  Række  af  Umu- 
ligheder eller  Usandsynligheder  (som  den  hellige 
Historie  skal  indeholde).  Imod  denne  Tale  har  atter 
den  indre  Erfaring  et  Ord  at  sige.  Thi  denne  inde- 
holder paa  mange  Maader  ejendommelige  Sidestykker 
til  de  ydre  Begivenheder  i  hin,  ja  ofte  en  ligefrem  Pa- 
rallel til  Historiens  Gang.  Mennesket  ledes  først  som 
Barn  under  Forsynets  faderlige  Styrelse,  men  erfarer 
gjennem  Samvittigheden  dybere  og  dybere  Guds  Lovs 
hellige  Fordringer  og  Guds  Vrede  over  Synden,  paa 
samme  Tid  som  en  Række  mere  eller  mindre  ubestemte 
Længsler  pege  forjættende  fremad.  Da  sker  der  med 
ét  i  hans  Indre  et  Under:  Gud  aabenbarer  sig  i  sin 
syndsforladende  Kjærlighed  og  gjør  alle  Ting  nye;  og  i 
Erfaringen  af  en  ny  Aandskraft  gaar  Mennesket  fremad 

i  det  nye  Liv.  Alle  disse  Erfaringer  ere  for  den  christne 
utvivlsom  Virkelighed  i  hans  eget  Liv.  Men  netop  der- 
ved er  al  Grund  bortfalden  til  at  betragte  det  ganske 
parallelle  i  Slægtens  Liv  som  umuligt  eller  usandsynligt. 
Overfor  den  almindelige  rationalistiske  Tankegang,  a,t 
Forholdet  til  Gud  er  et  evigt,  og  at  derfor  alle  Tider 
maa  staa  i  et  lige  umiddelbart  Samfund  med  ham.  at 
en  bestemt  historisk  Aabenbaring,  hvorved  Gudsforholdet 
først  skabes  (eller  nyskabes),  strider  mod  dettes  Yæsen, 
paaberaaber  den  christne  sig  trøstigt  sin  egen  Erfaring, 
at  der  i  hans  eget  Liv  var  en  Tid,  da  han  var  fjern 
fra  Gud,  og  at  en  enkelt  historisk  (og  for  saa  vidt  „til- 
fældig") Begivenhed  har  bragt  ham  nær.  Det  evige 
har  aabenbaret  sig  for  ham  paa  enkelt  historisk  Maade ; 
altsaa  kan  det  ské,  derom  er  ingen  Tvivl  mulig.  At 
det  er  sket  saaledes,  er  ganske  vist  et  Under,  men 
just  derved  har  den  christne  i  sin  egen  Oplevelse  Vis- 
heden om,  at  Undere  kunne  ske  og  virkeligt  ske;  og  der- 
med bortfalde  alle  hine  Forestillinger  om  Umuligheden 
eller  den  absolute  Usandsynlighed  af  en  Historie,  hvori 
saadanne  Undere  forekomme. 

Vilde  man  indvende,  at  en  saadan  indre  Erfaring 
kun  kunde  godtgjøre  Muligheden  (eller  Sandsynligheden) 
af  lignende  aandelige  Undere,  men  ikke  af  Undere  i 
den  physiske  Verden,  da  have  vi  to  Betragtninger 
at  fremsætte  til  Svar.  Først,  at  hin  indre  Erfaring  brin- 
ger Mennesket  i  Forhold  til  en  saadan  absolut  Magt. 
at  han  faktisk  aldrig  nærer  Tvivl  om,  at  denne  Magt 
ligesaa  godt  kan  virke  paa  alle  andre  Omraader*).  Og 
for  det  andet,  at  den  christne  selv  har  en  Erfaring  af 
denne  Magts  Indflydelse  ogsaa  paa  det  naturlige  Om- 
raade.  Thi  hin  underfulde,  nyskabende  Tildragelse  i 
Menneskets  indre  Liv  staar  altid  i  en  bestemt  og  nøje 


*)  Det  er  visselig  for  den  christne  ikke  et  mindre  at  sige: 
„dine  Synder  ere  dig  forladne"  end  at  sige:  „staa  op  og  gaa" 

Sammenhæng  med  hele  Udviklingsrækken  af  Begiven- 
heder i  hans  ydre  Liv;  og  den  Betydning,  som  disse 
just  i  deres  tilsyneladende  Tilfældighed  have  faaet  for 
den  indre  Oplevelse,  gjør  ham  det  med  det  samme  vist, 
at  ogsaa  den  ydre  Naturorden  staar  i  ubetinget  Afhæn- 
gighed af  hin  absolute  Magt*). 

Disse  Betragtninger  ere  endnu  alle  kun  af  forbere- 
dende Art.  De  have  givet  os  en  betydelig  Sympathi 
for  den  hellige  Historie  samt  ryddet  Grunden  for  dens 
Mulighed.  Men  endnu  staar  det'  egentlige  Virkeligheds- 
spørgsmaal  tilbage.  Betydeligt  nærmere  komme  vi  dette, 
naar  det  Spørgsinaal  drages  frem:  hvorledes  over- 
hovedet saadanne  historiske  Begivenheder 
kunne  være  af  Interesse  for  Troen.  Alt  hvad 
der  foregaar  i  det  umiddelbare,  levende  Forhold  mellem 
Gud  og  Mennesket,  det  forstaas  let  at  være  af  væsent- 
lig Betydning  for  Troen;  men  hvorledes  er  det  muligt, 
at  noget,  som  ligger  helt  udenfor  dette,  en  fjern  histo- 
risk Begivenhed,  kan  have  afgjørende  Interesse? 

Naturligvis  kan  det  ikke  komme  an  paa  at  bevise, 
at  hvert  enkelt  historisk  Træk  har  Betydning  for  den 
enkelte  christne.  Her  tale  vi  kun  om  Principet,  der  er 
afgjort  dermed,  at  den  centrale  Begivenhed  i  Hi- 
storien har  en  saadan  evig  Betydning  for  den  enkelte. 
Hvorledes  de  andre  cla  gruppere  sig  om  denne  og  ind- 
byrdes danne  en  Helhed,  der  bæres  af  den,  kan  ikke 
her  blive  Gjenstand  for  nærmere  Undersøgelse.  Men 
den  centrale  Begivenhed  er  Gudmennesket  Jesu  Christi 
Liv  og  fremfor  alt  hans  Død  og  Opstandelse.  Den 
uendelige  Interesse  nu,  som  denne  Begivenhed  har, 
beror  paa  hin  forhen  skildrede  Personlighedens  uendelige 
Trang,  der  faar  sit  ejendommelige  Præg  og  sin  alt- 
betvingende Kraft  derved,  at  Synden  har  skilt  Men- 
nesket fra  alt  det,  som  den  religiøse  Grunddrift  gaar 


*)  Jfr.  Frank:  Syst.  d.  Gewissheit  I,  S.  296  (i  §  32). 

ud  paa  at  naa,  ja  skilt  os  saa  afgjørende  derfra,  at  det 
umuligt  kan  naas  ad  menneskelig  Vej ,  ved  indre  Ud- 
vikling af  det  bestaaende  Forhold,  og  at  vi  derfor  kun 
have  Valget  mellem  at  fortvivle  eller  at  gribe  den  uden- 
fra  tilbudte  Frelse. 

Menneskesjælen  er  urolig  og  higende,  indtil  den 
ånder  Hvile  i  Gud,  ja  finder  Gud  selv  aabenbar  og 
givende  sig  hen  til  Mennesket;  men  i  Syndens  Verden 
er  Gud  den  skjulte  Gud,  og  alle  de  Glimt  af  Aaben- 
baring,  vi  faa,  i  Naturen  og  i  vor  Samvittighed,  vise  os 
kun  dybere,  hvor  langt  vi  ere  fra  at  naa  Ham  selv. 
Men  saa  er  vort  Væsen  i  Mørke,  i  Fortvivlelse;  og  jo 
dybere  vi  i  Selvbekymringen  føle  og  forstaa  denne,  jo 
stærkere  bliver  Interessen  og  Villiens  Energi  for  at  søge 
og  gribe  en  frelsende  Aabenbaring,  hvori  den  skjulte 
Gud  selv  udvortes  træder  os  nær  og  udfylder  Kløften 
imellem  sig  og  os.  —  Og  ligesom  Hjertet  paa  den  ene 
Side  længes  efter,  at  Gud  selv  skal  meddele  sig  til  det, 
saa  higer  det  ogsaa  paa  den  anden  Side  efter  selv  at 
løfte  sig  op  til  Gud,  at  tjene  ham,  aande  i  hans  Nær- 
hed og  synge  hans  Lov;  men  i  Syndens  Verden  er  der 
ligesom  Lænker,  der  binde  Sjælens  Vinger,  Magter,  der 
drage  den  nedad  istedenfor  opad,  og  hvert  Forsøg,  vi 
gjøre  af  os  selv,  aabenbarer  os  kun  klarere,  at  der  er 
noget,  der  skiller  fra  Gud  og  i  al  Evighed  vil  holde  os 
bundne,  om  der  ikke  er  anden  Frelse  end  den,  som 
bor  i  os.  Saaledes  samles  den  religiøse  Erfaring  i  disse 
to  Sætninger:  „du  er  fortabt,  om  du  ej  kan  faa  sonet 
din  Synd"  —  og  den  anden:  „du  kan  i  Evighed  ikke 
sone  denne  Synd".  Her  i  dette  Fortvivlelsens  Dyb 
ligger  den  uendelige  Interesse  af,  at  noget  er  sket, 
virkelig  objektivt  sket  udenfor  mig  og  uafhængigt  af 
mig,  som  bringer  denne  Forsoning.  Om  det  saa  var 
ti  ja  tusinde  Gange  ufatteligt,  hvorledes  noget  saadant 
kunde  ske,  det  Menneske,  der  i  uendelig  Selvbekymring 

havde  oplevet  denne  Fortvivlelse,  vilde  dog  sætte  sit 
Livs  og  sin  Tilværelses  Interesse  ind  paa,  at  det  er  sket. 

Ved  denne  uendelige  subjektive  Interesserethed  er 
Mennesket  ikke  i  Stand  til  at  garantere  den  objektive 
Virkelighed,  men  den  disponerer  ham  for  Modtagelsen 
af  dennes  eget  Bevis.  Thi  det  er,  som  tidligere  paavist, 
det  ejendommelige  ved  alle  objektive  Paavirkninger  paa 
det  aandelige,  ethisk-religiøse  Omraade,  at  de  ere  ethisk 
betingede,  saaledes  at  de,  skjøndt  umiddelbart  paa- 
nødende sig,  for  at  fastholdes  og  tros  kræve  en  Villies- 
anerkj endelse.  Men  denne  er  Mennesket  i  sin  uendelige 
Længsel  paa  Forhaand  villig  til  at  give.  Han  kunde, 
for  at  frelses  fra  Fortvivlelsen,  kaste  sig  ud  i  en  blind 
Tro,  om  dette  var  psychologisk  muligt;  men  naar  da 
en  Tro,  der  fyldestgjør  hin  uendelige  Længsel,  der  for- 
tæller ham,  at  dette  just  er  sket,  som  var  hans  Sjæls 
dybeste  Fordring,  kommer  ham  imøde  med  en  virkelig 
Erfarings  Vished,  da  griber  han  den  med  sin  hele  Sjæl, 
og  al  hans  Villies  Energi  sættes  ind  paa  at  fastholde, 
hvad  der  i  Erfaringen  har  grebet  ham. 

Det  er  heraf  klart,  at  den  virkelige  objektive  Vis- 
hed maa  bero  paa,  at  hint  ydre  historiske  i  en  virkelig 
Erfaring  er  traadt  Mennesket  umiddelbart  nær.  Og 
saaledes  forholder  det  sig.  Thi  det  er  enhver  Christens 
Erfaring  —  saa  ubetinget,  at  der  kan  siges  aldrig  at 
have  existeret  en  christen,  som  ikke  bekjendte  dette  — 
at  de  aandelige  Oplevelser  og  den  indre  Aabenbaring 
ikke  ere  blevne  ham  uformidlede  til  Del,  men  kun  i 
Forholdet  til  en  udenfra  kommende  Paavirkning, 
til  et  menneskeligt  Samfund  (Kirken)  og  det  Forkyn- 
delsens Ord  og  de  Indstiftelser,  der  i  dette  ere  bragte 
ham  nær.  Saaledes  er  den  christnes  Grunderfaring 
(være  sig.  at  den  betragtes  fra  sin  oprindelige  Tilblivelses 
eller  fra  sin  fortsatte  Ernærings  Synspunkt)  allerede  i 
og  for  sig  ikke  udelukkende  en  indre  Oplevelse,  men 
indeholder  som  uundværligt  Led  en  Tilknytning  til  det 

ydre;  og  Mennesket  har  en  Erfaringsvished  om,  ikke 
blot  at  Gud  virker  igjennem  enkelte  historiske  Akter  i 
hans  egen  Sjæl ,  men  at  Gud  handler  paa  absolut  gud- 
dommelig Vis  igjennem  et  ydre  Samfund  og  udvortes 
menneskelige  Midler  (der  som  alt  ydre  gaa  ind  under 
Historien),  og  at  hans  eget  indre  Liv  i  sin  Tilblivelse 
og  Bestaaen  er  afhængigt  af  Forholdet  til  disse. 

Hermed  er  et  uopløseligt  Vishedsbaand  knyttet 
mellem  den  indre  Oplevelse  og  et  enkelt  ydre  historisk. 
Vistnok  er  dette  endnu  langt  fra  at  omspænde  hele  den 
evangeliske  Historie.  Men  Princip  et  er  dermed  givet, 
Forbindelsen  er  aabnet  mellem  den  indre  og  den  ydre 
Aabenbarings  Omraader.  Det  er  den  christne  umiddel- 
bar vist,  at  Gud  har  aabenbaret  sig  igjennem  det  ydre, 
om  han  end  i  Kraft  af  sin  enkelte  Erfaring  ikke  er  i 
Stand  til  at  bestemme  hvor.  Man  kuncle  godt  i  et 
abstrakt  Tankeexperiment  forestille  sig,  at  den  ny- 
omvendte  christen  søgte  hint  historiske  Aabenbarings* 
punkt  i  selve  den  Mand,  der  havde  bragt  ham  til  Troen. 
Idet  han  har  erfaret  Guds  Kraft  virke  igjennem  hans 
Ord,  vil  han  let  fristes  til  at  tilbede  ham  som  den 
egentlige  Guds  Aabenbarer.  Men  naturligvis  vilde  da 
hin  anden  Mand  strax  svare:  „Det  er  ikke  mig,  der  har 
virket  dette;  jeg  er  kun  et  Menneske,  en  Tjener  for 
det  Kraftens  Ord,  som  har  gjenfødt  din  Sjæl.  Men 
Ordet  selv  og  Indstiftelserne  ere  fra  Ham,  fra  hvem  al 
Frelses  Kraft  paa  Jorden  udgaar,  Jesus  Christus".  Og 
den  christne  staar  overfor  et  saadant  Vidnesbyrd  ikke 
mere  som  den  fremmede;  han  har  selv  erfaret,  at  der 
er  en  saadan  guddommelig  Virkelighed,  og  følgelig  har 
han  intet  imod  at  belæres  angaaende  den  nærmere 
historiske  Sammenhæng  af  dem,  der  have  erfaret  det 
samme,  men  ere  ældre  og  videre  fremskredne  i  alt  dette. 
Her  indtræder  det  historiske  Vidsnesbyrd  i  sin  Ret 
indenfor  den  fælles  Troserfaring.  At  den  guddomme- 
lige Forsonergjerning  er  sket,  det  véd  jeg  af  egen  aande- 


235 


lig  Erfaring,  idet  jeg  selv  er  traadt  ind  under  dens 
Virkninger;  men  om  det  er  for  1000  eller  1800  Aar 
siden,  det  kunne  min  Tros  Fædre  vel  belære  mig  om. 

Idet  saaledes  Baandet  er  knyttet,  og  Forbindelsen 
aabnet,  faa  ogsaa  de  før  nævnte  forberedende  Momenter 
en  ny  og  dybere  Betydning.  Vi  saa'  før,  at  den  indre 
Oplevelse  i  mig  ophævede  Umuligheden  af  lignende  Be- 
givenheder udenfor  mig  (S.  230);  idet  nu  min  egen  Op- 
levelse er  sét  at  staa  i  væsentlig  Sammenhæng  med  en 
bestemt  Kreds  udenfor  mig,  fortsat  gjennem  Tiderne, 
giver  hin  tidligere  Betragtning  mig  nu  endog  Ret  til  at 
antage  det  for  sandsynligt,  at  der  indenfor  denne  Kreds 
(hvor  de  samme  aandelige  Erfaringer  forplantes)  skér 
saadanne  særlige  guddommelige  Handlinger,  er  en  egen 
Forsynsstyrelse  og  Undere  at  finde.  —  Vi  fremdrog 
ogsaa  før  den  Ejendommelighed  ved  den  hellige  Historie, 
at  den  i  en  egen  Grad  formaaecle  at  give  vore  indre 
Oplevelser  Udtryk  og  Form.  Men  nu,  da  den  hellige 
Historie  ikke  mere  staar  i  et  tilfældigt  Forhold  til  vore 
indre  Erfaringer,  men  selv  er  Indholdet  af  det  Ord,  der 
er  traadt  os  imøde  og  har  opladt  os  den  nye  Verden, 
nu  bliver  der  et  andet  Væsensforhold  mellem  vor  indre 
Oplevelse  og  den  hellige  Historie.  Thi  Ordet,  der  har 
virket  med  Naadens  Magt  paa  os,  har  jo  dog  ikke  virket 
ved  sin  Lyd,  men  ved  sit  Indhold,  eller  med  andre  Ord, 
de  guddommelige  Kraftvirkninger  ere  udgaaede  fra  Ordet 
derved,  at  vi  ved  at  modtage  det  have  stillet  os  ind 
under  Paavirkningen  af  de  Realiteter  ,  som  Ordet  for- 
kyndte. Naar  Jesu  Ord  i  Evangeliet  vække  og  nære 
vore  Sjæle,  da  er  jo  Virkningen  udgaaet  fra  den,  der 
har  talet  Ordet;  og  det  er  ikke  blot  et  Billede,  det  er 
nærværende  Erfaringsvished,  at  Jesus  Ohristus  i  sit  Ord 
siger:  „dine  Synder  ere  dig  forladne." 

Hermed  afslutter  det  christelige  Vishedsprincip  sig, 
idet  dette  sidste  Punkt  har  givet  os  Tilknytningen  for 
alle  de  Trosobjekter,  der  staa  i  Forbindelse  med  den 
ydre  Aabenbaring.  Naturligvis  er  dermed  ingenlunde 
givet  en  virkelig  Vishedsbegrundelse  af  alle  enkelte 
Trossandheder.  Denne  Opgave  er  jo  netop  forhen  vist 
at  være  uigjennemførlig  ad  denne  Vej.  Visheden  i 
hele  sit  Omfang  beror  paa  en  meget  sammensat 
Begrundelse,  hvori  Momenter  af  meget  forskjellig 
Art  have  Del.  Thi  den  christne  ophører  ikke  at  være 
Menneske,  fordi  han  er  bleven  christen;  og  han  har 
intet  imod  at  benytte  sig  af  de  almindelige  Veje,  ad 
hvilke  Mennesker  naa  til  Sandhedserkj endelse,  for  saa 
vidt  cle  ere  paalidelige.  At  stole  alene  paa  dem  ved 
Troens  Begrundelse  er  der,  som  ofte  gjentaget,  ikke 
Tale  om;  men  naar  Troens  inderste  Grund  er  sikret 
ved  sit  eget  uafhængige  Princip,  da  at  benytte  sig  af 
disse  Veje  som  Hjælpelinier  til  at  fuldstændiggjøre 
Sandhedsopfattelsen ,  er  der  aldrig  nogen,  der  har  be- 
tænkt sig  paa,  og  heller  ikke  nogen,  der  vil  bestride 
vor  .Ret  til.  Den  egentlige  Kjærne  er  givet  ved  den 
christelige  Grunderfaring ;  de  udfyldende  Smaatræk  gives 
ved  Hjælpelinierne,  og  Grund  erfaringens  Betydning  over- 
for dem  er  nærmest  kun  den,  at  al  Grund  til  at  nægte 
dem  eller  staa  uvillig  overfor  deres  Antagelse  dermed 
er  borttagen. 

En  saadan  Hjælpelinie  er  de  logiske  Slutninger. 
Naar  det  i  Erfaringen  er  os  vist,  at  Gud  har  aaben- 
baret  sig  for  os  paa  denne  eller  hin  Maade,  og  at  vort 
eget  personlige  Liv  derved  er  blevet  saaledes  og  saa- 
ledes  bestemt,  have  vi  fuldkommen  Ret  til  ved  vor 
Tanke  at  sætte  disse  umiddelbare  Erfaringsdata  i  For- 
bindelse og  søge  at  fuldstændiggjøre  vor  Forestilling.  I 
samme  Grad  som  et  Menneske  er  mere  anlagt  for  en 
større  Tankevirksomhed,  vil  ogsaa  hans  Trang  i  denne 
Henseende  være  større  og  ligesaa  hans  Tilfredsstillelse, 

naar  det  lykkes  ham  at  danne  en  virkelig  enhedsbe- 
grundet  Opfattelse  af  det  hele  Forhold.  Dette  er  Sand- 
heden i  den  theologiske  Spekulation.  Til  en  vis 
Grad  „spekulere"  alle  troende  Mennesker,  for  saa  vidt 
enhver  uvilkaarligt  tolker  og  udvider  sin  umiddelbare 
Erfaring  ved  enkelte  Tankebestemmelser.  Spekulationen 
som  egentlig  principmæssig ,  systematisk  Bestræbelse 
beror  derimod  paa  en  særlig  Evne  og  Trang.  Men 
først  da  er  Spekulationen  falsk,  naar  den  vil  sætte  sin 
afledede,  supplerende,  spekulative  Erkjendelsesvis- 
hed  i  Stedet  for  den  tilgrundliggende  Trosvished. 
Philosophisk  set  kommer  i  saa  Fald  den  hele  Bygning 
til  at  svæve  i  Luften,  og  theologisk  betragtet  forvexler 
man  da  Hjælpelinierne  med  Grundvolden  og  forraader 
Troens  Uafhængighed. 

En  anden  Hjælpelinie  er  de  historiske  Vidnes- 
byrd (som  alt  berørt  S.  234  f.).  Naar  det  ad  indre 
Erfarings  Vej  er  godtgjort,  at  Troskræfterne  have  aaben- 
baret  sig  historisk,  kunne  historiske  Vidnesbyrd  af  dem, 
der  staa  indenfor  samme  Erfaringskreds  være  fuldt  be- 
rettigede til  at  oplyse  om,  hvorledes  dette  nærmere 
fandt  Sted.  .Dette  er  den  Sandhed,  hvorfra  Supra- 
naturalismen gik  ud.  Men  dens  store  Vildfarelse 
var  den  at  antage,  at  de  historiske  Vidnesbyrd  ogsaa 
kunde  være  tilstrækkeligt  Bevis  uden  nogen  forudgaaencle 
religiøs  Grundvished.  Thi  derved  glemte  man  baade, 
at  alle  de  historiske  Vidnesbyrd  som  givne  af  troende 
hvile  paa  en  Forudsætning,  der  (for  andre)  berøver  dem 
den  rent  historiske  Charakter,  og  at  selv  den  bedste, 
objektiv  historisk  beviste  Kjendsgjerning  slet  ikke  ved 
dette  Bevis  vilde  blive  Trosobjekt. 

Troen  paa  de  historiske  Vidnesbyrd  betegnes  ofte 
ii: ed  Navnet  Autoritetstro.  Hermed  er  dette  Ord  dog 
brugt  i  videre  Betydning,  idet  Autoriteten  paa  dette 
Punkt  kun  bliver  troet  med  Hensyn  til  sin  paalidelige 
Overlevering  af  de  skete  Begivenheder.    Antagelsen  af 

deres  Sandhed  er  indenfor  Troen  ikke  forskjellig  fra 
historisk  Viden  ogsaa  paa  andre  Omraader.  Den  egent- 
lige Autoritetstro,  hvor  Autoriteten  selv  staar  inde 
for  en  (nærværende)  religiøs  Sandhed,  er  ogsaa  en 
Hjælpelinie  til  Inddragelsen  af  hele  den  christelige 
Sandhed  under  Visheden.  Saa  forkastelig  den  er  som 
Princip,  saa  nødvendig  indtræder  den  som  Moment. 
Er  nemlig  min  egen  aandelige  Erfarings  Virkelighed 
givet  i  min  umiddelbare  Vished,  saa  vil  jeg  ogsaa  uden 
Betænkelighed  tro  paa  den  aandelige  Erfarings  Virke- 
lighed hos  andre.  Deres  Udsagn  om  denne  kan  jeg  da 
benytte  til  at  sammenligne  med  min  egen  Erfaring  til 
Prøvelse  og  Bestyrkelse.  I  Forholdet  til  dem  vil  jeg 
da  snart  mærke,  at  nogle  Mennesker  ere  langt  mere 
erfarne  paa  dette  Omraade  end  jeg.  Her  er  f.  Ex.  et 
Menneske,  som  altid  fuldkomment  forstaar  mine  dybeste 
aandelige  Oplevelser,  til  hvem  jeg  i  vanskelige  Tilfælde 
har  betroet  mig,  og  som  da  ofte  ud  fra  sin  egen  Er- 
faring har  forklaret  mig,  hvad  der  foregik  i  og  med 
mig  selv,  saa  at  jeg  først  derigjennem  forstod  det;  ja 
maaske  vægrede  jeg  mig  ved  at  give  ham  Ret  og 
maatte  dog  længe  efter  sande,  at  han  havde  sét  dybere 
baade  i  min  Sjæl  og  i  vor  Herres  Førelse  end  jeg. 
Men  saaledes  bliver  han  i  disse  Ting  en  Autoritet 
for  mig.  Naar  da  f.  Ex.  noget  for  min  egen  Erfaring 
staar  tvivlsomt,  og  han  bekræfter  det,  da  tror  jeg  ham 
og  indføjer  det  i  min  Troskreds. 

Saaledes  findes  Autoritetstroen  paa  mange  Punkter 
som  understøttende  Vishedsgrund,  og  det  med 
Rette*).  Men  dens  Ret  beror  ogsaa  just  derpaa,  at  den 


*)  Det  ligger  i  Sagens  Natur,  at  Autoritetstroen  bliver  et  Ho- 
vedelement i  Børns  Forhold  til  Sandheden.  Men  derfor  er 
Barnetroen  ikke  værdiløs.  Thi  det  er  i  alle  Forhold  Væ- 
sensforholdet  mellem  Grenerationerne,  at  den  unge  Slægt 
føist  modtager  Livet  af  den  gamle  (før  den  har  sit  eget 
Liv);  og  saaledes  er  Autoritetstroen  her  ikke  blot  et  For- 


239 


er  understøttende;  og  at  bygge  den  religiøse  Vished  i 
Princip  et  paa  Autoritet  er  meningsløst.  Thi  Autori- 
teten bliver  først  Autoritet  for  mig  i  det  religiøse  i 
Kraft  af  en  forudgaaende  personlig  religiøs  Erfaring. 
Ikke  et  Menneskes  øvrige  Fortræffelighed  gjør,  at  jeg 
nu  ogsaa  tror  ham  i  det  religiøse;  men  kun  Erfaringen 
afj  at  han  havde  den  fulde  Forstaaelse  af,  hvad  jeg  selv 
forud  besad  af  religiøs  Vished,  gjør,  at  jeg  fatter  Tillid 
til  hans  videre  Forklaring.  Men  idet  der  forudsættes 
en  værende  religiøs  Vished,  vil  denne  samme  forhindre, 
at  nogensinde  et  andet  Menneskes  Autoritet  kan  blive 
absolut.  Jeg  tror  ham  ubetinget,  hvor  han  mægter  at 
forklare  og  udvide  min  egen  oprindelige  Vished;  jeg 
tror  ham  maaske  ogsaa,  hvor  han  taler  om  Forhold,  jeg 
endnu  slet  ikke  har  Erfaring  i,  men  hvis  han  udtaler 
Ting,  der  ere  ligefrem  i  Strid  med  min  egen  Erfaring, 
da  hører  Troen  op.  Autoriteten  kan  endnu  bevirke,  at 
jeg  underkaster  min  egen  bestaaende  Vished  den  nøjeste 
Prøvelse  for  at  se,  om  Fejlen  ikke  er  paa  min  Side; 
men  hvis  jeg  efter  saadan  Prøvelse  bestyrkes  i  min  egen 
Opfattelse,  da  maa  jeg  afgjort  forkaste  hans. 

Men  hvorledes  kan  dette  stemme  med  Læren  om 
en  absolut  Autoritet,  saaledes  som  den  dog  findes 
ikke  blot  i  Katholicismen ,  henført  til  Kirken,  men 
ogsaa  i  Protestantismen,  henført  til  den  hellige  Skrift? 
Det  er  let  nok  at  forstaa,  at  de  begge  maa  faa  en  stor 
relativ  Autoritet.  Thi  Kirkens  Bekjendelser  og  de  store 
Kirkelæreres  Udsagn  ere  jo  netop  Udtalelser  af  enkelte 
Mænd  eller  hele  Tidsaldre,  som  vi  anerkjende  for  os 
overlegne  i  Troserfaring,  og  Skriften  er  Udtryk  for  selve 
Apostlenes  og  den  apostoliske  Tids  christelige  Erfaring, 


hold  til  Mennesker  og  paa  deres  Ord  en  Antagelse  af  Sand- 
heder, man  slet  ikke  staar  i  Forhold  til,  men  et  Forhold  til 
Sandheden  selv  igjennem  disse  Mennesker.  Kun  maa  det  da 
tillige  erindres,  at  Udviklingens  Maal  er  det  umiddelbare, 
selvstændige  Erfaringsforhold. 

som  vi  paa  Forhaand  ville  antage  for  at  staa  højt  over 
vor.  Men  kunne  vi  paa  nogen  Maade  komme  til  at  til- 
lægge dem  mere  end  en  slig  relativ  Autoritet?  —  Det 
er  strax  klart,  at  en  saadan  absolut  primitiv  Autoritet, 
cler  søger  sin  Begrundelse  alene  i  sig  selv,  umuligt  kan 
anerkj endes  her.  Thi  baade  paa  Kirken  og  paa  Skrif- 
ten tror  jeg  da  kun,  fordi  jeg  er  en  christen  o:  fordi 
jeg  tror  paa  Ohristus.  Men  saaledes  er  Autoriteten  nød- 
vendigvis afledet;  og  det  er  just  dette  Krav  paa  en 
absolut  primitiv  Autoritet  hos  Kirken,  som  er  Katho- 
licismens  .Hovedvildfarelse*).  I  denne  Betydning  har 
Luther  visselig  ikke  ment  at  gjøre  Skriften  til  Autoritet 
(jfr.  S.  39  f.);  og  hvor  der  forekommer  en  saadan  Be- 
stræbelse i  Protestantismen,  kan  den  med  fuld  Ret  stemp- 
les som  Arv  fra  Katholicismen. 

Naar  alligevel  Protestantismen  ikke  vil  nøjes 
med  at  tilkjende  Skriften  en  blot  relativ  Autoritet,  da 
bliver  det  altsaa  Spørgsmaalet,  om  der  ud  fra  den  chri- 
stelige  Grunderfaring  lader  sig  begrunde  en  saadan  Tro 
paa  Skriften,  der  hæver  den  over  de  almindelige  menne- 
skelige (relative)  Autoriteters  Række.  Dette  lader  sig 
ikke  gjøre  paa  Grundlag  af  en  enkelt  umiddelbar  Erfa- 
ring, men  kun  ved  en  Kombination  af  mange  aandelige 
Erfaringer  forbundne  med  Slutninger  ud  fra  Momenter, 
der  ere  givne  i  den  fundamentale  Trosvished.  To 
Tankerækker  ville  heri  mødes:  paa  den  ene  Side  den 
enkelte  christens  og  hele  Kirkens  Erfaring  af  til  alle  Tider 
i  Skriften  at  have  fundet  det  stærkeste  og  reneste  Guds 
Ord,  det  fuldkomne  Udtryk  for  den  christelige  Livs- 

*)  Det  ligefrem  logisk  umulige  i  at  tro  paa  en  aldeles  ube- 
grundet Autoritet  har  jo  ogsaa  drevet  Katholicismen  til  at 
søge  et  Svar  paa  Spørgsmaalet:  hvorfor  tror  jeg  paa  Kirken? 
Men  idet  Kirken  skal  være  al  sand  religiøs  Visheds  Kilde, 
kan  denne  Begrundelse  kun  støtte  sig  paa  forudgaaende. 
ikke-religiøse  Grunde  (den  naturlige  Erkjendelses  Beviser), 
og  saaledes  gjøres  den  christelige  Vished  afhængig  af  (tvivl- 
somme) ydre  Argumenter. 

sandhed,  i  sin  Renhed  højt  hævet  over  den  ellers  saa 
ofte  med  Vildfarelser  blandede  kirkelige  Forkyndelse: 
og  paa  den  anden  Side  den  umiddelbare  Vished  om 
hans  Guddommelighed,  fra  hvem  alle  det  nye  Livs 
Kræfter  udgaa,  med  de  Slutninger,  som  derfra  kunne 
drages :  om  hans  absolute  Sandhedsmeddelelse,  om  hans 
Magt  og  Villie  (bestyrket  ved  et  os  overleveret  Ord  af 
ham  selv)  til  at  sørge  for  en  paalidelig  Vejledning  i  al 
Sandhed  ikke  blot  for  hans  Apostle,  men  for  hele  hans 
Menighed.  —  Denne  Begrundelses  Vej  (hvori  da  ogsaa 
de  historiske  Vidnesbyrd  indgaa  som  Hjælpelinie)  kan 
her  kun  antydes,  fordi  en  saadan  Kombination  af  primi- 
tive og  afledede  Visheclsmomenter  netop  er  en  Udfø- 
relse af  Principet  og  derfor  ikke  hører  hjemme  i  Prin- 
ciplæren, men  i  Dogmatiken.  Thi  den  betyder  jo  i 
Virkeligheden,  at  Skriften  selv  bliver  et  Trosobjekt,  hvis 
Indhold  og  Sammenhæng  med  den  hele  Trossandhed 
saavel  som  dets  Vished  er  at  udvikle  paa  almindelig 
dogmatisk  Vis.  —  Ad  denne  Vej  hævder  den  evange- 
liske Kirke  sin  Ret  til  at  anerkjende  Skriften  som  ab- 
solut Autoritet,  ikke  i  Betydning  af  et  paa  sig  selv  be- 
roende, al  Sandhed  frembringende  Princip,  men  i  Betyd- 
ning af  en  øverste,  al  Vildfarelse  udelukkende  Sandheds- 
garanti.  Og  dog  maa  det,  selv  overfor  Skriften,  hævdes, 
at  en  Sandhed  først  ret  bliver  Trossandhed  ved  fra  den 
autoritetsmæssige  Antagelse  at  gaa  over  i  personlig  Til- 
egnelse, og  at  de  Ting,  der  maatte  indeholdes  i  Skriften, 
men  ikke  stemme  med  en  christens  personlige  Tros- 
erfaring, ikke  kunne  kræve  en  uforstaaet  og  uaandelig 
Underkastelse,  men  kun  stille  en  Fordring  til  den 
christne  om  at  arbejde  hen  paa  at  forene  sin  mangel- 
fulde Erfaring  med  Skriften  ved  at  udvide  den  første 
og  saaledes  paa  fri,  personlig  Maade  tilegne  sig  det 
givne. 

Er  Skriftens  Autoritet  anerkjendt,  da  faar  den  en 
særlig  Betydning    som    autoritativ  Stadfæstelse  af  de 

Sandheder,  vi  have  tilegnet  os  ved  Erfaringen,  navnlig 
med  Hensyn  til  deres  bestemte  Form.  Men  i  selve  Ud- 
viklingen af  den  christelige  Trossandhed  bliver  Skriftbe- 
grundelsen som  saadan  dog  ogsaa  væsentlig  at  benytte 
som  „Hjælpelinie",  om  end  som  en  aldeles  uundværlig, 
o:  til  at  klare,  udvikle  og  supplere  den  christelige  Erfa- 
rings Indhold*).  Denne  maa  vedblive  at  være  Princip, 
saavel  for  at  Sandhedernes  levende  Sammenhæng  med 
Troslivet  kan  bevares,  som  ogsaa  for  at  deres  centrale 
Vishedsbegrundelse  altid  kan  ligge  klar. 

Hermed  ere  disse  Undersøgelser  førte  til  Ende,  idet 
nu  ikke  blot  Vishedens  væsentlige  Princip  og  dettes 
virkelige  Fremtræden,  men  ogsaa  Vishedens  Hjælpelinier 
ere  fremdragne,  og  saaledes  alle  Momenter  ere  givne  til  at 
udføre  Begrundelsen  i  det  enkelte.  Dermed  staa  vi  ved 
Dogmatikens  Begyndelse,  under  hvilken  hele  Troens 
Sandheds  indhold  falder  ind.  Men  Dogmatiken  kræver 
til  sit  Grundlag  Klarhed  over  selve  den  christelige  Sand- 
hedstilegnelses  Væsen  og  Eet,  Klarhed  over,  paa  hvilken 
Maade  vi  i  Troen  blive  forvissede  om  Sandheder,  og 
med  hvilken  Bet  vi  netop  i  disse  Sandheder  se  vort  Livs 
dybeste  Indhold,  vor  Sjæls  dyreste  og  helligste  Eje. 


*)  Antydning  af  Skriftordets  Betydning  i  denne  Henseende  er 
givet  S.  145  f. 

